(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΒ΄

Δευτέρα, 4 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:
 α) Προς τον Υφυπουργό στον Πρωθυπουργό αρμόδιο για θέματα Επικοινωνίας και Ενημέρωσης, με θέμα: «Πρόβλημα προμήθειας δημοσιογραφικού χάρτου λόγω του πολέμου στην Ουκρανία- Άμεσα μέτρα στήριξης των τοπικών και περιφερειακών εφημερίδων», σελ.
 β) Προς τον Υπουργό Περιβάλλοντος και Ενέργειας:
 i. με θέμα: «Απαλλαγή των Δήμων Αγίων Αναργύρων-Καματερού, Πετρούπολης και Ιλίου από την καταβολή αντισταθμιστικών για τη λειτουργία του ΧΥΤΑ Φυλής», σελ.
 ii. με θέμα: «Σε χρεωκοπία των Δημοτικών Επιχειρήσεων Ύδρευσης ? Αποχέτευσης (ΔΕΥΑ) και των Δήμων και σε νέα χαράτσια στην τιμή του νερού οδηγεί η κυβερνητική πολιτική στην ενέργεια», σελ.
 iii. με θέμα: «Η Κυβέρνηση Μητσοτάκη χρεώνει τα εγκληματικά λάθη των “γαλάζιων’’ παιδιών στους καταναλωτές και δυσφημίζει την “πράσινη’’ μετάβαση», σελ.
 iv. με θέμα: «Ποια είναι η θέση του ΥΠΕΝ για την ενδεχόμενη επιβάρυνση των καταναλωτών με υπέρμετρα κόστη για την Υπόγεια Αποθήκη Φυσικού Αερίου Καβάλας;», σελ.
 v. με θέμα: «Υποχρέωση τροποποίησης και ανάκλησης προσκλήσεων του προγράμματος Αντώνης Τρίτσης λόγω αλλαγής του θεσμικού πλαισίου ανακύκλωσης με τον πρόσφατο νόμο 4819/21», σελ.
 vi. με θέμα: «Στην κορυφή της Όχης στην Κάρυστο αιολικοί σταθμοί κάτω των 10MW χωρίς περιβαλλοντική μελέτη», σελ.
 vii. με θέμα: «Παράκαμψη των Ανοικτών Διαγωνισμών μέσω «δωρεών» σε Εθνικό Αρχαιολογικό Μουσείο και Μουσείο Ενάλιων Αρχαιοτήτων», σελ.
 viii. με θέμα: «Δυσοσμία σε Πετρούπολη, Ίλιον και Καματερό από το ΧΥΤΑ Φυλής», σελ.
 ix. με θέμα: «Υποχρέωση τροποποίησης και ανάκλησης προσκλήσεων του προγράμματος “Αντώνης Τρίτσης’’ λόγω αλλαγής του θεσμικού πλαισίου ανακύκλωσης με τον πρόσφατο ν. 4819/21», σελ.
 x. με θέμα: «Περιβαλλοντική καταστροφή της Ίου μέσω “Στρατηγικών Επενδύσεων” », σελ.
 γ) Προς τον Υπουργό Υγείας:
 i. με θέμα: «Καθυστέρηση πληρωμής εφημεριών προσωπικού του Εθνικού Κέντρου Επιχειρήσεων Υγείας (ΕΚΕΠΥ)», σελ.
 ii. με θέμα: «Καθυστέρηση πληρωμής εφημεριών προσωπικού του Εθνικού Κέντρου Επιχειρήσεων Υγείας (ΕΚΕΠΥ)», σελ.
 iii. με θέμα: «Απαράδεκτος ο αποκλεισμός ανασφάλιστων πολιτών από τη δυνατότητα συνταγογράφησης σε ιδιώτες γιατρούς εν μέσω πανδημίας», , σελ.
 iv. με θέμα: «Να καταργηθεί άμεσα η κοινωνικά ανάλγητη διάταξη της νεοφιλελεύθερης Κυβέρνησης της ΝΔ, η οποία αφήνει χωρίς υγειονομική κάλυψη τους ανασφάλιστους, εκδηλώνοντας με τον τρόπο αυτό τα χαρακτηριστικά που θέλει να έχει το δημόσιο σύστημα υγείας», σελ.
 v. με θέμα: «Τα οξυμένα προβλήματα της κεντρικής αποστείρωσης του Γενικού Νοσοκομείου Λάρισας», σελ.
 vi. με θέμα: «Τα προβλήματα του Κέντρου Αιμοδοσίας στο Γ.Ν. «Βενιζέλειο-Πανάνειο» Ηρακλείου», σελ.
 δ) Προς τον Υπουργό Εσωτερικών:
 i. με θέμα: «Οι εκρηκτικές ανατιμήσεις σε πρώτες ύλες, μεταφορικά κόστη και ενέργεια θέτουν σε κίνδυνο εκατοντάδες έργα της Τοπικής Αυτοδιοίκησης», σελ.
 ii. με θέμα: «Τέλος παρεπιδημούντων και στα Airbnb», σελ.
 iii. με θέμα: «Σοβαρά προβλήματα αντιμετωπίζει το κτήριο που στεγάζει το 2ο και 5ο ΓΕΛ Κατερίνης», σελ.
 iv. με θέμα: «Ανάγκη διάσωσης των Δήμων Δυτικής Αθήνας από την τεράστια αύξηση κόστους ενέργειας», σελ.
 v. με θέμα: «Εφαρμογή των διατάξεων της νομοθεσίας για τα Μέσα Ατομικής Προστασίας (ΜΑΠ) και τα Μέτρα Προληπτικής Ιατρικής των υπαλλήλων των ΟΤΑ ΑΞ„ και ΒΞ„βαθμού, σε περιπτώσεις διαπίστωσης παραβάσεων», σελ.
 ε) Προς τον Υφυπουργό στον Πρωθυπουργό αρμόδιο για θέματα Κρατικής Αρωγής και Αποκατάστασης, με θέμα: «Σε απόγνωση βρίσκονται από την αδιαφορία της Κυβέρνησης οι πυρόπληκτοι της Αν. Μάνης», σελ.
 στ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Ουσιαστικά μέτρα στήριξης για την αγροτική παραγωγή και την κτηνοτροφία», σελ.
 ii. με θέμα: «Επισιτιστική κρίση», σελ.
 iii. με θέμα: «Να συμπεριληφθεί η καλλιέργεια της βιολογικής μπανάνας στο μέτρο της βιολογικής γεωργίας», σελ.
 ζ) Προς την Υπουργό Παιδείας και Θρησκευμάτων με θέμα: «Ποινικοποίηση του συνταγματικού δικαιώματος της απεργίας των εκπαιδευτικών» , σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)», σελ.

ΠΡΟΕΔΡΕΥΟΝΤΕΣ
ΑΒΔΕΛΑΣ Α. , σελ.
ΜΠΟΥΡΑΣ Α. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΜΠΟΥΡΑΣ Α. , σελ.
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΜΥΡΑΣ Γ. , σελ.
 ΑΡΑΧΩΒΙΤΗΣ Σ. , σελ.
 ΑΡΣΕΝΗΣ Κ. , σελ.
 ΓΚΑΓΚΑ Α. , σελ.
 ΔΕΛΗΣ Ι. , σελ.
 ΚΑΚΛΑΜΑΝΗΣ Ν. , σελ.
 ΚΑΣΤΑΝΙΔΗΣ Χ. , σελ.
 ΚΕΓΚΕΡΟΓΛΟΥ Β. , σελ.
 ΚΟΥΡΟΥΜΠΛΗΣ Π. , σελ.
 ΛΑΜΠΡΟΥΛΗΣ Γ. , σελ.
 ΛΟΓΙΑΔΗΣ Γ. , σελ.
 ΜΑΚΡΗ Ζ. , σελ.
 ΜΠΑΛΑΦΑΣ Ι. , σελ.
 ΜΠΟΥΜΠΑΣ Κ. , σελ.
 ΟΙΚΟΝΟΜΟΥ Ι. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΣΚΡΕΚΑΣ Κ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΣΥΡΜΑΛΕΝΙΟΣ Ν. , σελ.
 ΤΡΙΑΝΤΟΠΟΥΛΟΣ Χ. , σελ.
 ΦΑΜΕΛΛΟΣ Σ. , σελ.
 ΧΑΡΙΤΣΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΒ΄

Δευτέρα 4 Απριλίου 2022

Αθήνα, σήμερα στις 4 Απριλίου 2022, ημέρα Δευτέρα και ώρα 13.47΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ο Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι ερωτήσεις που θα συζητηθούν είναι οι εξής:

Οι με αριθμό 566/23-3-2022, 571/24-3-202 και 574/24-3-2022 επίκαιρες ερωτήσεις και η με αριθμό 1485/25-11-2021 ερώτηση, κατ’ άρθρον 130 παράγραφος 5 του Κανονισμού της Βουλής, θα απαντηθούν από τον Υπουργό Υγείας κ. Αθανάσιο Πλεύρη.

Οι με αριθμό 564/23-3-2022, 565/23-3-2022, 567/23-3-2022 και 584/28-3-2022 επίκαιρες ερωτήσεις και οι με αριθμό 1276/16-11-2021, 3235/14-2-2022, 3289/131/16-2-2022, 3354/18-2-2022 ερωτήσεις, κατ’ άρθρον 130 παράγραφος 5 του Κανονισμού της Βουλής, θα απαντηθούν από τον Υπουργό Περιβάλλοντος και Ενέργειας κ. Κωνσταντίνο Σκρέκα.

Οι με αριθμό 578/28-3-2022 και 579/28-3-2022 επίκαιρες ερωτήσεις θα απαντηθούν από την Αναπληρώτρια Υπουργό Υγείας κ. Ασημίνα Γκάγκα.

Οι με αριθμό 560/23-3-2022, 563/23-3-2022, 580/28-3-2022 και 583/28-3-2022 επίκαιρες ερωτήσεις και η με αριθμό 1276/16-11-2021 και 3085/9-2-2022 ερωτήσεις, κατ’ άρθρον 130 παράγραφος 5 του Κανονισμού της Βουλής, θα απαντηθούν από τον Αναπληρωτή Υπουργό Εσωτερικών κ. Στυλιανό Πέτσα.

Η με αριθμό 589/28-3-2022 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Ιωάννη Οικονόμου.

Η με αριθμό 581/28-3-2022 επίκαιρη ερώτηση θα απαντηθεί από τον Υφυπουργό στον Πρωθυπουργό κ. Χρήστο Τριαντόπουλο.

Η με αριθμό 559/22-3-2022 επίκαιρη ερώτηση θα απαντηθεί από την Υφυπουργό Παιδείας και Θρησκευμάτων κ. Ζωή Μακρή.

Η με αριθμό 572/24-3-2022 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά.

Οι με αριθμό 586/28-3-2022 και 588/28-3-2022 επίκαιρες ερωτήσεις και η με αριθμό 3316/17-2-2022 ερώτηση, κατ’ άρθρον 130 παράγραφος 5 του Κανονισμού της Βουλής, θα απαντηθούν από τον Υφυπουργό Αγροτικής Ανάπτυξης και Τροφίμων κ. Γεώργιο Στύλιο.

Θα παρακαλέσω να κρατάμε σταθερά τους χρόνους μας γιατί οι ερωτήσεις είναι είκοσι επτά και ο χρόνος μας είναι συγκεκριμένος.

Θα συζητηθεί η δωδεκάτη με αριθμό 589/28-3-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υφυπουργό στον Πρωθυπουργό αρμόδιο για θέματα Επικοινωνίας και Ενημέρωσης, με θέμα: «Πρόβλημα προμήθειας δημοσιογραφικού χάρτου λόγω του πολέμου στην Ουκρανία-Άμεσα μέτρα στήριξης των τοπικών και περιφερειακών εφημερίδων».

Στην ερώτηση θα απαντήσει ο Υφυπουργός στον Πρωθυπουργό κ. Ιωάννης Οικονόμου.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, δυστυχώς καθημερινά παρατηρούμε ότι στην Ουκρανία ο πόλεμος της Ρωσίας έχει τεράστιες επιπτώσεις στον ουκρανικό λαό και τελευταία τη δολοφονία χιλιάδων αμάχων.

Όμως, δεν περιορίζεται στους ανθρώπους και σε μικρούς αριθμούς. Έχουν καταστραφεί όλες οι υποδομές και υπάρχουν επιπτώσεις δυσβάσταχτες και στους λαούς όλης της Ευρώπης και της πατρίδας μας, οικονομικές και κοινωνικές. Ενισχύθηκε το κύμα ακρίβειας, αλλά υπάρχουν και ζητήματα με την προμήθεια και τροφίμων και βασικών ειδών για την οικονομική δραστηριότητα που έχουν σχέση με την Ουκρανία και τη Ρωσία.

Ένα από τα προβλήματα τα πάρα πολλά είναι και το ζήτημα που αντιμετωπίζουν τα μέσα ενημέρωσης, περιφερειακά και τοπικά, του έντυπου Τύπου που γνωρίζετε πολύ καλά ότι παίζουν σημαντικό ρόλο στην ενημέρωση των πολιτών. Είναι κρίσιμος ο ρόλος και ιδιαίτερα αυτών που δεν έχουν την εξοικείωση με τη χρήση των σύγχρονων τεχνολογιών και του ίντερνετ.

Το πρώτο πρόβλημα αφορά την έλλειψη δημοσιογραφικού χαρτιού και βέβαια την τιμή του λόγω της έλλειψης. Το δεύτερο πρόβλημα αφορά την αύξηση του κόστους ενέργειας που σχετίζεται με τις εκτυπωτικές εργασίας, αλλά και την έλλειψη άλλων ειδών που έχουν σχέση με την εκτύπωση.

Αυτό το οποίο ζητούν τα μέσα του έντυπου τοπικού και περιφερειακού Τύπου έχει σχέση βεβαίως, κατ’ αρχάς, με την αντιμετώπιση του προβλήματος της προμήθειας του χαρτιού από εναλλακτικές πηγές –προφανώς από χώρες που διαθέτουν παραγωγή και δεν την έχουν προσανατολίσει σε άλλες χρήσεις, όπως η Ιταλία και η Σουηδία- και, δεύτερον, να υπάρξει η χαλαρότητα των προδιαγραφών που σήμερα υποχρεούνται να έχουν ως προς τον αριθμό φύλλων και άλλων στοιχείων. Έτσι, στην περίοδο την κρίσιμη θα έχουμε εξοικονόμηση χάρτου. Βεβαίως υπάρχει και το αίτημα για ένα πρόγραμμα στήριξης συγκεκριμένο, που θα μπορέσει να στηρίξει κυρίως τις μικρές και πολύ μικρές επιχειρήσεις του χώρου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε το λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κυρία Πρόεδρε.

Πράγματι είναι πολύ εύστοχη η ερώτηση του κυρίου συναδέλφου. Είναι αλήθεια ότι ο πόλεμος στην Ουκρανία δεν μας επιτρέπει μεγάλη αισιοδοξία. Ο φόρος αίματος που πληρώνεται εκεί είναι τεράστιος και τα όσα τελευταία συνέβησαν στην Μπούσα υπερβαίνουν τα όρια του αποκρουστικού, θα έλεγα επαναπροσδιορίζουν με έναν τρόπο τη βαρβαρότητα.

Ταυτόχρονα, όμως, υπάρχουν και παράπλευρες οικονομικές συνέπειες για όλες τις χώρες της Ευρώπης και για τη χώρα μας και οριζόντια γενικά με την αύξηση της ενέργειας, αλλά και ο φόβος για τις αδυναμίες που μπορεί να παρουσιαστούν στην εφοδιαστική αλυσίδα και το επαπειλούμενο ντόμινο των ανατιμήσεων σε μια σειρά από πράγματα.

Η Κυβέρνηση από την πρώτη στιγμή έχει πάρει πρωτοβουλίες, στηρίζει οριζόντια την ελληνική κοινωνία, στηρίζει στοχευμένα τους πιο ευάλωτους. Ειδικά για τα μέσα μαζικής ενημέρωσης που επιτελούν έναν πολύ ιδιαίτερο ρόλο και εκεί η προσοχή μας πρέπει να είναι εστιασμένη. Δεν υπάρχει αμφιβολία ότι κυρίως στην επαρχία τα μέσα μαζικής ενημέρωσης, οι εφημερίδες, τα κανάλια, τα ραδιόφωνα, τα ηλεκτρονικά, τα ενημερωτικά sites είναι ένας θεμέλιος λίθος, είναι εγγυητής της ανάπτυξης των τοπικών κοινωνιών. Πρόκειται για προσπάθεια πολύ σοβαρή σε ό,τι αφορά τον πλουραλισμό και την πολυφωνία, αυτό που πρέπει να είναι δηλαδή η σύγχρονη ενημέρωση και είναι χρέος μας να ενισχύσουμε και να στηρίξουμε αυτή τη δύσκολη περίοδο που αντιμετωπίζουν.

Ποια είναι τα ζητήματα; Είναι τα ζητήματα και του χαρτιού, δεδομένου ότι οι χώρες εκεί είναι βασικοί προμηθευτές χαρτιού. Μέχρι στιγμής δεν έχουμε εντοπίσει κάποιο θέμα ελλείμματος στην ελληνική αγορά. Δεν σημαίνει, όμως, ότι δεν θα βρεθούμε αντιμέτωποι με αυτό και ότι δεν επεξεργαζόμαστε σενάρια για να δούμε πώς θα μπορέσουμε να βοηθήσουμε τους ανθρώπους και τα υπόλοιπα σε μια πολιτική στήριξης ευρύτερα λόγω της ανατίμησης που και εσείς αναφερθήκατε.

Έχουμε έναν οδηγό και έναν πυλώνα για το πώς πρέπει να αντιμετωπίσουμε τα ζητήματα σε ό,τι αφορά το χαρτί προς δύο κατευθύνσεις. Η μία κατεύθυνση είναι και την περίοδο του COVID είχαμε πάρει κάποιες πρωτοβουλίες όπου επιτρέπαμε κάποιες παρεκκλίσεις από τις βασικές υποχρεώσεις που είχαν οι εφημερίδες αυτές που είναι εγγεγραμμένες στο μητρώο, κάτι που αποτελεί εγγύηση -θα έλεγα- και της εγκυρότητάς τους αλλά και δυνατότητα να έχουν πρόσβαση σε κρατική χρηματοδότηση μέσω της δημοσίευσης και προκηρύξεων. Είχαμε κάνει τότε κάποιες πολύ ουσιαστικές παραχωρήσεις για να μπορούν για ένα χρονικό διάστημα ενάμιση μήνα να βγάζουν λιγότερα τεύχη με ό,τι αυτό σήμαινε στην εξοικονόμηση του χαρτιού.

Πάντοτε αυτό είναι ένα μέτρο που το έχουμε στη φαρέτρα μας και που δύναται να το εξετάσουμε και τώρα για να τους παράσχουμε τη διευκόλυνση αυτή σε περίπτωση που παρατηρηθούν στην αγορά μειώσεις, όπως επίσης και μία σειρά από άλλα μέτρα ευρύτερης στήριξης που θα τους επιτρέψουν να αντιμετωπίσουν τις δυσκολίες, να μετριάσουν την επίπτωση των οικονομικών δυσκολιών και να συνεχίσουν να εκδίδονται, να εκφράζουν τα αιτήματα της τοπικής κοινωνίας, την άποψη εκεί, την πληροφόρηση και την ενημέρωση από την οποία έχουν ανάγκη οι πολίτες στην ελληνική περιφέρεια, αλλά ταυτόχρονα και με τον τρόπο αυτό να δυναμώνουν και τη φωνή των τοπικών κοινωνιών για ζητήματα που έχουν να κάνουν με την ευρύτερη ανάπτυξή τους.

Πάντοτε η στήριξη του Τύπου, η εγγύηση της πολυφωνίας, η στήριξη των δημοσιογράφων είναι έτσι κι αλλιώς σημαντική για τη δημοκρατία, αλλά σε περιόδους επάλληλων και μεγάλων κρίσεων αποκτά ιδιαίτερη σημασία. Θα επανέλθω με πιο συγκεκριμένα πράγματα και στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, το πρόβλημα εντοπίζεται στον περιφερειακό και τοπικό Τύπο και αυτό διότι οι μεγάλες ευρωπαϊκές εφημερίδες, αλλά και οι ελληνικές, έχουν -και ευτυχώς- εναλλακτικούς τρόπους να προμηθευτούν και απευθείας από άλλες χώρες και έχουν τη δύναμη και τα μέσα να το πραγματοποιήσουν ίσως με λιγότερη στήριξη από την πλευρά της πολιτείας.

Όμως, ιδιαίτερα οι μικρές επιχειρήσεις του περιφερειακού ή τοπικού Τύπου με τον κρίσιμο ρόλο τον οποίο και εσείς αναγνωρίσατε και στηρίζετε, θα πρέπει να βρεθεί τρόπος, ούτως ώστε και ως προς το κόστος και ως προς την προμήθεια και ως προς τις προδιαγραφές να έχουν τη δυνατότητα να συνεχίσουν τη λειτουργία τους και τον ρόλο τους.

Θα σας διαβάσω ακριβώς την επιστολή που σας έχουν στείλει, γιατί θεωρώ ότι το πρόβλημα της έλλειψης ήδη υπάρχει και των ανατιμήσεων. «Εντείνονται δραματικά οι ανησυχίες από την έλλειψη χάρτου, κύριε Υπουργέ, ελλείψεις και ανατιμήσεις που αναφέρονται πλέον και στις εκτυπωτικές πλάκες και σε όλα τα υλικά της παραγωγής, συμπεριλαμβανομένης βεβαίως της ενέργειας. Η κατάσταση αυτή προηγείται του πολέμου στην Ουκρανία και συναρτάται με την ανακατεύθυνση στην ευρωπαϊκή βιομηχανία χάρτου. Είχε γίνει μείωση του πλαστικού, δεύτερον αύξηση της ζήτησης στον χώρο κυτιοποιίας λόγω COVID και ανάπτυξης του ηλεκτρονικού εμπορίου, τρίτον λόγω μακράς διαρκείας απεργία που πραγματοποιήθηκε από τα σωματεία των εργαζομένων στο εργοστάσιο της σκανδιναβικής εταιρείας UPM και τέταρτον βεβαίως λόγω των κυρώσεων στη ρωσική αγορά και της αδυναμίας από την Ουκρανία».

Αυτό που ζητούν είναι πρώτον να υπάρξει ένα πρόγραμμα χρηματοδότησης στήριξης του περιφερειακού τοπικού τύπου και συναποτελείται από επιχειρήσεις μικρής και πολύ μικρής κλίμακας και δεν έχουν τη δυνατότητα από μόνες τους να αντιμετωπίσουν την κρίση. Η χρηματοδότηση αυτή έχει σχέση βεβαίως με την επιδότηση του κόστους παραγωγής, χαρτί, ενέργεια και άλλα υλικά, αλλά και στην ικανοποίηση προϋποθέσεων ως προς το Ταμείο Εγγυοδοσίας για την εκταμίευση πόρων και τη λήψη ίσως δανείων. Δικαιούχοι της πρόνοιας αυτής της άμεσης έκτακτης ενίσχυσης στήριξης θα πρέπει να είναι οι επιχειρήσεις του Τύπου που περιλαμβάνονται στον κατάλογο του ν.3548/2007 χωρίς βέβαια αυτό να σημαίνει ότι και άλλες επιχειρήσεις δεν χρειάζονται στήριξη για άλλους διαφορετικούς λόγους.

Δεύτερον, ζητείται η ελαστική αντιμετώπιση των υποχρεώσεων στο οποίο αναφερθήκατε ήδη και είναι θετικό ότι έχετε την πρόθεση να αξιοποιήσετε αυτή τη δυνατότητα. Ζητείται και η ανταπόκριση των υπηρεσιών της γενικής γραμματείας προκειμένου να υπάρξει μια προετοιμασία.

Το τελευταίο που ζητούν είναι η ανάληψη πρωτοβουλιών ευρείας κλίμακας με κινήσεις σε ευρωπαϊκό επίπεδο και φιλόδοξο στόχο τον αναπροσανατολισμό της βιομηχανίας παραγωγής δημοσιογραφικού χαρτιού στην Ευρωπαϊκή Ένωση, ώστε να έχει αυτάρκεια τουλάχιστον σε αυτό το θέμα. Γιατί οι συνέπειες της σημερινής εξάρτησης και σε αυτόν τον τομέα -όπως και στον διατροφικό τομέα και στον ενεργειακό- δυστυχώς έχουν τεράστιες συνέπειες, όταν αναπτύσσονται λογικές ψυχρού πολέμου ξανά στην υφήλιο.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ.

Θα ξεκινήσω από το τελευταίο, κύριε Κεγκέρογλου. Πράγματι συμφωνώ μαζί σας ότι η Ευρωπαϊκή Ένωση πρέπει να επαναπροσανατολίσει τις τακτικές και τους τρόπους με τους οποίους θα εξασφαλίσει την επάρκεια σε μια σειρά από αγαθά, είτε αυτά αφορούν τα τρόφιμα είτε αφορούν άλλα κρίσιμα αγαθά για τη σωστή λειτουργία. Νομίζω ότι θα πάρει τον χρόνο του όλο αυτό, αλλά όλοι έχουμε το μυαλό μας στραμμένο προς την ανάγκη αυτή και προφανώς οι πρωτοβουλίες που θα παρθούν και θα σχεδιαστούν θα παραγάγουν αποτελέσματα. Μέχρι τότε βεβαίως οφείλουμε να αντιμετωπίσουμε τα πιο άμεσα, τα πιο δύσκολα, τα πιο απαιτητικά που έχουν να κάνουν για τους διάφορους κλάδους και συγκεκριμένα για τον Τύπο.

Όπως και το προηγούμενο διάστημα λόγω της πανδημίας του COVID υπήρξε μια γενναία και ουσιαστική στήριξη και στον περιφερειακό Τύπο. Αναφέρω για παράδειγμα την κάλυψη των ασφαλιστικών εισφορών στο ταμείο των δημοσιογράφων. Διατέθηκαν 18 εκατομμύρια συνολικά από τα 20 εκατομμύρια που είχαν προϋπολογιστεί για την κάλυψη για τρία χρόνια των εισφορών στο ταμείο των δημοσιογράφων, του περιβόητου 2%, την επιδότηση του μεταφορικού κόστους μέσα από τα ΕΛΤΑ, η οποία ισχύει και θα ισχύει και για μία επιπλέον χρονιά μέχρι το 2023.

Σχεδιάζουμε και θα υλοποιήσουμε δράσεις στήριξης. Προφανώς και πρέπει να στηριχθεί ο περιφερειακός Τύπος. Είναι μια πολύ δύσκολη στιγμή. Δεν αναφέρομαι μόνο στη στήριξη που έτσι κι αλλιώς ως επιχειρήσεις έχουν σε ό,τι αφορά την ενέργεια με τον μετριασμό του κόστους. Αναφέρομαι στην ανάγκη παραπάνω στήριξης. Επεξεργαζόμαστε με τους ανθρώπους, με τους εκπροσώπους τους μια εργαλειοθήκη. Είμαστε σε επικοινωνία με το Υπουργείο Οικονομικών και για την επανάληψη ενδεχομένως ενός μέτρου που έχει να κάνει με την επιχορήγηση και την επιδότηση της ασφαλιστικής εισφοράς και με την ενίσχυσή τους μέσα από χρηματοδοτικά εργαλεία για τον εκσυγχρονισμό του εξοπλισμού τους που και αυτό είναι μια σημαντική παράμετρος.

Για το χαρτί -σας είπα προηγουμένως- τα σχέδια που έχουμε και τις δυνατότητες που έχουμε και βεβαίως εδώ είμαστε όσο εντείνεται το πρόβλημα και η κρίση να δούμε τι παραπάνω μπορούμε να κάνουμε. Για το μεταφορικό κόστος σάς είπα προηγουμένως επίσης.

Ό,τι περιθώριο υπάρχει, θα αξιοποιηθεί. Θα αξιοποιήσουμε και την καλή εμπειρία της προηγούμενης περιόδου του COVID που ενισχύσαμε τις επιχειρήσεις τύπου συνολικά, εστιασμένα πάντα και πρώτα με προτεραιότητα στους πιο αδύναμους, όπως γίνεται και συνολικά -όχι ότι και οι άλλοι δεν έχουν ανάγκη, αλλά από εκεί ξεκινά κανείς, από τους πιο αδύναμους-, έτσι ώστε να εξασφαλίσουμε ότι και αυτό το εμπόδιο και αυτή τη δυσκολία, μετά τις δυσκολίες που τους έβαλε ο COVID, θα καταφέρουν να τις ξεπεράσουν, να τις αντιμετωπίσουν και να συνεχίσουν να υπάρχουν και μετά την ολοκλήρωση αυτής της φρίκης που έχει βρει την Ευρώπη και την αποκατάσταση σταδιακά και των άλλων προβλημάτων και ασυμμετριών που προκάλεσε.

Δουλεύουμε αυτή την ώρα την εργαλειοθήκη. Είμαστε σε στενή επικοινωνία και επαφή μαζί τους και πολύ σύντομα νομίζω ότι θα μπορούμε να προβούμε σε συγκεκριμένες ανακοινώσεις για το είδος και το μέγεθος της στήριξης που θα τύχει ο Τύπος συνολικά, και ο επαρχιακός Τύπος ειδικότερα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριες και κύριοι συνάδελφοι, δεν θα συζητηθεί λόγω κωλύματος του Βουλευτή διότι βρίσκεται σε αποστολή της Βουλής η με αριθμό 561/23-3-2022 επίκαιρη ερώτηση του Βουλευτή Β΄ Θεσσαλονίκης του Κινήματος Αλλαγής κ. Γεώργιου Αρβανιτίδη προς τον Υπουργό Περιβάλλοντος και Ενέργειας, με θέμα: «Απαράδεκτες μονομερείς αναθεωρήσεις συμβάσεων από τους παρόχους ηλεκτρικού ρεύματος και μέτρα προστασίας των καταναλωτών».

Επίσης, δεν θα συζητηθεί, κατόπιν συνεννόησης, η πέμπτη με αριθμό 3377/137/21-2-2022 ερώτηση και αίτηση κατάθεσης εγγράφων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Είχε ζητήσει ως όφειλε το Υπουργείο Εργασίας από την Εθνική Αρχή Διαφάνειας την διερεύνηση των καταγγελλομένων εδώ και καιρό για το Γηροκομείο-κολαστήριο στα Χανιά;».

Επίσης, δεν θα συζητηθούν λόγω κωλύματος των Βουλευτών οι ακόλουθες ερωτήσεις:

Η δέκατη έκτη με αριθμό 585/28-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Περιβαλλοντικό έγκλημα στη Ζάκυνθο».

Η τέταρτη με αριθμό 573/24-3-2022 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Ελληνικής Λύσης κ. Μαρίας Αθανασίου προς τον Υπουργό Υγείας, με θέμα: «Απαράδεκτη η μεταχείριση των υγειονομικών σε αναστολή».

Η δεύτερη με αριθμό 562/23-3-2022 επίκαιρη ερώτηση δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς τον Υπουργό Περιβάλλοντος και Ενέργειας, με θέμα: «Κατάργηση της Τηλεθέρμανσης Μεγαλόπολης επιφέρει επιβάρυνση του κόστους θέρμανσης κατά 500%».

Κύριοι συνάδελφοι, στο σημείο αυτό θα συζητηθεί η δέκατη όγδοη με αριθμό 567/24-3-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄ Δυτικού Τομέα Αθηνών κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Απαλλαγή των Δήμων Αγίων Αναργύρων-Καματερού, Πετρούπολης και Ιλίου από την καταβολή αντισταθμιστικών για τη λειτουργία του ΧΥΤΑ Φυλής».

Στην ερώτηση θα απαντήσει ο Υπουργός Περιβάλλοντος και Ενέργειας, κ. Κώστας Σκρέκας.

Κύριε Κουρουμπλή, έχετε το λόγο για δύο λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ πολύ, κυρία Πρόεδρε.

Κυρία Πρόεδρε, κύριε Υπουργέ, η δυτική Αθήνα είναι το αποκορύφωμα της ενδοπεριφερειακής ανισότητας που λειτουργεί για πάρα πολλά χρόνια στην Περιφέρεια Αττικής. Είναι επτά δήμοι που, πραγματικά, αντιμετωπίζουν πολλαπλά προβλήματα, τα οποία για δεύτερη φορά έθεσαν πριν από μερικές μέρες και στον ίδιο τον Πρωθυπουργό, ο οποίος τυχαίνει να είναι και Βουλευτής της περιοχής.

Είναι πολλά τα προβλήματα, είναι περιβαλλοντικά -τα ξέρετε κύριε Υπουργέ- όπως είναι το θέμα του Ποικίλου Όρους, είναι ζητήματα υπογειοποίησης των γραμμών της ΔΕΗ Αιγάλεω - Αγία Βαρβάρα - Κορυδαλλός, είναι το οδικό δίκτυο, το οποίο είναι ένα βομβαρδισμένο, κυριολεκτικά, οδικό δίκτυο.

Σήμερα, λοιπόν, ζήτησα να συζητήσουμε αυτή την επίκαιρη ερώτηση η οποία επικεντρώνεται, κύριε Πρόεδρε, σε τρεις δήμους. Πρόκειται για τον Δήμο Ιλίου, τον Δήμο Πετρούπολης και τον Δήμο Αγίων Αναργύρων και Καματερού. Είναι τρεις δήμοι που περίπου γειτνιάζουν με τον χώρο του ΧΥΤΑ της περιοχής και υφίστανται πολλαπλές επιπτώσεις από τη λειτουργία αυτού του ΧΥΤΑ.

Είναι, κατ’ αρχάς, το βεβαρημένο από πλευράς κίνησης, μεταφοράς φορτίων, σκουπιδιών, από τα απορριμματοφόρα -που διέρχονται σχεδόν όλα τα απορριμματοφόρα της Αθήνας από τους δήμους αυτούς- φέροντας και κουβαλώντας επιπτώσεις στο οδικό δίκτυο, αλλά και ηχορύπανση και επιδράσεις στο περιβάλλον, αλλά και η λειτουργία αυτή καθαυτή του ΧΥΤΑ, του οποίου οι επιπτώσεις οι αρνητικές στην περιοχή έχουν επιβεβαιωθεί και με έρευνα και έκθεση του 2014 της Ευρωπαϊκής Ένωσης. Τα αιωρούμενα σωματίδια, οι οσμές, όλα αυτά, πραγματικά, επιδρούν στη ζωή των κατοίκων, επιφέρουν δυσμενείς υγειονομικές επιπτώσεις στη ζωή τους και οι δήμοι αυτοί, όλως παραδόξως, πληρώνουν αντισταθμιστικά στον ΕΣΔΑ για τη λειτουργία του ΧΥΤΑ.

Το διαχρονικό αίτημα λοιπόν, είναι να καταργηθούν αυτά τα αντισταθμιστικά, τουλάχιστον γι’ αυτούς τους τρεις δήμους.

Εγώ ειλικρινά περιμένω, κύριε Υπουργέ, και μετά τη συζήτηση που είχαν οι δήμοι και έθεσαν και αυτό το θέμα μετ’ εντάσεως και εμφάσεως στον κύριο Πρωθυπουργό, να έχουμε σήμερα καλά νέα από τη δική σας τοποθέτηση.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Μια μικρή παρατήρηση θα ήθελα να σας κάνω μόνο, να φορέσετε τη μάσκα σας εντός της Αιθούσης.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κατ’ αρχάς, κύριε συνάδελφε, να πω ότι σύμφωνα με τις διατάξεις του ν.4555/2018 όπως ισχύει, το αντισταθμιστικό όφελος καθορίζεται με απόφαση του διοικητικού συμβουλίου του εκάστοτε φορέα διαχείρισης απορριμμάτων, του εκάστοτε ΦΟΔΣΑ, λοιπόν. Ως εκ τούτου εκφεύγει των αρμοδιοτήτων του Υπουργείου Περιβάλλοντος και Ενέργειας.

Αναλυτικά σας αναφέρω την ισχύουσα νομοθεσία του άρθρου 243 του ν.4555/2018, όπως έχει τροποποιηθεί με την παράγραφο 1 του άρθρου 13 του ν.4625/2019 που αναφέρει ότι οι ΦΟΔΣΑ καταβάλλουν στους δήμους που φιλοξενούν τη λειτουργία εγκαταστάσεων μηχανικής βιολογικής επεξεργασίας αποβλήτων και χώρων υγειονομικής ταφής κατηγορίας α1 και α2, σύμφωνα με την αριθμό 1958/2012 απόφαση του Υπουργού Περιβάλλοντος και Ενέργειας «αντισταθμιστικό όφελος». Άρα το ύψος του αντισταθμιστικού οφέλους καθορίζεται με απόφαση του Διοικητικού Συμβουλίου του ΦΟΔΣΑ και δεν μπορεί να είναι μικρότερο από το 1% επί των εσόδων του ετήσιου προϋπολογισμού τους. Το αντισταθμιστικό όφελος συμψηφίζεται με τα ποσά που οι δήμοι υπέρ των οποίων επιβάλλεται-υποχρεούνται να καταβάλλουν στον ΦΟΔΣΑ. Για τις υπηρεσίες που τους παρέχει και τυχόν υπολειπόμενα από το όφελος ποσά, δύναται να διατίθενται από τους δήμους αυτούς για την κάλυψη κάθε είδους δαπάνης, κατά προτεραιότητα, όμως, σχετιζόμενης με περιβαλλοντική αντιστάθμιση από τη λειτουργία των εγκαταστάσεων. Άρα το περιεχόμενο της ανωτέρω διάταξης συνάγεται ότι οι Φορείς Διαχείρισης Στερεών Αποβλήτων υποχρεούνται να καταβάλλουν αντισταθμιστικά οφέλη στους δήμους που φιλοξενούν οχλούς σε δραστηριότητες διαχείρισης. Τα αντισταθμιστικά οφέλη εντάσσονται ως έξοδο στο ετήσιο κόστος διαχείρισης των ΦΟΔΣΑ και καλύπτονται από τις ετήσιες εισφορές των δήμων-μελών τους οι οποίες προσδιορίζονται ανάλογα με τις εισερχόμενες ποσότητες και τις παρεχόμενες υπηρεσίες, σύμφωνα με τον κανονισμό τιμολόγησης. Στις ανωτέρω αναφερόμενες διατάξεις δεν παρέχεται η δυνατότητα απαλλαγής δήμου-μέλους από την καταβολή αντισταθμιστικού οφέλους εφόσον ακόμη και οι οχλούμενοι δήμοι συμψηφίζουν τις τυχόν οφειλές τους προς τον ΦΟΔΣΑ με το αντισταθμιστικό όφελος που εισπράττουν.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, περίμενα σήμερα να έρθετε εδώ και να επιδείξετε κατανόηση σε μια πραγματικότητα. Ειλικρινά, δεν θέλω να σηκώσω τους τόνους, αλλά υπάρχει μία οδυνηρή πραγματικότητα για τη ζωή των κατοίκων αυτών των τριών δήμων. Και εσείς με παραπέμπετε σε διατάξεις. Τα γνωρίζω αυτά. Το ζήτημα είναι εξόχως πολιτικό. Είναι τρεις δήμοι, οι οποίοι πραγματικά δοκιμάζονται από τη λειτουργία του ΧΥΤΑ, για πολλούς και διάφορους λόγους. Και αυτό έχει επιβεβαιωθεί, όπως σας τόνισα όχι μόνο από ελλαδικούς ερευνητές και από ινστιτούτα σχετικά με την υγειονομική κατάσταση των περιοχών, αλλά και από ευρωπαϊκή έκθεση η οποία προέβη σε έρευνα για το τι επιπτώσεις υπάρχουν από τη λειτουργία του ΧΥΤΑ. Ξέρουμε ότι σήμερα αυτοί οι γειτνιάζοντες δήμοι δεν υφίστανται μόνο αυτό το κόστος, υφίστανται και το κόστος της μεταφοράς όλου αυτού του φορτίου από τους δρόμους τους. Μιλάμε για ένα δίκτυο κατεστραμμένο. Δεν πρέπει σε αυτό το ζήτημα το Υπουργείο να δώσει κάποιες συγκεκριμένες απαντήσεις;

Επιπροσθέτως θα ήθελα, σας παρακαλώ σε αυτό το ζήτημα επιτέλους να μας δώσετε κάποια απάντηση στη δέσμευση που είχατε και για την υπογειοποίηση των καλωδίων της ΔΕΗ, των δικτύων της ΔΕΗ από το Αιγάλεω έως την Αγία Βαρβάρα και τον Κορυδαλλό.

Θέλω στη δευτερολογία σας να έχω πολύ συγκεκριμένες απαντήσεις και για τα δύο θέματα, δηλαδή αν πρόκειται το Υπουργείο να παρέμβει. Τώρα αν με παραπέμπετε στον ΕΣΔΑ και σε άλλους σχετικούς φορείς και είναι «άλλα λόγια να αγαπιόμαστε».

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα ξεκινήσω με το θέμα της υπογειοποίησης των εναέριων καλωδίων μεταφοράς ηλεκτρικής ενέργειας υψηλής και υπερυψηλής τάσης.

Πράγματι, κύριε συνάδελφε, πρέπει να σας πω ότι έχουμε δώσει ξεκάθαρες κατευθύνσεις και εντολές στον ΑΔΜΗΕ, στην εταιρεία που είναι υπεύθυνη για τη μεταφορά ηλεκτρικής ενέργειας στη χώρα μας, ώστε να προχωρήσει σε όλες τις απαραίτητες ενέργειες και άμεσα να ξεκινήσει αυτό το πολύ σημαντικό έργο που το περιμένουν δεκαετίες οι κάτοικοι των περιοχών, της υπογειοποίησης των εναέριων καλωδίων. Θα έχουμε συγκεκριμένες ανακοινώσεις το επόμενο χρονικό διάστημα. Είναι σε πολύ καλή πορεία η ολοκλήρωση της μελέτης αλλά και ο σχεδιασμός και προγραμματισμός της έναρξης των εργασιών υπογειοποίησης, που βέβαια πρέπει να πούμε ότι θα ξεκινάει από το Ίλιον. Είναι σημαντική αυτή η δράση. Πρέπει να σας πω επίσης, όπως ίσως γνωρίζετε ότι εγώ έχω διαμείνει στην Πετρούπολη, εκεί ολοκλήρωσα το δημοτικό σχολείο. Οι γονείς μου ξέρετε ότι μένουν εκεί και γνωρίζω πολύ καλά τις ιδιαιτερότητες της συγκεκριμένης περιοχής της Αττικής.

Από εκεί και πέρα, θέλω να σας πω ότι βασικός και πρωταρχικός στόχος της Κυβέρνησής μας από την πρώτη στιγμή ανάληψης των καθηκόντων της είναι η προώθηση δράσεων ανακύκλωσης και διαλογής στην πηγή και βέβαια, επιπλέον δράσεων, όπως ορίζονται στον ν.4819/2021, αυτόν τον σημαντικό νόμο-πλαίσιο τον οποίο έχουμε καταθέσει και έχει ψηφίσει η Βουλή των Ελλήνων, ώστε επιτέλους να μειωθούν οι ποσότητες που οδηγούνται προς υγειονομική ταφή και να ελαχιστοποιηθεί ο περιβαλλοντικός αντίκτυπος από τη χρήση αυτής της παρωχημένης μεθόδου διαχείρισης. Δυστυχώς, όμως, η Ελλάδα πράγματι έχει μείνει πίσω και πρέπει να κάνει πολλά πράγματα. Αυτή τη στιγμή ανακυκλώνουμε μόλις το 20% των αστικών απορριμμάτων που παράγουμε. Το 80% οδηγείται σε ταφή, όταν ο στόχος είναι το 80% να γίνει 10% μέσα σε λίγα χρόνια. Αυτή είναι η προσπάθειά μας.

Από εκεί και πέρα πρέπει να σας πω ότι ο ΕΔΣΝΑ σε συνεννόηση και συνεργασία με τους δήμους έχει ήδη προχωρήσει σε δράσεις, σε προμήθεια ογδόντα απορριμματοφόρων για παράδειγμα, για τη διαλογή στην πηγή βιοαποβλήτων, εξήντα κινητών πράσινων σημείων για την ανάπτυξη προγραμμάτων διαλογής στην πηγή βιοαποβλήτων και λοιπών ανακυκλώσιμων αποβλήτων, στην προμήθεια δέκα χιλιάδων περίπου κάδων διαφόρων μεγεθών για την ανάπτυξη προγραμμάτων διαλογής στην πηγή βιοαποβλήτων και έντυπου χαρτιού, στην προμήθεια εκατόν είκοσι απορριμματοφόρων διαλογής στην πηγή βιοαποβλήτων και δεκαεννέα χιλιάδων καφέ κάδων για την ανάπτυξη προγραμμάτων διαλογής επίσης στην πηγή βιοαποβλήτων, στην προμήθεια εξοπλισμού διά της συνάψεως συμφωνίας-πλαίσιο για την οργάνωση και ανάπτυξη προγραμμάτων διαλογής στην πηγή βιοαποβλήτων και λοιπών ανακυκλώσιμων υλικών. Άρα καταλαβαίνετε ότι με όλα αυτά, παράλληλα και με την έναρξη δράσεων ευαισθητοποίησης, εκπαίδευσης και ενημέρωσης των πολιτών στα ζητήματα διαλογής στην πηγή των αποβλήτων, θα μπορέσουμε τελικά να φτάσουμε αυτόν τον φιλόδοξο στόχο που έχουμε θέσει ως Κυβέρνηση.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα συζητηθεί η τέταρτη με αριθμό 3235/14-2-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σε χρεοκοπία των Δημοτικών Επιχειρήσεων Ύδρευσης – Αποχέτευσης (ΔΕΥΑ) και των Δήμων και σε νέα χαράτσια στην τιμή του νερού οδηγεί η κυβερνητική πολιτική στην ενέργεια».

Θα απαντήσει και σε αυτή την ερώτηση ο Υπουργός Περιβάλλοντος και Ενέργειας κ. Σκρέκας.

Κύριε συνάδελφε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Καλή εβδομάδα, κυρία Πρόεδρε και κύριε Υπουργέ.

Η πρώτη επίκαιρη ερώτηση για σήμερα προς τον Υπουργό αφορά στο ενεργειακό κόστος των ΔΕΥΑ.

Κυρία Πρόεδρε, η ερώτηση αυτή κατατέθηκε στις 14 Φεβρουαρίου και έχει παραμείνει αναπάντητη από όλα τα συναρμόδια Υπουργεία. Σχετίζεται με ένα μείζον πρόβλημα της ελληνικής κοινωνίας που έχει να κάνει με το θέμα της αύξησης του κόστους των λογαριασμών ρεύματος, το οποίο έχουμε θίξει πολλές φορές στη Βουλή. Και είναι περίεργο για έναν τομέα σημαντικό όπως η ύδρευση όλων των δήμων της Ελλάδας, η Κυβέρνηση να μην απαντάει γραπτά και να μην έχει και πολιτικές απαντήσεις επί της ουσίας.

Τι έχουμε μέχρι σήμερα; Πρώτον, έχουμε υποσχέσεις του κ. Μητσοτάκη στην έκθεση για κάλυψη τουλάχιστον του 80% των αυξήσεων. Δεν υλοποιείται.

Δεύτερον, έχουμε καθυστερημένες και πενιχρές επιδοτήσεις που επί της ουσίας επιδοτούν την αισχροκέρδεια στην αγορά ηλεκτρισμού.

Και τρίτον, έχουμε την όψιμη ανακάλυψη του κ. Μητσοτάκη των υπερκερδών, των ουρανοκατέβατων, πείτε το όπως θέλετε, κερδών τα οποία αναγνώρισε μετά από οκτώ μήνες, αναγνωρίζοντας ότι έχει ευθύνη ο ίδιος και ο Υπουργός στο ότι χρεώνονται οι λογαριασμοί των καταναλωτών και μας είπε ότι θα τα φορολογήσει όταν τα βρει. Όμως η γενική συνέλευση των ΔΕΥΑ έχει καταγράψει αυξήσεις οι οποίες φτάνουν, κύριε Υπουργέ -και αν χρειαστεί θα σας καταθέσω λογαριασμούς- μέχρι και στο 350%. Υπάρχει ένα πολύ μεγάλο ήδη ενεργειακό κόστος της ΔΕΥΑ, το οποίο αυξάνεται υπερβολικά.

Για να μη χρεοκοπήσουν οι ΔΕΥΑ βρίσκονται μπροστά στο δίλημμα να αυξήσουν το κόστος νερού για όλους τους πολίτες, γιατί αλλιώς θα πρέπει να κλείσουν.

Το ερώτημα, λοιπόν, είναι: Τι κάνει η Κυβέρνηση; Ο Αναπληρωτής Υπουργός, ο κ. Πέτσας που ήταν στη συνέλευση, στην οποία ήμουν και εγώ παρών, μην το αμφισβητήσετε, τους είπε άκουσον-άκουσον ότι πρέπει να βελτιώσουν την εισπραξιμότητά τους. Δηλαδή, έχουν ένα υπέρογκο κόστος και τους λέει η Κυβέρνηση να μαζέψουν τα λεφτά από τους λογαριασμούς των πολιτών, αλλά δεν κάνει τίποτα για να μπορέσει να βελτιώσει τα οικονομικά αυτά.

Να σας πω και τα νούμερα για να μην ταλαιπωρηθείτε να μου πείτε εσείς υποσχέσεις. Δεν ισχύουν, τα ξέρουμε πολύ καλύτερα. Πρώτον, για τις ΔΕΥΑ δεν υπάρχει τίποτα για τον Νοέμβριο και τον Δεκέμβριο, τίποτα για το ενεργειακό κόστος. Ιανουάριο, Φεβρουάριο και Μάρτιο επιδοτούνται με 65 ευρώ τη μεγαβατώρα, τα οποία, κύριε Υπουργέ είναι 30% των αυξήσεων, όχι 80%. Έρχεστε τον Απρίλιο και τους επιδοτείτε με 130 ευρώ που είναι 45% της ρήτρας, γιατί η ρήτρα έχει ανακοινωθεί είναι πάνω από 290 ευρώ η ρήτρα, το επιπλέον για τις καταναλώσεις του Απριλίου.

Και οι αναστολές των ΥΚΩ επίσης μη μας πείτε ότι είναι μεγάλη βοήθεια, διότι πρώτον δεν σβήνονται και δεύτερον φαίνεται από τις ανακοινώσεις σας ότι από την υπεραπόδοση των ΥΚΩ πληρώνετε τις επιδοτήσεις, άρα έπρεπε να μειωθούν ήδη, υπεραποδίδουν. Άρα είναι λανθασμένη η χρέωση των ΥΚΩ ήδη από την πολιτεία.

Ως εκ τούτου για να μείνω στην ερώτηση, κυρία Πρόεδρε, το ερώτημα είναι: Θα λάβετε και ποια μέτρα για την ελάφρυνση του ενεργειακού κόστους των Δημοτικών Επιχειρήσεων Ύδρευσης; Αυτό θα καλύψει και το ήδη μεγάλο κόστος μέχρι τώρα, γιατί σας είπα ότι είναι εκτός επιδοτήσεων και έχετε καλύψει το πολύ μέχρι 30% τους τελευταίους δύο μήνες και καθόλου το 2021;

Κύριε Υπουργέ, σε αυτό θα ήθελα μια ειλικρινή απάντηση, αναλαμβάνει το κόστος η Κυβέρνηση Μητσοτάκη της αύξησης των λογαριασμών ύδρευσης των πολιτών ή επιδιώκει τελικά τη χρεοκοπία των ΔΕΥΑ για να υλοποιήσει το άλλο σχέδιο, που έχει προανακοινώσει το Υπουργείο Περιβάλλοντος και Ενέργειας, που είναι η ιδιωτικοποίηση των Δημοτικών Επιχειρήσεων Ύδρευσης Αποχέτευσης; Μην το αρνηθείτε, το έχει πει ο κ. Ραφάκος.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εγώ δεν γνωρίζω για κάποια ιδιωτικοποίηση των ΔΕΥΑ. Ξέρετε ότι υπάρχει συγκεκριμένη πρόνοια και στο Σύνταγμα, έχει αποφανθεί και το Συμβούλιο της Επικρατείας από ό,τι γνωρίζω. Τέλος πάντων, όμως, αυτό δεν είναι το θέμα μας, δεν υπάρχουν τέτοια πλάνα, δεν υπάρχουν τέτοια σχέδια, άρα δεν χρειάζεται να αναφέρονται πράγματα τα οποία δεν υφίστανται.

Από εκεί και πέρα νομίζω ότι αναφέρεστε σε ένα πολύ σημαντικό θέμα, ένα τεράστιο πρόβλημα αυτή τη στιγμή που απειλεί τις οικογένειες, απειλεί νοικοκυριά, απειλεί επιχειρήσεις, απειλεί την ελληνική οικονομία και απειλεί συνολικά την ευρωπαϊκή οικονομία και κοινωνία. Αναφέρομαι βέβαια σε αυτή την τεράστια οικονομική κρίση, στην τεράστια ενεργειακή κρίση που ανατροφοδοτείται δυστυχώς έτι περαιτέρω από έναν συνεχιζόμενο καταστροφικό πόλεμο της Ρωσίας εναντίον της Ουκρανίας, που δυστυχώς έχει ως αποτέλεσμα και χιλιάδες αμάχους νεκρούς αδίκως χαμένους.

Θέλω να πω ότι εμείς από την πρώτη στιγμή εντοπίσαμε το πρόβλημα, το οποίο επίκειται να έρθει και να κτυπήσει την πόρτα της Ελλάδας από το προηγούμενο καλοκαίρι και γι’ αυτόν τον λόγο η Ελλάδα είναι η μόνη χώρα και η πρώτη χώρα, η οποία δημιούργησε ένα Ειδικό Ταμείο, το Ταμείο Ενεργειακής Μετάβασης, για να μπορέσουμε με αυτόν τον τρόπο μέσα από αυτό το ταμείο, μέσα από αυτόν τον λογαριασμό να αντιμετωπίσουμε τις επιπτώσεις μιας επερχόμενης ενεργειακής κρίσης που τότε ήταν απόρροια μιας υγειονομικής κρίσης, της πανδημίας του κορωνοϊού και της διαταραχής στην εφοδιαστική αλυσίδα και στα ενεργειακά προϊόντα που αυτή η υγειονομική κρίση είχε λειτουργήσει.

Ξέρετε πολύ καλά ότι οι αυξήσεις στα μέταλλα ήρθαν πολύ πριν από τις αυξήσεις στην ενέργεια, οι αυξήσεις στα αγροτικά προϊόντα τον Μάιο, τον Ιούνιο, τον Ιούλιο και τον Αύγουστο ήρθαν πολύ νωρίτερα από τις αυξήσεις στην ηλεκτρική ενέργεια και στο φυσικό αέριο και στο πετρέλαιο που ήρθε αργότερα. Τι σημαίνει αυτό; Σημαίνει ότι δυστυχώς ήταν εκείνη η πανδημία, ήταν επί της ουσίας αυτή η καθίζηση της οικονομικής δραστηριότητας στον πλανήτη που στη συνέχεια όταν ήρθε η γρήγορη ανάκαμψη της οικονομικής δραστηριότητας δημιούργησε αυτή την αναντιστοιχία μεταξύ προσφοράς και ζήτησης στις παγκόσμιες αγορές και ξεκίνησε αυτό το ράλι των τιμών οριζόντια θα έλεγα σε όλους τους οικονομικούς κλάδους και στην ενέργεια.

Εκεί βέβαια είναι αλήθεια ότι κάποιοι άλλοι και συγκεκριμένα η Ρωσία και ο Πρόεδρος Πούτιν είχαν κάποια άλλα σχέδια στο μυαλό τους. Είναι αλήθεια ότι δεν άνοιγαν τη στρόφιγγα όλους εκείνους τους πρώτους μήνες για να μπορέσουν να πληρωθούν οι υπόγειες δεξαμενές και τα στρατηγικά αποθέματα των δυτικοευρωπαϊκών χωρών με ρωσικό φυσικό αέριο και τελικά προχώρησε σε αυτή δυστυχώς, που γνωρίζετε, την καταστροφική επίθεση απέναντι στην Ουκρανία, πιάνοντας λοιπόν τις αποθήκες στρατηγικών αποθεμάτων φυσικού αερίου επί της ουσίας μισογεμάτες και αυτό οδήγησε σε εκρηκτικές αυξήσεις ακόμα μεγαλύτερες στις τιμές του φυσικού αερίου, που αυτό έχει άμεσο αντίκτυπο δυστυχώς στην τιμή της ηλεκτρικής ενέργειας.

Άρα εμείς από την πρώτη στιγμή με άμεσα μέτρα, βραχυπρόθεσμα μέτρα αντιμετώπισης προωθήσαμε την αξιοποίηση των υπερπλεονασμάτων, αυτό που κάποιοι λένε σήμερα ουρανοκατέβατα κέρδη. Αυτά τα ουρανοκατέβατα κέρδη υπήρχαν από την πρώτη στιγμή σε αυτούς τους ειδικούς λογαριασμούς που πληρώνουν τις ανανεώσιμες πηγές ενέργειας, το γνωρίζετε πολύ καλά. Είχαμε επίσης επιπλέον έσοδα και υπερέσοδα μέσα από τον μηχανισμό δημοπρασιών των ρύπων του διοξειδίου του άνθρακα, καθώς αυξήθηκαν πολύ οι τιμές των αερίων του θερμοκηπίου. Αυτά τα χρήματα είναι αυτά τα οποία οδηγούμε σε αυτό το Ταμείο Ενεργειακής Μετάβασης και τα επαναπροωθούμε προς τους πολίτες κυρίως τους πιο ευάλωτους, αφού εκεί και στους δικαιούχους κοινωνικών τιμολογίων προσπαθούμε να απορροφήσουμε 90% της αύξησης, δηλαδή του κόστους που απορρέει από την ρήτρα προσαρμογής. Σε όλα τα υπόλοιπα νοικοκυριά, σε τέσσερα εκατομμύρια διακόσιες χιλιάδες παροχές οριζόντια, χωρίς εισοδηματικό κριτήριο ερχόμαστε και επιδοτούμε τους λογαριασμούς του ρεύματος μέχρι τις τριακόσιες πρώτες κιλοβατώρες.

Πρέπει να σας πω, κύριε συνάδελφε και το γνωρίζετε πολύ καλά και εσείς, ότι οκτώ στα δέκα νοικοκυριά έχουν μια τετραμηνιαία κατανάλωση, η οποία δεν ξεπερνάει τις χίλιες τετρακόσιες, χίλιες πεντακόσιες κιλοβατώρες. Άρα περίπου οκτώ στα δέκα νοικοκυριά νιώθουν την στήριξη της Κυβέρνησης μέσα από τις επιδοτήσεις στους λογαριασμούς του ρεύματος, χωρίς βέβαια αυτό να σημαίνει ότι μπορούμε δυστυχώς να απορροφήσουμε το σύνολο της αύξησης ή να λύσουμε εντελώς το πρόβλημα.

Το πρόβλημα είναι μεγάλο, είναι διεθνές. Ήρθαμε από τον Γενάρη και μετά και επιδοτήσαμε, όπως πολύ σωστά είπατε, με 65 ευρώ τη μεγαβατώρα οριζόντια σε όλες τις επιχειρήσεις, άρα και στις ΔΕΥΑ που έχουν εμπορικά τιμολόγια, επαγγελματικά τιμολόγια προμήθειας ηλεκτρικής ενέργειας. Έχουμε διπλασιάσει τον μήνα Απρίλιο αυτήν την επιδότηση στα 130 ευρώ, επειδή ακριβώς ερχόμαστε κάθε μήνα και αναπροσαρμόζουμε την επιδότηση παρακολουθώντας τις τιμές στη χονδρική αγορά της ηλεκτρικής ενέργειας. Έχουμε αυξημένη, όπως βλέπετε και τις πρώτες μέρες, ηλεκτρική ενέργεια τον Απρίλιο, κόστος χονδρικής.

Γι’ αυτό εμείς προνοήσαμε από τον Μάρτιο και ανακοινώσαμε διπλασιασμό στην επιδότηση των εμπορικών τιμολογίων, σχεδόν διπλασιασμό στην επιδότηση των νοικοκυριών και υπερδιπλασιασμό στην επιδότηση των μικρομεσαίων και πολύ μικρών επιχειρήσεων, αφού αυτές που έχουν παροχή όλες οριζόντια τις μικρές επιχειρήσεις μέχρι 35 kVA, που είναι ένα εκατομμύριο διακόσιες εξήντα χιλιάδες επιχειρήσεις, τις επιδοτούμε με 230 ευρώ τη μεγαβατώρα, απορροφώντας περίπου έως και το 80% της αύξησης. Και αναδρομικά Γενάρη, Φλεβάρη, Μάρτη ερχόμαστε και επιδοτούμε πίσω αυτές τις μικρομεσαίες επιχειρήσεις.

Σε ό,τι αφορά, λοιπόν, τις ΔΕΥΑ επανέρχομαι. Το πρώτο είναι η άμεση επιδότηση μέσα από τον λογαριασμού του ρεύματος για το σύνολο της κατανάλωσής τους με αυτό το 30%, 35% από τους πρώτους μήνες θα πω με βάση το 45%, 50% -δεν θα διαφωνήσουμε σε αυτό- απορρόφηση της ρήτρας αναπροσαρμογής για τον μήνα Απρίλιο. Και βεβαίως δεν μένουμε μόνο σε αυτό. Έχουμε διαθέσει, έχουμε αξιοποιήσει και έχουμε προσδιορίσει ένα σημαντικό ποσό από το Ταμείο Ανάκαμψης για να δώσουμε χρήματα στις ΔΕΥΑ για να μπορέσουμε να προχωρήσουμε σε άμεσες επενδύσεις εκσυγχρονισμού, αναβάθμισης των δικτύων μεταφοράς νερού, τοποθέτησης έξυπνων μετρητών ώστε να εντοπίζουν γρήγορα τις καταναλώσεις και τις διαρροές και με αυτόν τον τρόπο να μπορέσουν να αντιμετωπίσουν μέσα από την εξοικονόμηση αν πετύχουμε το αυξημένο κόστος ενέργειας. Και βεβαίως είμαστε σε επαφή με τους δήμους και δεν σας κρύβω ότι αναζητούμε και άλλους τρόπους να στηρίξουμε τις ΔΕΥΑ το επόμενο διάστημα.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο. Απλά θα παρακαλέσω να κρατάτε τους χρόνους, γιατί είναι πάρα πολλές οι ερωτήσεις σήμερα.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κύριε Υπουργέ, οφείλω να πω ότι αντιλαμβάνομαι το αδιέξοδο στο οποίο βρίσκεστε, αλλά καλό είναι να έχουμε ειλικρινή στοιχεία εδώ στη Βουλή, διότι εμείς θέλουμε να λύσουμε το πρόβλημα για τους καταναλωτές και τις ΔΕΥΑ. Δεν είναι δυνατόν να λέτε δηλαδή ότι οι Έλληνες καταναλωτές βλέπουν χαμηλούς λογαριασμούς ρεύματος εξαιτίας της Κυβέρνησης Μητσοτάκη. Το αντίθετο βλέπουν, βλέπουν λογαριασμούς με την υπογραφή του Κυριάκου Μητσοτάκη. Και μάλιστα δεν είναι η ουκρανική κρίση αυτή η οποία δημιούργησε το πρόβλημα, διότι όλοι και όλες ξέρουν ότι οι εκκαθαριστικοί λογαριασμοί των πολιτών που έχουν σήμερα στα σπίτια τους είναι καταναλώσεις Νοεμβρίου, Δεκεμβρίου, Ιανουαρίου, Φεβρουαρίου.

Επίσης, νομίζω ότι είναι τουλάχιστον παραπλανητικό, αδιανόητο, θα έλεγα, για να μην πω καμμία άλλη λέξη, να λέτε ότι τον Σεπτέμβριο και τον Οκτώβριο οι ακριβές τιμές οφείλοντο στο ότι κάποιος προέβλεψε την ουκρανική κρίση ή ότι την είχατε προβλέψει εσείς. Αν την είχατε προβλέψει, θα είχατε λάβει διπλωματικές πρωτοβουλίες στην Ευρωπαϊκή Ένωση. Μη λέτε τέτοια μεγάλα λόγια, θα εκτεθείτε πολύ πιο χοντρά. Πάτε να καλύψετε ένα λάθος με ένα μεγαλύτερο. Θα ήθελα λίγη σοβαρότητα.

Αν κάτι η Κυβέρνηση Μητσοτάκη είχε κάνει, δεν θα ήταν δυνατόν τον Αύγουστο να είναι στην πρώτη θέση της ακρίβειας στην Ευρώπη, όπως δεν θα ήταν δυνατόν να είναι στην πρώτη θέση τον Νοέμβριο. Και αυτά δεν έχουν καμμία σχέση με την Ουκρανία. Δεν έχετε πάρει κανένα μέτρο για τις ΔΕΥΑ, γι’ αυτό και πρέπει να συζητήσουμε σήμερα. Διότι σας είπα ότι δεν έχετε λάβει κανένα μέτρο για τις ΔΕΥΑ όλο το 2021, ενώ και τους πρώτους μήνες του 2022 περιορίζεστε στο 30%.

Όμως, υπάρχουν ήδη πάροχοι ενέργειας, κύριε Υπουργέ -δεν ξέρω αν το γνωρίζετε- οι οποίοι όχι απλά απειλούν, αλλά έχουν προβεί σε ρευματοκοπές. Ξέρετε ότι κόπηκε το ρεύμα σε ΔΕΥΑ; Ξέρετε, δηλαδή, ότι πολίτες στερήθηκαν το δημόσιο αγαθό του νερού και την ορθή λειτουργία σε εγκαταστάσεις, που είναι και περιβαλλοντικό πρόβλημα; Το γνωρίζετε; Εγώ έχω τουλάχιστον τρία περιστατικά να σας καταθέσω. Και είναι ντροπή για το Υπουργείο να τα γνωρίζουμε εμείς και να μην τα ξέρετε εσείς, να μην έχετε παρέμβει και να μην έχετε δει ακόμα την Ένωση των ΔΕΥΑ που παρακαλάει από τον Νοέμβριο. Ελπίζω αυτήν την εβδομάδα να κάνετε επιτέλους το ραντεβού και να έχετε και κάτι να τους πείτε.

Πάντως, κύριε Υπουργέ, η ουσία -και εγώ θα τα καταθέσω, γιατί μου φαίνεται ότι δεν τα γνωρίζετε- είναι η εξής. Θα καταθέσω, λοιπόν, τους λογαριασμούς Νοεμβρίου, Δεκεμβρίου και Ιανουαρίου της ΔΕΥΑ Βόλβης. Διαβάζω ρεύμα και ρήτρα: 36.000 ρεύμα-34.000 ρήτρα, 32.000 ρεύμα-50.000 ρήτρα, 36.000 ρεύμα-65.000 ρήτρα. Αυτή είναι η εξέλιξη. Εσείς δεν κάνατε τίποτα σε αυτούς λογαριασμούς, στους λογαριασμούς Νοεμβρίου, Δεκεμβρίου.

Όμως θα καταθέσω και κάτι ακόμα πιο ακραίο, τον λογαριασμό μέσης τάσης του Νοεμβρίου του Δήμου Θέρμης που έχει ρεύμα 11.000 ευρώ και ρήτρα 39.000 ευρώ. Γι’ αυτή τη ρήτρα, κύριε Υπουργέ, δεν κάνατε τίποτα, ούτε 1 ευρώ. Είναι ακραίο, λοιπόν, να έρχεστε να μου λέτε ότι κάνετε κάτι. Θα τα καταθέσω, λοιπόν, για να τα πάρετε.

Όμως, αν σκεφτείτε λιγάκι τώρα το σημείο που βρισκόμαστε είναι το εξής. Από τη μια μεριά δεν παίρνετε καμία ρύθμιση και δεν τους εντάσσετε ούτε καν στα επαγγελματικά τιμολόγια, ούτε καν στα τιμολόγια των 35 kVA. Και αναρωτιέμαι γιατί δεν το κάνετε, γιατί δεν βάζετε τις ΔΕΥΑ, οι οποίες διαχειρίζονται ένα δημόσιο κοινωνικό αγαθό, έστω στις ελαφρύνσεις αυτές;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω, κυρία Πρόεδρε.

Επίσης, εδώ βλέπουμε ότι από τη μία μεριά έχουμε τον κ. Γραφάκο να εξαγγέλλει την ιδιωτικοποίηση -και θα σας πω πώς- και τον κ. Πέτσα να εξαγγέλλει την αλλαγή του διοικητικού σχήματος των λειτουργιών των ΔΕΥΑ. Ήμουν στη γενική συνέλευση. Το είπε ο κ. Πέτσας. Κι εσείς έρχεστε εδώ και λέτε ότι αποκλείεται να ιδιωτικοποιήσουμε. Ναι, αλλά η Κυβέρνηση δια του Αναπληρωτή Υπουργού Εσωτερικών λέει ότι πάει σε αλλαγή διοικητικού σχήματος και εσείς έχετε εντάξει -και αυτό με δική σας ευθύνη- στο Ταμείο Ανάκαμψης τη δημιουργία Ρυθμιστικής Αρχής Υδάτων.

Γνωρίζουμε όλοι, κυρία Πρόεδρε, ότι η Ρυθμιστική Αρχή Υδάτων αφορά στην ανεξάρτητη αρχή παρακολούθησης λειτουργιών του ιδιωτικού τομέα, όπως έχουμε στην ενέργεια, όπως στην Επιτροπή Ανταγωνισμού. Για ποιον λόγο κάνετε στις δημοτικές επιχειρήσεις Ρυθμιστική Αρχή Υδάτων; Διότι πάτε για ιδιωτικοποίηση, ενώ ταυτόχρονα δεν επιτρέπετε στις ΔΕΥΑ να βρουν ηλεκτρικό χώρο για να συνδέσουν έργα ανανεώσιμων πηγών ενέργειας στο δίκτυο. Διότι τα γαλάζια παιδιά που έχετε διορίσει στον ΔΕΔΔΗΕ ξέρουν να δίνουν μπόνους στον εαυτό τους, ενώ κατεβάζουν το όριο προϋπολογισμού και τον στόχο, αλλά δεν μπορούν να δώσουν μετασχηματιστές και δίκτυο στο να συνδεθούν ούτε οι βιομηχανίες ούτε οι ΔΕΥΑ ούτε οι αγρότες. Και αυτό είναι κάτι που ζείτε στην περιφέρειά σας και δεν μπορείτε να το κρύψετε. Με την πραγματικότητα πρέπει να μετρηθείτε και όχι με την Αντιπολίτευση. Η Αντιπολίτευση ξέρει ότι πέφτει συνέχεια η αποδοχή και η εμπιστοσύνη που έχει η κοινωνία προς την Κυβέρνηση. Όμως, εσείς πρέπει να λύσετε τα προβλήματα.

Και σας ρωτώ πολύ απλά το εξής: Για ποιον λόγο δεν μειώνετε τώρα τον ΦΠΑ στην ύδρευση και την αποχέτευση; Ο ΣΥΡΙΖΑ μπόρεσε και μείωσε τον ΦΠΑ στην ενέργεια όταν ήταν κυβέρνηση. Εσείς για ποιον λόγο δεν μειώνετε σήμερα τον ΦΠΑ στην ύδρευση και την αποχέτευση;

**ΠΡΟΕΔΡΕΥΟΥΣΑ (Σοφία Σακοράφα):** Ολοκληρώστε, σας παρακαλώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Να σας πω εγώ, κύριε Σκρέκα, γιατί δεν το κάνετε. Διότι πέρα από τα μεγάλα λόγια, όσο κι αν τα καλλωπίζουν τα μέσα ενημέρωσης, εσείς ενδιαφέρεστε για φοροαπαλλαγές στους λίγους, για αναθέσεις στους «κολλητούς» σας και για τη χρηματοδότηση της αισχροκέρδειας, όπως κάνατε στο καρτέλ της ενέργειας, με αποτέλεσμα να την πληρώνουν οι υπηρεσίες ύδρευσης, οι πολίτες και οι επαγγελματίες των δήμων που δεν έχουν πλέον εύρωστες δημοτικές επιχειρήσεις ύδρευσης. Με δική σας ευθύνη χρεοκοπεί αυτός ο τομέας των δήμων, του κοινωνικού αγαθού της ύδρευσης. Πρέπει να απαντήσετε συγκεκριμένα. Αφήστε τα παραπλανητικά λόγια.

Σας ευχαριστώ πολύ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κατ’ αρχάς, κύριε συνάδελφε, δεν είπα ότι οι πολίτες βλέπουν χαμηλούς λογαριασμούς ρεύματος. Παρακαλώ πολύ να μη διαστρεβλώνετε αυτά που είπα.

Σας παρακαλώ πολύ να μου φέρετε τους λογαριασμούς ρεύματος που κατέθεσε ο συνάδελφος.

Εγώ δεν είπα ποτέ ότι βλέπουν χαμηλούς λογαριασμούς ρεύματος. Εγώ είπα ότι το πρόβλημα είναι μεγάλο. Εγώ είπα ότι εξαντλούμε κάθε δυνατότητα που έχει αυτή τη στιγμή η Κυβέρνηση για να μπορέσουμε να στηρίξουμε τους λογαριασμούς του ρεύματος των νοικοκυριών, αλλά και των επιχειρήσεων. Αυτά είπα εγώ. Δεν είπα τίποτα άλλο από αυτά τα οποία είπατε εσείς. Είπα ότι το πρόβλημα είναι μεγάλο, είπα ότι το πρόβλημα είναι διεθνές και ότι βεβαίως δεν μπορεί να λυθεί μόνο από ένα κράτος-μέλος. Θα πρέπει, λοιπόν, η Ευρώπη συνολικά να λάβει μέτρα. Γι’ αυτό, άλλωστε, ο Έλληνας Πρωθυπουργός έχει ζητήσει και έχει καταθέσει επανειλημμένως προτάσεις, ώστε να μπορέσουμε επιτέλους να βάλουμε ένα φρένο σε αυτή την τεράστια ακρίβεια που προέρχεται βέβαια από την εκρηκτική αύξηση των διεθνών τιμών του φυσικού αερίου, το οποίο φυσικά κι εμείς αγοράζουμε, εισάγουμε και χρησιμοποιούμε για την παραγωγή ηλεκτρικής ενέργειας.

Από την άλλη, θέλω να σας πω ότι εσείς είπατε πως η Ελλάδα είχε την πρώτη θέση στην ακρίβεια τον Αύγουστο και τον Νοέμβριο, αυτούς τους δύο μήνες. Δεν είπατε, όμως, για τους άλλους μήνες που η Ελλάδα δεν ήταν η πιο ακριβή σε ό,τι αφορά τη χονδρική τιμή ενέργειας πάντα. Όμως πρέπει να ξέρετε ότι εμείς ερχόμαστε και επιδοτούμε την αύξηση. Άρα το κάνουμε μετά τον προσδιορισμό της χονδρικής τιμής για τη λιανική τιμή, ώστε για την τιμή που οι καταναλωτές βλέπουν στους λογαριασμούς τους -και αυτή δεν είναι η χονδρική, αλλά η λιανική τιμή- να μπορούμε πραγματικά να απορροφήσουμε το μεγαλύτερο τμήμα, ένα μεγάλο κομμάτι τελικά της ανατίμησης. Γι’ αυτό και φάνηκε ότι στη μελέτη της Ρυθμιστικής Αρχής Ενέργειας της Αυστρίας και της Ουγγαρίας -οι οποίες μελετούν τις τιμές λιανικής σε όλες τις ευρωπαϊκές χώρες- η Ελλάδα ήταν μεταξύ των επτά φθηνότερων αγορών ηλεκτρικής ενέργειας μαζί με χώρες, όπως είναι, για παράδειγμα, η Πολωνία. Τον Ιανουάριο στην Ελλάδα είχαμε την ίδια ακριβώς λιανική τιμή με αυτή που είχε η Πολωνία, που η Πολωνία είναι πραγματικά η χώρα με τη φθηνότερη χονδρική τιμή ηλεκτρικής ενέργειας. Άρα εδώ βλέπετε ότι κάνουμε ό,τι μπορούμε, αλλά δεν το αποδέχεστε -κάτι που είναι λογικό- και δεν το αναγνωρίζετε. Άλλωστε, δεν θα μπορούσατε.

Εγώ, βέβαια, δεν ξέρω για όλα αυτά τα μέτρα που λέτε, όπως τα μέτρα δήθεν για τα καρτέλ, για μέτρα δήθεν επιχορήγησης στους λίγους και όλα αυτά, όπως στους παραγωγούς που κερδοσκοπούν και αισχροκερδούν. Δεν μπορώ να τα καταλάβω όλα αυτά. Όλα αυτά θα φανούν το επόμενο διάστημα, γιατί θα βγουν οι οικονομικές καταστάσεις. Άλλωστε, είναι εισηγμένη στο Χρηματιστήριο. Δεν νομίζω τελικά να πιστεύετε εσείς ότι οι ορκωτοί λογιστές και το ελληνικό Χρηματιστήριο κλείνουν τα μάτια και κάνουν χάρη σε αυτές τις εταιρείες. Θα δούμε τα πραγματικά στοιχεία και θα αποκαλυφθεί αν τελικά υπάρχει πραγματικά αισχροκέρδεια ή όχι, για παράδειγμα, στη ΔΕΗ ή στους υπόλοιπους παραγωγούς ηλεκτρικής ενέργειας. Αν υπάρχει, παρακαλούμε μετά την ανακοίνωση των οικονομικών τους αποτελεσμάτων, να έρθετε εδώ στη Βουλή και να μας πείτε ότι αυτή η εταιρεία είναι που αισχροκερδεί και να πάτε να τη φορολογήσετε. Διότι εμείς έχουμε πει διά στόματος του ίδιου του Πρωθυπουργού ότι θα φορολογήσουμε το 90% των υπερκερδών και όχι το 10% που έκανε Ιταλία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και η ΔΕΗ μέσα από εκπτώσεις που δίνει στους καταναλωτές της, μέσα από εκπτώσεις που δίνει στους λογαριασμούς, μέσα από εκπτώσεις που δίνει στα νοικοκυριά, μέσα από εκπτώσεις που δίνει στη βιομηχανία και μέσα από εκπτώσεις που δίνει στους αγρότες προσπαθεί να τους στηρίξει όσο μπορεί αξιοποιώντας ό,τι περιθώριο έχει, ώστε να μπορέσει να απαλύνει αυτό το τεράστιο πρόβλημα που έχει να κάνει με την ηλεκτρική ενέργεια.

Δεν εκπίπτουν, δεν εξαιρούνται από την επιδότηση μέχρι τα 35 kVA όλες οι επιχειρήσεις οι οποίες έχουν οι ΔΕΥΑ που έχουν παροχές μέχρι τα 35 kVA με αυτή την παροχή. Ίσα ίσα που όλος ο δημόσιος τομέας, ιδρύματα, ΔΕΥΑ, δημοτικές επιχειρήσεις μέχρι 35 kVA και αυτές εμπίπτουν και θα εμπίπτουν μέσα στην επιδότηση που θα κάνουμε, κύριε συνάδελφε.

**ΣΩΚΡΑΤΗΣ ΦΑΜΕΛΛΟΣ:** Όλες οι ΔΕΥΑ εμπίπτουν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Από εκεί και πέρα, θέλω να σας πω το εξής: Εμείς προσπαθούμε και ήδη, όπως σας είπα, έχουμε αξιοποιήσει χρήματα τα οποία έρχονται από το Ταμείο Μετάβασης για να μπορέσουμε να στηρίξουμε τις ΔΕΥΑ, ώστε να προχωρήσουν στις απαραίτητες επενδύσεις και να μπορέσουν μέσα από την εξοικονόμηση και μέσα από τη μείωση των απωλειών που έχουν στην ενέργεια να μειώσουν τον λογαριασμό. Μιλάμε για 30 εκατομμύρια για υποδομές και 30 εκατομμύρια για ηλεκτρονικούς «έξυπνους» μετρητές, ώστε να γίνεται άμεσα ο περιορισμός του προβλήματος.

Έρχομαι, λοιπόν, στη Ρυθμιστική Αρχή Υδάτων. Δεν το κάνουμε γι’ αυτό το οποίο είπατε εσείς, κύριε συνάδελφε. Το κάνουμε, γιατί πρέπει επιτέλους να μπει μία τάξη σε αυτό το πλαίσιο, γιατί υπάρχουν ΔΕΥΑ που δουλεύουν πολύ καλά, είναι πολύ καλά οργανωμένες, κάνουν πολλή σωστή δουλειά, αξιοποιούν με τον καλύτερο τρόπο τις χρηματοδοτικές πηγές και τις επιδοτήσεις που δίνουμε εμείς από το κράτος, ώστε να προχωρήσουν στις απαραίτητες επενδύσεις, αλλά υπάρχουν και ΔΕΥΑ τις οποίες πρέπει να βοηθήσουμε. Για να το κάνουμε αυτό, τι πιο καλό υπάρχει -και δεν καταλαβαίνω για ποιον λόγο διαφωνείτε εσείς- από το να δημιουργήσουμε μια Ρυθμιστική Αρχή Υδάτων, μία ανεξάρτητη αρχή, μία δημόσια και όχι ιδιωτική αρχή, η οποία θα ελέγχει πώς δουλεύουν, πώς λειτουργούν οι ΔΕΥΑ, πώς αξιοποιούν τα χρήματα, πώς προσλαμβάνουν το προσωπικό τους, πώς χρησιμοποιούν τα χρήματα για επενδύσεις, τι αποτέλεσμα έχουν, πώς ανακτούν τα χρήματα, πώς χρεώνουν τους πελάτες τους και τους πολίτες με τον καλύτερο τρόπο, ώστε να πιάνουν χρήματα και να μην έχουμε υπερβολικές χρεώσεις χωρίς να χρειάζεται.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Και προχωράμε στην έκτη με αριθμό 3354/18-2-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση Μητσοτάκη χρεώνει τα εγκληματικά λάθη των γαλάζιων παιδιών στους καταναλωτές και δυσφημίζει την πράσινη μετάβαση».

Ορίστε, κύριε συνάδελφε, έχετε τον λόγο. Σας παρακαλώ να κρατάτε τον χρόνο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Ο Υπουργός μάλλον τον έχει παραβεί λίγο, όχι εγώ τόσο πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και οι δύο. Και στους δύο απευθύνομαι.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κύριε Υπουργέ, για να κλείσω λίγο το προηγούμενο, για να μην υπάρχει καμμία παρανόηση, η πρότασή μας είναι στα 230 ευρώ τη μεγαβατώρα να ενταχθούν τουλάχιστον όλες οι ΔΕΥΑ, όχι μέχρι 35 kVA, δεν υπάρχει σχεδόν καμμία ΔΕΥΑ με 35 kVA. Και το δεύτερο είναι η μείωση του ΦΠΑ στο νερό και την αποχέτευση. Αυτές είναι οι προτάσεις μας και είναι και οι προτάσεις και της αυτοδιοίκησης.

Πάω, όμως, λιγάκι στην επόμενη ερώτηση. Η ερώτηση αυτή αναφέρεται στο ότι η Κυβέρνηση Μητσοτάκη χρεώνει τα εγκληματικά λάθη των γαλάζιων παιδιών στους καταναλωτές και δυσφημίζει την πράσινη μετάβαση. Στις 18-2-2022 έχει κατατεθεί και πρέπει να πω ότι εδώ χρειάζονται και πάρα πολλές πληροφορίες οι οποίες μας έχουν δοθεί.

Πολλές επιλογές της Κυβέρνησης Μητσοτάκη έχουν καταστήσει την Ελλάδα αδύναμη και ευάλωτη μπροστά στη μεγάλη κρίση ενέργειας που υπάρχει τώρα πλέον στην Ευρώπη. Και μία από αυτές, που οδήγησε στο ότι είμαστε η ακριβότερη χώρα για πολλούς μήνες, είναι η τάχατες απολιγνιτοποίηση. Και δεν πιστεύω να χαίρεστε γιατί είμαστε μόνο τον Αύγουστο, τον Νοέμβριο, τον Ιανουάριο και τον Φεβρουάριο. Δηλαδή τι θα θέλατε; Να είμαστε και τους οκτώ στους τελευταίους οκτώ μήνες πρώτοι; Μία από αυτές, λοιπόν, είναι η τάχατες απολιγνιτοποίηση, η οποία επί της ουσίας ήταν η αριοποίηση της ηλεκτροπαραγωγής.

Σε αυτές τις λανθασμένες επιλογές προστίθενται και οι λανθασμένες επιλογές της διορισμένης διοίκησης της ΔΕΗ, η οποία κατά τα άλλα χρέη χρυσοπληρώνεται προκλητικά. Κάνει λάθη, όμως, τα οποία φορτώνονται στις πλάτες των καταναλωτών. Και αυτό έγινε από την αρχή εμφανές με τον κ. Χατζηδάκη, όταν η ΔΕΗ αρνήθηκε τον κοινωνικό και αναπτυξιακό της ρόλο και άρχισε να λειτουργεί σαν μια ιδιωτική εταιρεία που στόχο μόνο έχει τα κέρδη και το ύψος των μετοχών στο Χρηματιστήριο.

Όμως, κύριε Υπουργέ, σας το έχουμε πολλές φορές ότι με τα κέρδη των μετοχών στο Χρηματιστήριο και τα μπόνους των γαλάζιων παιδιών που χρυσοπληρώνονται δεν πληρώνονται οι λογαριασμοί των καταναλωτών και των επιχειρήσεων.

Τότε, λοιπόν, η διοίκηση της ΔΕΗ -στο 2021 αναφέρομαι- έπεσε σε ένα στρατηγικό λάθος, τη βιαστική απόφαση να κλείσει πριν την ώρα τους λιγνιτικές μονάδες το 2021 δηλαδή και όχι το 2023, ή το 2025, ή το 2028. Δεν ξέρουμε τελικά ποιος είναι ο στόχος της απολιγνιτοποίησης γιατί μαθαίνουμε ότι τα αλλάζετε συνέχεια. Εν πάση περιπτώσει, είναι δείγμα της δικής σας ανεπάρκειας. Τότε, λοιπόν, βλέπουμε ότι η ΔΕΗ κάνει ένα τεράστιο στρατηγικό λάθος. Βλέπουμε ότι τον Φεβρουάριο του 2022 ήδη η χρήση λιγνίτη για ηλεκτροπαραγωγή είναι 20% λιγότερη από τον Φεβρουάριο του 2021, στοιχεία ΑΔΜΗΕ.

Η ΔΕΗ με επιστολή της, όμως, προς τη ΡΑΕ και τον ΑΔΜΗΕ τον Φεβρουάριο του 2021 ζητάει την απόσυρση των λιγνιτικών μονάδων από τον Αύγουστο του 2021 για οικονομικούς λόγους. Τους διαψεύδετε εσείς τον Σεπτέμβριο του 2021 που λέτε σε συνέντευξη Τύπου ότι ο λιγνίτης είναι 30 ευρώ τη μεγαβατώρα φτηνότερος από το φυσικό αέριο. Έχουμε τη συνέντευξη Τύπου, μην το αρνηθείτε. Δεν θα μπλέξουμε σε αυτό το γαϊτανάκι με τα ψέματα της Κυβέρνησης.

Εκείνη την περίοδο, στην αρχή, λοιπόν, οι λιγνιτικές μονάδες το 2021 είναι ακριβότερες από το φυσικό αέριο. Η διοίκηση της ΔΕΗ, υποθέτοντας ότι θα παραμείνουν οι τιμές έτσι, παίρνει την απόφαση να κλείσει από το 2021 τις λιγνιτικές μονάδες, με αποτέλεσμα να μην υπάρχει επάρκεια αποθεμάτων λιγνίτη ούτε και σήμερα και να μην λειτουργούν οι μονάδες που είναι τουλάχιστον αδειοδοτημένες και με βάση το πλάνο της κλιματικής ουδετερότητας.

Ο πράσινος δανεισμός τότε πέρασε στη δημοσιότητα με φανφάρες κυριολεκτικά. Τον Μάρτιο του 2021 η «GOLDMAN SACHS» 775 εκατομμύρια ευρώ, τον Ιούλιο ομόλογα αειφορίας 500 εκατομμύρια ευρώ, τον Αύγουστο 300 εκατομμύρια Alpha και Eurobank. Όμως αυτός ο δανεισμός της ΔΕΗ την οδήγησε στο τέλος, στο δεύτερο εξάμηνο του 2021, να μην μπορεί να χρησιμοποιήσει τις λιγνιτικές μονάδες γιατί δεσμευόταν από δάνεια με ρήτρα άνθρακα.

Και αυτό δείχνει ότι η βιαστική, καιροσκοπική και χωρίς ασφαλιστικές δικλείδες απόφαση της διοίκησης έχει πάρα πολύ σημαντικές επιπτώσεις στους καταναλωτές και δεν έχει, όμως, τα μπόνους των γαλάζιων παιδιών, διότι την αύξηση της χονδρεμπορικής την περνάνε με τη ρήτρα στους καταναλωτές, τα οφέλη του ομολογιακού δανείου τα περνάνε στα οικονομικά αποτελέσματα και έτσι παίρνουν μπόνους και ανεβάζουν το ύψος της μετοχής στο Χρηματιστήριο.

Τώρα, αν είπατε, κύριε Υπουργέ, προηγουμένως στην απάντησή σας ότι η ΔΕΗ έδωσε ψευδείς πληροφορίες πριν από ενάμιση μήνα -και αυτό αφορά και το Χρηματιστήριο και την Επιτροπή Κεφαλαιαγοράς- ότι έχει EBITDA 850 εκατομμύρια ευρώ –γιατί το έχουν δώσει αυτό το δημοσίευμα, ότι υπάρχει EBITDA 850 εκατομμύρια ευρώ- αν ήταν ψευδές αυτό και τώρα θα βγάλει μηδενικά αποτελέσματα, αφορά την Επιτροπή Κεφαλαιαγοράς και την αξιοπιστία ως εισηγμένη. Είναι μεγαλύτερο το πρόβλημα που δημιουργείται σήμερα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, στην ερώτησή σας, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Όμως το ερώτημά μας είναι όσον αφορά τα ομολογιακά. Θα αποδοθούν ευθύνες στη διοίκηση της ΔΕΗ, διότι προχώρησε σε ομολογιακό δανεισμό χωρίς ασφάλεια και έτσι οδήγησε τους καταναλωτές σε μεγάλο κόστος, γιατί πρακτικά άφησε χώρο για το καρτέλ του φυσικού αερίου; Γιατί αναρωτιέστε τι είναι άραγε αυτό το καρτέλ; Το καρτέλ είναι με τη συμμετοχή της ΔΕΗ το ολιγοπώλιο για το οποίο αφήσατε χώρο εσείς για το φυσικό αέριο. Έχει υπολογιστεί το κόστος για τους καταναλωτές και η ζημία; Θα πάρουν μπόνους τα γαλάζια παιδιά της ΔΕΗ με όλα αυτά τα λάθη τα οποία κάνουν; Και θα διερευνήσει η Ρυθμιστική Αρχή τελικά αν αυτό οδήγησε σε κρίση επάρκειας και σε υλοποίηση εναρμονισμένων πρακτικών; Γιατί ο ΑΔΜΗΕ δεν έδωσε την άδεια τελικά.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Θα μου επιτρέψετε να σας υπενθυμίσω ότι ο χρόνος της ερώτησης είναι δύο λεπτά και της ανταπάντησης είναι τρία. Να υπάρχει μία σχετική ανοχή, αλλά παρακαλώ πολύ, σας είπα από την αρχή ότι ο αριθμός των ερωτήσεων σήμερα είναι πάρα πολύ μεγάλος και θα πρέπει να κρατάμε αυστηρά τους χρόνους.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, το πρόβλημα δεν είναι ότι η ΔΕΗ ανακοίνωσε, εκτίμησε ότι θα έχει EBITDA, δηλαδή λειτουργικό περιθώριο 850 εκατομμύρια ευρώ σε επίπεδο έτους για το 2021, είναι ότι εσείς δεν καταλαβαίνετε τι είναι το EBITDA και δεν καταλαβαίνετε τι σημαίνουν τα κέρδη. Εσείς νομίζετε, λοιπόν, ότι τα EBITDA είναι τα κέρδη. Άμα το 2021 έχει λειτουργικό περιθώριο η ΔΕΗ ίδιο με το 2020, έχει ουρανοκατέβατα κέρδη; Για απαντήστε αυτή την ερώτηση, γιατί κοντός ψαλμός αλληλούια, η ΔΕΗ θα ανακοινώσει τα οικονομικά της αποτελέσματα το επόμενο διάστημα, τις επόμενες ημέρες. Άρα θα δούμε πραγματικά αν δημιουργούνται ουρανοκατέβατα κέρδη και υπερκέρδη και απορώ για ποιον λόγο συνεχίζετε να μιλάτε για κάτι το οποίο προφανώς δεν μπορείτε καν να καταλάβετε και καν να εξηγήσετε εσείς στους εαυτούς σας. Και όχι μόνο αυτό, αλλά βάζετε και τον Αρχηγό της Αξιωματικής Αντιπολίτευσης να λέει αυτά τα πράγματα και γίνεται περίγελος σε αυτούς τους ανθρώπους οι οποίοι έχουν δουλέψει έστω και λίγους μήνες τελικά στην ιδιωτική αγορά έξω και ξέρουν ποια είναι η διαφορά του λειτουργικού περιθωρίου, του EBITDA και ποιο είναι των κερδών ή των ζημιών προ φόρων, των καθαρών ζημιών ή των καθαρών κερδών προ φόρων. Θα δούμε, λοιπόν, τι έχει κάνει η ΔΕΗ.

Βεβαίως, αν υπάρχουν υπερκέρδη, κύριε συνάδελφε –το είπαμε, το είπε ο Πρωθυπουργός- θα τα φορολογήσουμε με 90%. Με 10% φορολογεί η Ιταλία, με 90% θα φορολογήσουμε εμείς τα υπερκέρδη, αν υπάρχουν. Εγώ θέλω να δω τι θα πείτε αν δεν υπάρχουν υπερκέρδη, αν η λειτουργία της ΔΕΗ είναι η ίδια το 2021 με το 2020 και οποιοδήποτε ίσως περιθώριο το οποίο δημιουργήθηκε το έχει δώσει ήδη στους καταναλωτές και το έχει επιστρέψει, είτε είναι αγροτικά τιμολόγια είτε είναι βαριά βιομηχανία είτε είναι ενεργοβόρος βιομηχανία είτε είναι απλοί καταναλωτές. Εκεί θέλω να δω τι θα πείτε τότε και αν θα ζητήσετε συγγνώμη για όλα αυτά που τόσο καιρό λέτε, προσπαθώντας να παραπλανήσετε τελικά την κοινή γνώμη.

Από εκεί και πέρα, δεν δεσμεύεται, κύριε συνάδελφε, η ΔΕΗ να κλείσει τις λιγνιτικές μονάδες. Και βεβαίως, όταν έφτασε η τιμή του φυσικού αερίου να έχει 100 ευρώ η θερμική μεγαβατώρα, δηλαδή το κόστος παραγωγής ηλεκτρικής ενέργειας από το φυσικό αέριο έφθασε στα 260 ευρώ, αν βάλουμε και τον φόρο άνθρακα, φυσικά και τότε ήταν 30 και 40 ευρώ φθηνότερες οι λιγνιτικές μονάδες. Γιατί δεν λέτε πόσο φθηνότερο ήταν το φυσικό αέριο όλο το 2020, που ήταν πολύ φθηνότερο και που η ΔΕΗ μπήκε μέσα 400 εκατομμύρια ευρώ από τη λειτουργία τους; Άρα μην πιάνετε συγκυριακά μία χρονική περίοδο που αργότερα μπορεί να αλλάξει.

Και βεβαίως, είμαστε εδώ. Και βεβαίως αυτή τη στιγμή, εσείς το είπατε ότι το 2021 τον Γενάρη και τον Φλεβάρη έχουμε μεγαλύτερη παραγωγή από λιγνίτες από ό,τι το 2020. Άρα ή δεσμεύεται η ΔΕΗ να αποσύρει τις λιγνιτικές μονάδες και να μην παράγει ενέργεια από λιγνίτη ή δεν δεσμεύεται και παράγει, όπως κάνει. Όμως τελικά αποφασίστε τι θέλετε να μας πείτε.

Από εκεί και πέρα, δεν μπορείτε να μιλάτε για τη ΔΕΗ. Εσείς τη ΔΕΗ την παραδώσατε με 2,5 δισεκατομμύρια ευρώ ζημιές. Είχε 800 εκατομμύρια ευρώ ζημιές το 2018 και 1,5 δισεκατομμύριο ευρώ ζημιές το 2019. Αν η ΔΕΗ είχε άλλον ένα χρόνο 1 δισεκατομμύριο ευρώ ζημιές, αν κυβερνούσατε εσείς σήμερα, θα υπήρχε; Ήδη υπήρχε η παρατήρηση κάτω του ορκωτού λογιστή -σοβαρή παρατήρηση και ανησυχία και προβληματισμός- για τη βιωσιμότητα της εταιρείας. Το έγραφε στην ετήσια έκθεση των οικονομικών αποτελεσμάτων που κατατίθενται στο ελληνικό Χρηματιστήριο. Μην μιλάτε για αυτά τα οποία κάνατε εσείς!

Λέτε τώρα για καρτέλ. Είχατε οδηγήσει τη ΔΕΗ να πουλάει πάνω από το σύνολο της λιγνιτικής παραγωγής, πάνω από το σύνολο της ηλεκτρικής ενέργειας που παρήγαγε από λιγνίτες, στους ιδιώτες ανταγωνιστές της προμηθευτές κάτω του κόστους, για να πηγαίνουν οι προμηθευτές να την ανταγωνίζονται και γι’ αυτό έγραψε ζημιές η ΔΕΗ. Τα ξεχάσατε αυτά; Εδώ αυτά τα οποία είχαν γίνει τότε ήταν «σχέδια Φρανκενστάιν», ήταν εκτρώματα. Καταστρέψατε τη ΔΕΗ και κλείσατε και δύο λιγνιτικά εργοστάσια και έρχεστε εδώ και μας εγκαλείτε για τη ΔΕΗ, που επιτέλους είναι μία εταιρεία που μπορεί να επιβιώνει, μπορεί να επενδύει, μπορεί να βοηθάει την ελληνική οικονομία και μπορεί να στηρίζει -στο μέτρο του δυνατού, βέβαια- και τους καταναλωτές μέσα από εκπτώσεις που κάνει στους λογαριασμούς ρεύματος;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Ορίστε, κύριε συνάδελφε, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κύριε Υπουργέ, είναι πολύ περίεργο να μιλάει ακόμα και η Ευρωπαϊκή Ένωση για ουρανοκατέβατα κέρδη και στην πρόσφατη απόφαση του Ευρωπαϊκού Συμβουλίου να λέει ρητά ότι τα κράτη-μέλη πρέπει να προχωρήσουν σε φορολόγηση των ουρανοκατέβατων κερδών και εσείς να παραπέμπετε ακόμα και σήμερα σε λογιστικές εκκαθαρίσεις, οι οποίες μπορεί στο τέλος να δείξουν ότι δεν υπάρχουν ουρανοκατέβατα κέρδη. Οι καταναλωτές, όμως, γνωρίζουν γιατί τους λογαριασμούς τους παίρνουν. Αυτό δεν μπορείτε να το κρύψετε.

Είναι επίσης προκλητικό να ασχολείστε με το τι έγινε με τη ΔΕΗ επί ΣΥΡΙΖΑ για να κρύψετε τα δικά σας προβλήματα. Η ελληνική κοινωνία γνωρίζει πάρα πολύ καλά ότι επί κυβέρνησης ΣΥΡΙΖΑ δεν αυξήθηκε ούτε ένα ευρώ ο λογαριασμός του ρεύματος. Αντιθέτως υπήρχε μεσοσταθμική μείωση 12% των τιμών, ενώ τώρα όλη η οικονομία, όλα τα νοικοκυριά, οι αγρότες και η ΔΕΥΑ, οι επιχειρήσεις και οι επαγγελματίες βλέπουν ότι καταρρέουν εξαιτίας των δικών σας επιλογών να βάλετε πλάτη στο καρτέλ της ενέργειας.

Για να το πω ξεκάθαρα, με το που ανέλαβε η Νέα Δημοκρατία, κάνατε αύξηση 20% στα τιμολόγια του ρεύματος. Όταν έπεσαν οι τιμές των καυσίμων παγκοσμίως, εσείς αισχροκερδούσατε, διότι η ΔΕΗ, η δική σας ΔΕΗ που τάχατες εξυγιάνθηκε, πούλαγε τετραπλάσια από τη χονδρεμπορική τιμή όλον τον Απρίλιο 2020. Η ΔΕΗ ήταν αυτή η οποία συμμετείχε στη διαμόρφωση αυτής της υψηλότατης τιμής στη χονδρεμπορική τιμή ενέργειας. Η ΔΕΗ ήταν αυτή η οποία με το που άνοιξε το target model δημιούργησε αυτά τα υπερκέρδη, τα οποία προσπαθείτε τώρα να κλείσετε.

Θέλω, όμως, να σας αναφέρω δικά σας δεδομένα για να μη λέμε, αν θέλετε, λόγια του αέρα. Η έκτακτη συνεδρίαση που κάνατε της Ομάδας Διαχείρισης Κρίσεων την προηγούμενη εβδομάδα στο Υπουργείο ζητάει από τη ΔΕΗ –προσέξτε, κυρία Πρόεδρε- να καταθέσει την Τρίτη, δηλαδή αύριο, ετήσιο πλάνο εξόρυξης λιγνίτη για το 2021. Δηλαδή, η Κυβέρνηση παραδέχεται ότι δεν έχει η ΔΕΗ, τα γαλάζια παιδιά με τα χρυσά μπόνους, ετήσιο πλάνο εξόρυξης λιγνίτη, παρ’ ότι έχετε κάνει δύο συνεδριάσεις Επιτροπής Κρίσεων.

Καταθέτω, κυρία Πρόεδρε, στα Πρακτικά ακόμα μία της 25ης Φεβρουαρίου. Ήταν η δεύτερη την προηγούμενη εβδομάδα. Παραδέχεται εγγράφως το Γραφείο Τύπου του Υπουργείου Περιβάλλοντος ότι η ΔΕΗ δεν έχει ετήσιο πλάνο εξόρυξης λιγνίτη.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μετά μας ρωτάνε εμάς τι κάναμε για τη ΔΕΗ! Για το μόνο που ενδιαφέρονται είναι η τιμή του Χρηματιστηρίου και τα μπόνους των γαλάζιων παιδιών. Διότι εγώ θα σας έλεγα να πάτε μια βόλτα με τον κ. Στάση στα λιγνιτικά πεδία και να τον ρωτήσετε πόσες φορές έχει πάει από εκεί και πόσο ενδιαφέρεται για την ηλεκτροπαραγωγή της Ελλάδας. Μόνο για τα αποτελέσματα του Χρηματιστηρίου ενδιαφέρεται.

Εδώ, λοιπόν, εμείς θέλουμε να σας πούμε ξεκάθαρα ότι οι στρατηγικές επιλογές της Κυβέρνησης, αλλά και οι επιλογές της Κυβέρνησης για τη ΔΕΗ έχουν οδηγήσει σήμερα σε ένα ράλι τιμών, σε πολύ μεγάλα υπερκέρδη, σε αισχροκέρδεια στη χονδρεμπορική τιμή και γι’ αυτό απαιτούνται άμεσα τα μέτρα τα οποία προτείνουμε: Πρώτον, έλεγχος της αγοράς με περιορισμό των υπερκερδών. Να βάλετε τώρα πλαφόν στο κέρδος χονδρεμπορικής. Δεν μπορείτε να ζητάτε από την Ευρώπη να βάλει πλαφόν στη χονδρεμπορική αερίου και να μη βάζετε πλαφόν στη χονδρεμπορική ηλεκτρικού ρεύματος στην Ελλάδα.

Χρειάζεται άμεσα αναδρομική φορολόγηση των ουρανοκατέβατων κερδών και όχι περιμένοντας πότε θα βγουν τα λογιστικά αποτελέσματα. Αφού τα αναγνωρίσετε με εννέα μήνες καθυστέρηση, να ψηφιστεί τώρα έκτακτη εισφορά για όλες τις ενεργειακές εταιρείες.

Χρειάζεται, επίσης, ενίσχυση του δημόσιου χαρακτήρα της ΔΕΗ, για να παρεμβαίνει στην αγορά ενέργειας προς όφελος των καταναλωτών, όπως έκανε και επί της κυβέρνησης του ΣΥΡΙΖΑ και όπως είναι ο διαχρονικός αναπτυξιακός και κοινωνικός της ρόλος –έτσι κρατήθηκαν χαμηλά οι τιμές- αλλά και για να μπορέσει να παρέμβει η Κυβέρνηση ταυτόχρονα με την ενίσχυση των δημόσιων πολιτικών στο πλαφόν, όπως έκανε η Γαλλία, η Ισπανία, η Πορτογαλία, η Ρουμανία. Μάλιστα, πήραν εξαίρεση τώρα η Ισπανία και η Πορτογαλία και δεν πήραν λόγω του συντελεστή των ΑΠΕ, γιατί η Ισπανία έχει μόνο 10% διαφορά στο μείγμα Ανανεώσιμων Πηγών Ενέργειας από την Ελλάδα. Έχει 46% η Ισπανία και 36% η Ελλάδα.

Οι χώρες αυτές διεκδίκησαν πολιτικές για τη δική τους ενεργειακή αγορά. Διεκδίκησαν πολιτικές για τον καταναλωτή και τη βιομηχανία. Εσείς το μόνο που κάνετε είναι να βάζετε πλάτη στο καρτέλ. Δεν δέχεστε ούτε να φορολογήσετε τα υπερκέρδη που σας λέει η Ευρωπαϊκή Ένωση. Και κατά τα άλλα, τα γαλάζια παιδιά κάνουν παιχνίδια στο Χρηματιστήριο με ομολογιακά δάνεια, τα οποία τώρα πληρώνουν όλοι οι καταναλωτές.

Αυτή είναι η ευθύνη σας, κύριε Σκρέκα. Μάλιστα, ξεπερνάει πλέον τα όρια της πολιτικής ευθύνης αυτό που γίνεται στην Ελλάδα με την ενέργεια και φτάνει στα όρια του μεγάλου οικονομικού σκανδάλου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Νομίζω ότι είναι θλιβερή η προσπάθεια της Αξιωματικής Αντιπολίτευσης, κυρίες και κύριοι συνάδελφοι, να χρεώσει δήθεν στην ελληνική Κυβέρνηση αυτήν την τεράστια, την εκρηκτική διεθνή ενεργειακή κρίση που μαίνεται κατά κύριο λόγο στην Ευρώπη, αλλά και στον υπόλοιπο πλανήτη.

Πραγματικά, εσείς πιστεύετε δηλαδή ότι για τις διεθνείς τιμές φυσικού αερίου που έχουν ιστορικά υψηλά καθώς έχουμε τις ακριβότερες τιμές φυσικού αερίου πάντοτε, γι’ αυτές τις σχεδόν ιστορικά υψηλές τιμές πετρελαίου, γι’ αυτές τις ιστορικά υψηλές τιμές ηλεκτρικής ενέργειας στην Ευρώπη –500 ευρώ έφτασε στη Γαλλία κάποια στιγμή με κάποιο πρόβλημα που δημιουργήθηκε με τα πυρηνικά της εργοστάσια- φταίει η ελληνική Κυβέρνηση; Και θέλετε κάποιος να σας κρίνει, να σας αξιολογήσει και να θεωρήσει ότι έχετε μια σωστή εποικοδομητική κριτική απέναντι στην Κυβέρνηση, αλλά και προτάσεις που μπορούν να δώσουν λύσεις;

Ποιες είναι οι προτάσεις που εσείς ως κόμμα, ως παράταξη, καταθέσατε στο Ευρωπαϊκό Κοινοβούλιο, στα διεθνή fora; Ποιες είναι οι προτάσεις; Δεν έχουμε ακούσει τίποτα. Αναμασάτε τα ίδια και τα ίδια πράγματα, τα οποία έχει πει και ο ίδιος ο Έλληνας Πρωθυπουργός. Σας έχουμε πει ότι φυσικά και εξετάζουμε και άλλα μέτρα.

Κατ’ αρχάς, θα ήθελα να σας ευχαριστήσω πάρα πολύ που επιδοκιμάζετε το μέτρο της επιδότησης των λογαριασμών ρεύματος μέσα από τους λογαριασμούς, καθώς ζητάτε το μέτρο των 230 ευρώ επιδότηση που δίνουμε σε ένα εκατομμύριο διακόσιες εξήντα χιλιάδες μικρομεσαίους και μικρούς επαγγελματίες να το επεκτείνουμε και στις ΔΕΥΑ. Άρα εδώ αναγνωρίζετε ότι το μέτρο που εφαρμόζουμε εμείς είναι πολύ αποτελεσματικό, καθώς έρχεται και επιδοτεί τον λογαριασμό του ρεύματος κατευθείαν στον καταναλωτή. Και γι’ αυτό έχουμε επιλέξει ως καλύτερο τρόπο αυτό το είδος της στήριξης. Βέβαια, έχουμε ήδη καταθέσει προτάσεις στην Ευρωπαϊκή Επιτροπή, και ο ίδιος ο Πρωθυπουργός στο Συμβούλιο Υπουργών Ενέργειας της Ευρώπης με συγκεκριμένο μηχανισμό, έτσι ώστε σε ευρωπαϊκό επίπεδο να μειώσουμε τις τιμές φυσικού αερίου, να βάλουμε ένα καπέλο και βέβαια να υπάρχουν και τα απαραίτητα χρήματα για να το στηρίξουμε. Διότι πώς θα βρούμε τα επιπλέον χρήματα τα οποία χρειάζονται ακριβώς για να μπορέσουμε να βάλουμε, επιτέλους, ένα φρένο σε αυτήν την τεράστια ενεργειακή κρίση;

 Μιλάτε ξανά και ξανά για τα ουρανοκατέβατα κέρδη. Μα, σας λέμε ότι εμείς θα τα φορολογήσουμε στο 90% εφ’ όσον υπάρχουν. Τώρα ξεκίνησε άλλο τροπάρι: «Α, οι οικονομικές καταστάσεις οι οποίες περνάνε από ορκωτούς λογιστές βάσει των οποίων φορολογούνται αυτές οι επιχειρήσεις και υπάρχει το ΣΔΟΕ, ο φορολογικός κώδικας που ελέγχει τελικά και πώς αυτές κατατίθενται, τώρα αυτές υποτίθεται ότι κάνουν πλάτες και κρύβουν κέρδη ουρανοκατέβατα»! Τώρα θα αρχίσετε άλλο τροπάρι: «Α, δεν είναι σωστές οι καταστάσεις». Οπότε να βάλουμε τον ΣΥΡΙΖΑ να κάτσει και να αξιολογήσει τις οικονομικές καταστάσεις των επιχειρήσεων και της ΔΕΗ της ίδιας, που δεν το έκανε όταν ήταν ο ίδιος και έγραφε δυόμισι δισεκατομμύρια ζημιές!

Πρέπει δε να ξέρετε ότι ο ίδιος ο κ. Παναγιωτάκης δήλωσε ότι είχαν αυξηθεί τα τιμολόγια της ΔΕΗ 7% τότε, γιατί αλλιώς δεν μπορούσε να δανειστεί η ΔΕΗ. Να μην το ξεχνάμε αυτό. Και τότε δεν υπήρχε ενεργειακή κρίση. Τότε απολαμβάναμε το χαμηλότερο των τιμών πετρελαίου, φυσικού αερίου και ηλεκτρικής ενέργειας της τελευταίας δεκαετίας.

Ήταν μια καλή περίοδος τότε του ΣΥΡΙΖΑ στο διεθνές ενεργειακό γίγνεσθαι, κύριε συνάδελφε, την οποία δυστυχώς δεν αξιοποιήσατε, γιατί είχε μηδενική ανάπτυξη η ελληνική οικονομία τότε. Μάλιστα, είχαν προηγηθεί και εκείνα τα φοβερά capital controls. Αυτή είναι η πραγματικότητα!

 Από κει και πέρα, εμείς είμαστε εδώ και ακούμε εποικοδομητικές προτάσεις. Αν έχετε να πείτε κάτι διαφορετικό από αυτά που λέτε και πραγματικά να συμβάλετε με έναν εποικοδομητικό τρόπο ώστε να στηρίξουμε την ελληνική κοινωνία και την ελληνική οικονομία, είμαστε εδώ να σας ακούσουμε. Αν εσείς συνεχίζετε μέσα από αυτή τη στείρα αντιπαράθεση για τα καρτέλ, για τα οικονομικά συμφέροντα και όλα αυτά τα οποία τα έχουμε ακούσει χιλιάδες φορές και κανείς δεν σας πιστεύει πια, τότε νομίζω ότι δεν μπορείτε να προσφέρετε τίποτα στον τόπο μας.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ πολύ, κύριε Υπουργέ.

Συνεχίζουμε με την έβδομη με αριθμό 3289/131/16-2-2022 ερώτηση και αίτηση κατάθεσης εγγράφων του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ποια είναι η θέση του ΥΠΕΝ για την ενδεχόμενη επιβάρυνση των καταναλωτών με υπέρμετρα κόστη για την Υπόγεια Αποθήκη Φυσικού Αερίου Καβάλας»;

Ορίστε, κύριε συνάδελφε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Έχουμε ακόμα μία περίπτωση ερώτησης η οποία υποβλήθηκε, κύριε Υπουργέ, στις 16 Φεβρουαρίου και δεν απαντήθηκε. Και όπως διάβασε η κυρία Πρόεδρος, υπάρχει και αίτηση κατάθεσης εγγράφων. Άρα το ερώτημα είναι αν θα καταθέσετε έγγραφα με τη διαδικασία της επίκαιρης ερώτησης για την οποία ήρθατε σήμερα, γιατί αλλιώς προκύπτει παραβίαση του Κανονισμού και πρέπει να πάρουμε άλλο κοινοβουλευτικό μέτρο μετά για να μας δώσετε τα έγγραφα.

Πάντως, αυτή η ερώτηση που αφορά την υπόγεια αποθήκη φυσικού αερίου στην Καβάλα αποδεικνύει δύο προβλήματα αυτής της Κυβέρνησης. Αποδεικνύει, πρώτον, τη χωρίς σχεδιασμό δέσμευση της χώρας στο εισαγόμενο φυσικό αέριο.

Δηλαδή, η Κυβέρνηση αποφάσισε χωρίς σχέδιο και ανακοίνωσε ο κ. Μητσοτάκης τον Σεπτέμβριο του 2019 ότι εφαρμόζεται μία πρόωρη, χωρίς σχέδιο αιφνιδιαστική, βίαιη απολιγνιτοποίηση, η οποία δεσμεύει τη χώρα στο φυσικό αέριο. Διότι προηγουμένως μας λέγατε ότι το πρόβλημα είναι ότι αυξάνουν οι τιμές του αερίου στο εξωτερικό. Ναι, αλλά ποιος δέσμευσε την Ελλάδα στο φυσικό αέριο;

Σας διαβάζω, λοιπόν, ότι από τα στοιχεία του ΑΔΜΗΕ τον Φεβρουάριο του 2022 η αύξηση της χρήσης φυσικού αερίου στην ηλεκτροπαραγωγή σε σχέση με το 2021 ήταν 76%. Ποιος το έκανε αυτό, κύριε Σκρέκα; Ποιος μας δέσμευσε στο πανάκριβο εισαγόμενο φυσικό αέριο; Ο Κυριάκος Μητσοτάκης με τη βίαιη, αιφνιδιαστική, χωρίς σχέδιο και χωρίς καμμία λογική απολιγνιτοποίηση.

Ταυτόχρονα, όμως, εκτός από αυτό το στρατηγικό λάθος με το φυσικό αέριο, το οποίο το αναγνωρίζει και η Ρυθμιστική Αρχή Ενέργειας και η Ένωση Βιομηχανικών Καταναλωτών και η Ευρωπαϊκή Ένωση σε όλα τα report έχετε και τη συνεχή επιβάρυνση των καταναλωτών. Με ποια λογική; Του καρτέλ ενέργειας, που για την Κυβέρνηση είναι το πολύ απλό ρητό «Γιάννης κερνάει και Γιάννης πίνει». Αυτό ακριβώς γίνεται και στην περίπτωση της υπόγειας αποθήκης φυσικού αερίου στην Καβάλα.

Ο Πρόεδρος της ΡΑΕ σε συνέντευξή του δήλωσε ότι «δεν είμαστε αποικία» απηυδισμένος και αυτός από τις συνθήκες άγριας δύσης εις βάρος του δημοσίου συμφέροντος που έχετε δημιουργήσει. Αλλιώς, πείτε μας σε ποιον απευθυνόταν όταν έλεγε «δεν είμαστε αποικία».

Διότι εδώ υπάρχει ένα έργο υποδομής, το οποίο λείπει από την Ελλάδα. Παρ’ ότι αποφασίσατε στροφή στο φυσικό αέριο τον Σεπτέμβρη του 2019 για αποθήκες δεν κάνατε τίποτα. Είμαστε οι μόνοι και ψάχνετε τώρα στην Ιταλία, τα διαβάζουμε τα δελτία. Τώρα είστε σε αδιέξοδο, είναι προφανές. Το ερώτημα είναι γιατί επιλέξατε αυτό το αδιέξοδο, αυτή τη στρατηγική.

Μαθαίνουμε, λοιπόν, ότι οι καταναλωτές θα επιβαρυνθούν με πρόσθετο κόστος για να γίνει αυτή η υπόγεια αποθήκη φυσικού αερίου. Λέει, λοιπόν, ο πρόεδρος της ΡΑΕ: «Είναι ένα φαραωνικό έργο, που θα επιβαρύνει με δυσθεώρητο κόστος τους καταναλωτές για έναν δεύτερο αγωγό κόστους 1 δισεκατομμυρίου ευρώ για δώδεκα bcm ετησίως, ώστε να αξιοποιηθεί αυτή η υπόγεια αποθήκη αερίου, που δεν γνωρίζουμε ποιον θα εξυπηρετεί», 24 Ιανουαρίου του 2022.

Κύριε Υπουργέ, επειδή οι καταναλωτές ήδη επιβαρύνονται πάρα πολύ, συγκρίναμε τους λογαριασμούς αερίου στον τελικό καταναλωτή, στη Θεσσαλονίκη, και έχει 1000% αύξηση η τιμή μονάδας φυσικού αερίου για τον καταναλωτή τον οικιακό, δέκα φορές πάνω μέσα στους τελευταίους δεκατέσσερις μήνες. Επειδή δεν προκύπτει από πουθενά η κοινή ωφέλεια δεύτερου αγωγού, επειδή φαίνεται ότι το σχέδιο της Νέας Δημοκρατίας είναι να περάσετε το κόστος αυτό, 1 δισεκατομμύριο ευρώ λέει ο Πρόεδρος της ΡΑΕ, στους καταναλωτές, είναι η λεγόμενη, κυρία Πρόεδρε, κοινωνικοποίηση του έργου, ρωτάμε: Αν είναι να κοινωνικοποιηθεί το έργο διά της πληρωμής του κόστους γιατί δεν το κάνει η πολιτεία να είναι ένα δημόσιο έργο και να έχουμε αποθήκη αερίου ως χώρα, που τώρα το ζητά η Κομισιόν και ψάχνετε να βρείτε στην Ιταλία λύση;

Και μας κάνει εντύπωση και το εταιρικό σχήμα. Αυτό, μάλλον, είναι για το βραβείο Γκίνες. Δηλαδή, ο ΔΕΣΦΑ θα παίζει ταυτόχρονα τον ρόλο και του επιβλέποντα και του εργολάβου; Θα κάνει και τη μελέτη σκοπιμότητας και θα συμμετέχει και στην κατασκευή;

Άρα, πρέπει να μας πείτε πώς τεκμηριώνεται η αναγκαιότητα του αγωγού. Ποιο θα είναι το κόστος για τους καταναλωτές; Ποια η αναγκαιότητα του δεύτερου αγωγού και γιατί σκέφτεστε αυτή την περίεργη κοινωνικοποίηση μόνο στο κόστος και όχι στα οφέλη του έργου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ.

Ελάτε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, ευτυχώς κυβερνήσατε και ο ελληνικός λαός γνωρίζει τι κάνατε όταν κυβερνούσατε. Είπατε τώρα «ποιος δέσμευσε την Ελλάδα στο φυσικό αέριο. Μα, η Κυβέρνηση του Κυριάκου Μητσοτάκη». Εγώ θα σας πω τι έκανε η κυβέρνηση του Αλέξη Τσίπρα και θα πω ότι σε αυτή την περίπτωση καλά κινήθηκε. Έκλεισε δύο λιγνιτικά εργοστάσια της ΔΕΗ και αδειοδότησε μία νέα μονάδα φυσικού αερίου στα Άσπρα Σπίτια, η οποία θα ολοκληρωθεί, ευτυχώς, έως το καλοκαίρι και θα τεθεί σε λειτουργία και θα μπορεί να συμβάλλει στην επάρκεια εφοδιασμού της χώρας. Αυτό έκανε.

Όταν ήταν στην αντιπολίτευση ο κ. Τσίπρας δεν ψήφισε για την κατασκευή και την αδειοδότηση του αγωγού TAP, αυτού του αγωγού φυσικού αερίου που διασχίζει τη βόρεια Ελλάδα και φέρνει στην Ελλάδα από το Αζερμπαϊτζάν φυσικό αέριο, όχι από τη Ρωσία, άρα διαφοροποιεί τις πηγές εφοδιασμού της χώρας μας και έτσι αυτή τη στιγμή δεν εξαρτόμαστε μόνο από το φυσικό αέριο, αλλά έχουμε και μια άλλη πύλη εισόδου φυσικού αερίου από το Αζερμπαϊτζάν, το οποίο, μάλιστα, προωθείται μέχρι την Ιταλία και φθάνει. Όταν ήταν στην αντιπολίτευση ο κ. Τσίπρας δεν στήριξε τον TAP, δεν ψήφισαν υπέρ της κατασκευής. Όταν έγινε κυβέρνηση πήγε και έβγαζε φωτογραφίες χαμογελώντας μπροστά στην κατασκευή του TAP, αυτού του αγωγού φυσικού αερίου. Άρα, ευτυχώς που κυβερνήσατε, κύριε συνάδελφε, και κανείς δεν πιστεύει αυτά που λέτε.

Φυσικά, επαναλαμβάνω για άλλη μια φορά και να το καταλάβετε, η στρατηγική της ελληνικής Κυβέρνησης, ξεκινώντας από το 2004 είναι στον σωστό δρόμο. Και έτσι σήμερα η Ελλάδα έχει μία εγκατάσταση αεριοποίησης στη Ρεβυθούσα στην οποία εμείς, εγώ έδωσα εντολή την προηγούμενη εβδομάδα στην συνεδρίαση της Επιτροπής Διαχείρισης Κρίσεων στον ΔΕΣΦΑ να αξιολογήσει και να καταθέσει μία μελέτη κόστους-οφέλους για τη συμπλήρωση και την κατασκευή μιας πλωτής δεξαμενής δίπλα στη Ρεβυθούσα, για να διπλασιάσουμε τη χωρητικότητά της και έτσι να μπορούμε να εισάγουμε περισσότερο υγροποιημένο φυσικό αέριο με καράβια και να μην εξαρτόμαστε από το ρωσικό αέριο.

Φυσικά και είναι οι κυβερνήσεις, και η δική σας και η δική μας και οι προηγούμενες, οι οποίες προώθησαν την κατασκευή μιας πλωτής δεξαμενής υγροποιημένου φυσικού αερίου στην Αλεξανδρούπολη, το λεγόμενο FSRU, που μόλις ολοκληρωθεί -στο τέλος του 2023- θα μπορέσουμε να γίνουμε εντελώς ανεξάρτητοι από το ρωσικό φυσικό αέριο και να μπορούμε να αγοράζουμε φυσικό αέριο υγροποιημένο από οπουδήποτε βρούμε στον πλανήτη, από διαφορετικές πηγές και μάλιστα, αξιοποιώντας την καλύτερη προσφορά. Αυτά έκανε και κάνει η Κυβέρνησή μας, λοιπόν, για να μπορέσουμε να διασφαλίσουμε την επάρκεια εφοδιασμού, αλλά και την ενεργειακή μας ανεξαρτησία που είναι τόσο σημαντική.

Άρα, ερχόμαστε εδώ και μιλάμε για την υπόγεια αποθήκη φυσικού αερίου Καβάλας. Είναι ξεκάθαρη η κατεύθυνσή μας να αξιολογήσουμε επί πραγματικών δεδομένων και μέσα από μία μελέτη κόστους-οφέλους αν είναι προς το δημόσιο συμφέρον, αν είναι προς όφελος των πολιτών. Εκεί, βέβαια, θα συνυπολογίσουμε και τον παράγοντα ενεργειακή ασφάλεια, ενεργειακή ανεξαρτησία και στρατηγικά αποθέματα. Εφόσον αξιολογήσουμε ότι χρειάζεται, θα την κατασκευάσουμε. Αυτό μένει να αποδειχθεί μέσα από μελέτη.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Η ερώτηση και η αίτηση κατάθεσης εγγράφων ζητάει αυτή τη μελέτη. Το να λέει τώρα ο Υπουργός ότι δεν έχει παραλάβει μελέτη η ΡΑΕ και πρόταση, μας προκαλεί ιδιαίτερη εντύπωση, διότι κάποιος από τους δύο λέει ψέματα.

Και εμείς απλά, κύριε Υπουργέ, ζητήσαμε να μας φέρετε τις μελέτες σκοπιμότητας και τις προτάσεις τις οποίες δεν τις καταθέτετε.

Άρα, κυρία Πρόεδρε, αρνείται στη Βουλή ο Υπουργός να φέρει αυτό που είπε ο Πρόεδρος της ΡΑΕ δημόσια. Διότι υπάρχει πρόταση από τον ΔΕΣΦΑ. Ή όχι; Γιατί προκύπτει, λοιπόν, αυτό το υπέρογκο κόστος του 1 δισεκατομμυρίου ευρώ; Λέτε ο κ. Δαγούμας, ο Πρόεδρος της ΡΑΕ να τα είπε από το μυαλό του;

Εμείς την άλλη εβδομάδα θα είμαστε στη ΡΑΕ. Θα τα ζητήσουμε και από την ΡΑΕ, κύριε Υπουργέ. Ελπίζω να μην εκτεθείτε εσείς. Κάποιος θα εκτεθεί, όμως, σε αυτή την ιστορία.

Πάμε λιγάκι να δούμε τα θέματα του αερίου εξ αρχής. Είπε ο κύριος Υπουργός ψευδώς, γιατί πλέον εδώ που έχουμε φτάσει μόνο με ψέματα μπορούν να τα βγάλουν πέρα, ότι ο ΣΥΡΙΖΑ δέσμευσε την Ελλάδα στο φυσικό αέριο.

Κύριε Υπουργέ, εμείς στείλαμε, και ευτυχώς ήμουν τότε στο Υπουργείο και γνωρίζουμε, το ΕΣΕΚ του 2018 στην Ευρωπαϊκή Ένωση. Εκεί προβλεπόταν, κύριε Υπουργέ, ότι η Ελλάδα απεξαρτάται από όλα τα ορυκτά καύσιμα και από τον λιγνίτη και από το φυσικό αέριο με έναν τρόπο ομαλό, που θα έδινε και θέσεις εργασίας στη Δυτική Μακεδονία και στη Μεγαλόπολη, αλλά και φθηνό ρεύμα στην Ελλάδα.

Και καταφέραμε να μην υπάρχει καμμία αύξηση στο ρεύμα. Είναι κρίμα να είστε Υπουργός, να διαβάζετε δημοσιεύματα τα οποία έχουν διαψευστεί, αλλά να μην έχετε στοιχεία της EUROSTAT που λένε ότι η Ελλάδα το 2015 με 2019 είχε 12% μείωση μεσοσταθμικά στο κόστος ρεύματος. Είναι αδιανόητο να είστε Υπουργός και να μην το ξέρετε αυτό και να λέτε ότι αυξήθηκε το ρεύμα επί κυβέρνησης ΣΥΡΙΖΑ.

Όσον αφορά τον TAP, επίσης, είναι αδιανόητο να λέτε ότι εμείς δεν τον θέλαμε όταν η κυβέρνηση του Αλέξη Τσίπρα κατόρθωσε και πήρε ανταποδοτικά από τον TAP, που ούτε τα ονειρευόσασταν για τους δήμους της περιοχής και το περιβάλλον της περιοχής και έτσι προχώρησε το έργο. Έτσι γίνονται διαπραγματεύσεις, όχι με «yes, men», που κάνετε τώρα σε οποιοδήποτε έργο.

Μην γελάτε, κύριε Σκρέκα. Είναι πολύ σοβαρή η κατάσταση στην αγορά. Γονατίζουν τα νοικοκυριά και οι επιχειρήσεις με τις δικές σας ευθύνες και του κ. Χατζηδάκη, δεν τα χρεώνω όλα σε εσάς. Αλλά ξέρουμε, ξέρει η αγορά, ξέρει η κοινωνία ότι εσείς ευθύνεστε σήμερα γι’ αυτό το κόστος.

Και να σας πω και ορισμένα παραδείγματα: Δεν ξέρει η αγορά των ανανεώσιμων πηγών ενέργειας ότι με δική σας επιλογή, της Κυβέρνησης, χρεοκόπησε ο λογαριασμός των ΑΠΕ και μπήκε 6% χαράτσι σε όλους και στα οικιακά φωτοβολταϊκά στέγης; Δεν ξέρει όλη η αγορά ότι με δική σας επιλογή μπήκε χαράτσι στο πετρέλαιο κίνησης, γιατί χρεοκοπήσατε τον ΕΛΑΠΕ; Δεν είναι γνωστά αυτά; Δεν είναι γνωστά τα παιχνίδια εξισορρόπησης, που κόστισαν πάνω από 100 εκατομμύρια ευρώ τον Νοέμβριο και τον Δεκέμβριο του 2020, τότε που ο κ. Χατζηδάκης έλεγε ότι η αγορά θα λύσει το πρόβλημα; Έχουμε, λοιπόν, συγκεκριμένα προβλήματα με δική σας ευθύνη.

Το ερώτημα το δικό μας είναι για ποιον λόγο προωθείται η λογική του «Γιάννης κερνάει, Γιάννης πίνει». Δεν απαντήσατε. Μπορεί ο ΔΕΣΦΑ να κάνει τη μελέτη σκοπιμότητας, να έχει την επίβλεψη και να είναι και στο εταιρικό σχήμα; Να μας το πείτε. Εγώ βλέπω εδώ ότι υπάρχει ένα εταιρικό σχήμα στο οποίο είναι και ο ΔΕΣΦΑ μέσα, ΔΕΣΦΑ-ΤΕΡΝΑ. Πρέπει να πάρετε θέση σε αυτό. Επιτρέπεται με τους κανόνες του ανταγωνισμού;

Το δεύτερο: Πού είναι τα έγγραφα τα οποία ζητήσαμε και η γνώμη της ΡΑΕ για τον κανονισμό τιμολόγησης της υπόγειας αποθήκης που ο ΔΕΣΦΑ κατέθεσε; Υπάρχει, δηλαδή, πρόταση κανονισμού τιμολόγησης που κατατέθηκε στη ΡΑΕ. Τι άλλο πρέπει να κάνουμε για να μας δώσετε τα έγγραφα; Να πάμε στον εισαγγελέα; Παίζονται και άλλα παιχνίδια τέτοιου είδους στο Υπουργείο Περιβάλλοντος; Διότι εδώ μιλάει ο Πρόεδρος της ΡΑΕ για 1 δισεκατομμύριο ευρώ και ότι δεν είμαστε αποικία και θέλετε να το περάσετε αυτό στους καταναλωτές. Έχουμε υποχρέωση να μάθουμε τη γνώμη της ΡΑΕ και της πολιτείας γι’ αυτό το θέμα.

Ζητάω, λοιπόν, κυρία Πρόεδρε, -για τυπικούς λόγους το αναφέρω- την ανάλυση κόστους-οφέλους που περιλαμβάνει την υπόγεια αποθήκη και τον δεύτερο αγωγό που προτείνει ο ΔΕΣΦΑ, την ανάλυση κόστους-οφέλους για την υπόγεια αποθήκη χωρίς τον δεύτερο αγωγό, τη μελέτη σκοπιμότητας και την ανάλυση που υποχρεούται το Υπουργείο Περιβάλλοντος να στείλει στην Ευρωπαϊκή Επιτροπή για το σχέδιο χρηματοδότησης. Να μας πείτε αν υπάρχει θέμα κρατικών ενισχύσεων και επίσης να μας πείτε αν, τελικά, προτεραιότητα για εσάς είναι το πώς θα εξυπηρετούνται κάποια εργολαβικά συμφέροντα ή οι καταναλωτές. Διότι, ότι ήταν λάθος η δέσμευση στο αέριο το αποδείξαμε, φαίνεται στους λογαριασμούς. Το ότι έγινε από εσάς, όλος ο κόσμος ξέρει για τη φαιδρή απολιγνιτοποίηση του κ. Μητσοτάκη.

Το ερώτημα είναι εδώ, στο συγκεκριμένο έργο τι κρύβεται και γιατί μιλάει για αποικία ο Πρόεδρος της ΡΑΕ. Πρέπει να μας απαντήσετε γι’ αυτό, τουλάχιστον.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Έχετε μια εμμονή να μιλάτε για, όπως είπατε, φαιδρή απολιγνιτοποίηση όταν η λιγνιτική παραγωγή τα πέντε χρόνια του ΣΥΡΙΖΑ μειώθηκε κατά 50%. Γιατί κοροϊδεύετε τον κόσμο; Γιατί δεν λέτε την αλήθεια; Γιατί δεν λέτε ότι στηρίξατε και προωθήσατε την απολιγνιτοποίηση γιατί αυτό ήταν προς όφελος της κοινωνίας, ήταν πιο φθηνό για την κοινωνία, για τη ΔΕΗ να παράγεται ηλεκτρική ενέργεια με τρόπο πιο φθηνό και πιο συμφέρον από ένα πιο καθαρό ορυκτό καύσιμο; Γιατί δεν το λέτε; Γιατί το κρύβετε; Γιατί δεν λέτε ότι μειώθηκε η λιγνιτική παραγωγή επί ημερών σας κατά 50%; Γιατί δεν λέτε ότι κλείσατε δύο λιγνιτικές μονάδες; Γιατί δεν λέτε ότι αδειοδοτήσατε μία μονάδα φυσικού αερίου και γιατί δεν λέτε ότι πηγαίνατε και χαμογελάγατε, ο κ. Τσίπρας χαμογέλαγε, μπροστά στον αγωγό φυσικού αερίου TAP, που φέρνει αζέρικο αέριο; Γιατί τα κρύβετε; Ντρέπεστε; Σωστά ήταν αυτά. Τα λάθος είναι αυτά τα οποία λέτε τώρα, τα οποία δεν έχουν καμμία σχέση με την πραγματικότητα.

Κύριε συνάδελφε, να σας βοηθήσω λίγο να καταλάβετε τη χρησιμότητα μιας υπόγειας αποθήκης. Δεν λέω ότι εμείς πρόκειται να αναλάβουμε ένα δυσθεώρητο κόστος, το οποίο θα επωμιστούν οι καταναλωτές τελικά, για να δημιουργήσουμε μία εγκατάσταση που δεν τη χρειαζόμαστε. Ποιος το θέλει αυτό; Σίγουρα δεν το θέλουμε εμείς. Εσείς μπορεί και να το κάνατε πάντως. Εμείς θα αξιολογήσουμε.

Τι κάνουμε σήμερα; Το ξέρετε ότι συζητείται στην Ευρώπη η υποχρέωση από τα κράτη-μέλη, ακόμα δεν έχει γίνει ο οριστικός κανονισμός, δεν έχει γίνει οδηγία, να αποθηκεύουν στρατηγικά αποθέματα περίπου στο 10% ή 15% της ετήσιας κατανάλωσής τους σε υπόγειες αποθήκες; Εμείς, αυτή τη στιγμή έχουμε υποχρέωση, που απορρέει από αυτό το οποίο συζητείται στην Ευρώπη, να πούμε στον ΔΕΣΦΑ να συζητήσει με τον αντίστοιχο ιταλικό ΔΕΣΦΑ, δηλαδή με τη SNAM, τη δυνατότητα να πληρώσουμε τους Ιταλούς, τον ιταλικό ΔΕΣΦΑ, για να αποθηκεύσουμε φυσικό αέριο στην ιταλική αποθήκη στην Ιταλία.

Ρωτάω: Αν τελικά το ετήσιο κόστος που θα κοστίζει στους Έλληνες καταναλωτές, που θα απορρέει από ευρωπαϊκό κανονισμό και για λόγους ενεργειακής ασφάλειας και ενεργειακής ανεξαρτησίας της Ευρώπης και της Ελλάδας φυσικά, αν το κόστος του να αποθηκεύουμε στην ιταλική αποθήκη φυσικό αέριο σε ετήσια βάση είναι μεγαλύτερο από το να κατασκευάσουμε τη δική μας υπόγεια αποθήκη εδώ -και να έρθει και η Βουλγαρία να αποθηκεύει αέριο, να έρθει και η Βόρεια Μακεδονία, να έρθει και η Ρουμανία, να έρθει και η Σερβία να αποθηκεύει φυσικό αέριο στη δική μας ελληνική αποθήκη-, δεν θα το κάνουμε; Θα πείτε «όχι μην το κάνετε»;

**ΣΩΚΡΑΤΗΣ ΦΑΜΕΛΛΟΣ:** Κάντε την κρατική.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Μα, δεν καταλαβαίνετε τι λέτε, λοιπόν, σε αυτή την Αίθουσα.

Λοιπόν, εμείς δεν κρύβουμε τίποτα. Έχει αλλάξει η κατάσταση σε σχέση με μήνες πριν. Το φυσικό αέριο είναι πολύ πιο ακριβό, άρα το να την πληρώσουμε, δηλαδή να τη γεμίσουμε αυτή την υπόγεια αποθήκη με φυσικό αέριο είναι πολύ πιο ακριβό τώρα. Έχουν αλλάξει όλα τα δυναμικά χαρακτηριστικά. Γι’ αυτό επαναξιολογούμε την επένδυση. Δεν θέλουμε να σας κρύψουμε τίποτα. Είναι δυνατόν να κρύψουμε κάτι που μπορεί να αποτελεί σημαντική εγκατάσταση για την ενεργειακή κυριαρχία της Ελλάδος στη γενικότερη περιοχή; Δεν το καταλαβαίνετε αυτό και κάνετε αυτή την ερώτηση, προσπαθώντας πάλι να μπερδέψετε τον κόσμο και να πείτε ότι «κάτι κρύβετε», και «κάτι κάνετε», και «κάτι», χωρίς να ξέρετε τι λέτε;

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Πάμε στην τελευταία ερώτηση του κ. Φάμελλου.

Εισερχόμαστε στην ένατη με αριθμό 1276/16-11-2021 του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Υποχρέωση τροποποίησης και ανάκλησης προσκλήσεων του προγράμματος «ΑΝΤΩΝΗΣ ΤΡΙΤΣΗΣ» λόγω αλλαγής του θεσμικού πλαισίου ανακύκλωσης με τον πρόσφατο νόμο 4819/21».

Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κυρία Πρόεδρε.

Ακόμα μία ερώτηση η οποία δεν απαντήθηκε από το Υπουργείο Περιβάλλοντος και έρχεται με τη διαδικασία των επίκαιρων ερωτήσεων.

Κύριε Υπουργέ, η ερώτηση αυτή υποβλήθηκε στις 16 Νοεμβρίου. Αυτό, επίσης, είναι ένα μεγάλο ερώτημα, δηλαδή για ποιον λόγο δεν απαντήθηκε.

Εγώ θεωρώ ότι δεν είναι τυχαίο. Διότι το ζήτημα αυτό, των προσκλήσεων του προγράμματος «ΑΝΤΩΝΗΣ ΤΡΙΤΣΗΣ», που συνδέονται με τις υποχρεώσεις των συστημάτων εναλλακτικής διαχείρισης, έχει απασχολήσει πολλές φορές τη Βουλή και έχω την αίσθηση ότι θα απασχολήσει και τη Βουλή, αλλά και πάρα πολλές έρευνες που θα γίνουν στη συνέχεια, τη δημοσιογραφική σίγουρα. Δεν ξέρω, κύριε Υπουργέ, αν εσείς φοβάστε ότι θα γίνουν κι άλλου είδους έρευνες στη συνέχεια γι’ αυτό το θέμα.

Πάντως, εδώ φαίνεται ότι το πρόγραμμα πίσω από τη συγκεκριμένη πρόσκληση όσον αφορά στη χρηματοδότηση των «γωνιών ανακύκλωσης» έρχεται και παρέχει χρηματοδότηση στους δήμους, ενώ η νομοθεσία του Υπουργείου Περιβάλλοντος λέει ότι αυτή η χρηματοδότηση πρέπει να παρέχεται από τα συστήματα. Δηλαδή, από την πίσω πόρτα η Κυβέρνηση εξασφαλίζει παράτυπα, διπλή χρηματοδότηση για εξοπλισμό ανακύκλωσης που η ευρωπαϊκή οδηγία λέει –και ο νόμος και ο δικός μας και της Νέας Δημοκρατίας- ότι πρέπει να παρέχεται από τα συστήματα εναλλακτικής διαχείρισης.

Και το ερώτημα είναι για ποιον λόγο εσείς παραμένετε αμέτοχοι. Διότι υπάρχει και μια τρίτη πηγή χρηματοδότησης, η μελέτη και η διακήρυξη του ΕΔΣΝΑ, οπότε θα έχετε τρεις πηγές χρηματοδότησης για κάτι που τα συστήματα εναλλακτικής διαχείρισης πρέπει να δίνουν δωρεάν στους δήμους και μάλιστα με χρηματοδότηση από τους υπόχρεους, δηλαδή από τη βιομηχανία, το εμπόριο και τους εισαγωγείς.

Έχουν γίνει πολλές εντάξεις έκτοτε και θα σας αναφέρω μόνο μία ως παράδειγμα. Παίρνω μία που αφορά στον Δήμο Θεσσαλονίκης. Ο Δήμος Θεσσαλονίκης, λοιπόν, ενέταξε ένα έργο 18,5 εκατομμύρια ευρώ για σαράντα οκτώ πολυκέντρα με οικονομικό αντίτιμο. Πρώτο ζήτημα: Όταν έχει οικονομικό αντίτιμο προς τους πολίτες παραπέμπει σε ένα σύστημα εναλλακτικής διαχείρισης. Άρα, φαίνεται ότι είναι φωτογραφικό.

Δεύτερον, αν κάνει κάποιος υπολογισμούς σε αυτή τη διακήρυξη -δεν ξέρω αν τα παρακολουθείτε, εμείς τα παρακολουθούμε- έχει το κάθε πολυκέντρο 330.000 ευρώ κόστος και δεν μπορεί να εξυπηρετήσει τους πολίτες για την ανακύκλωση, διότι δεν μπορούν να έχουν προσέγγιση οι πολίτες σε κάτι τέτοιο.

Άρα, λοιπόν, είστε ο αρμόδιος Υπουργός, εποπτεύετε τον Ελληνικό Οργανισμό Ανακύκλωσης και βέβαια, είστε αυτός που έφερε και το ν.4819 στη Βουλή που λέει ότι η διαδικασία αυτή δεν είναι συμβατή με την ευθύνη παραγωγού, που λέει η πρώτη οδηγία της Ευρωπαϊκής Ένωσης, αλλά όπως ίσχυε μέχρι τώρα γιατί οι παραγωγοί πρέπει να πληρώνουν το κόστος. Δεύτερον, δεν είναι συμβατή και με την οδηγία 2018/852 και δεν είναι συμβατό και με τον ν.4819.

Σας θυμίζω ότι σε παλαιότερο κοινοβουλευτικό έλεγχο, για να μη χάνουμε το χρόνο μας, ο κ. Πέτσας, αν δεν κάνω λάθος, τότε είχε πει ότι ο ΕΟΑΝ θα ελέγχει εκ των υστέρων τις εντάξεις. όμως, η διάταξη αυτή έχει απορριφθεί με τον ν.4819. Μην μπλέξουμε, λοιπόν, σε τέτοια νομικίστικα τερτίπια. Έχετε μια πράξη, λοιπόν, στο πρόγραμμα «ΑΝΤΩΝΗΣ ΤΡΙΤΣΗΣ», η οποία έρχεται σε αντίθεση με τον τελευταίο νόμο, τον ν.4819.

Και ρωτάμε: Είναι σε γνώση σας ότι υπάρχει πρόσκληση και εντάξεις σε αντίθεση με τη νομοθεσία, και την ελληνική και την ευρωπαϊκή; Έχετε προχωρήσει σε κάποιες διαδικασίες παρέμβασης και ελέγχου είτε του Υπουργείου είτε του Ελληνικού Οργανισμού Ανακύκλωσης; Προκύπτει ζήτημα διπλής χρηματοδότησης, δηλαδή θέμα παραβίασης του κανόνα των κρατικών ενισχύσεων;

Κύριε Υπουργέ, εκ των προτέρων σας λέω ότι ο ΣΥΡΙΖΑ το θέμα αυτό θα το πάει στην Ευρώπη. Για να μη βρεθεί, λοιπόν, μπλεγμένη χώρα, για να μην υπάρχουν και άλλου είδους ευθύνες στους Υπουργούς, πρέπει -και σας έχω ενημερώσει γι’ αυτό και θεσμικά και ως όφειλα εδώ και πάρα πολύ καιρό, από την πρώτη ημέρα που αναλάβατε το Υπουργείο- πρέπει να παρέμβετε. Δεν μπορείτε να είστε Πόντιος Πιλάτος στο θέμα αυτό. Υπάρχει μείζον σκάνδαλο στον χώρο της ανακύκλωση στη χώρα μας και πρέπει να πάρετε και εσείς θέση κάποια στιγμή. Δεν μπορείτε να παραπέμπετε στο Υπουργείο Εσωτερικών. Η αρμοδιότητα είναι στο ΥΠΕΝ.

Ευχαριστώ πολύ, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κατ’ αρχάς να ρωτήσω τον αγαπητό κύριο συνάδελφο, δεν χαίρεται που έρχομαι και απαντώ διά ζώσης; Γιατί, επειδή δεν απαντήσαμε εγγράφως στη γραπτή ερώτηση, αυτή μετατρέπεται σε επίκαιρη;

**ΣΩΚΡΑΤΗΣ ΦΑΜΕΛΛΟΣ:** Από τον Νοέμβριο;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Οπότε έχουμε τη δυνατότητα να έρθουμε να απαντήσουμε και να κάνουμε έναν πολύ δυναμικό διάλογο. Και να απολογηθώ, αν καμμιά φορά σηκώνω τη φωνή μου χωρίς να χρειάζεται.

Καταθέτετε ερώτημα και λέτε: Προτίθεται να τροποποιήσει εκ νέου την πρόσκληση του προγράμματος η Κυβέρνηση, προκειμένου να είναι συμβατή με τον ν.4819/2021 αφαιρώντας τα τμήματα αυτής που αναφέρονται στα υλικά στόχο της οδηγίας 94/62/ΕΚ;

Η απάντηση: Η πρόσκληση με αριθμό ΑΤ04 με τίτλο «Χωριστή συλλογή αποβλήτων ανακύκλωσης και σταθμοί μεταφόρτωσης απορριμμάτων του προγράμματος «ΑΝΤΩΝΗΣ ΤΡΙΤΣΗΣ» μετά και από την τελευταία τροποποίηση έληξε στις 11-6-2021. Ο ν.4891, που εγώ εισήγαγα προς συζήτηση στη Βουλή των Ελλήνων και ψηφίστηκε -ένα πολύ σημαντικό νομοσχέδιο με τίτλο «Ολοκληρωμένο πλαίσιο για τη διαχείριση αποβλήτων», το οποίο πραγματικά ήταν ένα ολοκληρωμένο πλαίσιο, γιατί μαζέψαμε όλη τη νομοθεσία περί διαχείρισης απορριμμάτων και την καταθέσαμε ενσωματώνοντας, βέβαια, και τις με αριθμό 851 και 852 ευρωπαϊκές οδηγίες- δημοσιεύθηκε στην Εφημερίδα της Κυβέρνησης μετά τη λήξη της καταληκτικής προθεσμίας υποβολής των προτάσεων στο πλαίσιο της ανωτέρω πρόσκλησης. Άρα, μετά από τις 11-6-2021, που έληγε η πρόσκληση, δημοσιεύτηκε στο Φύλλο της Εφημερίδας της Κυβερνήσεως ο νόμος. Άρα, δεν τίθεται θέμα και πρόβλημα τροποποίησης της πρόσκλησης, η οποία είχε ήδη λήξει πριν το νέο νομικό πλαίσιο.

Τώρα, δεύτερο ερώτημα το οποίο καταθέτετε. Έχουν ολοκληρώσει οι δήμοι, που έχουν αιτηθεί για χρηματοδότηση για «γωνιές ανακύκλωσης», επικαιροποιημένα τοπικά σχέδια διαχείρισης αποβλήτων; Έχουν επικαιροποιηθεί οι συμβάσεις συνεργασίας αυτών με συστήματα συλλογής εναλλακτικής διαχείρισης συσκευασιών; Θα ελεγχθεί η συμβατότητα των προτάσεων των δήμων με τον ν.4819/2021;

Και σας απαντώ: Εν όψει της δημοσίευσης του ν.4819/2021 υποβλήθηκε σχετικό ερώτημα στον ΕΟΑΝ από το Υπουργείο Εσωτερικών, προκειμένου να παρασχεθούν από τον ΕΟΑΝ -στο πλαίσιο των αρμοδιοτήτων του κατά το άρθρο 95 του ν.4819- διευκρινίσεις αναφορικά με το νέο νομικό πλαίσιο για τη διαχείριση των αποβλήτων. Με το έγγραφο του ΕΟΑΝ με αριθμό 6163/13.12.2021 απαντά τα εξής.

**ΣΩΚΡΑΤΗΣ ΦΑΜΕΛΛΟΣ:** Διαβάστε το λίγο. Με ενδιαφέρει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Και αναφέρω συγκεκριμένα: Σύμφωνα με τις διατάξεις του ν.4819/2021, η οργάνωση της εναλλακτικής διαχείρισης των δημοτικών αποβλήτων συσκευασιών είναι δυνατόν να πραγματοποιείται από τους ΟΤΑ Α΄ βαθμού χωρίς συνεργασία με τους φορείς συλλογικών συστημάτων εναλλακτικής διαχείρισης αποβλήτων συσκευασιών ή και τους φορείς κοινωνικής και αλληλέγγυας οικονομίας του άρθρου 3 του ν.4430/2016. Ειδικότερα, από τη διάταξη της παραγράφου 1 του άρθρου 89 του ν.4819 προκύπτει ότι ο κάθε ΟΤΑ δύναται να οργανώσει την εναλλακτική διαχείριση των δημοτικών αποβλήτων συσκευασιών με έναν από τους ακόλουθους τρεις τρόπους, όχι υποχρεωτικά με έναν: Πρώτον, μόνο από τον ΟΤΑ Α΄ βαθμού. Άρα, μπορεί ο ΟΤΑ μόνος του. Εκεί θα χρειαζόταν, βέβαια, και εξοπλισμό. Δεύτερον, από τον ΟΤΑ Α΄ βαθμού και σε συνεργασία με συστήματα εναλλακτικής διαχείρισης αποβλήτων συσκευασιών ή και τους φορείς κοινωνικής και αλληλέγγυας οικονομίας του άρθρου 3 του ν.4430, εφόσον υπάρχει έγγραφη η συμφωνία αυτών με τους ΟΤΑ Α΄ βαθμού. Και τρίτον, μόνο με συνεργασία του ΟΤΑ Α΄ βαθμού με συστήματα εναλλακτικής διαχείρισης αποβλήτων συσκευασιών ή και τους φορείς κοινωνικής και αλληλέγγυας οικονομίας.

Άρα νομίζω ότι αυτό απαντά την ερώτησή σας επί της ουσίας. Τα υπόλοιπα θα τα πω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κύριε Υπουργέ και κύριε συνάδελφε, απ’ ό,τι φαίνεται, το σκάνδαλο βαθαίνει στην ανακύκλωση. Και το κακό είναι ότι δεν έχουμε αυτή τη στιγμή έστω στοιχειώδη επάρκεια της Κυβέρνησης, για να μπορέσουμε να διαχειριστούμε τη σαφέστατη παραβίαση του ευρωπαϊκού θεσμικού πλαισίου.

Οφείλω, λοιπόν, κυρία Πρόεδρε, να καταθέσω στα Πρακτικά τα εξής. Είπε ο κύριος Υπουργός -και αναρωτιέμαι για τη νομική υποστήριξη που έχετε- ότι ο νόμος ψηφίστηκε μετά από τη διακήρυξη του προγράμματος «ΑΝΤΩΝΗΣ ΤΡΙΤΣΗΣ». Ναι, αλλά οι νομικές πράξεις και οι δεσμεύσεις έγιναν μετά.

Καταθέτω, λοιπόν, κυρία Πρόεδρε, την απόφαση της ΕΥΔΕ του Υπουργείου Εσωτερικών με ημερομηνία 12-1-2022, που έπεται της δημοσίευσης σε ΦΕΚ του νόμου, που εντάσσει παράτυπη πράξη σε σχέση με τον υφιστάμενο νόμο της Κυβέρνησης Μητσοτάκη στο πρόγραμμα «ΑΝΤΩΝΗΣ ΤΡΙΤΣΗΣ».

Το καταθέτω στα Πρακτικά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, κύριε Υπουργέ, το πρώτο που οφείλω να σας πω είναι ότι παραδεχτήκατε μόλις τώρα ότι νόμος άλλαξε και οι εντάξεις των έργων δεν υπακούουν στον νόμο που έχει αλλάξει. Πρέπει να το λύσετε. Αυτό σας λέγαμε στην ερώτηση.

Δεύτερο ζήτημα. Αναφερθήκατε σε μια απόφαση του ΕΟΑΝ. Καταθέτω, κυρία Πρόεδρε, την απόφαση του διοικητικού συμβουλίου του ΕΟΑΝ με ημερομηνία 10-12-2021.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρία Πρόεδρε, κύριε συνάδελφε, κύριε Υπουργέ, ξέρετε τι αποφάσισε ομόφωνα ο ΕΟΑΝ σ’ αυτή τη συνεδρίασή του; Λέει ότι σε σχέση με το ερώτημα που μας τέθηκε από την ειδική υπηρεσία διαχείρισης του Υπουργείου Εσωτερικών, το αληθές νόημα των διατάξεων του ν.4819 είναι τάδε, τάδε, τάδε. Δηλαδή, έρχεται ο ΕΟΑΝ, για να δικαιολογήσει τα αδικαιολόγητα, ότι είναι, δηλαδή, ασύμβατη με το θεσμικό πλαίσιο η πράξη αυτή του προγράμματος «ΑΝΤΩΝΗΣ ΤΡΙΤΣΗΣ» και αποκαλύπτει -και πείτε μου εσείς, κυρία Πρόεδρε, πού υπάρχει αυτό- το αληθές νόημα των διατάξεων του νόμου. Δηλαδή, τροποποιεί επί της ουσίας τον νόμο με ένα έγγραφο που λέει το αληθές νόημα. Έχετε δει, κύριε Υπουργέ, ότι υπάρχουν φορείς στην εποπτεία σας που γράφουν ποιο είναι το αληθές νόημα των διατάξεων, για να τις παραβιάσουνε;

Και έρχομαι, λοιπόν, επί της ουσίας. Ο νόμος που ισχύει σήμερα λέει στο άρθρο 91 ότι οι Οργανισμοί Τοπικής Αυτοδιοίκησης που δεν συνάπτουν σύμβαση με σύστημα έχουν πρόστιμο 1.000 ευρώ ως 100.000 ευρώ. Άρα, η συνεργασία δήμων με συστήματα είναι υποχρεωτική. Στο ίδιο άρθρο, στο άρθρο 89 παράγραφος 2 λέει ότι τα συστήματα παρέχουν προς τους δήμους εξοπλισμό και χρηματικό αντάλλαγμα με απολύτως δική τους ευθύνη. Άρα, δεν μπορούν να χρηματοδοτηθούν από άλλη πηγή. Και στο άρθρο 86 παράγραφος 2 γίνεται ξεκάθαρο ότι αυτό γίνεται ακόμα και σε χώρους ευθύνης των ΟΤΑ, δηλαδή παιδικές χαρές, δημοτικές εγκαταστάσεις, χώρους συνάθροισης κοινού και σε όλες τις περιοχές που η χωριστή συλλογή σε τέσσερα ρεύματα είναι υποχρεωτική. Άρα, όλο αυτό το οποίο υλοποιείται σήμερα είτε από το πρόγραμμα «ΑΝΤΩΝΗΣ ΤΡΙΤΣΗΣ» και τη συγκεκριμένη διακήρυξη για «γωνιές ανακύκλωσης» είτε και από την προκήρυξη του έργου του ΕΔΣΝΑ έρχεται σε απόλυτη αντίθεση και με τον νόμο ο οποίος ισχύει -και το αποδείξαμε- και με την ευρωπαϊκή οδηγία.

Και ταυτόχρονα, δεν είναι το μόνο πρόβλημα που έχουμε στην ανακύκλωση, κύριε Υπουργέ. Εξαιτίας σας έχουμε ένα επιχειρησιακό σχέδιο από το άλλο σύστημα που είναι στον αέρα, που, ενώ εγκρίθηκε, ζητήθηκε να αλλάξει. Άρα, δεν έχουμε αυτή τη στιγμή επιχειρησιακό σχέδιο. Έχουμε παράτυπη έγκριση του επιχειρησιακού σχεδίου της ανταποδοτικής ανακύκλωσης με αρνητική εισήγηση των υπηρεσιών που έλεγαν ότι δεν πιάνει τους στόχους. Έχουμε, ταυτόχρονα, ένα απόλυτο ξεχαρβάλωμα της ανακύκλωσης στους δήμους, οι οποίοι δεν έχουν αυτή τη στιγμή κάδους, δεν έχουν εξοπλισμό και εδώ και τρία χρόνια η ανακύκλωση στη χώρα μας πάει προς τα πίσω. Ούτε, προφανώς, υπάρχει διαλογή σε τέσσερα ρεύματα ούτε καλύπτονται οι ευρωπαϊκές προϋποθέσεις και οι δήμοι υποχρεούνται σε συμβάσεις με τα ΣΕΔ, αλλιώς θα έχουν πρόστιμο από τον νόμο. Και εσείς λέτε ότι μπορούν να πάρουμε το αληθές νόημα των διατάξεων από τον ΕΟΑΝ.

Όμως, για όλα αυτά τα προβλήματα πλέον υπάρχει σαφέστατη αντίδραση και από την ΚΕΔΕ. Κύριε Υπουργέ, έχετε συνομιλήσει καθόλου για τα ζητήματα αυτά με τον συντοπίτη σας Δήμαρχο Τρικκαίων και Πρόεδρο της ΚΕΔΕ; Γνωρίζετε ότι αντιδράει σε αυτά τα παιχνίδια; Γνωρίζετε ότι έχετε βάλει στην κατάψυξη την ανακύκλωση; Γνωρίζετε ότι έχετε κάνει τον ΕΟΑΝ κουμπαρά δίνοντάς του και πόρους από τα δικαιώματα των εκπομπών αερίων του θερμοκηπίου, χωρίς κανείς να γνωρίζει ποιοι θα εξυπηρετούνται από αυτόν τον κουμπαρά; Γνωρίζετε ότι παραβιάζετε ευρωπαϊκή οδηγία; Για να ικανοποιήσετε συμφέροντα, έχετε βάλει το κεφάλι της χώρας στην γκιλοτίνα της Ευρωπαϊκής Ένωσης. Διότι, όταν έρθουν τα πρόστιμα και γιατί δεν προχωρά η ανακύκλωση, αλλά και γιατί παραβιάζονται οι ευρωπαϊκές οδηγίες, εσείς θα είστε σίγουρα Βουλευτής μειοψηφίας γιατί είναι σίγουρο ότι οι επόμενες εκλογές θα χαθούν από τη Νέα Δημοκρατία, αλλά η χώρα θα πληρώνει εξαιτίας σας. Και επειδή το ίδιο παιχνίδι το έχετε παίξει και αλλού –βλέπε «ΛΑΡΚΟ»- μην ανοίγετε κουβέντα δύσκολη. Εδώ υπάρχουν ευθύνες.

Εγώ, λοιπόν, σας λέω και θα αποκαλύψουμε και άλλα στοιχεία, γιατί σε λίγο θα έρθει ο κ. Πέτσας εδώ: Έχετε συζητήσει με τον κ. Παπαστεργίου; Ποια είναι γνώμη της ΚΕΔΕ γι’ αυτό το παιχνίδι που γίνεται και τα σκάνδαλα στην ανακύκλωση;

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Πέρα από τα σκάνδαλα, τα καρτέλ και τα σκοτεινά σενάρια, τα οποία δυστυχώς συνεχίζει να βλέπει ο συνάδελφος, ωσάν να είναι στο 2016, 2017, 2018 και 2019, επιτρέψτε μου να πω και να απαντήσω συγκεκριμένα στην ερώτηση, γιατί εγώ δεν είπα αυτά τα οποία είπε ο κύριος συνάδελφος ότι εγώ είπα. Ρωτάω: Έχει διαπιστωθεί –ρωτά ο συνάδελφος- η μη συμβατότητα δημοπράτησης ή και υλοποίησης έργων της πρόσκλησης του προγράμματος «ΑΝΤΩΝΗΣ ΤΡΙΤΣΗΣ» λόγω των άρθρων 86, 89 και 91 του 4819/2021; Είναι αυτό το οποίο δεν απάντησα. Είπε ότι απάντησα. Εγώ απάντησα σε κάτι άλλο, αλλά δεν το κατάλαβε ακριβώς.

Έχει δοθεί η σχετική εντολή, λέει, προς τις αρμόδιες υπηρεσίες για τις επιτροπές, ώστε να τροποποιηθεί η πρόσκληση και να ανασταλεί η διαδικασία ένταξης έργων και προμηθειών; Απαντάει ο ΕΟΑΝ: «Σε συνέχεια των ως άνω ερωτήσεων, ο ΕΟΑΝ ως κατά το νόμο αρμόδιο όργανο αναφέρει ότι δεν καταλείπεται ουδεμία αμφιβολία ότι η αλλαγή του θεσμικού πλαισίου με την ψήφιση του ν.4819/2021 ουδόλως επέβαλε την τροποποίηση των όρων της πρόσκλησης».

Αυτή την ερώτηση την απαντάω τώρα, δεν την απάντησα πριν, κύριε συνάδελφε.

Άλλωστε, είχε λήξει, όπως απάντησα πριν, κατά τον χρόνο δημοσίευσης του 4819/21. Ούτε, φυσικά, προκαλεί εκ προοιμίου οποιαδήποτε μη συμβατότητα των προτάσεων που έχουν κατατεθεί στο πρόγραμμα με τα άρθρα 86, 89 και 91 του ν.4819.

Επόμενο ερώτημα. Εφόσον δεν γίνει τροποποίηση της πρόσκλησης -ρωτάει ο συνάδελφος από τον ΣΥΡΙΖΑ- και διαπιστωθεί σε μεταγενέστερο στάδιο η μη συμβατότητα δημοπράτησης και υλοποίησης έργων με το ευρωπαϊκό και εθνικό πλαίσιο, σε ποιους και με ποιον τρόπο θα επιμεριστούν οι ευθύνες και η καταβολή του χρηματικού ανταλλάγματος, που αναλογεί στην προμήθεια εξοπλισμού για τις «γωνιές ανακύκλωσης» που εντάσσονται στο πρόγραμμα «ΑΝΤΩΝΗΣ ΤΡΙΤΣΗΣ»;

Απάντηση. Σημειώνεται ότι σε κάθε απόφαση ένταξης των έργων προμηθειών που εντάσσονται στο πρόγραμμα ««ΑΝΤΩΝΗΣ ΤΡΙΤΣΗΣ»» αναγράφονται οι κάθετοι όροι, συγκεκριμένοι. Στο πλαίσιο της εκ του νόμου υποχρέωσης του δικαιούχου ως κυρίου του έργου να καταχωρήσει στο ηλεκτρονικό μητρώο αποβλήτων, ΗΜΑ, τις ποσότητες ανακυκλώσιμων υλικών, που διαχειρίζεται με τον προς χρηματοδότηση εξοπλισμό, ο δικαιούχος δικαιούται να αποστείλει αμελλητί αντίγραφο της σχετικής αίτησης καταχώρησης στην ΕΥΔΕ-ΥΠΕΣ τουλάχιστον για πέντε έτη από την οριστική παραλαβή του έργου. Πριν τη συμβασιοποίηση του έργου ο δικαιούχος οφείλει να έχει προβεί σε οριστικοποίηση χωροθέτησης δυνάμει απόφασης του αρμόδιου συλλογικού οργάνου. Ο δικαιούχος του έργου οφείλει να τηρεί το ισχύον θεσμικό πλαίσιο κατά την υλοποίηση της πράξης.

Άρα, περιγράφει όλες τις προϋποθέσεις και τι πρέπει να τηρεί. Όλα αυτά, λοιπόν, τηρούνται και είναι υπεύθυνοι να τα τηρούν οι δικαιούχοι του έργου.

Σας ευχαριστώ.

**ΣΩΚΡΑΤΗΣ ΦΑΜΕΛΛΟΣ:** Κυρία Πρόεδρε, μπορούμε να έχουμε το έγγραφο αυτό;

**ΠΡΟΕΔΡΕΥΟΥΣΑ (Σοφία Σακοράφα):** Ο κύριος Υπουργός αν θέλει να σας το δώσει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν το έχω μαζί μου τώρα.

**ΠΡΟΕΔΡΕΥΟΥΣΑ (Σοφία Σακοράφα):** Δεν το έχει μαζί του. Νομίζω ότι θα συνεννοηθείτε εκτός.

Θα συζητηθεί τώρα η ένατη με αριθμό 564/23-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας με θέμα: «Στην κορυφή της Όχης στην Κάρυστο αιολικοί σταθμοί κάτω των 10MW χωρίς περιβαλλοντική μελέτη».

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, ελπίζω αυτή τη φορά να απαντήσετε στην ερώτηση, γιατί μέχρι στιγμής δεν έχετε απαντήσει σε καμμία συγκεκριμένη ερώτηση που σας έχω κάνει.

Πάμε πάλι στην Όχη. Στην κορυφή της Όχης, εδώ απέναντι στην Εύβοια, μπαίνουν σε τρεις θέσεις ανεμογεννήτριες. Αλλού 6MW, αλλού άλλα 6MW, αλλού άλλα 6MW. Σαλαμοποίηση λέγεται αυτό. Είναι εξακόσια μέτρα από το συγκλονιστικό μνημείο «Το Δρακόσπιτο» -που ακόμη οι ερευνητές ψάχνουν τις λεπτομέρειές του και δεν θα μπορέσουν ποτέ να τις βρουν, γιατί έχει γίνει σουρωτήρι από τους δρόμους και τις ανεμογεννήτριες η όλη περιοχή- και διακόσια μέτρα από τον Καστανόλογγο, το αρχέγονο δάσος με τις καστανιές της περιοχής. Δεν είναι μόνο εκεί πέρα που έχει γίνει κατάτμηση.

Με την απόφαση του προκατόχου σας του κ. Χατζηδάκη, τον Αύγουστο του 2020, στην ουσία εξαιρούνται από την περιβαλλοντική αδειοδότηση όλα τα ΑΠΕ κάτω των 10MW. Εσείς φέρατε τώρα μια καινούργια απόφαση, που εξαιρείται όταν είναι κάτω από τα 6,5MW και βλέπουμε τι γίνεται εδώ που τα κόβουν σε εξάρια. Δεν είναι μόνο εδώ.

Πάλι στην ίδια περιοχή, στον Καλλιανό, σε πέντε αιτήσεις με μία ανεμογεννήτρια από την ίδια εταιρεία. Παρακάτω στο Μαρμάρι 3MW, ίδια εταιρεία, σε τέσσερις ανεμογεννήτριες κόπηκε το έργο. Παρακάτω στο Μαρμάρι και στην Κάρυστο πάλι 1MW, 1MW, 1MW, πέντε έργα αντί για ένα.

Να θυμίσω ότι στον Καλλιανό αυτή που σαλαμοποιήθηκε σε μικρά έργα με μεμονωμένες ανεμογεννήτριες, γιατί αυτό κάνουν, είχε απορριφθεί στην ίδια περιοχή ήδη. Απλά τώρα το κόψανε σε μονές ανεμογεννήτριες και το ξαναφέρνουν. Αυτό είναι παράνομο. Έχει καταδικαστεί από την Ευρωπαϊκή Ένωση ως παράνομο. Θα καταργήσετε αυτή τη διάταξη; Εσείς τη φέρατε ως Κυβέρνηση και τώρα τη διορθώσατε επιτρέποντας να υλοποιηθούν όλα αυτά τα έργα, θα την καταργήσετε; Πείτε μας, αυτό το χωροταξικό των ΑΠΕ, που έχει δεσμευθεί η Κυβέρνησή σας ξανά και ξανά και ο Πρωθυπουργός και είναι για συμμόρφωση στην ευρωπαϊκή καταδικαστική απόφαση του 2014 να φέρουμε, πότε θα το φέρετε το νέο χωροταξικό των ΑΠΕ; Ποιος το μπλοκάρει; Εσείς το μπλοκάρετε προσωπικά; Ο Πρωθυπουργός; Ποιος το μπλοκάρει και για ποιον λόγο;

Πείτε μας, επίσης, το εξής: Είχατε πει ότι στον Δήμο Καρύστου -στο δημοτικό διαμέρισμα Καφηρέα έχει φτάσει σε υπέρβαση της φέρουσας ικανότητας, έχει υπερβεί κατά 175% πλέον από αυτό που θα έπρεπε να έχει- υπήρχε μία απόφαση του δήμου που ζητούσε την υπέρβαση. Τη φέρατε αυτή την απόφαση; Τη βρήκατε; Την αναζητούμε ακόμη. Θέλουμε αυτή την απόφαση του δήμου να μας φέρετε.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ολοκληρώνω, κυρία Πρόεδρε, και ευχαριστώ για την ανοχή.

Θέλουμε να μας πείτε πότε επιτέλους θα γίνουμε σύννομοι ευρωπαϊκά όσον αφορά στις χωροθετήσεις των ΑΠΕ; Παραβιάζουμε …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, κάνουμε ερωτήσεις, σας παρακαλώ πάρα πολύ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Μισό λεπτό, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, είχατε δύο λεπτά και τα έχετε ξεπεράσει. Κάντε μου τη χάρη.

**ΚΡΙΤΩΝ-ΗΛΙΑΣ ΑΡΣΕΝΗΣ:** Εντάξει. Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κατ’ αρχάς να πω στον κύριο συνάδελφο -νομίζω ότι θα το γνωρίζει-γενικά την κατεύθυνση στην Ευρώπη και από κόμματα τα οποία χαρακτηρίζονται «πράσινα», γιατί νομίζω ότι όλα τα κόμματα ή τουλάχιστον τα περισσότερα κόμματα, οι περισσότερες παρατάξεις θέλουν να προστατεύσουν το περιβάλλον για τις επόμενες γενιές και σίγουρα η δική μας η παράταξη, η δική μας η Κυβέρνηση κι ο Πρωθυπουργός ο κ. Μητσοτάκης το έχει επανειλημμένα αποδείξει.

Ο προηγούμενος συνάδελφος μας κατηγόρησε για βίαια απολιγνιτοποίηση, δηλαδή, για πολύ γρήγορη μείωση των εκπομπή διοξειδίου του άνθρακα. Φυσικά, αυτό ενοχοποιείται για την κλιματική αλλαγή και την κλιματική κρίση. Ο ένας μας κατηγορεί ότι είμαστε υπερβολικά πράσινοι, ο άλλος μας κατηγορεί ότι δεν είμαστε καθόλου πράσινοι. Θα πρέπει να αποφασίσετε τελικά πού θέλετε να μας κατατάξετε.

Από εκεί και πέρα, όμως, θέλω να σας πω το εξής: Δεν είναι ούτε αν είσαι πράσινος ούτε αν είσαι μπλε ούτε αν είσαι κόκκινος ούτε αν είσαι κίτρινος. Το θέμα είναι πάρα πολύ απλό. Πρέπει να προστατεύσουμε τον πλανήτη μας, το περιβάλλον για τις επόμενες γενιές και πρέπει να διασφαλίσουμε προσιτές και ανταγωνιστικές τιμές ενέργειας αυτή τη στιγμή στους σημερινούς επαγγελματίες για να μπορέσουν να βοηθήσουν στην ανάπτυξη της χώρας και την ευημερία της κοινωνίας μας. Και τα δύο μπορούμε να τα πετύχουμε και αυτό πιστεύουμε εμείς στην Κυβέρνησή μας.

Αυτή τη στιγμή οι προσπάθειες σε ευρωπαϊκό επίπεδο είναι η ταχύτερη διείσδυση των ανανεώσιμων πηγών ενέργειας στο ενεργειακό μείγμα της Ευρώπης και εμείς κατ’ επέκταση στο ενεργειακό μείγμα της χώρας μας. Μπορεί να γίνει αυτό χωρίς να κατασκευάσουμε φωτοβολταϊκά μεγάλης κλίμακας, χωρίς να κατασκευάσουμε ανεμογεννήτριες, αξιοποιώντας το πλούσιο αιολικό δυναμικό που έχει η χώρα μας; Μπορούμε χωρίς να αξιοποιήσουμε τη γεωθερμία; Τα γεωθερμικά πεδία. Και γι’ αυτά υπάρχουν αντιδράσεις από τοπικές κοινωνίες. Μπορούμε τελικά να πετύχουμε την πράσινη μετάβαση, να καλύψουμε τους στόχους του «Fit for 55» να απεξαρτηθούμε από τα ορυκτά καύσιμα και από το φυσικό αέριο. Μέχρι πριν από λίγο καιρό θέλαμε το «Fit for 55» να είναι ένα εργαλείο, μία στρατηγική για τη μείωση των εκπομπών του διοξειδίου του άνθρακα και την προστασία και τη μείωση των αιτιών της κλιματικής αλλαγής. Σήμερα είναι πιο επίκαιρο από ποτέ, γιατί μας ανεξαρτητοποιεί από τις εισαγωγές ρωσικού φυσικού αερίου. Πώς θα τα κάνουμε αυτά, αν δεν μπορέσουμε τελικά να στηρίξουμε εκεί που πρέπει, βεβαίως -μαζί, είμαστε- τη γρηγορότερη διείσδυση των ανανεώσιμων πηγών ενέργειας;

Γι’ αυτό για μικρής κλίμακας έργα έχουμε αυτή τη δυνατότητα μέσα από τις πρότυπες περιβαλλοντικές δεσμεύσεις –δεν σημαίνει ότι δεν υπάρχει περιβαλλοντική αδειοδότηση- διότι οι πρότυπες περιβαλλοντικές δεσμεύσεις ενσωματώνουν την περιβαλλοντική νομοθεσία της χώρας μας. Εννοείται αυτό. Δεν είναι κουτουρού. Δεν σημαίνει ότι απαλλάσσονται οι περιβαλλοντικής αδειοδότησης. Και, βεβαίως, η περιφέρεια που εκδίδει τη διοικητική πράξη λαμβάνει γνώμες και μπορεί να στείλει και επιστολή, όπως το έχει και σε άλλο σημείο και σε άλλο μέρος της χώρας. Ζήτησε άποψη από τη ΔΙΠΑ, που απάντησε ότι για παράδειγμα ήταν ένα μεγαλύτερο έργο κατακερματισμένο και θα έπρεπε να εξεταστούν ομαδικά. Και έτσι εξετάζονται. Άρα, η σημερινή πρόνοια δεν εξαιρεί αυτό το οποίο εσείς ρωτάτε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, κατ’ αρχάς, μας ρωτάτε αν είμαστε «πράσινοι». Εγώ θέλω να σας ρωτήσω, σέβεστε την ευρωπαϊκή περιβαλλοντική νομοθεσία; Τη σέβεστε; Τη γνωρίζετε; Έχουμε καταδικαστεί τον Δεκέμβρη του 2020, επειδή χωροθετείτε ανεμογεννήτριες, κυρίως, μέσα στις προστατευόμενες περιοχές της «NATURA» χωρίς να υπάρχουν σχέδια διαχείρισης. Από τότε που αναλάβατε, πόσες ανεμογεννήτριες έχετε χωροθετήσει κατά παράβαση της συμμόρφωσης στην καταδίκη στο Ευρωπαϊκό Δικαστήριο; Είστε ένας αντιευρωπαϊκός Υπουργός σε μια αντιευρωπαϊκή Κυβέρνηση. Μας έχετε κάνει χώρα όχι μόνο πρώτη στην παραβίαση της περιβαλλοντικής νομοθεσίας, πρώτη στη μη συμμόρφωση με καταδικαστικές αποφάσεις για το περιβάλλον. Το γνωρίζετε; Ούτε αυτό δεν γνωρίζετε. Για ρωτήστε τη συνεργάτριά σας από πίσω που το γνωρίζει.

Τώρα, δεν εφαρμόζετε τη δέουσα εκτίμηση -που έχουμε καμπανάκι, θα μας στείλουν στο Ευρωπαϊκό Δικαστήριο ξανά και γι’ αυτό- για τις ανεμογεννήτριες. Δεν μας απαντήσατε, βέβαια, λέξη για την Όχη. Όσες φορές σας φέρνω ένα θέμα για ανεμογεννήτριες σε αυτόν τον τόπο, ποτέ δεν αναφέρεστε τον τόπο. Δεν υπάρχει πουθενά φύση, κανένα σύστημα «NATURA». Το μόνο που σας ενδιαφέρει εσάς είναι οι ανεμογεννήτριες και πού θα μπούνε.

Μας λέτε: «Γιατί; Εσείς δεν θέλετε το περιβάλλον;». Σας λέμε: «Βεβαίως και το θέλουμε». Βάλτε φωτοβολταϊκά στις ταράτσες των ανθρώπων, να κινηθεί η τοπική οικονομία, να γίνει ένα «Εξοικονομώ κατ’ Οίκον» σε όλα τα νοικοκυριά από τα χρήματα του Ταμείου Ανάκαμψης. Τι σημαίνει αυτό; Ενάμισι δισ. μείωση του κόστους ενέργειας για τα νοικοκυριά κάθε χρόνο. Τι σημαίνει αυτό; Τεράστια οφέλη για τα νοικοκυριά σε κάθε έναν ξεχωριστά. Κινητοποίηση όλων των μικρών επαγγελμάτων, ηλεκτρολόγοι, υδραυλικοί, μπογιατζήδες και ούτω καθεξής, ένα οικονομικό μπουμ. Αυτό σημαίνει.

Μας λέτε: «Μα τι λέτε τώρα, αν είναι δυνατόν. Είστε εναντίον των αιολικών στα βουνά. Δεν σας αρέσουν οι εξορύξεις υδρογονανθράκων. Πείτε μας τελικά, τι θα κάνετε; Μόνο με φωτοβολταϊκά στις στέγες θα τα κάνετε όλα;». Σας προτείνουμε έναν τρόπο να διπλασιάσετε αυτή τη στιγμή τις ΑΠΕ στην Ελλάδα. Το καταλαβαίνετε; Οτιδήποτε κι αν φέρνετε εσείς, δεν κάνει τίποτα το σχετικό.

Να σας πω τι κάνετε; Κάνετε ένα πράγμα. Αδειοδοτείτε σωρηδόν τα αιολικά, τις ανεμογεννήτριες στις απάτητες βουνοκορφές, γιατί; Είναι πολύ παραγωγικά; Είναι υψηλή η παραγωγή ενέργειας που παράγουν; Όχι. Η χαμηλότερη παραγωγικότητα αιολικών είναι στις βουνοκορφές. Γιατί το κάνετε; Γιατί σας το ζητάνε; Γιατί μέσα από τις επιδοτήσεις τα περισσότερα χρήματά σας πάνε στα χωματουργικά για να ισοπεδώσουν αυτές τις βουνοκορφές και τη φύση. Είναι για τις ΑΠΕ αυτό που γίνεται; Είναι για την ενέργεια ή την κλιματική κρίση; Για τίποτα. Για τα εργολαβικά κέρδη γίνεται. Διαβάστε τις αναλύσεις να δείτε τι γίνεται. Πείτε μας ποιες ανεμογεννήτριες έχουν μεγαλύτερη παραγωγικότητα και βρείτε μας μία στις ψηλές κορυφές που να είναι τέτοια. Καμμία. Πείτε μας πόσες ανεμογεννήτριες σε όλη την Ευρώπη είναι πάνω από τα χίλια μέτρα. Είναι πάνω από τριάντα σε όλη την Ευρώπη; Στην Ελλάδα είναι οι περισσότερες. Είμαστε χώρα παρίας για την εξυπηρέτηση συμφερόντων και δεν έχει καμμία σχέση με το αν είστε «πράσινοι» ή «κόκκινοι» ή «κίτρινοι».

Θέλουμε -και ολοκληρώνω, κυρία Πρόεδρε- να επανέλθετε στο ευρωπαϊκό κεκτημένο, στην περιβαλλοντική νομοθεσία. Σας καλούμε να υιοθετήσετε αυτό που είστε υποχρεωμένοι να κάνετε, την ευρωπαϊκή νομοθεσία για την προστασία των προστατευόμενων περιοχών. Και να προστατεύσετε την Όχη και να προστατεύσετε και το Δρακόσπιτο και όλα τα μνημεία του πολιτισμού μας, του φυσικού και του αρχιτεκτονικού.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, ευτυχώς έχουν άλλη άποψη οι Ευρωπαίοι για το αν είμαστε αντιευρωπαϊκή Κυβέρνηση.

Αναφορικά με αυτό που είπατε με τα φωτοβολταϊκά στις στέγες, θα ήθελα να σας ενημερώσω, γιατί προφανώς δεν ξέρετε, γιατί ρωτάτε αν ζούμε στην Ελλάδα. Εγώ θέλω να ρωτήσω: Εσείς γνωρίζετε τι έχουμε κάνει ως Κυβέρνηση για την Ελλάδα και τους Έλληνες πολίτες; Το πρόγραμμα «Εξοικονομώ Αυτονομώ» το γνωρίζετε; Εκεί επιδοτούμε μέχρι 85% την ενεργειακή αναβάθμιση των σπιτιών και εκεί επιδοτούσαμε κατά το αντίστοιχο ποσοστό και την εγκατάσταση φωτοβολταϊκού στη στέγη. Επιδοτούμε με πολύ μεγάλο ποσοστό στο πρόγραμμα το οποίο, βέβαια, άνοιξε, έκλεισε και τώρα το υλοποιούν. Είναι τριάντα εννιά χιλιάδες περίπου οι δικαιούχοι που το υλοποιούν και πολλές εγκαταστάσεις θα υπάρξουν, θα κατασκευαστούν με επιδότηση από το κράτος, με φωτοβολταϊκά στη στέγη.

Και, βεβαίως, πρέπει να ξέρετε ότι εξέδωσα και υπουργική απόφαση πριν λίγους μήνες με την οποία δίνουμε τη δυνατότητα της κατασκευής μέχρι 6 KW στη στέγη των σπιτιών και συμψηφισμό ή πώληση της ενέργειας και μάλιστα με μία ταρίφα που ήταν 88 ευρώ η ηλεκτρική MWh που το έκανε πολύ ελκυστικό. Βέβαια, τώρα η τιμή της ενέργειας έχει πάει πολύ υψηλότερα, αλλά αυτό δεν θα κρατήσει για πολλά χρόνια ή δεν θα κρατήσει για πολύ μεγάλο χρονικό διάστημα τέλος πάντων, πολλούς μήνες. Θα το δούμε. Κανείς δεν το ξέρει. Έχουμε έναν πόλεμο που μαίνεται.

Τέλος πάντων, αυτή τη στιγμή όλα αυτά που λέτε τα έχουμε ήδη κάνει. Δηλαδή από αύριο, από χθες, εδώ και καιρό υπάρχουν συμπολίτες μας που κατασκευάζουν φωτοβολταϊκά στις στέγες. Δεν είναι ότι δεν τα κάναμε. Αλλά βλέπετε ότι δεν αρκούν αυτά, γιατί θέλουμε 24 GW περίπου, 24.000 MW. Θα πρέπει να κατασκευαστούν 24.000 MW εγκατεστημένης ισχύος μέχρι το 2030 για να μπορέσουμε να φτάσουμε τους στόχους του «Fit for 55» και της διείσδυσης κατά 70% των ΑΠΕ στο ηλεκτρικό μίγμα της πατρίδας μας. Θέλουμε από το 70% της κατανάλωσης ηλεκτρικής ενέργειας το 30% να προέρχεται από ανανεώσιμες πηγές.

Τα 24.000 MW είναι 24 εκατομμύρια περίπου KW εγκατεστημένης ισχύος. Αν πούμε ότι ένα φωτοβολταϊκό στην ταράτσα σπιτιού είναι 5KW, θα θέλαμε δώδεκα εκατομμύρια πάρκα. Δεν ξέρω αν καταλαβαίνετε αυτό το νούμερο. Τα 24 εκατομμύρια KW, αν πούμε ότι είναι 5, κάτι λιγότερο, θα θέλαμε περίπου τέσσερα εκατομμύρια πάρκα, τέσσερα εκατομμύρια εγκαταστάσεις. Πόσο εφικτό είναι αυτό να γίνει μέσα σε πέντε χρόνια πιστεύετε; Θα θέλαμε τέσσερα εκατομμύρια στέγες να βάλουν φωτοβολταϊκά στη χώρα. Δεν θα μπορούσαμε ποτέ να πιάσουμε αυτόν τον στόχο. Γι’ αυτό και πρέπει εκ των πραγμάτων και για λόγους οικονομίας κλίμακας και για λόγους επίτευξης προσιτών τιμών, χαμηλών τιμών, ανταγωνιστικών τιμών ενέργειας να έχουμε φυσικά και μεγάλης κλίμακας ανανεώσιμες πηγές ενέργειας, όπως σε όλον τον κόσμο άλλωστε.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Προχωρούμε στην με αριθμόν 565/23-3-2022 ενδέκατη επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας με θέμα: «Παράκαμψη των ανοικτών διαγωνισμών μέσω «δωρεών» σε Εθνικό Αρχαιολογικό Μουσείο και Μουσείο Ενάλιων Αρχαιοτήτων».

Έχετε τον λόγο, κύριε συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κύριε Υπουργέ, Είχαμε ένα βραβευμένο διεθνώς σχέδιο για το νέο Μουσείο Εναλίων στον Πειραιά, στο Silo του Πειραιά, το οποίο ακυρώθηκε. Ήταν Έλληνες αυτοί που είχαν πετύχει στον διεθνή διαγωνισμό. Και ξαφνικά βλέπουμε ότι το αναλαμβάνει το Ίδρυμα Λασκαρίδη να βρει τους αρχιτέκτονες και να φτιάξει το νέο αρχιτεκτονικό σχέδιο. Στο δε Αρχαιολογικό Μουσείο αυτή η επέκταση, η υπογειοποίηση που είχε απορρίψει η κ. Μενδώνη το ’14 επειδή ήταν ακριβή -τότε ήταν, κυρία Πρόεδρε, 80 εκατομμύρια ευρώ- είναι 300 εκατομμύρια ευρώ τώρα, χωρίς αρχιτεκτονικό διαγωνισμό, με κλειστό διαγωνισμό που θα συμμετέχουν δέκα γραφεία του εξωτερικού, με την υποχρέωση να συνεργάζονται με τα παραπαίδια τους στην Ελλάδα, που δεν θα είναι επικεφαλής.

Θέλω λίγο να μας εξηγήσετε τι γίνεται εδώ πέρα. Έχει ζητηθεί η εξαίρεση για τα έργα αυτά από το θεσμικό πλαίσιο που διέπει τους αρχιτεκτονικούς διαγωνισμούς; Μιλάω για ένα νόμο του Υπουργείου σας το 2021. Αν ναι, πότε με ποιο έγγραφο και ποιο συμβούλιο αποφάσισε την εξαίρεση που προβλέπει ο νόμος;

Επίσης, τι προτίθεστε να κάνετε για να επανέλθει στην νομιμότητα το ζήτημα, μετά την παράκαμψη του θεσμικού πλαισίου αρχιτεκτονικών διαγωνισμών από την υπουργική απόφαση της κ. Μενδώνη για το Εθνικό Αρχαιολογικό; Όμως, το ίδιο έχει γίνει και για την Εναλίων.

Θέλουμε να μας πείτε, δηλαδή, πώς είναι δυνατόν να παρακάμπτεται ο νόμος που ρητά υποχρεώνει για οποιοδήποτε έργο πληρώνεται με δημόσιο χρήμα. Νομίζω ότι 300 εκατομμύρια ευρώ, όσο μας κόστισε στην πράξη το αεροδρόμιο «Ελευθέριος Βενιζέλος», είναι ένα τεράστιο έργο και εξαιρεί η Κυβέρνησή σας μέσω της κ. Μενδώνη αυτό το έργο από δημόσιο ανοικτό διαγωνισμό. Είναι παράνομο με βάση και τον δικό σας νόμο του 2021.

Ποια είναι η εξαίρεση; Ο νόμος σας προβλέπει μια συγκεκριμένη διαδικασία εξαίρεσης. Ποια επιτροπή έδωσε αυτή την άδεια και τι θα κάνετε για να επαναφέρετε την κ. Μενδώνη και την Κυβέρνησή σας στη νομιμότητα;

**ΠΡΟΕΔΡΕΥΟΥΣΑ (Σοφία Σακοράφα):**  Ευχαριστώ, κύριε συνάδελφε.

Κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα ήθελα να επισημάνω, κυρία Πρόεδρε, ότι από το συνδυασμό των διατάξεων του άρθρου 2α του ν.3316/2005 του άρθρου 48 του ν.4030/2011 και της υπ’ αριθμ. 4855/387/19-5-2021 απόφασης του Υφυπουργού Περιβάλλοντος και Ενέργειας προκύπτει ότι οι μελέτες του άρθρου 2α του ν.3316/2005 χρησιμοποιούνται για τους σκοπούς εντάξεις έργων σε όλα τα επιδοτούμενα και μη ή επιχορηγούμενα και μη προγράμματα του δημοσίου και της Ευρωπαϊκής Ένωσης και ότι η υλοποίηση της αναβάθμισης του Εθνικού Αρχαιολογικού Μουσείου και του Μουσείου Εναλίων Αρχαιοτήτων μέσω ΕΣΠΑ και των όποιων συγχρηματοδοτούμενων προγραμμάτων δεν υπόκεινται σε διαδικασίες αρχιτεκτονικού διαγωνισμού. Αυτά ακριβώς αναφέρονται στην από 24-3-2022 επιστολή της Υπουργού Πολιτισμού κ. Μενδώνη.

Άλλωστε, όπως ρητώς διευκρινίζει η απόφαση του Υφυπουργού Περιβάλλοντος και Ενέργειας, σύμφωνα με το νέο πλαίσιο διενέργειας των αρχιτεκτονικών διαγωνισμών και γενικά των διαγωνισμών μελετών με απονομή βραβείων στο άρθρο 2 παράγραφοι 3 και 4 αναφέρονται περιπτώσεις που εξαίρεσαν την υποχρέωση διενέργειας διαγωνισμού μελετών για αξιόλογο τεχνικό έργο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΡΙΤΩΝ -- ΗΛΙΑΣ ΑΡΣΕΝΗΣ:** Ευχαριστώ, κυρία Πρόεδρε.

Κύριε Υπουργέ, νομίζω ότι η κ. Μενδώνη ως Υπουργός Πολιτισμού μπορεί να επικαλεστεί ό,τι θέλει, αλλά επειδή είναι δικός σας νόμος, του δικού σας Υπουργείου, θα πρέπει να τον ξέρετε λίγο καλύτερα.

Το ισχύον θεσμικό πλαίσιο για τους αρχιτεκτονικούς διαγωνισμούς προβλέπει τα εξής: Ως αξιόλογο τεχνικό έργο νοείται κάθε έργο που έχει ευρύτερη κοινωνική, πολεοδομική, αρχιτεκτονική –και τα λοιπά- σημασία και σε αυτά που προκηρύσσονται υποχρεωτικά διαγωνισμοί μελετών, άρθρο 2 παράγραφος 1.

Ποιες είναι οι εξαιρέσεις; Εξαίρεση από την υποχρέωση διενέργειας διαγωνισμού για αξιόλογο τεχνικό έργο της προηγούμενης παραγράφου είναι δυνατή με απόφαση του κύριου του έργου, υπό την προϋπόθεση ότι προηγουμένως έχει γνωμοδοτήσει θετικά το οικείο συμβούλιο αρχιτεκτονικής.

Σας ρωτάω: Γνωμοδότησε θετικά το οικείο συμβούλιο αρχιτεκτονικής σε αυτή την περίπτωση; Και ποια είναι η γνωμοδότηση; Φέρτε την μας.

Όσον αφορά την έκδοση υπουργικών αποφάσεων για το Εθνικό Αρχαιολογικό Μουσείο και το Μουσείο Εναλίων, έχουν βασιστεί σε διάταξη η οποία έχει καταργηθεί από το 2019. Η κ. Μενδώνη μπορεί να μην το ξέρει, γιατί δεν είναι δικιά της νομοθεσία. Εσείς έχετε υποχρέωση να το ξέρετε, κύριε Υπουργέ.

Ως εκ τούτου καθίστανται άκυρες για τον εξής λόγο: Οι αποφάσεις του ΥΠΠΟ και για τα δύο μουσεία αναφέρονται στο θεσμικό πλαίσιο για την εκπόνηση μελετών με δωρεά, όπως αυτό ίσχυε από το άρθρο 2α του ν.3316/2005, το οποίο σύμφωνα με τις διατάξεις των νόμων 4412/2016 και 4568/2018 προβλεπόταν να μείνει σε ισχύ μέχρι την έκδοση του προεδρικού διατάγματος, δηλαδή του π.δ.71/2019, Μητρώα Συντελεστών Παραγωγής Δημοσίων και Ιδιωτικών Έργων, μελετών τεχνικών και τα λοιπά.

Μετά την έκδοση του π.δ.71/2009, η διάταξη του άρθρου 2 του ν.3316/2005 δεν έχει πλέον ισχύ και υπουργικές αποφάσεις που ακολουθούν τη διαδικασία του άρθρου 2 για την έγκριση, καθίστανται άκυρες.

Κύριε Υπουργέ, τα πράγματα είναι ξεκάθαρα. Δεν γνωρίζετε τη νομοθεσία σας; Η νομοθεσία σας είναι ξεκάθαρη.

Σας καλούμε προφανώς να καταργήσετε αυτή την παράνομη διαδικασία. Και να μην το έγραφε η νομοθεσία σας –που το γράφει-, είναι κοινή λογική ότι όταν δίνεις 300 εκατομμύρια ευρώ, πρέπει να κάνεις έναν δημόσιο αρχιτεκτονικό διαγωνισμό και να μην το δίνεις σε ένα κλαμπ δέκα γραφείων υποχρεωτικά του εξωτερικού.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Όμως, πείτε μας εσείς ως Υπουργός, πώς δέχεστε να αποκλείονται όλοι οι Έλληνες αρχιτέκτονες από αυτούς διαγωνισμούς; Πώς δέχεστε να αποκλείονται όλα τα ελληνικά γραφεία; Και να μην ήταν παράνομο, υπάρχει ίχνος λογικής εδώ μέσα;

Σας καλούμε να αποκαταστήσετε το σεβασμό της πολιτείας στους Έλληνες αρχιτέκτονες και στο έργο το αρχιτεκτονικό που παράγεται στη χώρα, για να μπορείτε να κοιτάτε την επόμενη μέρα –κοιτάμε όλοι μας ως πολιτεία- στα μάτια τους νέους αρχιτέκτονες, οι οποίοι θα επιλέξουν αν θα πάνε στο εξωτερικό ή αν θα μείνουν εδώ.

Επίσης, σας καλούμε να αποκαταστήσετε τη νομιμότητα. Δεν είναι δυνατόν η κ. Μενδώνη και το Υπουργείο Πολιτισμού να λειτουργεί εκτός των νόμων του κράτους.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κύριε συνάδελφε, γιατί λέτε πράγματα τα οποία δεν έχουν καμμία σχέση με την πραγματικότητα; Πού αναφέρεται στην προκήρυξη ότι αποκλείονται οι Έλληνες αρχιτέκτονες, μου λέτε;

Έρχεστε εδώ πέρα και λέτε ό,τι σας κατεβαίνει, χωρίς να έχει καμμία σχέση με την πραγματικότητα. Προσπαθείτε να παραπλανήσετε τον κόσμο. Παίζετε ένα θέατρο, το οποίο είναι δυστυχώς, ένα θέατρο σκιών. Λέτε πράγματα τα οποία δεν έχουν σχέση με την πραγματικότητα. Πού το λέει ότι αποκλείονται οι Έλληνες αρχιτέκτονες; Πού το σκεφτήκατε αυτό; Σήμερα το κατεβάσατε;

Σύμφωνα με την απόφαση της Υπουργού Πολιτισμού 558074-έγκριση εκπόνηση μελέτης αρχιτεκτονικού προσχεδίου με τίτλο «Αναβάθμιση, υπόγεια επέκταση και διασύνδεση με το ΑΚΡΟΠΟΛ ΑΚΡΟΣ του Εθνικού Αρχαιολογικού Μουσείου» με δαπάνη της αστικής μη κερδοσκοπικής εταιρίας με το διακριτικό τίτλο «Οικογένεια ΑΜΚΕ», προς τον σκοπό δωρεάς της μελέτης προς το ελληνικό δημόσιο –γιατί πρόκειται για μια δωρεά, όπως ξέρετε, που γίνεται προς ελληνικό δημόσιο, δηλαδή τα έξοδα της μελέτης θα τα καλύψει ένας ιδιώτης- δεν αποκλείεται η συμμετοχή Ελλήνων αρχιτεκτόνων από τη διαγωνιστική διαδικασία που περιγράφετε. Απαιτεί απλά τη συμμετοχή και σύμπραξη ξένων και Ελλήνων μελετητών και προβλέπει ποινή αποκλεισμού για συμμετοχές που δεν θα πληρούν την παραπάνω προϋπόθεση.

Αυτό συμβαίνει για να έχουμε το καλύτερο αποτέλεσμα, γιατί θέλαμε το καλύτερο αποτέλεσμα. Άρα, δεν ισχύει αυτό που λέτε. Είναι εκτός πραγματικότητας.

Ειδικότερα, εγκρίθηκε ως δωρεά προς το ελληνικό δημόσιο και άνευ ουδεμίας συμμετοχής, ανταλλάγματος ή επιβάρυνσης αυτού η εκπόνηση αρχιτεκτονικών προσχεδίων σχετικά με την αναβάθμιση του μουσείου και την ανάπλαση της γύρω περιοχής αυτού σε συνέχεια της μελέτης σκοπιμότητας για το έργο που χρηματοδοτήθηκε από το Ίδρυμα «Σταύρος Νιάρχος» και κατατέθηκε στη Βουλή το 2021.

Μιλάμε, λοιπόν, για μία δωρεά προς το δημόσιο. Το δημόσιο δεν έχει καμμία συμμετοχή, σε ό,τι αφορά την αμοιβή, δεν έχει καμμία οικονομική επιβάρυνση για την εκπόνηση αρχιτεκτονικού προσχεδίου, σχετικά με την αναβάθμιση του μουσείου. Αυτό γίνεται με αυτόν τον τρόπο.

Λέτε ότι παραβιάζεται κάθε νόμος, κάθε αρχή. Όλα αυτά τα σκέφτεστε; Όλα αυτά περνάνε μέσα από το Ελεγκτικό Συνέδριο, περνάνε από την Αρχή Δημοσίων Συμβάσεων. Όλα αυτά εξετάζονται, δεν γίνονται όπως νομίζει ο καθένας. Υπάρχει συγκεκριμένη διαδικασία η οποία ακολουθείται, νόμιμη βέβαια.

Άρα όλα τα υπόλοιπα που λέτε, δεν έχουν καμμία ισχύ. Ούτε έχουν καμμία βάση πραγματικότητας αυτά τα οποία είπατε περί παρανομιών ούτε και αποκλείονται από πουθενά οι Έλληνες αρχιτέκτονες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κύριο Υπουργό.

Προχωράμε τώρα στη δέκατη πέμπτη με αριθμό 584/28-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Δυσοσμία σε Πετρούπολη, Ίλιον και Καματερό από τον ΧΥΤΑ Φυλής».

Κύριε Αρσένη, έχετε τον λόγο για δύο λεπτά για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κατ’ αρχάς καταθέτω στα Πρακτικά την κοινή επιστολή του ΣΑΔΑ του Συλλόγου Ελλήνων Αρχιτεκτόνων που καταγγέλλει τον αποκλεισμό των Ελλήνων αρχιτεκτόνων από τους διαγωνισμούς για το Αρχαιολογικό Μουσείο.

(Στο σημείο αυτό ο Βουλευτής κ. Κρίτων – Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η κατάσταση στον ΧΥΤΑ Φυλής είναι αδιανόητη. Ξέρετε πολύ καλά –για όσους δεν το γνωρίζουν- ότι μέχρι τώρα μύριζαν τους καλοκαιρινούς μήνες τα ορεινά της Πετρούπολης και όλο το πάνω κομμάτι και στο Περιστέρι και στο Καματερό. Πλέον είναι και τους χειμερινούς μήνες. Άνθρωποι που ήρθαν στην περιοχή δανείστηκαν χρήματα, αγόρασαν σπίτια αξίας 250.000 ευρώ και δεν μπορούν να ζήσουν, να μεγαλώσουν τις οικογένειες τους σε αυτά τα σπίτια. Δεν είναι μια αστεία κατάσταση. Είναι άνθρωποι που έρχονται σε τεράστια αδιέξοδα.

Έχετε, όμως, προσωπικά εσείς Υπουργέ ευθύνη, προσωπικά εσείς γιατί καταργήσατε ως Κυβέρνηση την Ειδική Γραμματεία των Περιβαλλοντικών Επιθεωρητών και τα αυθαίρετα κάτω από τον Υπουργό Περιβάλλοντος, που είστε εσείς. Αυτό το Σώμα δεν απαντάει εδώ και εξίμισι μήνες πλέον στις καταγγελίες μου για τη λυματολάσπη και στέλνει αυτό το Σώμα, που είναι κάτω από εσάς, εσείς δηλαδή, με στέλνει εμένα ως Βουλευτή του Κοινοβουλίου από τον Άννα στον Καϊάφα. Ζητάει από την περιφέρεια να εξετάσει το αίτημα για να πάει κάποιος να δει στη λυματολάσπη τι γίνεται, που κοχλάζει όλη η χωματερή της Φυλής, ο πρώην ΧΑΔΑ Φυλής με τη λυματολάσπη που έχει πέσει από πάνω της, κοχλάζει και βγάζει ατμούς και βράζει και μυρίζει αυτή η δυσοσμία. Πήγα με τους πολίτες εκεί πέρα και μου είπαν το ίδιο που μυρίζει στο σπίτι τους είναι αυτό που μυρίζει εκεί πέρα. Οι επιθεωρητές περιβάλλοντος λένε να πάνε οι επιθεωρητές της περιφέρειας. Οι επιθεωρητές της περιφέρειας μου απαντάνε ότι δεν μπορούν, γιατί οι επιθεωρητές περιβάλλοντος κάνουν ακόμα άλλο έλεγχο στην περιοχή.

Εσείς προσωπικά έχετε ευθύνη. Για ποιον λόγο δεν θέλετε να εντοπιστεί η τοξικότητα της χωματερής, της ΧΑΔΑ με τη λυματολάσπη; Για ποιον λόγο δεν το θέλετε; Ετοιμάσατε νέα ΕΠΟ και εξαιρέσατε όλες τις ιδιωτικές μονάδες που δρουν στον ΧΥΤΑ Φυλής. Δεν μετράτε τίποτα, βέβαια, από τους αέριους ρύπους, ούτε στο Περιστέρι ούτε στα Λιόσια. Έχετε δύο μετρητές οι οποίοι μετράνε τα ελάχιστα, ούτε τα μικροσωματίδια ούτε όλα αυτά που αφορούν τον ΧΥΤΑ Φυλής. Εν κρυπτώ όλα να γίνονται. Για ποιον λόγο δεν θέλετε να αποκαλυφθούν; Γιατί δεν θέλετε να αποκαλυφθεί το περιβαλλοντικό έγκλημα που γίνεται στη Φυλή;

Μα, για έναν πολύ απλό λόγο και ολοκληρώνω, κύριε Πρόεδρε. Γιατί αν αποκαλυφθεί, θα πρέπει να γίνει περιβαλλοντική αποκατάσταση. Εσείς θέλετε γρήγορα-γρήγορα να τα καλύψετε και όπως καταγγέλλει το δυτικό μέτωπο να μπουν και εκεί πέρα φωτοβολταϊκά, χωρίς περιβαλλοντική αποκατάσταση, χωρίς να μειωθεί η επίπτωση στους πολίτες.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα σας πω τι έχουμε κάνει, κύριε συνάδελφε. Στο πλαίσιο των αρμοδιοτήτων της η Διεύθυνση Περιβαλλοντικής Αδειοδότησης, η ΔΙΠΑ του Υπουργείου Περιβάλλοντος και Ενέργειας τήρησε τη διαδικασία περιβαλλοντικής αδειοδότησης για την ολοκληρωμένη εγκατάσταση διαχείρισης απορριμμάτων δυτικής Αττικής εντός της οποίας βρίσκεται ο ΧΥΤΑ Φυλής.

Ακολούθως, με εισήγηση της ΔΙΠΑ εκδόθηκε η σχετική απόφαση-έγκριση περιβαλλοντικών όρων, η λεγόμενη ΑΕΠΟ. Στη συγκεκριμένη ΑΕΠΟ προβλέπεται πρόγραμμα παρακολούθησης ολοκληρωμένης εγκατάστασης διαχείρισης απορριμμάτων, υπόχρεος για την τήρηση του οποίου είναι ο ΕΔΣΝΑ, ο Ειδικός Διαβαθμιδικός Σύνδεσμος του Νομού Αττικής. Επίσης, τόσο οι τιμές εκπομπών ρύπων σε ύδατα και ατμόσφαιρα, όσο και τα έργα στη στεγανοποίηση των κυττάρων αλλά και η συλλογή και διαχείριση των στραγγισμάτων έχουν προσδιοριστεί σε όλες τις μελέτες περιβαλλοντικών επιπτώσεων που έχουν κατατεθεί στη ΔΙΠΑ και αφορούν το συγκεκριμένο έργο.

Για τον λόγο αυτό στη σχετική ΑΕΠΟ έχουν συμπεριληφθεί οι περιβαλλοντικοί όροι, μέτρα και περιορισμοί που αποσκοπούν στον μετριασμό των επιπτώσεων της ρύπανσης των υπογείων υδάτων και της ατμόσφαιρας στις οποίες περιλαμβάνονται και μέτρα για τη στεγανοποίηση και τη διαχείριση των αποστραγγισμάτων. Εξάλλου ο έλεγχος της τήρησης των προβλέψεων της περιβαλλοντικής νομοθεσίας συμπεριλαμβανομένης τυχόν υπέρβασης των προβλεπόμενων από αυτή ορίων εκπομπών ρύπων είναι αρμοδιότητα των ελεγκτικών αρχών και σε επίπεδο Υπουργείου Περιβάλλοντος και Ενέργειας του Σώματος Επιθεωρητών και Ελεγκτών. Σε περίπτωση που διαπιστωθεί υπέρβαση οριακών τιμών από ελεγκτική αρχή και προκύψει αναγκαιότητα επιβολής πρόσθετων όρων και περιορισμών η αρμόδια αρχή θα εισηγηθεί την τροποποίηση της ΑΕΠΟ, ώστε να συμπεριληφθούν σε αυτή οι κατάλληλοι όροι για την αντιμετώπιση του προβλήματος.

Επιπλέον, σύμφωνα με το υπηρεσιακό έγγραφο του ειδικού διαβαθμητικού συνδέσμου προκύπτει ότι η εναπόθεση της λυματολάσπης στον ΧΑΔΑ Λιοσίων αφορά παλαιές αποθέσεις, προ δεκαεπτά ετών, προτού κατασκευαστεί η μονάδα τριτοβάθμιας επεξεργασίας της λυματολάσπης στην Ψυττάλεια, όπου οδηγείται τώρα. Η διάθεση της λυματολάσπης κρίθηκε από το ΣΤΕ ότι έχει γίνει νόμιμα και με τήρηση των προβλεπόμενων περιβαλλοντικών όρων λειτουργίας του χώρου. Ο ΧΑΔΑ Λιοσίων είναι μη ενεργός χώρος ταφής και αποκατεστημένος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Κύριε Αρσένη, έχετε τον λόγο για τη δευτερολογία σας για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, ευχαριστώ πολύ.

Κύριε Υπουργέ, μας λέτε ότι μπήκε νόμιμα η λυματολάσπη και ότι το έχει εγκρίνει και το Συμβούλιο Επικρατείας. Δεν μας ενδιέφερε αν μπήκε νόμιμα ή παράνομα. Δεν εξετάζουμε αυτό αυτή τη στιγμή. Εξετάζουμε τι έχει η λυματολάσπη από κάτω, η οποία μπήκε χύδην πάνω –όπως λέτε- από την αποκατεστημένη χωματερή. Τι είχε από κάτω; Σύμφυτο σκουπίδι, τόνους, βουνό σύμφυτο σκουπίδι. Έχω πάει, το έχω περπατήσει πριν από λίγους μήνες. Βγαίνουν ατμοί παντού, λες και είναι ηφαίστειο, γιατί αυτή η λυματολάσπη έχει κάνει όλο αυτό το σύμφυτο σκουπίδι μια τοξική σούπα, το κοχλάζει και το ζυμώνει. Αυτό είναι που μυρίζει στα σπίτια των ανθρώπων.

Δεν μας ενδιαφέρει αν μπήκε νόμιμα. Θέλουμε να πάτε να μετρήσετε τις επιπτώσεις του. Τι συμβαίνει όταν ένας άνθρωπος το μυρίζει; Είναι τοξικό; Έχει διοξίνες; Τι περιέχει; Τι παθαίνει όταν ένας άνθρωπος ζει με αυτή τη μυρωδιά κάθε μέρα; Τι επίπτωση έχει; Αυτό σας ζητάμε να πάτε να ερευνήσετε. Το ζητάμε από τους επιθεωρητές περιβάλλοντος και κάποιος τους μπλοκάρει, κάποιος τους απαγορεύει να πάνε. Οι επιθεωρητές περιβάλλοντος με δική σας απόφαση είναι κάτω από το γραφείο σας πλέον, από εσάς προσωπικά. Δεν υπάρχει ειδικός γραμματέας. Είναι κάτω από τον Υπουργό.

Σας καλούμε να επιτρέψετε στους επιθεωρητές περιβάλλοντος να κάνουν τη δουλειά τους, να πάνε και να δουν τι συμβαίνει εκεί πέρα με τη λυματολάσπη. Τι αναπνέουν οι κάτοικοι στο Καματερό, τι αναπνέουν στη Φυλή, τι αναπνέουν στην Πετρούπολη, τι αναπνέουν στο Περιστέρι; Σας ζητάμε να βάλετε μετρητή που να μετράει αυτούς τους ρύπους. Ζητάμε δηλαδή πολλά; Τι είναι παράλογο από αυτά που λέμε; Τι το παράλογο βρίσκετε σε αυτό που περιγράφουμε;

Εσείς επισκεφτήκατε τον ΧΥΤΑ Φυλής το 2019 ως αντιπολίτευση. Πόσα χρόνια είστε Υπουργός; Ως Υπουργός δεν θεωρείτε κρίσιμο να πάτε; Πότε θα πάτε, κύριε Υπουργέ; Πάτε να δείτε τη χωματερή εκεί πέρα, πάτε να δείτε τη λυματολάσπη και το πώς βράζει ολόκληρο το βουνό και πάρτε μαζί σας τους επιθεωρητές περιβάλλοντος, μήπως μπορέσουν και πάνε κι αυτοί, γιατί η κατάσταση είναι ανυπόφορη ή ελάτε αν θέλετε βόλτα στην Πετρούπολη.

Χρειαζόμαστε αυτή τη στιγμή να τεκμηριωθεί το περιβαλλοντικό έγκλημα της λυματολάσπης, να γίνει η περιβαλλοντική αποκατάσταση, ώστε να σταματήσουν αυτοί οι άνθρωποι να μην μπορούν να βγουν στην αυλή τους και στο μπαλκόνι τους καλοκαίρι και χειμώνα πλέον. Ζητάμε τα αυτονόητα, πέρα από το μεγάλο ζήτημα του ΧΥΤΑ Φυλής με τα διακόσια μέτρα ύψος των σκουπιδιών που έχω επισκεφτεί δύο φορές και έχω περπατήσει από βουνό σε βουνό σκουπιδιών. Ζητάμε αυτή τη στιγμή εστιασμένα για τη λυματολάσπη. Έχω κάνει δεκατέσσερις επίκαιρες σε λιγότερο από τρία χρόνια για το ζήτημα του ΧΥΤΑ Φυλής. Ζητάω εστιασμένα για τη λυματολάσπη. Είναι εύκολο να γίνει και γι’ αυτό είναι διπλά εγκληματικό και τριπλά εγκληματικό το ότι δεν γίνεται κάτι για να αποκατασταθεί. Πολύ εστιασμένο, πολύ μεγάλο πρόβλημα και για την ανθρώπινη υγεία και για την ανθρώπινη περιουσία και για την ποιότητα ζωής σε αυτές τις έρημες δυτικές περιοχές.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Αρσένη.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν έχω πάει μια φορά, κύριε συνάδελφε. Συγκεκριμένα επί έντεκα χρόνια δούλευα σε διακόσια μέτρα απόσταση. Η εταιρεία που δούλευα ήταν ακριβώς κατάντη του ΧΥΤΑ Φυλής.

Γνωρίζω πολύ καλά και πέρναγα επί έντεκα χρόνια κάθε μέρα από τη Λεωφόρο Νάτο, παρέα με όλα τα απορριμματοφόρα τα οποία πήγαιναν εκεί να ξεφορτώσουν. Γνωρίζω πολύ καλύτερα απ’ όσο εσείς την εν λόγω περιοχή. Και, όπως είπα και πριν στον αγαπητό ανεξάρτητο συνάδελφο, τον κ. Κουρουμπλή, ο οποίος έκανε την ίδια περίπου ερώτηση, εκεί, στην Πετρούπολη μένει και η οικογένειά μου κι εκεί τελείωσα το δημοτικό. Άρα, γνωρίζω πολύ καλά τι γίνεται εκεί πέρα, πολύ καλύτερα από εσάς.

Και η πραγματικότητα είναι ότι αυτό το πράγμα πρέπει να αλλάξει. Και η προσπάθεια της Κυβέρνησης είναι πραγματικά να αλλάξει. Η προσπάθεια της Κυβέρνησης είναι να σταματήσουμε να οδηγούμε σε ταφή το 80% των αστικών απορριμμάτων. Αυτή είναι η λύση. Εδώ φυσικά κι έχουν διεξαχθεί έλεγχοι: Στις 17-7-20 έγινε αυτοψία στον χώρο υγειονομικής ταφής απορριμμάτων ΧΥΤΑ, ΟΕΔΑ Φυλής, στις 22-7-20 αυτοψία στην εγκατάσταση επεξεργασίας στραγγισμάτων της ΟΕΔΑ Φυλής, στις 7-7-20 αυτοψία στη μονάδα αποτέφρωσης μολυσματικών και επικινδύνων αποβλήτων των υγειονομικών μονάδων της ΟΕΔΑ Φυλής. Στις 7 Ιουλίου αυτοψία στο εργοστάσιο μηχανικής ανακύκλωσης και κομποστοποίησης, στο ΕΜΑΚ Φυλής. Στις 22/7 αυτοψία στην εταιρεία «Βιοαέριο Ενέργεια Άνω Λιόσια» στην ΟΕΔΑ Φυλής.

Φυσικά και γίνονται έλεγχοι. Συνεχόμενοι έλεγχοι γίνονται, αλλά η λύση, δυστυχώς, είναι μία, να αλλάξουμε τον τρόπο που διαχειριζόμαστε τα απορρίμματα. Εμείς θεωρούμε ότι τα απορρίμματά μας είναι σκουπίδια, ενώ τα απορρίμματα είναι εν δυνάμει πρώτες ύλες για άλλες διαδικασίες. Γι’ αυτό προχωρούμε στην ανακύκλωση. Προχωρούμε σε δράσεις μείωσης της παραγωγής απορριμμάτων, ανάκτησης, ανακύκλωσης και ό,τι απομένει, βέβαια, ενεργειακής αξιοποίησης ή κομποστοποίησης, αντίστοιχα, για χρήση.

Άρα, όλα αυτά προσπαθεί να κάνει η Κυβέρνησή μας πολύ γρήγορα. Μπορούν να γίνουν από τη μια στιγμή στην άλλη; Δυστυχώς, δεν μπορούν να γίνουν. Έμεινε πίσω η Ελλάδα σε αυτό και πρέπει να προχωρήσουμε με πολύ πιο γρήγορα βήματα. Και αυτό προσπαθούμε να κάνουμε και αυτό θα κάνουμε για να λύσουμε μια και για πάντα το πρόβλημα του ΧΥΤΑ Φυλής.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό και τον ευχαριστούμε γιατί για πάρα πολλή ώρα έδωσε απαντήσεις σε πολλούς συναδέλφους που είχαν επίκαιρες ερωτήσεις.

Τώρα καλωσορίζουμε τον Υπουργό Υγείας, τον κ. Πλεύρη, ο οποίος θα απαντήσει στις επόμενες τέσσερις επίκαιρες ερωτήσεις. Και ξεκινάμε με την πρώτη, με αριθμό 1485/25-11-2021 ερώτηση του Α΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνηπρος τον Υπουργό Υγείας, με θέμα: «Καθυστέρηση πληρωμής εφημεριών προσωπικού του Εθνικού Κέντρου Επιχειρήσεων Υγείας (ΕΚΕΠΥ)».

Κύριε Κακλαμάνη, έχετε το λόγο για την πρωτολογία σας.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής):** Κύριε Υπουργέ, επανέρχομαι για μια ακόμη φορά στη Βουλή για ένα ζήτημα που αφορά εκατό υπαλλήλους του ΕΚΕΠΥ που δεν έχουν πληρωθεί τις προβλεπόμενες από το νόμο εφημερίες.

Πριν από δεκαπέντε μήνες κατέθεσα την πρώτη ερώτηση για το θέμα αυτό, η οποία δεν απαντήθηκε ποτέ. Το είχα κάνει και επί κυβέρνησης ΣΥΡΙΖΑ -δεν θέλω να σχολιάσω τώρα ότι ούτε τότε είχε απαντηθεί. Στη συνέχεια, ζήτησα να συζητηθεί η παραπάνω αναπάντητη ερώτησή μου στην Ολομέλεια της Βουλής με τη διαδικασία των επίκαιρων ερωτήσεων, όπως σήμερα. Η σχετική συζήτηση διεξήχθη στις 25 Ιανουαρίου του 2021. Τότε, ο Αναπληρωτής Υπουργός Υγείας, ο κ. Κοντοζαμάνης, αναγνώρισε την οφειλή και δεσμεύτηκε ότι «άμεσα θα επιλυθεί το θέμα» -διαβάζω επί λέξει- «και θα καταβληθούν τα δεδουλευμένα στους υπαλλήλους», σημειώνοντας πως εφόσον χρειαστεί νομοθετική ρύθμιση αυτή θα γίνει άμεσα.

Εντούτοις, οι εφημερίες δεν πληρώθηκαν. Και για τον λόγο αυτό κατέθεσα εκ νέου την ίδια ερώτηση τον περασμένο Ιούλιο και τον περασμένο Νοέμβριο, οι οποίες, πάλι, δεν απαντήθηκαν. Δεν θέλω να κάνω σχολιασμό ως παλιός κοινοβουλευτικός για το ότι οι Βουλευτές καταθέτουν γραπτές ερωτήσεις και οι Υπουργοί δεν τις απαντούν.

Επειδή το συγκεκριμένο ζήτημα είναι ιδιαιτέρως σοβαρό, επανέρχομαι για πέμπτη φορά μέσω του κοινοβουλευτικού ελέγχου. Τη διαδικασία τη γνωρίζετε, πώς γινόταν η πληρωμή όταν ακόμη ήταν το ΚΕΕΛΠΝΟ -που άλλαξε με τον ν.4486- ο διευθυντής του ΕΚΕΠΥ έστελνε τις καταστάσεις, το τότε ΚΕΕΛΠΝΟ –και ο μετέπειτα διάδοχος φορέας- τις ήλεγχε και πληρωνόντουσαν. Ωστόσο, λοιπόν, αν και έχουν τηρηθεί όλες οι προβλεπόμενες διαδικασίες, οι αποζημιώσεις –προσέξτε- από το διάστημα Οκτωβρίου του 2014 -πριν εφτά χρόνια, είναι ντροπή για το ελληνικό δημόσιο- καταβλήθηκαν μόνο σε ποσοστό 20%, που σημαίνει ότι ήταν λάθος η τοποθέτηση του τότε Αναπληρωτή Υπουργού σε περίπτωση που χρειαστεί νομοθετική ρύθμιση. Διότι, αν χρειαζόταν νομοθετική ρύθμιση, πώς κατεβλήθη το 20% χωρίς νομοθετική ρύθμιση; Το συνολικό ποσό το ξέρετε, είναι κάπου 600.000 ευρώ. Πληρώθηκαν 124.000 ευρώ και υπολείπονται 542.000 ευρώ.

Και το ερώτημα είναι: Τι θα κάνετε με αυτή την ιστορία; Η νέα ηγεσία αναγνωρίζει –κατ’ αρχάς- την οφειλή και αν ναι, πότε επιτέλους θα πληρωθούν.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κακλαμάνη. Το λόγο τώρα έχει ο Υπουργός Υγείας, ο κ. Πλεύρης, να απαντήσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Αντιπρόεδρε, οφείλω να πω ότι με την ερώτηση την οποία κάνετε ενημερώθηκα πλήρως για το θέμα, καθώς ήταν ένα θέμα το οποίο το αγνοούσα, οπότε με την ερώτησή σας μπόρεσα να ενημερωθώ και είδα και τις απαντήσεις τις οποίες έχουν δοθεί. Πράγματι, επειδή πρέπει να ξεκινάμε από τα αυτονόητα, δεν είναι δυνατόν να συζητάμε για μη καταβληθέντες υπερωρίες επτά, έξι ή και πέντε ετών.

Από τον ΕΟΔΥ η ενημέρωση η οποία έχω λάβει είναι ότι, έγινε έλεγχος συνολικά όλων των υπερωριών και έχει ολοκληρωθεί ή ολοκληρώνεται -τέλος πάντων- το πόρισμα, προκειμένου να δουν ποιες από αυτές είναι συνολικά να πληρωθούν και ποιες να μην πληρωθούν. Είδα ότι ο προηγούμενος Αναπληρωτής Υγείας είχε θέσει το θέμα και είχε σαφή θέση ότι αναγνωρίζονται αυτές οι υπερωρίες και μάλιστα είχε πει ότι, άμεσα, αν χρειαζόταν θα προχωρούσε και σε νομοθετική ρύθμιση.

Το θέμα που αφορά το νομικό σκέλος είναι ότι, ακόμα κι αν αναγνωρίζονται οι υπερωρίες κατά πόσο, αφού δεν έχουν διεκδικηθεί κι έχουν περάσει πενταετίας, μπορούν να πληρωθούν ή τυγχάνουν άλλα θέματα. Σε αυτό, λοιπόν, κύριε Κακλαμάνη, θέλω να σας πω με σαφήνεια -και ηθικά αλλά και νομικά- ότι δεν είναι δυνατόν για ένα ζήτημα που αφορά κόσμο ο οποίος έχει εργαστεί και αν υπάρχει νομικό πρόβλημα -πέραν της πενταετίας- τη στιγμή που η μη πληρωμή γίνεται με ευθύνη της πολιτείας και όχι με ευθύνη του εργαζόμενου, να μην εξαντληθεί κάθε δυνατότητα επίλυσης -και εκεί πέρα αναφερόταν και ο προκάτοχος Αναπληρωτής Υγείας, στο κομμάτι το νομοθετικό- εάν, επαναλαμβάνω, υπάρξει πρόβλημα.

Επ’ ευκαιρία της ερώτησής σας, είδα το θέμα. Έχω ζητήσει άμεσα, το πολύ μέχρι το τέλος της άλλης εβδομάδας, να έχουν ολοκληρωθεί οι διαδικασίες του πορίσματος, γιατί υπάρχουν κάποια θέματα για το αν έχουν γίνει κάποιες υπερωρίες -αυτό είναι άλλο σκέλος- και μόλις ολοκληρωθεί η διαδικασία και ξέρουμε ποιες, ακριβώς, έχουν αξιολογηθεί κι έχουν γίνει, να προχωρήσει και αν υπάρξει το οποιοδήποτε θέμα ή τεθεί σε επίπεδο άλλου Υπουργείου για το αν πρέπει να πληρωθούν επειδή είναι πέραν της πενταετίας, τότε, να επανέλθουμε για να ρυθμίσουμε και νομοθετικά το θέμα.

Κύριε Κακλαμάνη -και μιλώ τώρα και ως Υπουργός Υγείας αλλά και γενικότερα ως εκπρόσωπος της Κυβέρνησης- αυτό το οποίο λέτε -και το λέτε και με την εμπειρία την οποία έχετε σε διάφορα στάδια της δημόσιας ζωής- είναι πραγματικότητα. Οι ερωτήσεις που καταθέτουν οι Βουλευτές πρέπει να απαντώνται. Και στο Υπουργείο Υγείας υπάρχει ένας πολύ μεγάλος φόρτος και πολλές φορές μένουμε πίσω στις απλές ερωτήσεις. Δηλαδή, υπολογίστε ότι μόνο επί θητείας μου έχουν υποβληθεί γύρω στις χίλιες διακόσιες απλές ερωτήσεις, οπότε υπάρχει μία καθυστέρηση. Τουλάχιστον, όμως, στο κομμάτι των επίκαιρων ερωτήσεων προσπαθούμε να ανταποκρινόμαστε αμέσως. Δεν υπάρχει επίκαιρη ερώτηση στην οποία να μην έχω απαντήσει.

Σχετικά με το θέμα που θέσατε, προσπάθησα να είμαι σαφής. Υπάρχει αναγνώριση, ολοκληρώνεται η διαδικασία. Εάν και εφόσον χρειαστεί οποιαδήποτε ενέργεια για να καλυφθεί και νομοθετικά το θέμα, ως Υπουργείο Υγείας θα το εισηγηθούμε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Τον λόγο έχει ο Αντιπρόεδρος της Βουλής, ο κ. Κακλαμάνης, για τη δευτερολογία του.

**ΝΙΚΗΤΑΣ ΚΑΚΛΑΜΑΝΗΣ (Α΄ Αντιπρόεδρος της Βουλής):** Κύριε Υπουργέ, σε ό,τι αφορά την περιφρόνηση Υπουργών στο να απαντούν σε συναδέλφους Βουλευτές στις γραπτές ερωτήσεις, δεν αναφερόμουν ειδικά στο Υπουργείο Υγείας. Εξάλλου, ως Προεδρεύων έχω εικόνα ποιοι είστε συνεπείς –και το Υπουργείο Υγείας είναι συνεπές- και ποιοι δεν είναι συνεπείς. Αλλά αν θα δείτε, από τις επίκαιρες ερωτήσεις οι μισές και παραπάνω είναι ερωτήσεις που δεν απαντήθηκαν γραπτώς, γι’ αυτό και ο χρόνος κατάθεσης είναι μήνες πριν, με αποτέλεσμα να έχουν πάψει να είναι επίκαιρες.

Από αυτά που μου είπατε κρατάω τα εξής: Το ένα το σώσατε, διότι στην αρχή είπατε «πέρασε η πενταετία». Ευτυχώς είπατε -και είστε δικηγόρος και μάλιστα καλός-, ότι εφόσον δε φταίνε οι εργαζόμενοι αν χρειαστεί να καλυφθεί νομοθετικά, θα καλυφθεί. Δεν θέλω να πω για τη διοίκηση του τότε ΚΕΕΛΠΝΟ και νυν διαδόχου κατάστασης, πόσα χρόνια χρειάζεται να ελέγξει το αν έχουν γίνει όλες οι υπερωρίες ή όχι. Δεν μιλώ για υπερωρίες που μπορεί να έχουν γραφτεί και δεν έχουν γίνει. Σαφώς αυτές να μην πληρωθούν, εφόσον αποδεδειγμένα δεν έχουν γίνει. Μιλώ για όλες τις υπόλοιπες, όμως. Είναι ντροπή για την ελληνική διοίκηση. Επτά χρόνια τουλάχιστον, δύο Υπουργοί της Νέας Δημοκρατίας ήρθαν στη Βουλή και έδωσαν απάντηση. Οι προηγούμενοι δεν ήλθαν καθόλου στην ερώτηση που είχα κάνει.

Εγώ κρατώ αφ’ ενός τη δέσμευση σας ότι αν υπάρχει πρόβλημα πενταετίας, η Κυβέρνηση θα το καλύψει νομοθετικά. Και το δεύτερο ότι μέχρι το τέλος της επόμενης εβδομάδος θα έχετε εικόνα, δηλαδή αν είναι εκατό οι υπερωρίες και έχουν γίνει και οι εκατό θα πληρωθούν και αν είναι ενενήντα θα πληρωθούν οι ενενήντα. Ελπίζω να μη χρειαστεί να επανέλθω, γιατί λάβετε υπ’ όψιν σας ότι όλο αυτό το προσωπικό και ιδιαίτερα οι γιατροί, ήταν αυτοί που σήκωσαν το βάρος δυόμισι χρόνια, μαζί με τους υπόλοιπους βέβαια, όχι μόνοι τους. Δεν είναι γιατροί της καρέκλας, είναι μαχόμενοι οι γιατροί αυτοί.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κακλαμάνη.

Κύριε Υπουργέ έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τάχιστα σε αυτό, είναι ακριβώς όπως το είπατε, και αυτό βγαίνει από τη συγκεκριμένη κουβέντα.

Κύριε Κακλαμάνη, αναλαμβάνω και το μερίδιο που αναλογεί στην όποια καθυστέρηση υπήρχε σε αυτό το εξάμηνο και με ειλικρίνεια σας είπα ότι αυτό το θέμα αν δεν το είχατε θέσει εσείς, ενδεχομένως ακόμη να χρόνιζε από πλευράς γνώσης του Υπουργού.

Συνεπώς κρατάμε πρώτα από όλα ότι πρέπει να γίνει ο πλήρης διαχωρισμός, ο οποίος ολοκληρώνεται. Μου είπαν ότι έχει ολοκληρωθεί, αλλά ώσπου να το παραλάβω και να το δω, θέλω να είμαι συνεπής σε αυτά τα οποία σας λέω. Περιμένω να δω τη διαδικασία που γίνεται και αν τεθεί νομικό θέμα, επειδή ακριβώς δεν είναι δυνατόν να επικαλούμαστε τη δική μας αβελτηρία, προκειμένου να μην τους πληρώσουμε, θα κοιτάξουμε να ρυθμίσουμε αν και εφόσον χρειάζεται -μπορεί και να μη χρειάζεται- το θέμα. Και πολύ σωστά το βάζετε στη διάσταση ότι αυτοί οι άνθρωποι δεν είναι μόνο επειδή τώρα βρέθηκαν στην πρώτη γραμμή. Αντιστοίχως και το 2014 - 2017 εργάζονταν σε πρώτη και σε δεύτερη γραμμή. Η πολιτεία πρέπει να είναι συνεπής και όταν λέω ότι πρέπει να πληρώσει κάτι, να το πληρώνει και να λύνει τις διαδικασίες.

Άρα, κύριε Κακλαμάνη ελπίζω -και σας το λέω σαν δημόσια δέσμευση- να μη βρεθείτε στη δυσάρεστη θέση να χρειαστεί να κάνετε την οποιαδήποτε άλλη ερώτηση. Μόλις έχω την πλήρη εικόνα όπως σας είπα, θα σας ενημερώσω προκειμένου να κινηθούν και όλες οι διαδικασίες.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κύριο Υπουργό.

Θα συζητηθεί η τέταρτη με αριθμό 574/24-3-2022 επίκαιρη ερώτηση δεύτερου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Υγείας, με θέμα: «Συμβασιούχοι σίτισης, καθαριότητας και φύλαξης, του Γενικού Νοσοκομείου Σερρών και υγειονομικοί σε αναστολή».

Κύριε Μπούμπα, έχετε τον λόγο για δύο λεπτά για την πρωτολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ, κύριε Πρόεδρε.

Καλησπέρα, κύριε Υπουργέ. Ένα μεγάλο πρόβλημα που απασχολεί όλους όσοι αυτή τη στιγμή εργάζονται με συμβάσεις ορισμένου έργου στο Νοσοκομείο Σερρών αλλά και σε άλλα νοσοκομεία της χώρας. Μιλάμε για θέσεις που καλύπτουν πάγιες και διαρκείς ανάγκες για την εύρυθμη και ομαλή λειτουργία των νοσοκομείων, σίτιση, φύλαξη καθαριότητα. Τους δίνετε απλά μία παράταση «ζωής» -μπορεί να χαρακτηριστεί- όπως και στους υγειονομικούς που είναι με αναστολή μέχρι τα τέλη της χρονιάς, αλλά οι άνθρωποι αυτοί είναι σε μία αβεβαιότητα, καθώς μετά από πολλά χρόνια εργασιακού βίου δεν ξέρουν αν θα επαναπροσληφθούν, διότι μπαίνουν τα ιδιωτικοοικονομικά κριτήρια για τη λειτουργία των νοσοκομείων. Αυτό είναι ό,τι χειρότερο, ξέρετε, γι’ αυτούς τους ανθρώπους και τις οικογένειές τους.

Κατ’ αρχάς υπάρχει μία έκθεση, μπορώ να σας την ενχειρίσω, από πλευράς του Νοσοκομείου Σερρών και από τον νευρολόγο, τον κ. Παπαμιχάλη, σε ό,τι αφορά το κόστος το οποίο δεν θα είναι μικρότερο αν δώσετε σε εργολαβίες. Το εξηγούν αναλυτικά με τις εργατοώρες, καθώς και τα υλικά καθαριότητας και εν πάση περιπτώσει για το πώς πρέπει να λειτουργεί το νοσοκομείο. Οπότε αυτό, ξέρετε, δεν είναι η πανάκεια του προβλήματος. Το ζήτημα είναι ότι οι άνθρωποι, το επικουρικό προσωπικό έχουν προσληφθεί -όπως και τα προγράμματα μέσω του Οργανισμού Απασχόλησης Εργατικού Δυναμικού- μέσω του ΑΣΕΠ, μέσω του Ανωτάτου Συμβουλίου Επιλογής Προσωπικού. Είναι αρκετά χρόνια. Τους δίνετε απλά μια τρίμηνη παράταση και μετά σε αβεβαιότητα. Μετά το χάος, που λέει ο λαός και θα οδηγηθούν στην ανεργία.

Πώς μπορείτε, λοιπόν, να έχετε μια κοινωνική ευαισθησία γι’ αυτούς τους ανθρώπους. Σας προτρέπω, κύριε Υπουργέ, να δείτε το θέμα διεξοδικά και διαφορετικά, διότι η τρίμηνη παράταση ως φιλί ζωής δεν επιλύει το πρόβλημα. Να βάλετε κάτω, λοιπόν, τα οικονομικά στοιχεία που σας παραθέτουν και το διοικητικό συμβούλιο του Νοσοκομείου Σερρών για τον Σεπτέμβριο και τον Οκτώβριο του 2021 για να δείτε ότι οικονομικά δεν θα έχουμε μεγάλα κέρδη από τους εργολάβους που τούτη την ώρα τρίβουν τα χέρια τους -και αντιλαμβάνεστε τι λέω- μπαίνοντας οι εργολάβοι σε σίτιση, σε φύλαξη και σε καθαριότητα μέσα στα νοσοκομεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το Νοσοκομείο των Σερρών έχει πάρα πολλά προβλήματα από ιατρικό και νοσηλευτικό προσωπικό, όπως βεβαίως και από τους είκοσι οκτώ τουλάχιστον εργαζόμενους που πρέπει να καλύψουν πάγιες και διαρκείς ανάγκες. Το πρόβλημα με το νοσοκομείο είναι η έλλειψη γιατρών, κυρίως ειδικοτήτων όπως για παράδειγμα αναισθησιολόγος και άλλου νοσηλευτικού προσωπικού. Στον συγκεκριμένο τομέα φύλαξης, καθαριότητας και σίτισης οι εργαζόμενοι ανταποκρίνονται με τον καλύτερο τρόπο εδώ και χρόνια.

Εσείς, λοιπόν, τώρα τους οδηγείτε στην ανεργία, μετά από πολλά χρόνια προσφοράς πολλών ωρών καθημερινά στο νοσοκομείο. Τους δίνετε μία τρίμηνη παράταση, αλλά αυτό, κύριε Πλεύρη, δεν λέει κάτι. Δίνει απλώς μια παράταση στον ασθενή με μία αγωγή. Ποια είναι η αγωγή; Ποια είναι η κοινωνική αγωγή της πολιτείας απέναντι σε αυτούς τους ανθρώπους οι οποίοι εργάζονται από το 2016; Θα μου πείτε για τις συμβάσεις ορισμένου χρόνου, ότι το λέει και η λέξη. Για ποιον λόγο, όμως, ενώ αυτοί οι άνθρωποι εισφέρουν, έχουν εξειδικευτεί, έχουν εμπειρία -που παίζει πολύ σημαντικό ρόλο για να ανταποκριθούν στα καθήκοντά τους-, τους «πετάμε» με αυτά τα κοινωνικά κριτήρια; Για να φέρουμε τον ιδιώτη εργολάβο να αναλάβει σίτιση, φύλαξη και καθαριότητα, να απωλέσουμε αυτές τις συμβάσεις, που βέβαια έχουν ημερομηνία λήξης και οι άνθρωποι αυτοί να οδηγηθούν στην ανεργία για να πάρουν οι εργολάβοι ένα νέο προσωπικό, χωρίς εμπειρία, με μικρότερο ημερομίσθιο. Ξέρετε τώρα τι γίνεται στον ιδιωτικό τομέα.

**ΠΡΟΕΔΡΕΥΩΝ (Αθανάσιος Μπούρας):** Τα υπόλοιπα στη δευτερολογία σας, παρακαλώ. Έχετε μιλήσει τέσσερα λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Θέλουμε, λοιπόν, να μεριμνήσετε γι’ αυτούς τους ανθρώπους, οι οποίοι θα χάσουν το μεροκάματό τους από τη μια ώρα στην άλλη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για να απαντήσετε στον κ. Μπούμπα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Έχει δύο επίπεδα η ερώτηση. Στην πρωτολογία σας αναφερθήκατε κυρίως στο θέμα των συμβάσεων ορισμένου χρόνου και θα σας απαντήσω σε αυτό κι εγώ στην πρωτολογία μου. Στη δευτερολογία μου θα αναφερθώ στο σκέλος που έχει να κάνει με τους υγειονομικούς οι οποίοι τελούν σε αναστολή, γιατί δεν έχουν εμβολιαστεί.

Έχω απαντήσει σε πολλές ερωτήσεις συναδέλφων Βουλευτών αναφορικά με τις συμβάσεις ορισμένου χρόνου. Το είπατε και εσείς στην πρωτολογία σας. Οι συμβάσεις αυτές ακριβώς για να μη γίνεται εμπαιγμός στους συγκεκριμένους ανθρώπους ήταν συμβάσεις ορισμένου χρόνου. Η προηγούμενη διοίκηση, η κυβέρνηση του ΣΥΡΙΖΑ επέλεξε γι’ αυτούς τους ανθρώπους συμβάσεις ορισμένου χρόνου. Δεν επέλεξε δηλαδή να προκηρύξει θέσεις για να είναι μόνιμες θέσεις και να πάμε στη διαδικασία που λέτε εσείς, ότι καλύπτουν πάγιες και διαρκείς ανάγκες και υπό αυτή την έννοια είναι μόνιμες οι θέσεις τους. Όποιος, λοιπόν, ανέλαβε τις συγκεκριμένες θέσεις ήξερε ότι αυτές οι συμβάσεις είναι ορισμένου χρόνου. Και μάλιστα καθ’ όλη τη διάρκεια της θητείας της Κυβέρνησης της Νέας Δημοκρατίας έχουν ανανεωθεί αυτές οι συμβάσεις. Σε χρονικό διάστημα έχουν φτάσει να ξεπεράσουν το χρονικό διάστημα από τότε που έγιναν οι πρώτες συμβάσεις αυτές ορισμένου χρόνου.

Τι λέμε εμείς τώρα; Αυτό το οποίο λέμε -και είναι ξεκάθαρο σε αυτούς τους ανθρώπους- είναι ότι σε αυτές τις συμβάσεις ορισμένου χρόνου, σε αντίθεση με τις συμβάσεις του επικουρικού προσωπικού γιατρών, νοσηλευτών και λοιπού προσωπικού που ανανεώθηκαν μέχρι 31-12 και συνεχώς, όπως έχει νομοθετηθεί, θα υπάρξει σειρά προκηρύξεων με αυξημένη μοριοδότηση συνταγματικά ανεκτή προκειμένου να καλύψουν τις μόνιμες θέσεις, θα υπάρχει συνεχώς τρίμηνη παράταση, όπως γίνεται έως τώρα, προκειμένου τα νοσοκομεία να μπορέσουν να κάνουν διαγωνισμούς.

Μάλιστα, έχω βάλει συγκεκριμένη κατεύθυνση, που το λέω παντού με τις διοικήσεις που έχω μιλήσει, ότι θα πρέπει αυτοί οι διαγωνισμοί στο αποτέλεσμα τους να είναι συμφερότεροι, εκτιμώντας το κόστος που είναι το σημαντικότερο, άρα οικονομικά συμφερότεροι. Αντιστοίχως, όμως, μέσα εκτός από τις μισθοδοσίες εκτιμώνται και τα υλικά τα οποία χρησιμοποιούνται, καθώς εκτιμώνται επιπλέον και οι άδειες οι οποίες δίνονται, γιατί όταν οι συμβάσεις αυτές δίνονται outsourcing απευθείας δεν δεσμεύεται το δημόσιο με κάποιες σχέσεις που έχουν να κάνουν με το να επιβαρύνεται, να πληρώνει οποιεσδήποτε διαδικασίες υπάρχουν εκτός του απευθείας κόστους.

Συνεπώς, θα υπάρχουν αυτοί οι διαγωνισμοί. Είναι σαφής η βούληση, την έχω πει από εδώ πέρα και αυτές είναι οι κατευθύνσεις. Άρα, τα οικονομικά στοιχεία θα τα δούμε, γιατί αν δεν υπάρχει συμφερότερη κατεύθυνση δεν θα ολοκληρώνονται οι διαγωνισμοί. Σε περίπτωση, όμως, που είναι συμφερότερη θα ολοκληρώνονται οι διαγωνισμοί και παράλληλα θα γίνονται και οι τρίμηνες παρατάσεις είτε για τα νοσοκομεία που δεν έχουν βγει διαγωνιστικές διαδικασίες είτε για τα νοσοκομεία τα οποία δεν έχουν ολοκληρωθεί οι διαγωνιστικές διαδικασίες.

Και αυτή είναι μία απόλυτα ειλικρινής σχέση με τους ανθρώπους, γιατί δεν είμαστε εδώ πέρα Κυβέρνηση που ερχόμαστε και λέμε ότι εμείς ενδιαφερόμαστε για εσάς και θα σας μονιμοποιήσουμε, γιατί και οι προηγούμενες κυβερνήσεις συμβάσεις ορισμένου χρόνου έκαναν. Και ορισμένου χρόνου σημαίνει ότι με κάποιον τρόπο όταν λήξει αυτός ο χρόνος λήγουν και οι συμβάσεις. Και αντιθέτως δεν έχουν λήξει οι συμβάσεις. Αυτή η Κυβέρνηση είναι που ανανεώνει τις συμβάσεις, γιατί αν ακολουθούσαμε τη διαδικασία που υπήρχε με τις συμβάσεις ορισμένου χρόνου θα είχαν λήξει, άρα θα είχαν σταματήσει να εργάζονται και θα γινόταν προκήρυξη αυτών των θέσεων.

Εμείς αντιθέτως τους διατηρούμε. Εάν, όμως, υπάρξουν καλύτερες και συμφερότερες για το δημόσιο σχέσεις εργασίας με παροχή υπηρεσιών και από ιδιώτες, τότε θα επιλεγεί αυτή η διαδικασία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ορίστε, κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, -το είπατε- απλά τους διατηρείτε. Μπορεί να τους δώσατε μία παράταση των συμβάσεων, αλλά είναι απλά στη συντήρηση και μετά θα μπουν στην κατάψυξη της ανεργίας. Ή εφόσον λέτε ότι θα γίνουν διαγωνισμοί για χρηστή διοίκηση με τους συμφερότερους όρους αν η απόκλιση δεν είναι μεγάλη -με συγχωρείτε πολύ, μη βάζουμε τους αριθμούς πάνω από τους ανθρώπους, όπου ευημερούν οι αριθμοί υποφέρουν οι άνθρωποι- θα δημιουργηθούν κοινωνικοί κραδασμοί όχι απλά δονήσεις, κραδασμοί εν κατακρημνίσεως. Πώς να σας το πω; Οι οικογένειες θα μείνουν.

Τουλάχιστον, μπορεί να δεσμευθεί το Υπουργείο όλοι αυτοί οι άνθρωποι με τις ίδιες εργασιακές σχέσεις, γιατί είναι δύσκολες, πολλά είναι και βαρέα και ανθυγιεινά, να επαναπροσληφθούν; Ρωτήστε μια καθαρίστρια που έπαιρνε στις Σέρρες τα απολυμαντικά από την τσέπη της για να καθαρίσει τις αίθουσες, μιλάμε για 3, 4 ευρώ η αίθουσα την ώρα. Θα δεσμευθεί ο εργολάβος προκειμένου με την εμπειρία που έχουν αυτοί οι άνθρωποι να τους επαναπροσλάβει τουλάχιστον για να μην πάνε στράφι, να το πω έτσι απλά στην καθομιλουμένη, τόσες εργατοώρες και τόση βιοπάλη όλα αυτά τα χρόνια ή θα βάλει νεαρούς πιτσιρικάδες, με συγχωρείτε για την έκφραση, χωρίς οικογενειακές υποχρεώσεις, γυναίκες μικρές σε ηλικία και να μην τεκνοποιούν κιόλας; Τα ξέρουμε όλα αυτά. Θα μπορέσει να δεσμευθεί, λοιπόν, το κάθε νοσοκομείο να τους επαναπροσλάβει για να μπορέσουν οι άνθρωποι να ορθοποδήσουν βιοποριστικά;

Πάμε στους υγειονομικούς με αναστολή. Σας το είπα προχθές και στην Ολομέλεια. Μπορεί -είστε και νομικός- αυτή εδώ η σελίδα 11 και το αρμόδιο ΦΕΚ το οποίο, το παρουσιάσαμε στην Ολομέλεια και το ξέρετε, κύριε Υπουργέ, να λέει στους ανθρώπους που είναι με αναστολή, που απλά τους δίνετε μια παράταση ζωής μέχρι την Πρωτοχρονιά, μέχρι 31 Δεκεμβρίου, να μην μπορούν να κάνουν μία δεύτερη δουλειά, να μην μπορούν να δουλέψουν σερβιτόροι, ντελίβερι, να βγάλουν ένα μεροκάματο;

Και εάν αυτούς τους ανθρώπους εσείς τους θεωρείτε, δεν ξέρω, το έλεγα και την άλλη φορά ψεκασμένους πείτε τους, ανεγκέφαλους πείτε τους, οι οικογένειές τους, τα παιδιά τους, ο άμαχος πληθυσμός τι θα φάει; Γιατί τους απαγορεύετε, λοιπόν, όλους αυτούς τους μήνες που δεν κάνουν το εμβόλιο για τους δικούς τους λόγους να κάνουν μια δεύτερη δουλειά;

Ξέρετε μην τους παρουσιάζουμε a priori αρνητές. Ο άλλος έχει κάποιες αλλεργίες και ο γιατρός του ως επιστήμονας, ως ειδήμων δεν μπορεί να τον καθησυχάσει. Οι επαΐοντες μπορεί να τους δίνουν συμβουλές. Ο άλλος έχει έκζεμα. Ο άλλος έχει κάνει μπαλονάκι. Αυτοί όλοι φοβούνται. Δεν το κάνουν, διότι η φιλοσοφική τους διάθεση είναι μόνο αρνητές απέναντι σε ένα εμβόλιο πολύ ακόμη όψιμο, που δεν έχει ωριμάσει.

Άρα, λοιπόν, πρέπει να σεβαστούμε τον φόβο αυτών των ανθρώπων, των πολιτών, των κοινωνικών κυττάρων. Τους δίνετε τώρα μία παράταση μέχρι την Πρωτοχρονιά. Ε και; Πώς θα ζήσουν; Από τη μια τους απαγορεύετε να πάνε να κάνουν άλλη δουλειά. Από την άλλη πείτε μου κάτι και διευκρινίστε το. Υπάρχουν άνθρωποι που κάνανε δύο δόσεις του εμβολίου. Τελικά αυτοί είναι εμβολιασμένοι ή ανεμβολίαστοι; Διότι εδώ μου λένε ότι μπαίνουν μέσα στο νοσοκομείο και εργάζονται με δύο δόσεις. Μα και αυτοί εκ του νόμου θεωρούνται ανεμβολίαστοι. Πώς γίνεται αυτό; Τελικά με δύο δόσεις είναι εμβολιασμένοι ή δεν είναι;

Γιατί διακρίνουμε τους υπαλλήλους όλο αυτό τον καιρό; και ξέρετε υπάρχει άμεση ανάγκη, ξέρετε υπάρχει και επιστημονικό προσωπικό. Τώρα θα μου πείτε επί τοις εκατό είναι λίγο; Και τι έγινε; Ένα κράτος, το ξέρετε πολύ καλά ως νομικός, μια πολιτεία πρέπει να είναι αρωγός στο προσκέφαλο και του τελευταίου της πολίτη, πρέπει να είναι αποκούμπι αυτού του ανθρώπου. Όταν διαφωνεί δεν το βάζουμε αριθμητικά και πληθυσμιακά, γι’ αυτούς τους ανθρώπους οι οποίοι για τους δικούς τους λόγους, για τις δικές τους φοβίες, ενώ τους έχουμε ανάγκη, τους απαγορεύουμε να κάνουν και δεύτερη δουλειά και δεν εφαρμόζεται και ο νόμος της κινητικότητας.

Δηλαδή, κύριε Υπουργέ μου, όλη αυτή η διαδικασία τους διακρίνει σε ιππείς και μη ιππείς, δηλαδή σε πληβείους και πατρίκιος. Αυτό γίνεται. Τους θεωρεί μιασμένους και μη μιασμένους. Τους θεωρεί πολίτες δύο κατηγοριών και δύο ταχυτήτων. Επιτέλους, αγκαλιάστε τους. Επιτέλους, δώστε λύση. Εφαρμόστε τον νόμο της κινητικότητας. Δεν μπορούν να απορροφηθούν κάπου αλλού; Πρέπει να ζήσουν οι άνθρωποι. Έχουν τη δική τους αγωνία, τη δική τους στεναχώρια. Τους απαγορεύετε να κάνουν και δεύτερη δουλειά και τους πετάτε μέχρι την παραμονή Πρωτοχρονιάς και τους λέτε επιβιώστε. Πώς;

Δείτε το λίγο. Τώρα τι να δείχνουμε πάλι φωτογραφίες από τους απεργούς πείνας εδώ που γίνεται πανικός; Δεν είναι αστροναύτες εδώ ντυμένοι. Απεργοί πείνας είναι. Μη φτάσουμε σε αυτή την κατάσταση. Τα ξέρετε. Πρέπει αυτούς τους ανθρώπους να τους αγκαλιάσετε ως κοινωνικά κύτταρα, ως πολίτες απέναντι σε αυτές τις φοβίες που έχουν. Αυτούς τους ανθρώπους πρέπει να τους ακούσουμε, να αποκωδικοποιήσουμε την αγωνία τους, τη στεναχώρια τους και να βρούμε έναν τρόπο να μπορέσουν να έχουν και μισθολογική και ασφαλιστική κάλυψη. Το να τους πετάμε στο περιθώριο, αν όχι στον Καιάδα, να τους λέμε βάσει του ΦΕΚ, το οποίο παρουσιάσαμε ως Ελληνική Λύση, ότι δεν μπορείτε να κάνετε δεύτερη δουλειά, με συγχωρείτε πάρα πολύ το ξέρω μέσα σας, ανθρώπινα έχετε αυτό το συναίσθημα που πρέπει να έχετε ως πολιτικός ανήρ και ως πολιτικός με συναίσθημα, αλλά αυτό είναι κοινωνικά, κύριε Υπουργέ μου, απαράδεκτο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για να απαντήσετε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ.

Αναφορικώς με τις συμβάσεις ορισμένου χρόνου απάντησα στην πρωτολογία. Πάμε τώρα στους υγειονομικούς, οι οποίοι είναι σε αναστολή. Πρώτα απ’ όλα να ξεκαθαρίσουμε κάτι. Είναι απόλυτα δική τους επιλογή. Με δική τους επιλογή βρίσκονται εκτός του Εθνικού Συστήματος Υγείας. Αυτή τη στιγμή και για λόγους δημόσιας υγείας και για λόγους ιατρικής επιστήμης είναι σαφής η βούληση ότι τουλάχιστον για όσο υπάρχει πανδημία οι υγειονομικοί, οι οποίοι δεν έχουν εμβολιαστεί δεν μπορεί να παρέχουν υπηρεσίες στο Εθνικό Σύστημα Υγείας.

Και επειδή γίνεται μια ολόκληρη συζήτηση θέλω να αναφερθώ σε αυτό. Άκουσα και τον πρώην Αναπληρωτή Υπουργό Υγείας του ΣΥΡΙΖΑ να λέει μία πραγματικά μαθηματική αλχημεία, που δημιουργεί μια σύγχυση στον κόσμο, ότι σχεδόν το 40% των διασωληνωμένων στις ΜΕΘ είναι εμβολιασμένοι. Ναι, αυτή τη στιγμή έχουμε 85% στους ενήλικους πλήρως εμβολιασμένους. Εάν τα εμβόλια δεν κάνανε τίποτα θα έπρεπε στις ΜΕΘ αντιστοίχως να είχαμε 85% εμβολιασμένους και 15% ανεμβολίαστους. Τι έχουμε, όμως; Έχουμε ότι από το 85% των εμβολιασμένων περίπου το 1/3 είναι διασωληνωμένοι από τα νούμερα που έχουμε και τα 2/3, το 65% προέρχεται από τους ανεμβολίαστους, δηλαδή το 15% των ανεμβολίαστων βγάζει 65% διασωληνωμένους. Αυτό από μόνο του είναι κάτι ξεκάθαρο που πρέπει να το λέμε.

Και θέλετε να δούμε και τους μέσους όρους ηλικίας; Ογδόντα επτά ετών στους εμβολιασμένους. Ογδόντα επτά ετών είναι ο μέσος όρος, είτε αν δείτε σε θανάτους είτε αν δείτε σε διασωληνωμένους. Άρα, την κοινωνία πρέπει να την προστατεύσουμε.

Και κύριε Μπούμπα, σε αυτό είμαι ξεκάθαρος και το έχω πει με τον πλέον εναργή τρόπο: Οι υγειονομικοί είναι οι πρώτοι και έχουν μία ευθύνη και οι ίδιοι στο κομμάτι της δημόσιας υγείας, αλλά και στο κομμάτι ότι κάποιος πρέπει να σέβεται την επιστήμη του, διότι αυτή τη στιγμή άνθρωπος που δεν πιστεύει στα εμβόλια, δεν είναι θέμα επιστημονικής επιλογής, δεν πιστεύει στους αναγνωρισμένους κανόνες της ιατρικής επιστήμης. Άρα, το υγειονομικό προσωπικό, γιατροί, νοσηλευτές, οι οποίοι δεν πιστεύουν στην ίδια την επιστήμη τους και στο βασικό κριτήριο, δεν πιστεύουν στον αλτρουϊσμό -γιατί βάζουν ενδεχομένως τον προσωπικό τους φόβο παραπάνω από τον αλτρουϊσμό που πρέπει να επιδεικνύει ένας υγειονομικός απέναντι στην κοινωνία, αφού πρέπει να εμβολιαστούμε για να προστατεύσουμε τους εαυτούς μας και τους γύρω μας- αυτοί οι άνθρωποι για όσο διαρκεί η πανδημία δεν μπορούν να παρέχουν υπηρεσίες στο Εθνικό Σύστημα Υγείας.

Από τη στιγμή που επιλέγουν οι ίδιοι να κρατήσουν τις σχέσεις τους με το Εθνικό Σύστημα Υγείας ως υπάλληλοι και τελούν σε αναστολή, προφανώς δεν μπορούν να εργάζονται και αλλού. Αν έχουν πάρει μία συνειδητή απόφαση, να καταλάβουν και να απομακρυνθούν από το Εθνικό Σύστημα Υγείας. Αν θέλουν να έχουν τη δυνατότητα της αναστολής, αυτές είναι οι προϋποθέσεις και αυτές οι προϋποθέσεις όσο υπάρχει πανδημία θα εξαντληθούν. Τους το λέμε με ειλικρίνεια, έχουν καταλάβει τις εισόδους του Υπουργείου.

Η επιλογή είναι μία: Όποιος θέλει να εργάζεται ως γιατρός, νοσηλευτής στο Εθνικό Σύστημα Υγείας πρέπει να είναι εμβολιασμένος, από τη στιγμή που υπάρχει πανδημία και από τη στιγμή που υπάρχουν όροι πανδημίας. Εάν άλλαζαν αυτές οι συνθήκες, που αυτές οι συνθήκες αλλάζουν με το πώς χαρακτηρίζεται μια πανδημία, θα ήταν ένα θέμα επανεξέτασης.

Για όσο, όμως, διαρκούν αυτές οι συνθήκες, γι’ αυτό θελήσαμε να υπάρχει ένα χρονικό διάστημα μέχρι τις 31-12. Είναι αντιστοίχως και το χρονικό διάστημα του επικουρικού προσωπικού, των ανθρώπων δηλαδή που βρίσκονται αυτή τη στιγμή στην πρώτη γραμμή και καλύπτουν θέσεις επικουρικών, δεν καλύπτουν θέσεις μόνιμων, αλλά είναι στην πρώτη γραμμή της μάχης και ως Υπουργός Υγείας εγώ αυτούς τους ανθρώπους που είναι επικουρικοί και δίνουν τη μάχη τώρα τους σέβομαι απόλυτα.

Αντιθέτως, οι άνθρωποι που έχουν κάνει την επιλογή να μη βοηθούν το Εθνικό Σύστημα Υγείας, να μη βοηθούν τους συνανθρώπους τους και να βάζουν την ιδεοληψία τους πάνω από τη δημόσια υγεία, με συγχωρείτε, με προβληματίζουν πάρα πολύ ως Υπουργό Υγείας. Και άρα, έπρεπε να υπήρχε ένα σαφές χρονικό πλαίσιο για να πάρουν τις αποφάσεις τους. Θέλουν να μείνουν στο Εθνικό Σύστημα Υγείας; Να πάνε να εμβολιαστούν. Δεν θέλουν να μείνουν; Θα βρίσκονται σε αναστολή.

Και για να ολοκληρώσω, βλέπετε ότι τώρα ακριβώς -και το είπατε- δεν πήγαμε στη λογική της ενισχυτικής δόσης. Πήγαμε στη λογική του ορισμού του πλήρως εμβολιασμένου, στις δύο δόσεις. Ενώ έχουμε ζητήσει την ενισχυτική δόση και παράλληλα υπάρχουν κυρώσεις, δεν τη συνδέσαμε με την παρουσία στο Εθνικό Σύστημα Υγείας. Είπαμε ότι αρκεί να έχει κάνει κάποιος τους δύο εμβολιασμούς. Και τώρα στην αλλαγή των πιστοποιητικών και στην πλήρη εναρμόνιση με την Ευρωπαϊκή Ένωση προφανώς το πιστοποιητικό νόσησης του εξαμήνου συμπεριλαμβάνεται, για όποιον το έχει. Ανεμβολίαστος, όμως, εντός του Εθνικού Συστήματος Υγείας εν μέσω πανδημίας, αν δεν αλλάξουν οι διαδικασίες της πανδημίας, δεν πρόκειται να εργάζεται.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Συνεχίζουμε με τη δέκατη τρίτη με αριθμό 571/24-3-2022 επίκαιρη ερώτηση δεύτερου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Υγείας, με θέμα: «Απαράδεκτος ο αποκλεισμός ανασφάλιστων πολιτών από τη δυνατότητα συνταγογράφησης σε ιδιώτες γιατρούς εν μέσω πανδημίας» και τη δέκατη έβδομη με αριθμό 566/23-3-2022 επίκαιρη ερώτηση δεύτερου κύκλου του Ανεξάρτητου Βουλευτή Β2΄Δυτικού Τομέα Αθηνών κ. Παναγιώτη Κουρουμπλήπρος τον Υπουργό Υγείας, με θέμα: «Να καταργηθεί άμεσα η κοινωνικά ανάλγητη διάταξη της νεοφιλελεύθερης Κυβέρνησης της ΝΔ, η οποία αφήνει χωρίς υγειονομική κάλυψη τους ανασφάλιστους, εκδηλώνοντας με τον τρόπο αυτό τα χαρακτηριστικά που θέλει να έχει το δημόσιο σύστημα υγείας», οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους σε εφαρμογή, βέβαια, της διάταξης της παραγράφου 4 του άρθρου 131 του Κανονισμού της Βουλής.

Και πρώτος θα πάρει τον λόγο εκ των δύο ερωτώντων με το ίδιο θέμα συναδέλφων για την πρωτολογία του ο κ. Γεώργιος Λογιάδης και στη συνέχεια ο κ. Παναγιώτης Κουρουμπλής.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, στις 16-3-2022 φέτος επρόκειτο να ξεκινήσει η εφαρμογή της πρωτοφανούς και αδιάντροπης τροπολογίας που ψηφίστηκε από την Κυβέρνησή σας, που τροποποιούσε τις διατάξεις του ν.4386/2016, που καταργεί επί της ουσίας το δικαίωμα των ανασφάλιστων πολιτών, των πιο ευάλωτων πολιτών - κοινωνικών ομάδων του πληθυσμού να έχουν πρόσβαση στο σύνολο του δικτύου ιδιωτών γιατρών όλης της χώρας, κάτι το οποίο δεν μπορεί παρά να εκφεύγει ηθικής, να είναι απαράδεκτο και πέρα από κάθε λογική, ειδικά σε μια περίοδο που το δημόσιο σύστημα υγείας είναι υπερφορτωμένο από τα δεκάδες χιλιάδες κρούσματα λόγω της πανδημίας του κορωνοϊού. Σύμφωνα με αυτή, οι ανασφάλιστοι πολίτες για τη συνταγογράφηση των φαρμάκων τους θα είχαν, θα έχουν πρόσβαση μόνο σε γιατρούς δημοσίων νοσοκομείων και δομών πρωτοβάθμιας φροντίδας υγείας και όχι σε ιδιώτες γιατρούς, όπως γινόταν μέχρι σήμερα.

Πιο συγκεκριμένα, οι ανασφάλιστοι πολίτες μας που έχουν βρεθεί σε αυτή τη θέση εξαιτίας των πολιτικών των μνημονιακών κυβερνήσεων -και της δικής σας- και ήδη αντιμετώπιζαν την πραγματικότητα της χρήσης αποκλειστικά δημοσίων δομών για την πραγματοποίηση θεραπευτικών πράξεων και διαγνωστικών εξετάσεων, με αποτέλεσμα τεράστια καθυστέρηση πολλές φορές με αρνητικό αντίκτυπο για την υγεία τους, τώρα πλέον αποκόπτονται τελείως από το δίκτυο ιδιωτών γιατρών της χώρας με όλες τις δυσμενείς συνέπειες που αυτό μπορεί να επιφέρει.

Να σημειωθεί ότι ακόμα και ο Πανελλήνιος Ιατρικός Σύλλογος, αντιλαμβανόμενος τον αντίκτυπο που θα έχει αυτό, είχε ζητήσει την άμεση απόσυρσή του, αναφέροντας ότι οι δημόσιες δομές δεν θα μπορέσουν να καλύψουν τις αυξημένες ανάγκες των πολιτών εν μέσω πανδημίας.

Επίσης, η Ένωση Παθολόγων Ελλάδος σε δελτίο Τύπου της ανέφερε ότι με τον τρόπο αυτό καταστρατηγείται εμμέσως η ισοτιμία υπογραφής και υποβαθμίζονται οι υπηρεσίες υγείας λόγω της αναμενόμενης δυσκολίας πρόσβασης στους δημόσιους φορείς την παρούσα περίοδο.

Ευτυχώς, όμως, που το αναστείλατε κάτω από την άμεση αντίδραση του ΜέΡΑ25, αλλά και όλων των αρμόδιων φορέων.

Και ερωτάσθε, κύριε Υπουργέ, τι οδήγησε την Κυβέρνησή σας να προβεί σε μία τέτοια απαράδεκτη και αρνητική ενέργεια που επηρεάζει την υγεία, το βασικότερο ανθρώπινο αγαθό και δικαίωμα εκατομμυρίων συμπολιτών μας, χωρίς προφανώς να συμβουλευτείτε κανέναν και μετά κάνετε στροφή εκατόν ογδόντα μοιρών.

Ποια είναι τα μέτρα που έχει η Κυβέρνηση σχεδιάσει ή αναμένεται να λάβει για την επανασύνδεση αυτού του μέρους του πληθυσμού στο δίκτυο ιδιωτών γιατρών της χώρας;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ και εγώ τον κ. Λογιάδη.

Τον λόγο τώρα έχει για τη δική του πρωτολογία στο ίδιο ακριβώς αντικείμενο ο κ. Παναγιώτης Κουρουμπλής.

Ορίστε, κύριε Κουρουμπλή, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, θα ήθελα να ρωτήσω τον αξιότιμο κύριο Υπουργό ειλικρινά -και το λέω με κάθε ειλικρίνεια- ποιος διεστραμμένος νους τον έπεισε να προβεί σε αυτή την πραγματικά κακουργηματική πράξη -περί αυτού πρόκειται- που αναδεικνύει τη νεοφιλελεύθερη λογική των ανισοτήτων. Και θέλω να τον ρωτήσω, επειδή τέλος πάντων ισχυρίζεται ότι προέρχεται από τα πατριωτικά αισθήματα της κοινωνίας, το δικό του το παιδί, το δικό μου το παιδί και ένα παιδί ανασφαλίστου, αν χρειαστεί να υπερασπιστούν την πατρίδα, θα βρίσκεται του ανασφαλίστου πιο πίσω; Ίσως πιο μπροστά από κάποιους!

Και αυτή η νεοφιλελεύθερη Κυβέρνηση, αυτή η σκληρότατη Κυβέρνηση, επιδεικνύει αυτή τη σκληρότητα στους πιο ευάλωτους ανθρώπους, που τους κατέστησε ευάλωτους το σύστημα, γιατί δεν υπήρχε όλα αυτά τα χρόνια της οικονομικής κρίσης και της επιβολής των μνημονίων ένα κοινωνικό κράτος που θα υπερασπιζόταν αυτούς τους ανθρώπους.

Και ρωτώ: Σήμερα που η χώρα μπαίνει στην κανονικότητα -και αυτό είναι καλό, φύγαμε επιτέλους από αυτά τα περίφημα μνημόνια που μας επέβαλαν και η χώρα μπαίνει στην κανονικότητα- τι ήταν αυτό που πραγματικά επιβάρυνε τόσο πολύ, ώστε να οδηγήσει την πολιτική ηγεσία του Υπουργείου σε αυτή την ακραία, απαράδεκτη και θλιβερή συμπεριφορά απέναντι σε αυτούς τους ανθρώπους;

Και όπως βλέπετε, κύριε Πρόεδρε και εσείς, κύριε Υπουργέ, δεν τα λέει η Αντιπολίτευση αυτά. Με όποιον Βουλευτή της Νέας Δημοκρατίας και αν έχω συζητήσει μου λέει ότι δεν έπρεπε να γίνει αυτό το πράγμα. Όμως, δεν το λένε οι Βουλευτές, που εγώ δέχομαι ότι όλοι σχεδόν έχουμε τα ίδια αισθήματα απέναντι σε αυτού του είδους τα κοινωνικά προβλήματα, το λένε οι φορείς.

Και δεν είναι φορείς που πρόσκεινται στην Αξιωματική Αντιπολίτευση ή στα άλλα κόμματα. Ξέρετε πολύ καλά πού πρόσκεινται αυτοί οι φορείς οι οποίοι με τις ανακοινώσεις τους προκαλούν ανατριχίλα με τον τρόπο με τον οποίο περιγράφουν αυτή την κακουργηματική ενέργεια στην έχετε προβεί. Και ζητάμε έστω και τη «δωδεκάτη και πέντε», όπως λέει ο λόγος, να σκεφτείτε ξανά αυτή την ενέργεια.

Σε μια περίοδο, κύριε Υπουργέ, που η πατρίδα αντιμετωπίζει εξαιρετικά πολλά προβλήματα και έχει ανοιχτά εθνικά θέματα αυτά πληγώνουν την ψυχή χιλιάδων ανθρώπων και ρηγματώνουν την κοινωνική άμυνα της πατρίδας μας, αν θέλετε να το πάω και σε αυτή την πλευρά. Και τους στέλνετε πού; Το σύστημα από πέρυσι με τις αναστολές των ανεμβολίαστων γιατρών και υγειονομικών και με τις συνταξιοδοτήσεις και με τους νοσήσαντες έχει χάσει πάνω από δέκα χιλιάδες ανθρώπους. Εάν το αμφισβητείτε αυτό, να μου το πείτε στην πρωτομιλία σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το σύστημα, λοιπόν, έχει χάσει πάρα πολλά στελέχη και τους στέλνετε να κάνουν ραντεβού. Φώναξαν πάλι γι’ αυτό το θέμα. Μάλιστα, το αποκορύφωμα ήταν να στέλνετε νεφροπαθείς υπό αιμοκάθαρση να κάνουν ραντεβού και να συγχρωτίζονται σε εξωτερικά ιατρεία, όπου πραγματικά κινδυνεύουν και έχουν πολύ περισσότερες πιθανότητες να κολλήσουν και COVID. Αυτά είναι τα έργα και οι ημέρες μιας καταρρέουσας κυβέρνησης. Ξέρετε πώς θα πέσετε με αυτά που κάνετε; Με πολύ εκκωφαντικό τρόπο!

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε

Διότι πραγματικά επιδεικνύετε το πραγματικό σκληρό πρόσωπο του νεοφιλελευθερισμού που δεν νοιάζεται για τον άνθρωπο, αλλά για άλλα πράγματα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο, προκειμένου να απαντήσετε στους δύο συναδέλφους.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε να δούμε πώς έχουν τα γεγονότα.

Κατά την τοποθέτηση του κ. Κουρουμπλή, ο ΣΥΡΙΖΑ από το 2016 μέχρι τον Μάρτιο του 2019 ακολουθούσε νεοφιλελεύθερη πολιτική σε αυτό το θέμα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ασφαλίσαμε δυόμισι εκατομμύρια…(δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Λογιάδη, κάνατε λάθος σε κάτι που …

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …(δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, είπατε πολλά και δεν σας διέκοψε κανένας.

Να μην καταγράφεται τίποτα στα Πρακτικά από όσα λέει ο κ. Κουρουμπλής. Δεν καταγράφεται τίποτα!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, δεν σας διέκοψε κανένας. Είπατε κάποια πράγματα με τα οποία δεν σημαίνει ότι συμφωνούν όλοι. Επομένως, μη διακόπτετε τον Υπουργό!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:**…

**ΠΡΟΕΔΡΕΥΩΝ (Αθανάσιος Μπούρας):** Να μη γραφτεί απολύτως τίποτα στα Πρακτικά από τη διακοπή του κ. Κουρουμπλή.

Κύριε Υπουργέ, έχετε τον λόγο πιστεύοντας ότι οι συνάδελφοι θα σεβαστούν την ομιλία σας και δεν θα σας διακόψουν.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα ενοχλήσουν αυτά που θα πω, αλλά θα ακουστούν όσο κι αν προσπαθήσει ο κ. Κουρουμπλής.

Με υπουργική απόφαση του κ. Βορίδη το 2014 καλύφθηκαν οι ανασφάλιστοι για τη φαρμακευτική δαπάνη. Ο κ. Κουρουμπλής όσο ήταν Υπουργός δεν άλλαξε τίποτα στους εννέα μήνες από τη συγκεκριμένη υπουργική απόφαση. Ήρθε ο νόμος του 2016, όπως είπατε, κύριε Λογιάδη, αλλά κάνετε ένα λάθος. Το 2016 για τους ανασφάλιστους εφαρμόζεται το καθεστώς που ψήφισε τώρα η Νέα Δημοκρατία. Τι όριζε ο νόμος του 2016; Ο νόμος του 2016 όριζε ότι οι ανασφάλιστοι έχουν απόλυτη πρόσβαση. Όριζε, δηλαδή, ό,τι ακριβώς όριζε και η υπουργική απόφαση του κ. Βορίδη. Και κατά τη διάρκεια της θητείας του κ. Κουρουμπλή όσοι ανασφάλιστοι καλύφθηκαν, καλύφθηκαν από την υπουργική απόφαση του κ. Βορίδη.

Και τι έλεγε ο νόμος του 2016; Ότι η συνταγογράφηση γίνεται στις δημόσιες δομές -αυτό που επανέφερα τώρα- και ότι η εκτέλεση των διαγνωστικών εξετάσεων γίνεται στις δημόσιες δομές.

Τον Μάρτιο του 2019, δηλαδή επί τρία χρόνια, το 2016, 2017, 2018, 2019, ο ΣΥΡΙΖΑ εφάρμοζε το καθεστώς που ψηφίστηκε τώρα τον Νοέμβριο, δηλαδή τη συνταγογράφηση για τα φάρμακα στις δημόσιες δομές. Τον Μάρτιο του 2019 με τον ν.4600/2019 για πρώτη φορά η κυβέρνηση του ΣΥΡΙΖΑ ψηφίζει ότι η συνταγογράφηση των ανασφάλιστων μεταφέρεται και στους ιδιώτες γιατρούς. Άρα, να ξεκινήσουμε από το βασικό. Όλη τη διάρκεια της περιόδου του ΣΥΡΙΖΑ, πλην τριών μηνών πριν πέσει η κυβέρνηση του ΣΥΡΙΖΑ, το καθεστώς για τους ανασφάλιστους ήταν η συνταγογράφηση στις δημόσιες δομές, αυτό που σήμερα οι Βουλευτές του ΣΥΡΙΖΑ λένε ότι είναι νεοφιλελεύθερο. Ο δικός τους νόμος είναι. Είναι η επαναφορά του νόμου του 2016.

Τι γίνεται, λοιπόν; Το 2019, κύριε Κουρουμπλή και κύριε Λογιάδη, έρχεται ο ΣΥΡΙΖΑ και αλλάζει αυτό το καθεστώς. Ας δούμε τι συμβαίνει για να καταλάβουμε πού είναι η ουσία εξαιτίας της οποίας αλλάζουμε αυτή τη διαδικασία και το πρόβλημα που υπάρχει.

Το 2019, όταν αλλάζει η διαδικασία, είχαμε εξακόσιους εβδομήντα έναν χιλιάδες ανασφάλιστους συμπολίτες μας που έπαιρναν φάρμακα -και τότε είναι η εποχή που ο ΣΥΡΙΖΑ μας έχει βγάλει, κατά τα λεγόμενά του, από τα μνημόνια και δεν έχουμε έξαρση της ανεργίας- και με το που αλλάζει αυτός ο νόμος ξαφνικά και μέσα σε ένα εξάμηνο οι ανασφάλιστοι γίνονται ένα εκατομμύριο εβδομήντα χιλιάδες, έχουμε δηλαδή τετρακόσιες χιλιάδες παραπάνω ανασφάλιστους. Η δαπάνη των ανασφάλιστων από τα 200 εκατομμύρια πηγαίνει στα 350 εκατομμύρια και γι’ αυτούς τους ανασφάλιστους τα 50 εκατομμύρια δίνονται στη διαφορά φαρμάκου, για να πάρουν πιο ακριβό φάρμακο. Διότι, δυστυχώς, αυτό που συνέβη -διότι εδώ πέρα δεν τίθεται θέμα αναλγησίας- ήταν ότι δυστυχώς άνθρωποι που έχουν ΑΜΚΑ, επειδή βρέθηκαν κάποια στιγμή στη χώρα και δεν βρίσκονται πλέον στη χώρα, κάνουν χρήση αυτής της διάταξης. Οι ιδιώτες γιατροί διαμαρτυρήθηκαν. Εγώ σέβομαι τους ιδιώτες γιατρούς. Όμως, φέρνω ένα συγκεκριμένο στοιχείο το οποίο είναι πραγματικό. Μιλάμε για τετρακόσιες χιλιάδες άτομα διαφορά.

Τι ερχόμαστε και λέμε, λοιπόν, τώρα; Λέμε ότι επανερχόμαστε στο καθεστώς που ίσχυε το 2016 - 2019, στο καθεστώς δηλαδή που ίσχυσε με τον νόμο του ΣΥΡΙΖΑ τον οποίον αναφέρατε. Σε αυτό το καθεστώς επανερχόμαστε! Υπήρξαν προβλήματα στην εφαρμογή του; Πρώτα απ’ όλα δώσαμε παρατάσεις λόγω πανδημίας. Υπήρξαν προβλήματα; Ναι, υπήρξαν προβλήματα. Επισημαίνοντας, λοιπόν, τα προβλήματα ως ηγεσία, ήρθαμε από τη δεύτερη κιόλας μέρα και δώσαμε αναστολή μέχρι τις 30 Απριλίου ακριβώς για να καλυφθούν όλες αυτές οι απαιτούμενες εξαιρέσεις που συνδέονται με συμπολίτες μας, όπως είναι οι αιμοκαθαιρόμενοι, λόγου χάριν ή άλλοι που έχουν χρόνια νοσήματα. Άρα, παρακολουθούμε ότι πραγματικά βρίσκονται εδώ πέρα, τους γνωρίζουμε και ξέρουμε ότι είναι άνθρωποι ανασφάλιστοι που θα πρέπει να έχουν αυτή την πρόσβαση, ώστε να τεθούν αυτές οι εξαιρέσεις και να πάμε στην ψυχή της αντιμετώπισης του προβλήματος, που είναι να λαμβάνουν τις διαδικασίες οι ανασφάλιστοι που πραγματικά βρίσκονται εδώ και πληρούν τις προϋποθέσεις και να μην τυγχάνουν αυτών των προνομίων άλλοι άνθρωποι οι οποίοι έχουν ένα ΑΜΚΑ εδώ στην Ελλάδα, αλλά δυστυχώς αυτοί δεν βρίσκονται εδώ, με αποτέλεσμα να επιβαρύνεται ο Έλληνας φορολογούμενος τα χρήματα γι’ αυτούς τους ανθρώπους.

Γι’ αυτόν τον λόγο, εξαιτίας και των αντιδράσεων που υπήρξαν από τους Βουλευτές, αλλά και μέσα από την εκτίμηση που έγινε στη συζήτηση που είχαμε με τους φορείς, εξαντλούμε τη διαδικασία, ώστε η εφαρμογή του μέτρου να γίνει με τις διαδικασίες που σας είπα.

Ολοκληρώνοντας, λοιπόν, επιμένω σε αυτό, στο ότι δηλαδή η αλλαγή που έχει γίνει είναι το καθεστώς που ευαγγελίζεται ο ΣΥΡΙΖΑ. Διότι κάποιος που δεν γνωρίζει, νομίζει ότι ξαφνικά ίσχυε ένα καθεστώς και άλλαξε. Ψευδώς, γιατί η φαρμακευτική κάλυψη είχε δοθεί με υπουργική απόφαση της Νέας Δημοκρατίας και έτσι έδινε φαρμακευτική κάλυψη ο κ. Κουρουμπλής. Μάλιστα, δεν άλλαξε τίποτα ως Υπουργός. Με την υπουργική απόφαση του κ. Βορίδη είχε ασφαλιστική κάλυψη στο φάρμακο για τους ανασφάλιστους και στα νοσοκομεία με υπουργική απόφαση του κ. Άδωνι Γεωργιάδη.

Ψηφίζεται, λοιπόν, ο νόμος το 2016 και ρυθμίζεται συνολικά το πλαίσιο και για τις διαγνωστικές εξετάσεις. Και ψηφίστηκε, κύριε Κουρουμπλή και κύριε Λογιάδη -και μπορείτε να πάτε να το αναζητήσετε- με τους όρους που σας λέω, όπως εφαρμόζεται τώρα. Το άλλαξαν τρεις μήνες πριν πέσουν από την κυβέρνηση, κάτι που δημιούργησε ένα κόστος για τον ΕΟΠΥΥ 150 εκατομμυρίων.

Θέλουμε, λοιπόν, να επαναφέρουμε την προηγούμενη διάταξη και για τις όποιες αβελτηρίες υπάρξουν θα επιστρέψει με τους όρους που σας είπα, με τις εξαιρέσεις και με την απαραίτητη παρακολούθηση, ώστε πραγματικά να μην ταλαιπωρούνται οι άνθρωποι που είναι ανασφάλιστοι και έχουν ανάγκη τα φάρμακά τους, αλλά και για να μην τα καρπώνονται εις βάρος του ΕΟΠΥΥ και του Έλληνα φορολογούμενου άνθρωποι που δεν έχουν σχέση με την ελληνική επικράτεια και πρέπει οι Έλληνας φορολογούμενος να τους πληρώνει τα φάρμακα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Λογιάδη, έχετε τον λόγο για τη δευτερολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, πρώτα απ’ όλα δεν καταλαβαίνω γιατί δεν κάνατε όλα αυτά πριν βγάλετε την απόφαση, στρέφοντας όλους τους φορείς εναντίον σας.

Πείτε μας, παρακαλώ, εάν με το μέτρο αυτό που θα φέρετε προτίθεστε παράλληλα να εφαρμόσετε την υποχρεωτική χρήση του ιατρικού φακέλου ασθενούς. Και τούτο διότι, πράγματι, εάν μετά από κάθε ιατρική πράξη υπήρχε υποχρεωτική καταγραφή των κλινικών συμπερασμάτων των ιατρών και ποιων φαρμάκων ο ιατρός συστήνει, τότε ο οικογενειακός γιατρός θα έκανε συνταγογράφηση. Το σύστημα του οικογενειακού γιατρού, εάν εφαρμοστεί και επιβάλει την υποχρεωτικότητα στη χρήση του ιατρικού φακέλου, θα έχει νόημα η υπουργική σας απόφαση.

Το γνωρίζω αυτό διότι ως Βουλευτής Ηρακλείου θα ήθελα να υπογραμμίσω ότι ορισμένες κλινικές του Πανεπιστημιακού Γενικού Νοσοκομείου Ηρακλείου και του Βενιζελείου Νοσοκομείου εφαρμόζουν την υποχρεωτική καταγραφή των κλινικών συμπερασμάτων σε ένα εσωτερικό σύστημα πληροφόρησης. Εάν αυτό το σύστημα πληροφόρησης εφαρμοζόταν σε ευρεία κλίμακα, θα είχε νόημα ο οικογενειακός γιατρός.

Κύριε Υπουργέ, αύριο έρχεται εδώ πέρα στην Ολομέλεια της Βουλής νομοσχέδιο του Υπουργείου Ανάπτυξης και Επενδύσεων σχετικά με το Γενικό Εμπορικό Μητρώο των επιχειρήσεων, το οποίο χορηγεί αυτομάτως ευρωπαϊκό μοναδικό πιστοποιητικό στις επιχειρήσεις. Θα ήθελα να αναφέρω ότι ένα τέτοιο μοναδικό πιστοποιητικό σε πανευρωπαϊκό επίπεδο θα έπρεπε και θα μπορούσε να εφαρμοστεί για την ηλεκτρονική συνταγογράφηση φαρμάκων σε πανευρωπαϊκό επίπεδο, για να αποφεύγονται οι ατασθαλίες των φαρμακοβιομηχανιών.

Περαιτέρω, η Ελληνική Ψυχιατρική Εταιρεία στις 7-2-2022, φέτος, ζήτησε την άμεση απόσυρση του μέτρου το οποίο προβλέπει τη συνταγογράφηση φαρμάκων και εξετάσεων για τους ανασφάλιστους συμπολίτες μας μόνο από δημόσιες δομές και όχι από ιδιώτες γιατρούς, διότι η συνταγογράφηση, κύριε Υπουργέ, μιας διαγνωστικής εξέτασης ή ενός φαρμάκου στην ιατρική αποτελεί τη συνέχεια μιας διαγνωστικής διαδικασίας. Η αποδοχή δε της ανάγκης λήψης ενός φαρμάκου από τον ασθενή, ιδιαίτερα στην ψυχιατρική, βασίζεται στη θεραπευτική σχέση και στη συνεργασία που έχει αναπτυχθεί με τον θεράποντα γιατρό.

Συνεπώς, δύσκολα θα μπορούσαν να ανταποκριθούν έγκαιρα στο καθήκον εξέτασης και συνταγογράφησης των ανασφάλιστων πολιτών που παρακολουθούνται από ιδιώτες γιατρούς. Ως αποτέλεσμα θα είναι οι ανασφάλιστοι συμπολίτες μας να αναλάβουν οι ίδιοι το κόστος των εξετάσεων και των φαρμάκων τους, πράγμα απαράδεκτο.

Σας ευχαριστώ πολύ και ελπίζω ότι συμβάλαμε και εμείς, το ΜέΡΑ25, με τις προτάσεις μας στην κοινωνικά δίκαιη και ουσιαστική επίλυση του προβλήματος.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Λογιάδη.

Τον λόγο τώρα έχει ο κ. Κουρουμπλής για τη δευτερολογία του.

Ορίστε, κύριε συνάδελφε, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Υπουργέ, ξέρετε, οι σοφιστείες και οι παραποιήσεις είναι ίδιον της λογικής σας, γιατί νομίζετε ότι έχετε να κάνετε με χαχόλους.

Να σας πω, λοιπόν, τι έκανε ο κ. Κουρουμπλής. Υπάρχει και αλληλογραφία και θα πρέπει να την ψάξετε. Τον Φεβρουάριο, μαζί με τον κ. Ξανθό, ζητήσαμε χρήματα από το Υπουργείο Οικονομικών προκειμένου να προχωρήσουμε στην αλλαγή της απόφασης του κ. Βορίδη που ήταν μια μούφα, ένας εμπαιγμός, ακριβώς ένας εμπαιγμός στον κόσμο αυτό γιατί δεν κάλυπτε κανέναν. Προχωρήσαμε, λοιπόν, σε αυτή τη διαδικασία και δυστυχώς η Ευρωπαϊκή Ένωση -ο κ. Καρόνε και όλοι αυτοί οι καλοί άνθρωποι- μας είπε «Δεν έχετε λεφτά για αυτή τη δουλειά».

Κύριε Υπουργέ, μας άφησε πολλά λεφτά τότε η κυβέρνηση, η επιτυχημένη, του κ. Σαμαρά! Μας αφήσατε ενάμισι δισεκατομμύριο αποθεματικό και σας άφησε η κυβέρνηση του ΣΥΡΙΖΑ 37 δισεκατομμύρια! Και κάθεστε και μιλάτε! Και μας λέγατε ότι θα προκαλέσετε εξεταστικές επιτροπές για εκείνη την περίοδο, αλλά δεν διαθέτετε το πολιτικό κουράγιο να το κάνετε. Σας το λέω, για να λέμε τα πράγματα με το όνομά τους.

Προχωρήσαμε λοιπόν και όταν μπορέσαμε το 2016 έγινε αυτή η διαδικασία. Αυτό μπορούσαμε, γιατί η χώρα ήταν σε δεσμεύσεις. Και το 2019, λοιπόν, η Κυβέρνηση προχώρησε σε ένα καλύτερο μέτρο. Γιατί δεν το ακολουθείτε και γυρίζετε πίσω και λέτε «Α, το είχατε κάνει το 2016»; Όχι, να μην κάνετε αυτό του 2016. Να κάνετε αυτό που κάναμε το 2019, να σας πούμε «μπράβο» και να κάνετε και αυτό που σας είπε και ο κ. Λογιάδης. Αφού λέτε τώρα «Ξέρετε, πρέπει να δούμε κάποιες ομάδες αναπήρων και άλλες κατηγορίες, πρέπει να τους δώσουμε μια άλλη διευκόλυνση», γιατί δεν το κάνατε πριν; Διότι αυτό που λέτε είναι μια πολιτική απατεωνιά. Γιατί δεν το κάνατε πριν πάρετε την απόφαση και τους πήρατε όλους σωρηδόν και τους στέλνετε να κλείσουν ραντεβού όποτε προκύψει; Και έρχεστε τώρα να μας πείτε τι έκανε η κυβέρνηση του ΣΥΡΙΖΑ; Είναι το ίδιο; Είναι ντροπή σας να το λέτε! Ειλικρινά, ντρέπομαι που το συζητάω κιόλας. Είναι ίδια η κατάσταση της χώρας τώρα με την περίοδο των μνημονίων; Έχουμε τις ίδιες δεσμεύσεις;

Πήγα στις Βρυξέλλες εγώ, κύριε Υπουργέ. Τα έχετε στο Υπουργείο. Ζήτησα δεκατέσσερις χιλιάδες προσλήψεις τριετούς διάρκειας, όχι μόνιμες. Και δεν μας έδωσαν τίποτα. Μας γύρισαν πίσω. Στα λόγια; Έχετε πει στον κόσμο ότι θα κάνετε τέσσερις χιλιάδες μόνιμες προσλήψεις και ότι μέσα σε αυτούς θα είναι επικουρικοί. Πού είναι αυτές οι προσλήψεις, για να στελεχώσουν το σύστημα; Μου είπατε την προηγούμενη φορά για την πρωτοβάθμια ότι μέχρι τέλος του χρόνου θα είχατε προσλάβει δύο χιλιάδες συμβασιούχους διετούς για την πρωτοβάθμια. Τους προσλάβατε; Θεομπαίχτες είστε! Κοροϊδεύετε τον κόσμο! Γι’ αυτό και αρχίζει η κατάρρευση -αυτή είναι η πραγματικότητα- μ’ αυτές τις ενέργειες στις οποίες προβαίνετε, οι οποίες πραγματικά είναι θλιβερές απέναντι στους πιο αδύναμους ανθρώπους. Σας πείραξε ο ΣΥΡΙΖΑ; Ωραία, ο ΣΥΡΙΖΑ το έκανε. Είναι κακός. Εσείς που είστε οι καλοί γιατί το γυρίζετε πίσω και δεν το εφαρμόζετε; Άρα, έχετε άλλα στο μυαλό σας.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Κουρουμπλή.

Τον λόγο έχει ο Υπουργός κ. Πλεύρης.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα τα βάζουμε όλα σε μια σειρά. Άνθρακας ο θησαυρός ότι το 2016 είχαμε συνταγογράφηση σε ιδιώτες. Εάν, λοιπόν, είναι νεοφιλελεύθερο το μέτρο το οποίο αναφέρουμε, νεοφιλελεύθερη ρύθμιση είχε ο ΣΥΡΙΖΑ και εφάρμοσε το 2016-2019.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Αφήστε το 2016! Για το 2019 μιλάμε!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Κουρουμπλή. Δεν υπάρχει άλλος που να διακόπτει! Πρωτοτυπείτε στις διακοπές!

Μην καταγράφετε τίποτα από τις διακοπές του κ. Κουρουμπλή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, δεν σημαίνει ότι πρέπει να διακόπτετε, όταν διαφωνείτε. Σας παρακαλώ. Είστε πρωτοτυπία στις διακοπές.

Συνεχίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα διακόψει κι άλλες φορές.

Άρα, λοιπόν, εφαρμόζουμε τη διάταξη 2016-2019 του ΣΥΡΙΖΑ. Αν είναι ανάλγητος ο ΣΥΡΙΖΑ, είμαστε ανάλγητοι κι εμείς. Αν ο ΣΥΡΙΖΑ έκανε, όπως λέει, το 2016 την τρομακτική μεταρρύθμιση στους ανασφάλιστους…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, σας παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τώρα θα τον δείτε πώς θα διακόψει.

Δεύτερον, καθ’ όλη τη διάρκεια της θητείας του κ. Κουρουμπλή δεν έγινε απολύτως τίποτα νομοθετικά για το θέμα των ανασφάλιστων. Στηρίχθηκε στην απόφαση του κ. Βορίδη. Υπουργός εννέα μήνες ήταν. Εγώ και η κ. Γκάγκα δεν είμαστε εννέα μήνες. Εννέα μήνες δεν έκανε τίποτα για τους ανασφάλιστους. Στηρίχθηκε…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας ενοχλεί…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, μάθετε να ακούτε. Δεν θα μιλάτε διαρκώς. Θα ακούτε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ πάρα πολύ.

Να μη γράφετε καμμία διακοπή του κ. Κουρουμπλή. Απολύτως καμμία!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εγώ δεν μιλάω με γνώμες, μιλάω με δεδομένα. Εννέα μήνες ως Υπουργός δεν κάνατε τίποτα για τους ανασφάλιστους. Τεσσεράμισι χρόνια ως κυβέρνηση είχατε το καθεστώς που είχαμε τώρα και το αλλάξατε τρεις μήνες πριν πέσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τρίτο δεδομένο: Τα προβλήματα που υπάρχουν και τα αναγνωρίσαμε αμέσως, θα διορθωθούν, αλλά το μέτρο θα εφαρμοστεί προκειμένου να διασφαλιστεί η διαδικασία, ώστε να μη λαμβάνουν άνθρωποι που δεν δικαιούνται.

Τέταρτον, επειδή ειπώθηκε και γι’ αυτό που παρέλαβε, εννέα μήνες η κυβέρνηση του ΣΥΡΙΖΑ που δεν πήρε ένα σεντ από την Ευρωπαϊκή Ένωση, πλήρωνε τα πάντα με τα λεφτά που άφησε η κυβέρνηση Σαμαρά το 2015. Πώς τα πλήρωνε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πώς πληρώνατε μισθούς και συντάξεις εννέα μήνες;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, σε καλό σας! Ματιασμένος είστε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Σε καλό σας! Δεν έχετε καθόλου το δικαίωμα, κύριε Κουρουμπλή, να διακόπτετε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα, με διακόπτετε συνέχεια.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, όταν κάτι δεν σας αρέσει, μη διακόπτετε. Να μιλάμε με πολιτικά επιχειρήματα. Είχατε τη δυνατότητα. Σας έδωσα διπλάσιους χρόνους στην πρωτολογία και τη δευτερολογία να τα αναπτύξετε. Τώρα μη διακόπτετε. Σας παρακαλώ! Να μη λάβω άλλο μέτρο!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Δεν μπορείτε να ακούσετε άλλη άποψη!

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** ……

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ! Καθίστε σε ησυχία!

Συνεχίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εννιά μήνες, λοιπόν, το κράτος συντηρούνταν αποκλειστικά και μόνο με το ταμείο που υπήρχε, αφού σας είχε κόψει τη χρηματοδότηση η Ευρωπαϊκή Ένωση. Και σας είχαμε διασφαλίσει με μηδέν οικονομική λειτουργία…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, δεν είναι δυνατόν να γίνεται αυτό.

**ΠΡΟΕΔΡΕΥΩΝ (Αθανάσιος Μπούρας):** Κύριε Κουρουμπλή, μη με αναγκάσετε να σας αποβάλω από την Αίθουσα.

Και να σας πω και κάτι; Να σεβαστείτε και τον ευγενικό συνάδελφο σας, τον κ. Λογιάδη, γιατί την ίδια αγωνία έχει και αυτός και όλοι μας για τους πολίτες που υπηρετούμε. Μην κάνετε αυτούς -μην πω πώς τους λέμε- για να δείξετε ότι εσείς είστε ο δυναμικός. Σας παρακαλώ, μην ξαναδιακόψετε, γιατί θα με αναγκάσετε να σας πω πολύ βαρύτερα λόγια. Σας παρακαλώ. Σεβαστείτε τον διπλανό συνάδελφό σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Ούτε και το Προεδρείο δεν σέβεστε. Και τώρα το ίδιο κάνετε. Δεν έχετε το δικαίωμα. Μη νομίσετε ότι έχετε τέτοιο δικαίωμα. Δεν σέβεστε τον κ. Λογιάδη που ευπρεπώς τοποθετήθηκε στην πρωτολογία και στη δευτερολογία, αλλά θέλετε να δημιουργείτε εντυπώσεις. Δεν περνάνε αυτά, κύριε Κουρουμπλή. Πολιτευόμαστε χρόνια και εμείς. Την ξέρουμε την πιάτσα. Αφήστε αυτά και μην ξαναδιακόψετε. Σας παρακαλώ θερμά. Μη μιλάτε. Δεν έχετε τον λόγο.

Κύριε Υπουργέ, απαντήστε, σας παρακαλώ. Γιατί δεν πάει άλλο αυτή η κατάσταση με τον κ. Κουρουμπλή.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το μαζεύουμε πάλι.

Άρα, υπουργική απόφαση Βορίδη. Εννέα μήνες υπουργίας Κουρουμπλή δεν αλλάζει τίποτα για τους ανασφάλιστους. Το 2016 στην πραγματικότητα κωδικοποιείται όλο το σύνολο των διατάξεων που υπήρχε για τους ανασφάλιστους και αυτό το καθεστώς ισχύει μέχρι τον Μάρτιο του 2019. Αυτό το καθεστώς επαναφέρεται ακριβώς και θα γίνουν όλες οι σωστές διορθώσεις, προκειμένου να μην ταλαιπωρούνται οι ανασφάλιστοι -για να ηρεμήσουμε την κουβέντα-, αλλά παράλληλα να μην πληρώνει και 150 εκατομμύρια ευρώ παραπάνω ο Έλληνας φορολογούμενος. Γιατί σεβαστό όλο αυτό το οποίο αναφέρετε για τους ανασφάλιστους, αλλά καλύπτονται οι δαπάνες τους από τα χρήματα που βάζουν οι ασφαλισμένοι. Οπότε οι ασφαλισμένοι συμπολίτες μας θέλουν να ξέρουν ότι δεν θα πληρώνουν 150 εκατομμύρια παραπάνω.

Πολύ σωστά θέσατε αυτό το κομμάτι. Προφανέστατα, όλα αυτά θα λυθούν και με τον ηλεκτρονικό φάκελο του ασθενούς, καθώς ήδη έχουμε ολόκληρο κονδύλι στο Ταμείο Ανάκαμψης, και προφανέστατα, όταν μπουν οι διαδικασίες, και με τους συνταγογραφικούς κόφτες και με τα θεραπευτικά πρωτόκολλα. Ήδη έχουμε πάρει πάρα πολύ δύσκολα μέτρα, που αφορούν τη φαρμακοβιομηχανία. Και ερχόμαστε εδώ πέρα και λέμε ότι πάμε σε κλειστούς προϋπολογισμούς ανά κατηγορία φαρμάκων, για να δούμε ποιος εξυπηρετεί ή δεν εξυπηρετεί τη φαρμακοβιομηχανία. Ερχόμαστε εδώ και λέμε ότι, αν χρειαστεί θα αλλάξει ο κόφτης προστασίας 7% στις τιμές των φαρμάκων. Να δούμε ποιοι έβαζαν τους κόφτες προστασίας. Ερχόμαστε εδώ και λέμε ότι βάζουμε τις διαπραγματεύσεις και θα κληθούν οι εταιρείες να πάνε να διαπραγματευτούν και από τις συγκεκριμένες διαπραγματεύσεις θα ζητήσουμε τις εκπτώσεις, αλλά προσέξτε με τι κριτήριο, γιατί αυτά τα άλλαξε ο ΣΥΡΙΖΑ.

Ο ΣΥΡΙΖΑ παρέλαβε τιμολόγηση, κυρίες και κύριοι συνάδελφοι, από τις τρεις χαμηλότερες χώρες της Ευρωπαϊκής Ένωσης και χωρίς κόφτη τιμής. Δηλαδή παίρναμε τις τρεις χαμηλότερες χώρες από την Ευρωπαϊκή Ένωση και όσο πάει η τιμή κάτω. Και τι καθεστώς τιμολόγησης παρέδωσε; Τις δύο χαμηλότερες χώρες της Ευρωζώνης, άρα πλούσιες χώρες, και κόφτη 7%. Δηλαδή, αν ένα φάρμακο που κάνει 3000 ευρώ σε μια χώρα έχει πέσει 50%, εδώ θα πέφτει 7%. Έτσι έφτασε το clawback να είναι στο 1,5 διεκατομμύριο. Διότι υπήρχε προστασία στη φαρμακοβιομηχανία.

Ερχόμαστε, λοιπόν, εμείς και τους λέμε ότι θα πάτε στην επιτροπή διαπραγμάτευσης και θα φέρετε τη χαμηλότερη τιμή σας στην Ευρωπαϊκή Ένωση. γιατί δεν το κάνει αυτό o ΣΥΡΙΖΑ;- και την κατανάλωση που έχετε στην Ευρωπαϊκή Ένωση. Διότι δεν είναι δυνατόν αυτή τη στιγμή να βρίσκουμε λίστες, όπου συνολικά στην Ελλάδα υπάρχουν εταιρείες που κάνουν αναλογικά πολύ περισσότερες πωλήσεις από ό,τι κάνουν ανά εκατό χιλιάδες κατοίκους στη Γερμανία ή σε άλλες χώρες. Και αυτή θα είναι μια πλήρης πολιτική που θα στοχεύει να μην έχουμε τα θηριώδη clawback, γιατί είναι παράλογο και αδικία να έχεις 1,5 δισεκατομμύριο clawback. Να παίρνει ο Έλληνας ασφαλισμένος και ανασφάλιστος τα καλύτερα φάρμακα που μπορεί να πάρει στην ποσότητα που πρέπει να τα πάρει.

Αυτά, λοιπόν, είναι πυροσβεστικά μέτρα και τα διαρθρωτικά μέτρα είναι όπως περιγράφηκαν: ο ηλεκτρονικός φάκελος, οι συνταγογραφικές οδηγίες, η δυνατότητα των θεραπευτικών πρωτοκόλλων. Και εδώ θα έχουμε μια συνολική πολιτική, γιατί για πρώτη φορά δεσμευτήκαμε και απέναντι και στην Ευρωπαϊκή Ένωση ότι ένα καθεστώς το οποίο παρακολουθούμε συνεχώς να διογκώνεται εις βάρος και του ΕΟΠΥΥ και το αφήνουμε, δεν θα συνεχιστεί. Θα πάρουμε όλα τα διαρθρωτικά μέτρα. Μέσα στο πλαίσιο των διαρθρωτικών μέτρων ήταν και αυτό. Οπότε όπου υπάρχει πρόβλημα θα διορθωθεί, αλλά η λογική του είναι να μην πληρώνουμε 150 εκατομμύρια παραπάνω για ανθρώπους οι οποίοι δεν βρίσκονται στην ελληνική επικράτεια. Θα διορθώσουμε τις αβελτηρίες που υπάρχουν.

Και κύριε Κουρουμπλή, για να τελειώνουμε, επειδή πολλά είπατε σήμερα, να πω ότι όλοι θα κριθούμε από τον ελληνικό λαό. Όλοι θα κριθούμε για τις πολιτικές μας. Εσείς, όμως, κριθήκατε και από τον Αλέξη Τσίπρα και είστε διαγεγραμμένος από την κοινοβουλευτική του ομάδα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Και να πω άλλη μία φορά ακόμα κάτι το οποίο λέω τακτικά. Οι επίκαιρες ερωτήσεις έχουν παιδευτικό χαρακτήρα εκτός του ενημερωτικού και περιμένει ο κόσμος να ακούσει με ευπρέπεια και τον ερωτώντα Βουλευτή και τον Υπουργό, γιατί έχει ενδιαφέρον, για διάφορα πράγματα. Και οι συνάδελφοι ερωτούν κάποια πράγματα, αλλά και οι Υπουργοί απαντούν σχετικά, σύμφωνα με το κυβερνητικό τους πρόγραμμα. Από εκεί και πέρα, οι άναρχες διακοπές είναι ανεπίτρεπτες μέσα στο Κοινοβούλιο.

Τώρα να κάνω μια ανακοίνωση, πριν συνεχίσουμε με τις ερωτήσεις στις οποίες θα απαντήσει η Αναπληρώτρια Υπουργός Υγείας, κ. Ασημίνα Γκάγκα.

Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Σύσταση εταιρειών μέσω των Υπηρεσιών Μιας Στάσης (Υ.Μ.Σ.) και τήρηση του Γενικού Εμπορικού Μητρώου (Γ.Ε.ΜΗ.) - Ενσωμάτωση της Οδηγίας (ΕΕ) 2019/1151 του Ευρωπαϊκού Κοινοβουλίου και του Συμβουλίου της 20ής Ιουνίου 2019 για την τροποποίηση της Οδηγίας (ΕΕ) 2017/1132, όσον αφορά τη χρήση ψηφιακών εργαλείων και διαδικασιών στον τομέα του εταιρικού δικαίου (L 186)».

Και συνεχίζουμε με την τρίτη με αριθμό 578/28-3-2022 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Τα οξυμένα προβλήματα της κεντρικής αποστείρωσης του Γενικού Νοσοκομείου Λάρισας».

Κύριε Λαμπρούλη, έχετε τον λόγο για την πρωτολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Επανερχόμαστε στην παρούσα Κυβέρνηση με την ερώτηση για την αποστείρωση των γενικών νοσοκομείων. Στην δευτερολογία, αν χρειαστεί, μπορώ να πω πιο συγκεκριμένα, αλλά είχαμε κάνει αντίστοιχη επερώτηση και το 2018 με κυβέρνηση ΣΥΡΙΖΑ που αφορούσε το ίδιο θέμα, μεταφέροντας την αγωνία και την καταγγελία ή τις καταγγελίες, αν θέλετε, των ίδιων των εργαζομένων στον χώρο της αποστείρωσης του γενικού νοσοκομείου για τα προβλήματα λειτουργίας τους, τα οποία πλέον εδώ και χρόνια είναι άκρως επικίνδυνα και ενδεχομένως να προκύψει και κίνδυνος για τη ζωή τους.

Συγκεκριμένα, υπάρχουν τρεις κλίβανοι με είκοσι έξι χρόνια λειτουργίας, αλλά με προδιαγραφές λειτουργίας δεκαπενταετίας, που σημαίνει ότι εδώ και έντεκα, δώδεκα χρόνια περίπου λειτουργούν πέραν των προδιαγραφών. Παράλληλα, εντοπίζονται τα προβλήματα που έχουν να κάνουν με την παλαιότητα των πλυντηρίων της αποστείρωσης, αντίστοιχα των υδραυλικών εγκαταστάσεων, που προφανώς δημιουργούν προβλήματα, όπως οι ίδιοι οι εργαζόμενοι αναφέρουν, στην ποιότητα αποστείρωσης, αντίστοιχα απολύμανσης και προβλήματα στο πλαίσιο της συντήρησης αυτών των μηχανημάτων λόγω της παλαιότητας των υδραυλικών εγκαταστάσεων. Αντίστοιχα, το τελευταίο που έγινε πριν από δύο-δυόμισι μήνες περίπου, η εταιρεία που είχε την ευθύνη συντήρησης με έγγραφό της, που κοινοποίησε στο Γενικό Νοσοκομείο της Λάρισας επικαλούμενη την πραγματικότητα εξάλλου της παλαιότητας του εξοπλισμού, ενημέρωσε ότι δεν υπάρχουν πλέον και δεν μπορούν να εξευρεθούν ανταλλακτικά, ενώ, όταν χρειάζονταν και στο προηγούμενο διάστημα, αξιοποιούνταν μεταχειρισμένα από κλιβάνους που έχουν αποσυρθεί.

Τα ερωτήματα, λοιπόν, είναι τα εξής: Η διοίκηση του νοσοκομείου της 5ης ΥΠΕ, το Υπουργείο, θα παρέμβουν, ώστε να αντικατασταθούν άμεσα οι κλίβανοι με αντίστοιχης σύγχρονης τεχνολογίας και να εγκατασταθούν παράλληλα νέα σύγχρονα πλυντήρια, στεγνωτήρια, θερμοσυγκολλητικό μηχάνημα, όπως αναφέρουν και οι ίδιοι οι εργαζόμενοι, καθώς και ο απαραίτητος εξοπλισμός της κεντρικής αποστείρωσης του νοσοκομείου; Και φυσικά τα ζητήματα κάλυψης του προσωπικού, που οι ανάγκες και σε αυτόν τον χώρο είναι τεράστιες και κλιβανείς και νοσηλευτικό προσωπικό πλήρους και αποκλειστικής απασχόλησης.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λαμπρούλη.

Η κυρία Υπουργός έχει τον λόγο για να πρωτολογήσει.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα.

Ευχαριστώ, για την ερώτηση. Ξέρω ότι τα προβλήματα στο Νοσοκομείο Λάρισας, τα οποία όπως λέτε είναι από πολύ καιρό. Για τον μεν κλίβανο πλάσματος, όπως ξέρετε, η όλη διαδικασία ξεκίνησε πριν πολλά χρόνια. Το 2018 ξεκίνησε ο διαγωνισμός, ο οποίος διενεργήθηκε τελικά στις 6-10-2020. Ήταν ανοιχτός, ηλεκτρονικός δημόσιος διαγωνισμός για την προμήθεια ενός κλιβάνου πλάσματος. Υπήρξε μία προσφυγή σε αυτό τον διαγωνισμό και το Γενικό Νοσοκομείο της Λάρισας στις 8-4-2021 αποφάσισε να αποδεχθεί και να συμμορφωθεί με την απόφαση της ΑΕΠ και να παραγραφεί η διαγωνιστική διαδικασία με νέες τεχνικές προδιαγραφές. Εντέλει, αυτή η προμήθεια του κλιβάνου πλάσματος μέσω της διαδικασίας ακυρώθηκε, το ποσό που αντιστοιχούσε προστέθηκε, όπως ξέρετε, στην προμήθεια του νέου αξονικού τομογράφου του νοσοκομείου και τέθηκε μεν ο κλίβανος πλάσματος στα μηχανήματα που πρόκειται να εγκριθούν από το ΕΣΠΑ, αλλά επειδή αυτό θα πάει κάποιο διάστημα, είπαμε να το απεντάξουμε από το ΕΣΠΑ και ήδη προχωράμε με προμήθεια από το νοσοκομείο. Άρα, ο κλίβανος πλάσματος προχωράει και θα γίνει με προμήθεια από το ίδιο το νοσοκομείο.

Τώρα, όσον αφορά τον κλίβανο για την αποστείρωση, για το πλυντήριο των ιατρικών εργαλείων, διενεργήθηκε στις 14-5-2021 ηλεκτρονικός ανοιχτός διαγωνισμός. Η συνολική δαπάνη ήταν 139.500 με τον ΦΠΑ. Η επιτροπή αξιολόγησης του διαγωνισμού κατέθεσε το πρώτο πρακτικό ελέγχου δικαιολογητικών και για τα δύο είδη την 1η Μαρτίου 2022 και το Διοικητικό Συμβούλιο του Γενικού Νοσοκομείου Λάρισας στην όγδοη συνεδρίαση της 18ης Μαρτίου του τρέχοντος έτους 2022 ενέκρινε και το πρακτικό για τον κλίβανο αποστείρωσης και το αντίστοιχο για το πλυντήριο ιατρικών εργαλείων και ο διαγωνισμός συνεχίζεται. Τώρα, όσον αφορά για το προσωπικό, υπάρχουν τέσσερις κλιβανείς όχι τρεις και επτά υπάλληλοι μόνιμου νοσηλευτικού προσωπικού. Δεν παρατηρούνται προβλήματα στο νοσοκομείο.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει για να δευτερολογήσει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ¨ Αντιπρόεδρος της Βουλής):** Έχω εδώ τα έγγραφα του τμήματος της αποστείρωσης και θα τα καταθέσω στα Πρακτικά, για να λάβετε και εσείς υπ’ όψιν σας τα όσα καταθέτουμε με την επίκαιρη ερώτηση.

(Στο σημείο αυτό ο Βουλευτής και ΣΤ΄ Αντιπρόεδρος της Βουλής κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, θέλω να σας επισημάνω ένα-δύο πράγματα. Αυτή τη στιγμή είναι τρεις κλίβανοι -επαναλαμβάνω, το είδατε και στην ερώτηση- δεν ξέρω πότε θα προμηθευτεί το νοσοκομείο τον κλίβανο πλάσματος, αλλά ανά πάσα στιγμή δεν ξέρουμε τί μπορεί να συμβεί -το καταλαβαίνετε, λειτουργείτε στα νοσοκομεία χρόνια- αυξάνοντας τις πιέσεις ενός τέτοιου μηχανήματος. Δεν ξέρω τι ατύχημα μπορεί να δημιουργήσει, όχι μόνο για τους εργαζόμενους στην αποστείρωση, που είναι κοντά στα μηχανήματα, αλλά και στον υπόλοιπο χώρο της αποστείρωσης. Όπως είναι η χωροθέτηση της αποστείρωσης, εγκυμονεί και κινδύνους ασθενών διπλανών τμημάτων που γειτνιάζουν με την αποστείρωση, ακόμη και συνοδών, με δυσάρεστες -το απευχόμαστε- συνέπειες.

Το δεύτερο έχει να κάνει με το τι θα γίνει με τα ζητήματα -όπως σας έχουμε καταθέσει και στα ερωτήματα- των πλυντηρίων, τι θα γίνει με το πεπαλαιωμένο δίκτυο των υδραυλικών εγκαταστάσεων και φυσικά τι θα γίνει με το προσωπικό; Εκ παραδρομής δεν σημειώθηκε ότι πέντε είναι οι θέσεις που προβλέπονται. Τέσσερις είναι κατειλημμένες, εμείς βάλαμε τρεις, γιατί η μία θέση είναι σε αναστολή, του κλιβανέα τέλος πάντων. Από εκεί και πέρα, εμείς αναδείξαμε και καταγράψαμε τα προβλήματα, όπως μας τα έδωσαν οι ίδιοι οι εργαζόμενοι σε ό,τι αφορά το νοσηλευτικό προσωπικό που απαιτείται. Δείτε, όμως, κάτι το οποίο οφείλω να το καταθέσω στη δημόσια συζήτηση -δημόσιος είναι ο διάλογος εδώ- και είναι το εξής: Ενώ κατατέθηκε η επίκαιρη ερώτηση για το θέμα αυτό και αναδείχθηκε, η διοίκηση -και δεν είναι προσωπικό ζήτημα- προχώρησε σε ένα -δική μου έκφραση- μπαράζ «εκβιασμών» και επίθεσης απέναντι στους εργαζόμενους της αποστείρωσης. Πρώτον, αυτό.

Δεύτερον, απ’ ό,τι ακούμε, προγραμματίζει ΕΔΕ για τις επιτροπές ή για τη διαγωνιστική επιτροπή για κωλυσιεργία του έργου της, όταν η ίδια η διοίκηση ή οι ίδιες οι διοικήσεις έχουν τη δυνατότητα να σταματούν κάποιους διαγωνισμούς για οποιουσδήποτε λόγους. Και εδώ στο συγκεκριμένο από ό,τι αναφέρεται σταμάτησε η όλη διαδικασία με ευθύνη των όποιων διοικούντων του διαγωνισμού. Εσείς αναφέρετε άλλα προβλήματα, άλλα ζητήματα, ενστάσεις κ.λπ., εδώ ήταν θέμα οικονομικό γιατί -λέει- μεταφέρθηκε το κονδύλι που προοριζόταν για τους κλιβάνους, για την αγορά του αξονικού. Και τώρα τί; Υπάρχει κονδύλι ή δεν υπάρχει; Και πότε θα γίνει αυτό;

Κοιτάξτε, βεβαίως είναι συγκεκριμένα τα ζητήματα, αλλά εμείς περιμένουμε να μας πείτε συγκεκριμένο χρονοδιάγραμμα και από τη διοίκηση προφανώς του νοσοκομείου, την 5η ΥΠΕ, αλλά κυρίως από το Υπουργείο. Συγκεκριμένο χρονοδιάγραμμα για το πότε η αποστείρωση του Γενικού Νοσοκομείου Λάρισας θα έχει καινούργια μηχανήματα κλιβάνους, πλυντήρια κ.λπ., ούτως ώστε να μπορούν να ανταποκριθούν στις απαιτήσεις λειτουργίας του νοσοκομείου, διότι όπως καλά γνωρίζετε η αποστείρωση σε κάθε νοσοκομείο είναι η ραχοκοκαλιά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λαμπρούλη.

Η κυρία Υπουργός έχει τον λόγο για τη δευτερολογία της.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας απαντήσω, μήπως μπλέξαμε τα δύο πράγματα. Η αντικατάσταση του κλιβάνου πλάσματος που είναι το πρώτο πράγμα, στο οποίο αναφερθήκατε και αναφέρθηκα και εγώ, είναι ένα ποσό 145.000 ευρώ. Σας είπα αυτό κατατέθηκε στην αγορά που ήταν η συμφωνία με τη «SIEMENS». Αυτό κατατέθηκε στην αναβάθμιση του αξονικού για να αγοράσει το νοσοκομείο ένα καλύτερο αξονικό από αυτό που είχε προγραμματιστεί αρχικά, γιατί αφού είχε καθυστερήσει τόσο πολύ και οι αξονικοί προχώρησαν σε τεχνολογία, αξίζει τον κόπο να πάρουμε έναν καλύτερο αξονικό για τα νοσοκομεία. Αυτός ο κλίβανος, λοιπόν, μπαίνει στις προμήθειες του νοσοκομείου και αγοραστεί σύντομα από το ίδιο το νοσοκομείο, για να μην περιμένουμε το ΕΣΠΑ και πάμε πιο αργά. Ακριβώς, γι’ αυτό που λέτε για να έχουμε σύντομα τον κλίβανο πλάσματος.

Όσον αφορά τώρα τον άλλο κλίβανο, η αντικατάσταση και προμήθεια του νέου κλιβάνου είναι ήδη σε διαγωνιστική διαδικασία. Η ΕΔΕ στην οποία αναφέρεστε έγινε, γιατί αν και η διαγωνιστική διαδικασία θα έπρεπε να έχει ένα πρακτικό για τον διαγωνισμό, ο διαγωνισμός διενεργήθηκε στις 14-5-2021 και το πρακτικό κατατέθηκε την 1η Μαρτίου του 2022. Γι’ αυτό διενεργείται η ΕΔΕ. Δηλαδή, ο διαγωνισμός άργησε, γιατί άργησε το πρακτικό οκτώ-εννιά μήνες να κατατεθεί. Άρα, η ΕΔΕ αφορά αυτή τη διαδικασία. Και οι δύο διαγωνισμοί προχωρούν κανονικά.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Συνεχίζουμε με τη συζήτηση της τρίτης με αριθμό 579/28-3-2022 επίκαιρης ερώτησης δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, με θέμα: «Τα προβλήματα του κέντρου αιμοδοσίας στο Γ.Ν. «Βενιζέλειο-Πανάνειο» Ηρακλείου».

Ο κ. Συντυχάκης έχει τον λόγο για να πρωτολογήσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, η ερώτηση αφορά το κέντρο αίματος του Βενιζέλειου Νοσοκομείου στο Ηράκλειο, που αποτελεί ένα από τα τέσσερα δημόσια κέντρα αίματος στη χώρα και είναι το μοναδικό σε δημόσιο νοσοκομείο της Κρήτης και παρακολουθεί ετησίως έξι χιλιάδες ασθενείς που ακολουθούν αντιπηκτική αγωγή. Μιλάμε τώρα για ένα τεράστιο, ανεκτίμητο έργο αυτού του κέντρου. Ωστόσο, ο κίνδυνος να κλείσει είναι μεγάλος λόγω της υποστελέχωσης κυρίως ως αποτέλεσμα της διαχρονικής πολιτικής της υποχρηματοδότησης της υγείας και από τη δική σας Κυβέρνηση και από τις προηγούμενες κυβερνήσεις.

Το πρόβλημα βέβαια οξύνεται περισσότερο λόγω των πρόσφατων συνταξιοδοτήσεων γιατρών και βιολόγων. Η αποψίλωσή του από εργαζόμενους θα σημάνει την ακύρωση χιλιάδων ιατρικών πράξεων και πλήθος ασθενών με προδιάθεση σε αιμορραγική ή θρομβωτικά επεισόδια, ασθενείς με θαλασσαιμία και δρεπανοκυτταρική αναιμία και άλλες παθήσεις, οι οποίοι δεν θα μπορούν να υποβάλλονται δωρεάν σε πλήρη ειδικό διαγωνιστικό έλεγχο και να αξιολογούνται από εξειδικευμένο προσωπικό σε δημόσιο νοσοκομείο του νησιού και θα αναγκαστούν φυσικά να πληρώσουν αδρά από την τσέπη τους, καταφεύγοντας στον ιδιωτικό τομέα υγείας.

Θα δοθεί η χαριστική βολή στα τμήματα, που βρίσκονται στην ευθύνη του και είναι μοναδικά στην Κρήτη, όπως για παράδειγμα το τμήμα αιμόστασης και αντιπηκτικής αγωγής, καθώς και η μονάδα πρόληψης μεσογειακής αναιμίας που διασυνδέεται με το Λαϊκό Νοσοκομείο Αθηνών. Να σημειωθεί ότι στην αιμοδοσία ανήκει και το κέντρο αναφοράς AIDS, του οποίου οι δραστηριότητες ήδη έχουν περιοριστεί μετά τη διακοπή της λειτουργίας του ιατρείου ειδικών λοιμώξεων.

Με βάση τα δεδομένα της υποστελέχωσης, θα υπάρξει σημαντικός κίνδυνος για τη θεραπεία των ασθενών και ταυτόχρονα χωρίς επάρκεια αίματος τίθεται σε επισφάλεια και η πραγματοποίηση των χειρουργείων, καθώς το κέντρο αίματος καλύπτει καθημερινά με αίμα και παράγωγα τις ανάγκες των νοσοκομείων και των ιδιωτικών κλινικών σε όλο το νησί. Δημιουργεί, λοιπόν, πολλαπλά σημαντικά προβλήματα σε βάρος της υγείας του πληθυσμού της Κρήτης. Από την εξέλιξη αυτή γίνεται με μαθηματική ακρίβεια φανερό ότι οι ωφελημένοι από αυτήν τη συνειδητή διαχρονική υποβάθμιση και συρρίκνωση του κέντρου αίματος είναι οι ιδιώτες κλινικάρχες στους οποίους σπρώχνονται οι λαϊκές οικογένειες του νησιού.

Σας ρωτάμε, λοιπόν, κυρία Υπουργέ, ποια μέτρα προτίθεται να πάρει η Κυβέρνηση για την πλήρη στελέχωση με μόνιμο, κατάλληλα εκπαιδευμένο προσωπικό του κέντρου αιμοδοσίας του «Βενιζέλειου-Πανάνειου» Νοσοκομείου Ηρακλείου με αύξηση της κρατικής χρηματοδότησης, προκειμένου να εξασφαλιστεί η άρτια λειτουργία του για την πλήρη κάλυψη του λαού με τις υπηρεσίες που οφείλει να παρέχει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Συντυχάκη.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα και πάλι.

Να βάλουμε πρώτα μερικά πράγματα στη σειρά. Στην Ελλάδα υπάρχουν δύο ειδικότητες που ασχολούνται με τις αιματολογικές εξετάσεις, οι βιοπαθολόγοι και οι αιματολόγοι. Και οι δύο ειδικότητες μπορούν να κάνουν αιματολογικές εξετάσεις και να ερμηνεύσουν αιματολογικές εξετάσεις. Ειδική, αν θέλετε, εγκεκριμένη μετεκπαίδευση ή υποειδικότητα πηκτικότητας δεν υπάρχει στην Ελλάδα.

Αυτή τη στιγμή το νοσοκομείο, το οποίο επισκέφθηκα πρόσφατα και έχω εντυπωσιαστεί από τη δουλειά που κάνει, θεωρώ ότι πρέπει να βοηθηθεί πάρα πολύ όσον αφορά τους θαλάμους νοσηλείας, οι οποίοι σαφώς πρέπει να βελτιωθούν, γιατί αυτό που είδα ήταν μεγάλοι θάλαμοι χωρίς τουαλέτα μέσα. Αυτά, λοιπόν, ήδη προγραμματίζονται για να μπουν στο Ταμείο Ανάκαμψης και να βελτιωθούν τα πράγματα για τους ασθενείς που νοσηλεύονται στο «Βενιζέλειο-Πανάνειο».

Να σας πω ότι από εκεί και πέρα το μεν τμήμα αιμοδοσίας έχει αρκετούς γιατρούς και έχει και πέντε βιολόγους, άρα οι εξετάσεις μπορούν να γίνονται κανονικά. Φυσικά, η αιματολόγος διευθύντρια θα κάνει πρόωρη συνταξιοδότηση -είναι καινούργιο αυτό- και θα προσπαθήσουμε να την αντικαταστήσουμε. Να πω όμως παράλληλα ότι υπάρχουν και πέντε αιματολόγοι στο νοσοκομείο στην αιματολογική κλινική, άρα δεν υπάρχει περίπτωση να μείνουν οι ασθενείς χωρίς θεραπεία και χωρίς αγωγή.

Όπως ξέρετε, σήμερα ούτως η άλλως η ιατρική είναι ιατρική πολλαπλών ειδικοτήτων και πολλαπλών ειδικών και όχι μόνο ειδικότητες ιατρικές αλλά και όλοι οι υπόλοιποι δουλεύουμε συνεργατικά, γιατροί, νοσηλευτές, βιολόγοι, μοριακοί βιολόγοι. Όλες αυτές οι ειδικότητες υπάρχουν στο «Βενιζέλειο-Πανάνειο». Υπάρχει η διάθεση όλων των ανθρώπων που εργάζονται στον τομέα της υγείας να παρακολουθήσουν τους ασθενείς και δεν θα μείνει κανένας ασθενής χωρίς παρακολούθηση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Ο κ. Συντυχάκης έχει τον λόγο για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Τώρα τι να πω; Δηλαδή όλα καλώς στο κέντρο αιμοδοσίας; Διότι εδώ υπάρχουν επιστολές της διευθύντριας που κρούουν τον κώδωνα του κινδύνου. Σας είπα ότι πρόκειται για ένα πολύ νευραλγικό κέντρο, με εννέα τμήματα, με έξι χιλιάδες ασθενείς ετησίως. Δεν παίζουμε τώρα με αυτά. Εγώ δεν είμαι γιατρός όπως είστε εσείς. Μεταφέρω όμως τα αιτήματα των εργαζομένων. Υπάρχουν οι επιστολές της διευθύντριας τις οποίες θα τις καταθέσω στα Πρακτικά. Άρα, δεν λέμε πράγματα που δεν στέκουν.

Στο κέντρο αίματος, με βάση το οργανόγραμμα του νοσοκομείου, αντιστοιχούν εννιά οργανικές θέσεις γιατρών. Αυτή τη στιγμή υπάρχουν τρεις κενές, μία εκ των οποίων μετατράπηκε σε θέση αναισθησιολόγου -προσέξτε- με την αντίθετη γνώμη του επιστημονικού συμβουλίου του νοσοκομείου. Κρατήστε το αυτό. Ωστόσο, από τους επτά γιατρούς που υπηρετούν η συντονίστρια διευθύντρια έχει καταθέσει χαρτιά για παραίτηση αρχές του 2022. Έχει πει ότι θα βρίσκεται μέχρι τον Μάιο-Ιούλιο στο νοσοκομείο και άλλη μία γιατρός θα συνταξιοδοτηθεί μέσα στο 2022. Επίσης, τα επόμενα δύο χρόνια έχει δηλώσει πρόθεση συνταξιοδότησης άλλος ένας γιατρός λόγω προβλημάτων υγείας. Η δε γιατρός αιματολόγος που συνεπικουρούσε παραιτήθηκε το 2020 και δεν αντικαταστάθηκε. Δηλαδή συνολικά τα επόμενα δύο χρόνια θα έχουμε τρεις αποχωρήσεις γιατρών.

Όπως σας είπα, η κ. Σπυριδάκη, η διευθύντρια, έχει στείλει επιστολές. Η μία είναι 21-5-2021 ανεπίσημη συζήτηση με τον διοικητή του νοσοκομείου και άλλες δύο 2-7-2021 και 10-1-2022, τις οποίες θα καταθέσω στα Πρακτικά. Παρ’ όλα αυτά, η διοίκηση του νοσοκομείου δεν έχει πάρει κανένα μέτρο μέχρι τώρα. Δεν ξέρω αν σας ενημέρωσαν σχετικά. Και λέω κανένα μέτρο, διότι το ξέρει η διοίκηση, το ξέρει η 7η ΥΠΕ. Υποθέτω ότι το ξέρετε κι εσείς αφού πήγατε, αλλά δεν έχει λυθεί το πρόβλημα.

Στην ουσία, επειδή είναι πολιτικό το ζήτημα, δεν είναι θέμα ικανότητας ή ανικανότητας κάποιου υπουργού, κάποιου διοικητή ή της συντονίστριας στην 7η ΥΠΕ, στην ουσία πρόκειται για πολιτική αποδυνάμωσης της δημόσιας υγείας και επιλέγεται με βάση τη λογική του κόστους-οφέλους για το κεφάλαιο και όχι βέβαια με κριτήριο την ενίσχυση των δημόσιων δομών και των κέντρων υγείας. Είναι δηλαδή ένας κρίκος ακόμα σε μια εγκληματική πολιτική της Κυβέρνησης σε βάρος της υγείας του λαού, καθώς την ώρα που ο λαός υποφέρει σε τέτοιες συνθήκες πανδημίας και όξυνσης των προβλημάτων υγείας, την ενδιαφέρει πώς θα ενισχυθεί η επιχειρηματική δράση σε βάρος της υγείας του λαού, διότι δεν μπορεί να εξηγηθεί διαφορετικά. Δηλαδή δεν μπορεί για τόσο μεγάλο χρονικό διάστημα να έχουν επισημανθεί τα προβλήματα και να υπάρχει σιγή νεκροταφείου, δηλαδή κανένα ουσιαστικό μέτρο όλο αυτό το χρονικό διάστημα.

Και αν λάβω υπ’ όψιν μου και από την πρωτολογία σας, δεν φαίνεται στον ορίζοντα να παίρνετε ένα ουσιαστικό μέτρο αντιμετώπισης αυτού του προβλήματος. Και το λέω αυτό, διότι στα θέματα της υγείας δεν χωρούν εκπτώσεις, ούτε υποσχέσεις, ούτε μπαλώματα, ειδικά σε κρίσιμους τομείς όπως είναι το κέντρο αιμοδοσίας. Πρέπει να σταματήσει αυτός ο εμπαιγμός εδώ και τώρα.

Γι’ αυτό, λοιπόν, ζητάμε να ενισχυθεί αποφασιστικά αυτό το κέντρο, να στελεχωθεί πλήρως με κατάλληλα εκπαιδευμένο προσωπικό και συνολικά φυσικά το δημόσιο σύστημα υγείας με μαζικές προσλήψεις υγειονομικού προσωπικού μόνιμου χαρακτήρα.

Ευχαριστώ πολύ, κύριε Πρόεδρε.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Συντυχάκη.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας απαντήσω. Και θα σας απαντήσω μιλώντας από μέσα από τα νοσοκομεία. Μιλάτε απ’ έξω από τα νοσοκομεία, θα μου το επιτρέψετε.

Στην Ελλάδα δεν υπάρχει άλλο τμήμα αιματολογικό τόσο καλά στελεχωμένο κατ’ αρχάς, να ξεκινήσω από εκεί. Οπότε να βάλουμε λίγο τα πράγματα στη θέση τους. Όσα χρόνια είμαι γιατρός στο ΕΣΥ -τριάντα ένα- ποτέ δεν προκηρύχθηκαν θέσεις ανθρώπων που επρόκειτο να συνταξιοδοτηθούν πριν τη συνταξιοδότησή τους. Στις ξένες χώρες, όταν ξέρεις ότι σε έξι μήνες ή σε οκτώ μήνες θα συνταξιοδοτηθεί κάποιος, προκηρύσσεις τη θέση και τον έχεις έτοιμο. Εμείς εδώ περιμένουμε δύο, τρία, πέντε χρόνια, όσο καιρό ξέρω το ελληνικό σύστημα. Τώρα θα βάλουμε από εδώ και πέρα ένα σύστημα που θα μπορεί να προβλέπει ποιοι θα συνταξιοδοτηθούν για να μπορέσουμε να προκηρύξουμε τις θέσεις έγκαιρα και να τις έχουμε στα νοσοκομεία.

Και γενικά είναι σαφές ότι χρειαζόμαστε στην Ελλάδα αυτήν τη στιγμή να κρατήσουμε τους καλούς γιατρούς μέσα στο σύστημα, οι οποίοι φεύγουν γιατί επί σειρά ετών δεν έχουν την ανταποδοτικότητα που θα ήθελαν από το σύστημα, και ψάχνουμε να βρούμε τρόπους για να τους κρατήσουμε στο σύστημα και να διδάξουν τα καινούργια παιδιά που θα μπουν στο σύστημα.

Και πρέπει να έχουμε κριτήρια και για τα νέα παιδιά να μπουν στο σύστημα με ένα όραμα. Αυτά τα κάνουμε και δεν έχουν γίνει –σας διαβεβαιώ- ποτέ.

Άρα δεν θα σας απαντήσω με λόγια πολιτικού. Δεν είμαι πολιτικός, είμαι γιατρός. Θα σας απαντήσω ως γιατρός, ότι το σύστημα το βλέπουμε. Τις συνθήκες και τις αναγκαιότητες τις βλέπουμε με βάση πραγματική, πόσοι άρρωστοι εξετάζονται στο νοσοκομείο, πόσοι άρρωστοι πηγαίνουν στο νοσοκομείο, πόσοι άρρωστοι εμπιστεύονται το νοσοκομείο και τους γιατρούς. Βελτιώνουμε τα θέματα που δεν εμπιστεύεται ο κόσμος και ενισχύουμε επίσης τα τμήματα που εμπιστεύεται ο κόσμος.

Άρα θα τις δείτε τις αλλαγές. Οι θέσεις προκηρύσσονται. Ήδη έχει πάει πάρα πολύ προσωπικό και θα πάει περισσότερο. Σας διαβεβαιώ ότι αυτά δεν είναι μόνο σχέδια, είναι πράγματα που ήδη εξελίσσονται.

Αυτήν τη στιγμή δεν υπάρχει θέμα λειτουργίας των τμημάτων ούτε του ενός ούτε του άλλου. Υπάρχει πλήρης στελέχωση. Η εξέλιξη του χάρτη υγείας και των αναγκών των νοσοκομείων είναι κάτι που ελέγχουμε.

Στην Κρήτη ήμουν πριν από λίγες μέρες. Έχουμε ολοκληρώσει όλο το χάρτη για την Κρήτη. Το σχέδιο θα το δείτε πολύ σύντομα και τα σχέδια είναι για όλα τα νοσοκομεία πολύ σύντομα κοντά σας και θα τα δείτε.

Το βέβαιο είναι ότι θα είναι στελεχωμένα νοσοκομεία. Οι ανάγκες του κόσμου σε πραγματική βάση θα ελέγχονται, όχι με βάση ποιον θέλω να βάλω σε μία θέση, αλλά ποιον πρέπει να έχω σε μία θέση, ποιος είναι εκεί για να βοηθήσει πραγματικά τους ασθενείς και να βοηθήσει τους πολίτες στη χώρα.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Υπουργό.

Στις επόμενες πέντε επίκαιρες ερωτήσεις θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Ξεκινάμε με την πρώτη με αριθμό 563/23-3-2022 επίκαιρη ερώτηση πρώτου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου (Αλέξη) Χαρίτση προς τον Υπουργό Εσωτερικών με θέμα: «Οι εκρηκτικές ανατιμήσεις σε πρώτες ύλες, μεταφορικά κόστη και ενέργεια θέτουν σε κίνδυνο εκατοντάδες έργα της τοπικής αυτοδιοίκησης».

Κύριε Χαρίτση, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, καλησπέρα.

Η κρίση της ακρίβειας, αυτό το ζήτημα το οποίο απασχολεί αυτήν τη στιγμή ολόκληρη την ελληνική κοινωνία, που θερίζει ουσιαστικά το εισόδημα εκατοντάδων χιλιάδων νοικοκυριών, που απειλεί τη βιωσιμότητα δεκάδων χιλιάδων επιχειρήσεων, έχει ακουμπήσει κάθε πλευρά της ελληνικής οικονομίας. Έχουμε αναδείξει αυτό το ζήτημα εδώ και πάρα πολύ καιρό, εδώ και έναν ολόκληρο χρόνο και μιλώ για έναν χρόνο όχι ως σχήμα λόγου. Είναι πραγματικό.

Η πρώτη ερώτηση, την οποία καταθέσαμε κοινοβουλευτικά για το ζήτημα της ακρίβειας, αφορούσε ακριβώς το ζήτημα το οποίο συζητάμε σήμερα, τις εκρηκτικές ανατιμήσεις δηλαδή, στον κατασκευαστικό κλάδο, στις πρώτες ύλες, από τα πρώτα σημάδια τα οποία είχαν ήδη διαφανεί πέρυσι τέτοιο καιρό για ανατιμήσεις, οι οποίες έδειχναν ότι για πάρα πολλά έργα σε όλη τη χώρα θα είναι πάρα πολύ δύσκολη η εκτέλεσή τους, δεδομένων όλων αυτών των εκρηκτικών εκρήξεων της ακρίβειας.

Έχω εδώ χαρακτηριστικά τα στοιχεία της ΕΛΣΤΑΤ, τα οποία δείχνουν πώς μήνα με τον μήνα έχουν αυξηθεί οι τιμές, πώς έχει υπάρξει μεταβολή του δείκτη τιμών υλικών για τον κατασκευαστικό κλάδο.

Το καταθέτω στα Πρακτικά.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και βεβαίως τότε, όταν κάναμε αυτή την ερώτηση που απευθυνόταν στο Υπουργείο Υποδομών και στο Υπουργείο Ανάπτυξης, δυστυχώς, το Υπουργείο Υποδομών δήλωσε αναρμόδιο και το Υπουργείο Ανάπτυξης μάς παρέπεμψε σε ελέγχους, οι οποίοι θα διενεργηθούν από την Επιτροπή Ανταγωνισμού. Κανένα αποτέλεσμα δεν έχουμε λάβει ακόμα σε σχέση με αυτούς τους ελέγχους.

Όμως, κύριε Υπουργέ, η πραγματικότητα αυτή τη στιγμή –και έρχομαι στο δικό σας χαρτοφυλάκιο, γιατί βεβαίως το ζήτημα είναι πολύ ευρύτερο, αλλά για να μιλήσουμε αμιγώς για τα ζητήματα της αυτοδιοίκησης- είναι ότι εκατοντάδες έργα σε όλη τη χώρα απειλούνται με διακοπή εργασιών. Απειλούν εργολάβοι ότι θα φύγουν από τα έργα γιατί δεν μπορούν να ανταποκριθούν πλέον στα υπερβάλλοντα κόστη αυτών των έργων.

Δεν μπορώ προφανώς, δεν έχω τον χρόνο, να μιλήσω για κάθε ένα έργο ξεχωριστά. Γνωρίζετε πάρα πολύ καλά –τα συζήτησε και η ΚΕΔΕ πριν από λίγες ημέρες- πόσα πολλά είναι αυτά τα έργα, τα οποία αυτή τη στιγμή απειλούνται.

Θα σας πω ενδεικτικά μόνο για ένα έργο από την περιοχή μου, το οποίο το γνωρίζω πάρα πολύ καλά. Έχει να κάνει με τον αγωγό ύδρευσης στον Δήμο της Καλαμάτας, ένα έργο το οποίο χρηματοδοτήθηκε τα προηγούμενα χρόνια από την κυβέρνηση του ΣΥΡΙΖΑ. Εντάχθηκε, υλοποιείται αυτό το διάστημα, αυτούς τους μήνες και κινδυνεύει, όπως και ο ίδιος ο δήμαρχος Καλαμάτας έχει δηλώσει, αυτή τη στιγμή να σταματήσει, να διακοπούν οι εργασίες ακριβώς λόγω αυτών των εκρηκτικών ανατιμήσεων.

Σε ένα τέτοιο περιβάλλον, που την υλοποίηση αυτών των έργων την έχουμε ανάγκη περισσότερο από ποτέ λόγω της οικονομικής κρίσης, που δίνουν θέσεις εργασίας όλα αυτά τα έργα και οι μικρές και μεσαίες τεχνικές εταιρείες που δραστηριοποιούνται σε αυτά σε όλη την Ελλάδα, ζητώ να μάθω από εσάς –μιας και οι συνάδελφοί σας από τα άλλα Υπουργεία δεν έχουν απαντήσει στις σχετικές ερωτήσεις- αν υπάρχει και ποιο είναι το σχέδιο της Κυβέρνησης για να αντιμετωπίσει αυτό το εκρηκτικό πρόβλημα και να μπορέσουν τα έργα αυτά να προχωρήσουν ομαλά και να υλοποιηθούν προς όφελος των τοπικών οικονομιών και των τοπικών κοινωνιών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για την απάντησή σας

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Ευχαριστώ, κύριε Χαρίτση, για την ερώτηση.

Πραγματικά, είναι ένα πολύ σοβαρό θέμα αυτό που θίγετε και έχει να κάνει με την εισαγόμενη ενεργειακή κρίση και τις ανατιμήσεις που αυτή προκαλεί μεταξύ των άλλων και στα υλικά, τα οποία σχετίζονται με την κατασκευή δημοσίων έργων.

Ιδίως για τα θέματα που ρωτάτε για τα έργα που υλοποιούνται μέσω των προγραμμάτων του Υπουργείου Εσωτερικών, έχω να πω ότι εμείς εφαρμόζουμε τη σχετική απόφαση του Υπουργείου Υποδομών και Μεταφορών από 2-10-2021 και την εγκύκλιο που εκδόθηκε από 19-1-2022, με την οποία προβλέπεται ένας συντελεστής αναπροσαρμογής για τον προϋπολογισμό των έργων αυτών.

Σύμφωνα με πληροφορίες που έχω από τις υπηρεσίες του Υπουργείου Εσωτερικών, η εφαρμογή αυτή έχει να κάνει με αναθεωρήσεις των προϋπολογισμών που υποβάλλουν οι φορείς και μέχρι στιγμής φαίνεται αυτές οι αναθεωρήσεις να καλύπτονται από τις εκπτώσεις, οι οποίες έχουν δοθεί από τους αναδόχους.

Παρακολουθούμε βέβαια το θέμα στενά με το αρμόδιο Υπουργείο Υποδομών και Μεταφορών και εδώ υπάρχουν δύο πτυχές του προβλήματος. Εάν συνεχίσει αυτή η κατάσταση των ανατιμήσεων, θα πρέπει να γίνουν δύο παρεμβάσεις:

Η μία αφορά τον χρόνο και η άλλη το χρήμα, όπως αντιλαμβανόμαστε. Ο χρόνος έχει να κάνει με ενδεχόμενες παρατάσεις, ώστε να μην κηρύσσονται έκπτωτοι οι ανάδοχοι και μείνουμε με έργα τα οποία θα μείνουν στον αέρα, κάτι που κανείς φαντάζομαι δεν το επιθυμεί και δεν είναι πεδίο αυτό ούτε μικροπολιτικής ούτε άλλης αντιπαράθεσης, είναι κοινής λογικής. Το δεύτερο είναι εάν υπάρχει η δυνατότητα αυτοί οι ήδη τροποποιημένοι προϋπολογισμοί να αναθεωρηθούν έτι περαιτέρω, αναφορικά με τον προϋπολογισμό τους.

Για το δεύτερο στοιχείο επιφυλάσσομαι για μια συνολικότερη απάντηση από πλευράς της Κυβέρνησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Χαρίτση, έχετε τον λόγο για τη δευτερολογία σας.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, επειδή πραγματικά το πρόβλημα είναι εκρηκτικό, έχω μαζέψει εδώ και έχω να καταθέσω στα Πρακτικά τις επιστολές που έχουν στείλει το τελευταίο διάστημα οι αρμόδιες ενώσεις και οι σύνδεσμοι των τεχνικών εταιρειών.

Διαβάζω πολύ χαρακτηριστικά –θα δείτε το σύνολο των επιστολών στα Πρακτικά- από την Πανελλήνια Ένωση Διπλωματούχων Μηχανικών Εργοληπτών Δημοσίων Έργων: «Τα έργα υποδομής που πρόκειται να υλοποιηθούν στο άμεσο μέλλον είναι πολυάριθμα και οι προϋπολογισμοί τους μεγάλοι, γεγονός το οποίο σημαίνει ότι η μη οριστική επίλυση του προβλήματος, με δεδομένα που ανταποκρίνονται στις τιμές της αγοράς, εγκυμονεί κινδύνους απώλειας κονδυλίων και διακοπής υλοποίησης των έργων με ολέθριες συνέπειες για την εθνική οικονομία».

Η Πανελλήνια Ένωση Συνδέσμων Εργοληπτών Δημοσίων Έργων λέει: «Όπως είναι κοινώς γνωστό, από τα τέλη του 2020» -ουσιαστικά δηλαδή σχεδόν εδώ και ενάμιση χρόνο- «παρατηρείται σημαντική άνοδος των τιμών σε πληθώρα υλικών ευρείας χρήσης και υψηλής σημαντικότητας για την εκτέλεση δημοσίων έργων, με αποκορύφωμα την τρέχουσα χρονική περίοδο». Η επιστολή αυτή έχει σταλεί στους αρμόδιους Υπουργούς στις 11 Μαρτίου του 2022.

Αυτό που ξεκίνησε ως πληθωριστικό κύμα λόγω της υγειονομικής κρίσης, εξελίσσεται σήμερα σε πολεμικό και κερδοσκοπικό πληθωρισμό, με φρενήρη αύξηση όλων πλέον των υλικών εξαιτίας κυρίως των συνεχόμενων ανατιμήσεων στην ενέργεια.

Και ο ΣΑΤΕ, ο Πανελλήνιος Σύνδεσμος Τεχνικών Εταιρειών λέει στην ανακοίνωσή του ότι οι συνεχείς ανατιμήσεις των υλικών που ενσωματώνονται στα τεχνικά έργα ακολουθούν φρενήρεις ρυθμούς τον τελευταίο ενάμιση χρόνο. Στις 21 Μαρτίου 2022 έχει σταλεί αυτή η επιστολή προς τα αρμόδια Υπουργεία. «Οι τεχνικές εταιρείες» -συμπληρώνει ο ΣΑΤΕ- «βρίσκονται προ αδιεξόδου και ουσιαστικής αντικειμενικής αδυναμίας να προχωρήσουν στην ομαλή εκτέλεση των έργων».

Αυτά θα τα καταθέσω και στα Πρακτικά, κύριε Υπουργέ, για να έχετε και εικόνα –που πιστεύω ότι πρέπει να την έχετε ήδη, δεν περιμένατε αυτές τις ανακοινώσεις- από τους εκπροσώπους της αυτοδιοίκησης, ότι αυτήν τη στιγμή η κατάσταση δεν θα έλεγα ότι είναι οριακή, είναι πέρα από το οριακή. Είναι πάρα πολύ δύσκολα τα πράγματα.

Δεν θεωρώ ότι αυτή η εγκύκλιος του Υπουργείου Υποδομών του συντελεστή αναπροσαρμογής από τον Ιανουάριο του 2022 έχει αντιμετωπίσει το πρόβλημα. Απαιτούνται πολύ πιο ριζοσπαστικά μέτρα. Στις επιστολές τους οι σύνδεσμοι καταθέτουν και προτάσεις.

Θεωρώ ότι ήδη έχει υπάρξει πολύ μεγάλη καθυστέρηση. Πρέπει να υπάρξει ένα πρόγραμμα χρηματοδότησης της αναθεώρησης αυτών των προϋπολογισμών, αλλιώς πολύ φοβάμαι, ότι θα βρεθούμε προ αδιεξόδου σε πολύ σύντομο χρονικό διάστημα. Θα καταθέσω αυτές τις επιστολές για να δείτε ότι δεν είναι αυτό ένα αίτημα -αν θέλετε- της Αντιπολίτευσης και μόνο. Από τους ίδιους εκπροσώπους των φορέων εκφράζεται μια κραυγή αγωνίας για το μέλλον όλων αυτών των έργων σε όλη τη χώρα, όπως βεβαίως γνωρίζετε πολύ καλά και από τους εκπροσώπους της αυτοδιοίκησης.

Πρέπει, λοιπόν, η Κυβέρνηση να το δει πάρα πολύ σοβαρά. Πρέπει να το δει χθες αυτό το ζήτημα -νομίζω ότι ήδη έχουμε καθυστερήσει πάρα πολύ- και να δώσει μια λύση προτού βρεθούμε σε αδιέξοδο με όλα αυτά τα έργα σε όλη τη χώρα.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Χαρίτση.

Κύριε Υπουργέ, έχετε τον λόγο για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Όπως πολύ σωστά επισημαίνετε όντως χρειάζεται να εγρηγορούμε και να είμαστε πάνω από το πρόβλημα. Όσο συνεχίζουν οι ανατιμήσεις -όπως είπα και στην πρωτολογία μου- ενδεχομένως να απαιτηθούν και νέες παρεμβάσεις. Αυτές οι παρεμβάσεις, όμως, δεν μπορεί να είναι αποσπασματικές μόνο για την αυτοδιοίκηση. Πρέπει να είναι συνολικές και πρέπει να γίνουν από το Υπουργείο Υποδομών και Μεταφορών.

Είπα και πριν ότι είμαστε σε συνεννόηση γι’ αυτό το θέμα και αναμένουμε οριστικές αποφάσεις σε σχέση με την περαιτέρω αναπροσαρμογή, ιδίως στο σκέλος που αφορά την αναπροσαρμογή των προϋπολογισμών.

Όσον αφορά το αν θα χρειαστεί πρόσθετη χρηματοδότηση, με την εικόνα που έχουμε εμείς αυτήν τη στιγμή φαίνεται να καλύπτονται τυχόν αναπροσαρμογές από τα προϊόντα των εκπτώσεων, ακόμη κι αν υπάρξει κι άλλο περιθώριο αναπροσαρμογής των προϋπολογισμών. Επιφυλάσσομαι να σας πω κάτι περισσότερο για το πότε αυτή η αναπροσαρμογή θα εκδηλωθεί, γιατί είναι ένα θέμα σχεδιασμού ευρύτερο και αναμένεται μέσα στον μήνα τον οποίο διανύουμε μια οριστική τοποθέτηση για το θέμα αυτό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κύριο Υπουργό.

Και συνεχίζουμε με την πέμπτη με αριθμό 560/23-3-2022 επίκαιρη ερώτηση δεύτερου κύκλου του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Εσωτερικών, με θέμα: «Τέλος παρεπιδημούντων και στα Airbnb»

Κύριε Λογιάδη, έχετε τον λόγο για την πρωτολογία σας.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, στις 14 Φεβρουαρίου του 2022 είχα καταθέσει γραπτή ερώτηση προς τον Υπουργό Τουρισμού σχετικά με το θέμα των βραχυχρόνιων μισθώσεων, των λεγόμενων Airbnb. Τα καταλύματα αυτά λειτουργούσαν εν μέσω πανδημίας και λειτουργούν ακόμη χωρίς κανόνες υγιεινής και ασφάλειας και η δραστηριότητά τους αυτή ασκείται στη χώρα μας από φυσικά πρόσωπα και εταιρείες εντελώς ανεξέλεγκτα.

Να αναφέρω ότι το Airbnb ήταν αρχικά μια πρόχειρη, εφήμερη διαμονή, αλλά μετεξελίχθηκε σε παγκόσμιο γίγαντα και παντού ανά τον κόσμο οι τουριστικοί προορισμοί περιορίζουν πλέον, φορολογούν και βάζουν προδιαγραφές σε αυτό το σύστημα.

Κύριε Υπουργέ, οι επιχειρήσεις βραχυχρόνιας μίσθωσης, κοινώς Airbnb, δεν καταβάλλουν το 0,5% των εισπράξεών τους ως τέλος παρεπιδημούντων προς τους δήμους, προκειμένου τα ποσά αυτά να κατευθυνθούν σε δράσεις για στήριξη του τουρισμού, όπως γίνεται με όλες τις άλλες επιχειρήσεις τουριστικών καταλυμάτων. Δεν καταβάλλουν ΦΠΑ, δεν καταβάλλουν φόρο διαμονής.

Η απάντηση του Υπουργού Τουρισμού αναφέρει στις 9-3-2022 στην ερώτησή μου τότε για το τι έχει γίνει για τη θέσπιση ενός ρυθμιστικού πλαισίου. Διαβάζω ακριβώς από την απάντηση: «Μέχρι σήμερα στις 9-3-2022 δεν έχει θεσπιστεί περαιτέρω νομοθετικό ή κανονιστικό πλαίσιο για την οικοδομική αυτή δραστηριότητα».

Χωρίς, λοιπόν, ρυθμιστικό πλαίσιο δεν διαθέτουν δικλίδες ασφαλείας και πρωτόκολλα ασφαλείας, παραδείγματος χάριν πυρασφάλεια, άδεια πισίνας, άδεια διάθεσης λυμάτων, τεχνικό υπηρεσίας, ιατρό ασφαλείας, ασφάλεια πυρός και σεισμού, ασφάλεια αστικής ευθύνης και συνολικά είκοσι επτά άδειες και άλλα πιστοποιητικά τα οποία ο κλάδος του τουρισμού πρέπει να διαθέτει βάσει νόμου.

Μελέτη του οίκου Grant Thornton έχει αναδείξει ότι η πλειονότητα των μισθώσεων αυτών -τύπου Airbnb- έχει παύσει να γίνεται από μεμονωμένα ακίνητα, αλλά από οργανωμένες πολύ μεγάλες επιχειρήσεις, οι οποίες εκμεταλλεύονται ολόκληρες πολυκατοικίες, εκατοντάδες διαμερίσματα, κατοικίες και αυτοτελή δωμάτια τα οποία λειτουργούν ως καταλύματα υπό το μανδύα των βραχυχρόνιων μισθώσεων και τα εκμισθώνουν αυτά τριακόσιες εξήντα πέντε μέρες τον χρόνο χωρίς φορολογικές και κανονιστικές διατάξεις και υποχρεώσεις που έχουν όλα τα άλλα κύρια τουριστικά καταλύματα, υπονομεύοντας τη λειτουργία του ξενοδοχειακού κλάδου και αποσπώντας όλο και μεγαλύτερο μερίδιο από την τουριστική αγορά.

Ερωτάσθε, λοιπόν, κύριε Υπουργέ: Γιατί η πολιτεία εθελοτυφλεί με αυτές τις επιχειρήσεις Airbnb ως προς τις παραπάνω υποχρεώσεις και δημιουργεί έτσι αθέμιτο ανταγωνισμό; Θα γίνει τροποποίηση της υπάρχουσας νομοθεσίας και για το τέλος παρεπιδημούντων και για όλα τα άλλα τέλη και φορολογικά έσοδα που χάνει το κράτος; Γιατί η ΑΑΔΕ μέχρι σήμερα κλείνει τα μάτια;

Σας ευχαριστώ.

(Στο σημείο αυτό ο Βουλευτής κ. Γεώργιος Λογιάδης καταθέτει σχετικό έγγραφο που αφορά τις βραχυχρόνιες μισθώσεις, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Λογιάδη.

Κύριε Υπουργέ, έχετε τον λόγο για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Να πω κατ’ αρχάς ότι είναι ένα πολύ εύλογο ερώτημα αυτό που έχετε θέσει στην ερώτησή σας και πράγματι χρειάζεται λίγο να αναλύσουμε το υφιστάμενο πλαίσιο για να το κατανοήσουμε καλύτερα και πριν δώσω την οριστική μου τοποθέτηση στη δευτερολογία μου.

Κατ’ αρχάς με το άρθρο 111 του ν.4446/2016 όλες αυτές οι επιχειρήσεις που έχουν να κάνουν με τις βραχυχρόνιες μισθώσεις έχουν την υποχρέωση εγγραφής του διαχειριστή του ακινήτου στο Μητρώο Ακινήτων Βραχυχρόνιας Διαμονής της Ανεξάρτητης Αρχής Δημοσίων Εσόδων. Αυτό έχει να κάνει με το ποιος είναι αυτός ο οποίος το μισθώνει, όπως υπονοήσατε και στην πρωτολογία σας.

Παράλληλα, με κοινή υπουργική απόφαση έχουν τεθεί περιορισμοί στους ιδιοκτήτες των ακινήτων βάσει γεωγραφικών περιοχών. Για παράδειγμα, δεν επιτρέπεται η βραχυχρόνια μίσθωση άνω των δύο ακινήτων ανά ΑΦΜ δικαιούχου εισοδήματος.

Περαιτέρω, με τις διατάξεις του ν.4646/2019 δόθηκε η δυνατότητα στη φορολογική διοίκηση να ζητά από κάθε διαχειριστή ψηφιακής πλατφόρμας που δραστηριοποιείται στην οικονομία του διαμοιρασμού πληροφορίες και στοιχεία, σχετικά με πρόσωπα που χρησιμοποιούν την πλατφόρμα και προβλέφθηκαν οι σχετικές διοικητικές κυρώσεις.

Επίσης, πρόσφατα έχουν υπογραφεί μνημόνια κατανόησης με τις μεγαλύτερες ψηφιακές πλατφόρμες βραχυχρόνιων μισθώσεων ώστε να μπορεί να είναι ευχερής η διαπίστωση της υποχρέωσης εγγραφής των ακινήτων στο Μητρώο της ΑΑΔΕ.

Όλες αυτές οι ρυθμίσεις θέτουν ένα πλαίσιο λειτουργίας, όμως το τέλος παρεπιδημούντων, το οποίο θέτετε, έχει να κάνει με τη νομοθεσία, η οποία αναφέρει πού επιβάλλεται. Και επιβάλλεται στα τουριστικά καταλύματα. Και σύμφωνα με τον ν.4446/2016 και το άρθρο 111, που αναφέρθηκα, αυτές οι βραχυχρόνιες εκμισθώσεις δεν συνιστούν τουριστικά καταλύματα. Επομένως, με το ισχύον πλαίσιο δεν μπορεί να επιβληθεί το τέλος παρεπιδημούντων.

Με ρωτάτε όμως αν αυτό είναι κάτι το οποίο προκαλεί μια στρέβλωση στην αγορά και αν πρόκειται να ληφθεί κάποια πρωτοβουλία. Αυτό που εμείς κάνουμε ως Υπουργείο Εσωτερικών είναι να μπορέσουμε, μαζί με την ΑΑΔΕ και το Υπουργείο Οικονομικών και σε συνεννόηση με την ΚΕΔΕ, να κάνουμε πιο απλή και πιο άμεση την είσπραξη του τέλους παρεπιδημούντων γενικώς. Έχω να σας πω ότι πέρυσι προχωρήσαμε με σχετική νομοθετική διάταξη στην εναρμόνιση του τέλους παρεπιδημούντων στο 0,5% σε διάφορες κατηγορίες που υπήρχαν διαφοροποιήσεις και πλέον, σε συνεννόηση –επαναλαμβάνω- με ΚΕΔΕ και Υπουργείο Οικονομικών, προχωρούμε στην ηλεκτρονική καταβολή του τέλους παρεπιδημούντων με βάση τις δηλώσεις ΦΠΑ των δικαιούχων. Όταν είμαστε σε ένα στάδιο να ενοποιήσουμε την υφιστάμενη νομοθεσία για τα παραδοσιακά καταλύματα νομίζω θα είμαστε σε θέση να προχωρήσουμε και αν χρειαστεί σε κάποια αναπροσαρμογή, ώστε να συμπεριλάβουμε σε αυτήν και τις βραχυχρόνιες μισθώσεις. Ακόμα είμαστε σε μια φάση εναρμόνισης στα παραδοσιακά καταλύματα.

Επιφυλάσσομαι για να τοποθετηθώ περαιτέρω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Τον λόγο τώρα έχει ο κ. Λογιάδης για τη δευτερολογία του.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κατά τη γνώμη μας αυτά συνιστούν τουριστικά καταλύματα και ρωτήστε όλους τους φορείς του τουρισμού.

Οι ξενοδόχοι πάντως δεν είναι αντίθετοι στην ελεύθερη αγορά, αλλά είναι αντίθετοι στην ανεξέλεγκτη, αχαλίνωτη και αρρύθμιστη αγορά. Δεν είναι αντίθετοι στην πληθώρα διαφορετικών τουριστικών υπηρεσιών και στον πραγματικά υγιή ανταγωνισμό, ο οποίος όμως πρέπει να είναι δίκαιος και όχι να δημιουργούνται συνθήκες αθέμιτου ανταγωνισμού, φοροδιαφυγής και παραοικονομίας, που έχουμε σήμερα. Όλοι οι αρμόδιοι φορείς του τουρισμού, το Ξενοδοχειακό Επιμελητήριο Ελλάδος, ΞΕΕ, η Πανελλήνια Ομοσπονδία Ξενοδόχων, ΠΟΞ, η Συνομοσπονδία Επιχειρηματιών Τουριστικών Καταλυμάτων Ελλάδος, ΣΕΤΚΕ, ο Σύνδεσμος Ελληνικών Τουριστικών Επιχειρήσεων, ΣΕΤΕ, τονίζουν ότι τα καταλύματα αυτά είναι καταλύματα για τουρίστες κι ότι η ραγδαία αύξηση των επιχειρήσεων αυτού του τύπου Airbnb συμβάλλει στο φαινόμενο του υπερτουρισμού, της φοροδιαφυγής και τα όποια έσοδα μένουν εκτός Ελλάδος οδηγούν στην εκτόπιση του τοπικού πληθυσμού, μεγεθύνοντας το πρόβλημα ανεύρεσης στέγης για οικογένειες και φοιτητές, κυρίως τους καλοκαιρινούς μήνες. Ακόμη μια απόδειξη ότι στα καταλύματα αυτά πηγαίνουν τουρίστες, είναι για τουρίστες, εκτοξεύοντας τα ενοίκια στα ύψη. Ένα παραπάνω που αυτό συμβαίνει σε μία χώρα όπως η Ελλάδα, με τόσα πολλά οικονομικά προβλήματα και στην οποία έχουμε τεράστια έλλειψη κοινωνικής κατοικίας, θέμα το οποίο το ΜέΡΑ25 αναδεικνύει και έχει θέσει ως προτεραιότητα την ίδρυση οργανισμού κοινωνικής κατοικίας.

Κύριε Υπουργέ, έχετε βάλει απέναντί σας τις κατά τόπους κοινωνίες λόγω της δυσκολίας να βρουν σπίτι με βατό ενοίκιο. Έχετε βάλει απέναντί σας τους μικρούς και μεμονωμένους ιδιοκτήτες καταλυμάτων βραχυχρόνιων μισθώσεων. Έχετε βάλει απέναντί σας το σύνολο του ξενοδοχειακού κλάδου, το ΞΕΕ, τον ΠΟΞ, την ΣΕΤΚΕ, τον ΣΕΤΕ. Το κράτος χάνει τεράστια έσοδα και φόρους και τέλη, προκαλώντας επίσης το κοινό περί δικαίου αίσθημα των πολιτών. Και απ’ ό,τι καταλαβαίνω έχετε βάλει απέναντί σας επίσης και τους συναδέλφους σας του Υπουργείου Οικονομικών και του Υπουργείου Εργασίας, γιατί τα καταλύματα αυτά δεν παρέχουν θέσεις εργασίας.

Ελλοχεύουν δε πολλοί κίνδυνοι ασφάλειας και υποβάθμισης του τουριστικού προϊόντος της Ελλάδος και της τουριστικής εικόνας της χώρας μας. Εγώ προσωπικά εγκλωβίστηκα σε ένα ασανσέρ μιας πολυκατοικίας όπου είχα κλείσει ένα τέτοιο διαμέρισμα, ήταν βράδυ, γύριζα αργά και ήρθαν να με βγάλουν μετά από δυόμισι ώρες από το ασανσέρ αυτό.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Το ΜέΡΑ25 προτείνει σχετικά με τον κανονιστικό νόμο που είπατε κι εσείς, τον ν.4446/2016, άρθρο 111 παράγραφος 8, ότι δεν επιτρέπεται η βραχυχρόνια μίσθωση άνω των δύο ακινήτων ανά ΑΦΜ δικαιούχου εισοδήματος. Η μίσθωση κάθε ακινήτου δεν μπορεί να υπερβαίνει τις τριάντα ημέρες κατά την περίοδο Νοεμβρίου - Ιουνίου κάθε ημερολογιακού έτους, καθώς και τριάντα ημέρες κατά την περίοδο Ιουλίου - Οκτωβρίου κάθε ημερολογιακού έτους, με χρονική απόσταση μεταξύ της πρώτης και της δεύτερης περιόδου μίσθωσης τουλάχιστον τριάντα ημέρες. Υπέρβαση της διάρκειας του προηγούμενου εδαφίου επιτρέπεται εφόσον το συνολικό εισόδημα του εκμισθωτή ή του υπεκμισθωτή δεν ξεπερνά τις 12.000 ευρώ κατά το οικείο φορολογικό έτος.

Σας ευχαριστώ πολύ και εύχομαι να έχουμε συμβάλει και εμείς ως ΜέΡΑ25 με τις παραπάνω προτάσεις μας στην κοινωνικά δίκαιη και σωστή διευθέτηση του προβλήματος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Λογιάδη.

Κύριε Λογιάδη, κύριε Πέτσα, καλησπέρα και καλή βδομάδα και στους δύο.

Ορίστε, κύριε Πέτσα, έχετε τον λόγο για τρία λεπτά για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Θίξατε πολλά ενδιαφέροντα θέματα, κύριε Λογιάδη, αλλά τα περισσότερα απ’ αυτά εκφεύγουν από την αρμοδιότητα του Υπουργείου Εσωτερικών, γιατί το ερώτημά σας αναφερόταν ρητά στο τέλος παρεπιδημούντων. Τα ευρύτερα θέματα ρύθμισης του πλαισίου των βραχυχρόνιων μισθώσεων έχουν αποτυπωθεί στον νόμο και είναι θέματα που εκφεύγουν της αρμοδιότητας του Υπουργείου Εσωτερικών και φυσικά δεν υπάρχει ανυπαρξία πλαισίου, υπάρχει ένα πλαίσιο για το οποίο φυσικά αν θέλει κανείς μπορεί να κάνει οποιαδήποτε πρόταση βελτίωσής του.

Όσον αφορά εμάς, για το τέλος παρεπιδημούντων σας είπα ότι αυτή τη στιγμή δεν λογίζονται αυτές οι μισθώσεις ως τουριστικά καταλύματα. Εμείς ως Υπουργείο Εσωτερικών έχοντας υπ’ όψιν ότι το τέλος παρεπιδημούντων είναι έσοδο των ΟΤΑ θέλουμε να εναρμονίσουμε και να διευκολύνουμε την είσπραξη όλων των εσόδων των ΟΤΑ. Όταν θα φτάσουμε τα υφιστάμενα έσοδα να τα έχουμε τακτοποιήσει με τέτοιον τρόπο ώστε να αποδίδονται απευθείας μέσω της ΑΑΔΕ, θα μπορούσαμε να συζητήσουμε ενδεχομένως και τη διεύρυνση αυτής της βάσης με τέλος παρεπιδημούντων στις βραχυχρόνιες μισθώσεις. Αυτό είναι ευρύτερης κυβερνητικής πολιτικής και είναι ένα θέμα το οποίο θα πρέπει να συζητηθεί σε επόμενο χρονικό διάστημα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και στην επόμενη ερώτηση θα απαντήσει ο κ. Πέτσας.

Είναι η όγδοη με αριθμό 580/28-3-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών, με θέμα: «Σοβαρά προβλήματα αντιμετωπίζει το κτήριο που στεγάζει το 2ο και 5ο ΓΕΛ Κατερίνης».

Κύριε Δελή, καλησπέρα σας, καλή εβδομάδα. Έχετε δύο λεπτά για το ξεκίνημά σας.

**ΙΩΑΝΝΗΣ ΔΕΛΗΣ:** Καλησπέρα.

Κύριε Υπουργέ, παρουσιάζοντας στην πρωτολογία μου την ερώτηση του κόμματός μας οφείλω να σας μεταφέρω τη μεγάλη αγανάκτηση που υπάρχει στους μαθητές, στους γονείς, αλλά και στους εκπαιδευτικούς του 2ου και του 5ου Γενικού Λυκείου της Κατερίνης καθώς αντιμετωπίζουν ένα εξαιρετικά σοβαρό όσο και χρόνιο κτηριακό πρόβλημα.

Υπάρχει λοιπόν στην Κατερίνη, κύριε Υπουργέ, ένα κτηριακό συγκρότημα που κάποτε στέγαζε το Πολυκλαδικό Λύκειο της Κατερίνης και σήμερα στεγάζει το 2ο και το 5ο Γενικό Λύκειο της πόλης, καθώς και το Εσπερινό ΙΕΚ της Κατερίνης. Το σχολικό αυτό συγκρότημα χτίστηκε από τη δεκαετία του 1980 και από τότε βεβαίως λειτουργεί αδιάλειπτα, χωρίς όμως ποτέ -και έχει πολύ μεγάλη σημασία αυτό- να έχουν πραγματοποιηθεί σε αυτό το σχολείο οι αναγκαίες εργασίες για τη συντήρησή του.

Το μεγάλο πρόβλημα στο συγκεκριμένο κτήριο εντοπίζεται στη στέγη αυτού του κτηρίου από την οποία όταν βρέχει στάζουν και μερικές φορές ανάλογα με την ένταση της βροχής τρέχουν ανεξέλεγκτα τα νερά της βροχής, εξαιτίας της μη συντήρησης βέβαια και της παλαιότητας της στέγης.

Ποιο είναι το αποτέλεσμα; Να έχουν προκληθεί και να συνεχίζουν να προκαλούνται πολύ σοβαρές ζημιές, να διαβρώνονται, να πέφτουν χρώματα, να πέφτουν σοβάδες, να μαζεύεται όλο και περισσότερη μούχλα μέσα στους χώρους του σχολείου και το χειρότερο, να υπάρχουν επικίνδυνες φθορές στο ηλεκτρολογικό δίκτυο του κτηρίου.

Όλα τα παραπάνω, όπως καταλαβαίνετε, καθιστούν αντικειμενικά το κτήριο για τους μαθητές και τους εκπαιδευτικούς όχι απλά και μόνο ακατάλληλο, αλλά μερικές φορές και επικίνδυνο. Όλοι οι χώροι αυτού του σχολικού συγκροτήματος, τα κεντρικά κτήρια, το γυμναστήριο, οι πολιτιστικές αίθουσες χρειάζονται άμεση επιδιόρθωση και συντήρηση. Μιλάμε για χώρους οι οποίοι δεν χρησιμοποιούνται αποκλειστικά και μόνο από τη σχολική κοινότητα, αλλά και από διάφορους φορείς της Κατερίνης, ενώ εκεί πραγματοποιούνται και αρκετές πολιτιστικές εκδηλώσεις.

Σε κάθε περίπτωση όμως, κύριε Υπουργέ, θεωρούμε ότι σήμερα το 2022 είναι απαραίτητο για τους μαθητές του Β΄ και του Ε΄ Γενικού Λυκείου της Κατερίνης, όπως και κάθε σχολείου σε αυτή τη χώρα και για τους εκπαιδευτικούς τους, να κάνουν μάθημα σε τέτοιες επικίνδυνες και ανεπίτρεπτες συνθήκες.

Γι’ αυτό, λοιπόν, σας ρωτάμε ποια συγκεκριμένα μέτρα θα πάρετε, ώστε να δοθεί μια έκτακτη οικονομική κρατική χρηματοδότηση, προκειμένου να προχωρήσει άμεσα η επισκευή, η συντήρηση του σχολικού κτηρίου, για να μπορεί το μάθημα να γίνει με ασφάλεια και για τους εκπαιδευτικούς και για τους μαθητές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Δελή.

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας. Κύριε Πέτσα, έχετε τρία λεπτά για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Όλοι γνωρίζουμε ότι την υπερδεκαετή περίοδο της κρίσης που πέρασε, υπήρξε συρρίκνωση των χρημάτων τα οποία δόθηκαν για τη συντήρηση τέτοιου είδους σχολικών μονάδων, μια πορεία συρρίκνωσης την οποία προσπαθούμε να αντιστρέψουμε τα τελευταία χρόνια, δείχνοντας έμπρακτα τη στήριξή μας στην αυτοδιοίκηση, προκειμένου να προχωρήσει σε συντήρηση ή κατασκευή νέων σχολείων.

Ιδίως για τον Δήμο Κατερίνης που μας ρωτάτε, έχει επιχορηγηθεί το 2021 με το ποσό του 1.080.000 ευρώ για την κάλυψη δαπανών εκτέλεσης έργων και επενδυτικών δραστηριοτήτων, μέσω των κεντρικών αυτοτελών πόρων. Αντίστοιχο ποσό θα δοθεί φυσικά και το 2022.

Δεύτερον, ειδικά για την επισκευή και συντήρηση σχολικών κτηρίων, διατέθηκαν στον δήμο το 2021 288.500 ευρώ και το ίδιο ποσό θα διατεθεί και το 2022.

Τρίτον, έχουν διατεθεί 837.000 ευρώ από το ειδικό πρόγραμμα του Υπουργείου Εσωτερικών, το πρόγραμμα «ΦΙΛΟΔΗΜΟΣ II» για την ενίσχυση δήμων για τέτοιου είδους συντηρήσεις και επισκευές, εκ των οποίων ποσό 433.400 ευρώ για την εκπόνηση μελετών και την υλοποίηση μέτρων και μέσων πυροπροστασίας στις σχολικές μονάδες και ποσό 314.000 ευρώ για την κατασκευή ραμπών και χώρων υγιεινής για την πρόσβαση και την εξυπηρέτηση ατόμων με αναπηρία στις σχολικές μονάδες.

Τέταρτον, από το πρόγραμμα ενίσχυσης «ΦΙΛΟΔΗΜΟΣ ΙΙ» ο Δήμος Κατερίνης έχει χρηματοδοτηθεί με ποσό 492.600 ευρώ για την επισκευή- συντήρηση σχολικών κτηρίων και αύλειων χώρων.

Ανέφερα αυτά τα νούμερα για να δείξω ακριβώς ότι υπάρχει η διάθεση από εμάς να στηρίξουμε την αυτοδιοίκηση για την επένδυση στο απαραίτητο κτηριακό απόθεμα των σχολικών μονάδων. Υπάρχουν χρηματοδοτικά εργαλεία, επομένως, από το Υπουργείο και βρίσκονται στη διάθεση του δήμου για οποιαδήποτε περαιτέρω ανάγκη.

Έχω να σας πω ότι ειδικά για το θέμα το οποίο με ρωτάτε, απευθυνθήκαμε στον Δήμο Κατερίνης -θα καταθέσω στα Πρακτικά την απάντηση την οποία μας έστειλε ο Δήμος Κατερίνης- και αντιλαμβάνομαι ότι έχουν προχωρήσει σε εργασίες αποκατάστασης, οι οποίες φυσικά δεν λύνουν οριστικά το πρόβλημα. Θα συνεχιστούν αυτές οι εργασίες, σύμφωνα με το έγγραφο του δήμου, και στο χρονικό διάστημα που απομένει και το Πάσχα και μέχρι το τέλος της σχολικής χρονιάς και αναζητείται πρόσθετη χρηματοδότηση μετά από σχετική μελέτη της ΚΤΥΠ.

Σε συνεργασία λοιπόν, με το Υπουργείο Υποδομών και Μεταφορών και τον Δήμο Κατερίνης, ο οποίος δείχνει την πρόθεση να αναλάβει δράση και έχει εκπονήσει αυτή τη μελέτη, εμείς είμαστε εδώ να συνδράμουμε με τον καλύτερο δυνατό τρόπο, εφόσον αυτό μας ζητηθεί.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πέτσα.

Κύριε Δελή, έχετε τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Το πρώτο που πρέπει να πω, κύριε Υπουργέ, είναι ότι η περίπτωση του συγκεκριμένου σχολικού συγκροτήματος της Κατερίνης είναι αντιπροσωπευτική για την κατάσταση της σχολικής στέγης στη χώρα μας.

Δεν είναι το μόνο σχολείο στη χώρα μας που βρίσκεται σε αυτήν την απαράδεκτη κατάσταση. Είναι πάρα πολλά και γι’ αυτό ως προς αυτό θα αναφερθώ παρακάτω.

Κι εσείς νομίζω στην πρωτολογία σας ομολογήσατε το πρόβλημα, παραδεχτήκατε ότι υπάρχει σοβαρό πρόβλημα και ότι γίνονται προσπάθειες να ξεπεραστεί. Το πρόβλημα είναι χρόνιο, σας έχω πει ότι είναι εδώ και πάρα πολλά χρόνια και όσο καθυστερεί η αντιμετώπισή του τόσο χειροτερεύει.

Γενικότερα όμως ας μου επιτραπεί ένα σχόλιο για την απάντησή σας ως αρμόδιου Υπουργού. Να πω, κύριε Υπουργέ, ότι αυτή η απάντησή σας δεν είναι η πρώτη φορά που ακούγεται σε αυτήν την Αίθουσα.

Την ίδια ακριβώς απάντηση μας έδιναν πάντα οι Υπουργοί όλων των κυβερνήσεων που πέρασαν –μα, όλων, χωρίς καμμία εξαίρεση- όταν τους θέταμε το ζήτημα ή ένα από τα ζητήματα, κάποιο οξυμένο ζήτημα σχολικής στέγης στη χώρα μας: «Δεν γίνονται όλα από τη μια στιγμή στην άλλη», «Κάνουμε ό,τι μπορούμε», «Περάσαμε μια μεγάλη κρίση», «Αναζητούμε χρηματοδοτικά εργαλεία» και ούτω καθεξής. Αυτές ήταν οι απαντήσεις. Τα ίδια ακούγαμε τόσα χρόνια από τους αρμόδιους Υπουργούς και λίγο πολύ τα ίδια επαναλάβατε κι εσείς πριν από λίγο.

Η αλήθεια είναι όμως, κύριε Υπουργέ, ότι ουδέποτε ουδεμία κυβέρνηση εκπόνησε, ουδεμία κυβέρνηση χρηματοδότησε και φυσικά, ουδέποτε υλοποίησε ένα σύγχρονο, ένα συνεκτικό, συνολικό πρόγραμμα αντιμετώπισης του σοβαρού προβλήματος της σχολικής στέγης. Αυτή είναι η πραγματικότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από το να τρέχουμε να κάνουμε μπαλώματα εδώ και εκεί, το πρόβλημα θα μεγαλώνει, δεν θα το αντιμετωπίζουμε. Εντελώς αποσπασματικά ανακοινώνονται ανεγέρσεις σχολικών μονάδων εδώ κι εκεί με τη μέθοδο των συμπράξεων του δημόσιου και του ιδιωτικού τομέα, όπου το κράτος παραχωρεί το οικόπεδο, το αναλαμβάνει ο ιδιώτης, ο οποίος θα το αξιοποιεί εμπορικά-εμπορευματικά κι αυτό –μην μου πείτε- είναι ένα γενναίο βήμα προς την επιχειρηματική λειτουργία των σχολικών μονάδων.

Επιπλέον, έρχεται η Κυβέρνησή σας και με τον νόμο που ψήφισε το περασμένο καλοκαίρι για την αξιολόγηση και με μοχλό αυτήν την αξιολόγηση, σπρώχνετε τα σχολεία να βγουν στην αγορά προς άγραν χορηγών, να μαζεύουν δηλαδή χρήματα επειδή οι κυβερνήσεις σας -για να μην σας αδικήσω, δεν είστε μόνο εσείς, είναι όλες οι κυβερνήσεις- δεν χρηματοδοτούν τις σχολικές επιτροπές για να αντιμετωπίζουν τέτοια σοβαρά ζητήματα, να αναζητούν λοιπόν χορηγούς, προκειμένου να καλύψουν τέτοιου είδους προβλήματα.

Και αν υπάρχουν σχολεία, κύριε Υπουργέ, που δεν βρίσκουν χορηγούς, τι θα κάνουν; Θα ρημάξουν αυτά τα σχολεία; Το ερώτημα βεβαίως δεν είναι ρητορικό.

Εν πάση περιπτώσει, στο συγκεκριμένο σχολείο, ας μου επιτραπεί κύριε Πρόεδρε, το πρόβλημα είναι εξαιρετικά σοβαρό, επείγον θα έλεγα, γιατί όταν βρέχει και όταν βρέχει κάπως δυνατά, τότε υπάρχουν χώροι του σχολείου στους οποίους απαγορεύεται στους μαθητές, προφανώς λόγω επικινδυνότητας, να περάσουν από εκεί και έχει μάλιστα συμβεί να διακοπούν ακόμη και τα μαθήματα του σχολείου, επειδή κάποια μέρα έβρεχε πάρα πολύ δυνατά και να σχολάσουν τα παιδιά νωρίτερα.

Ποιος φταίει γι’ αυτή την κατάσταση; Ελάτε τώρα, όλοι το γνωρίζουμε. Δεν είναι θέμα προσώπων. Είναι η διαχρονική υποχρηματοδότηση της παιδείας. Είναι εκείνη η μεταφορά αρμοδιοτήτων στους δήμους, χωρίς όμως και την αναγκαία μεταφορά των αναγκαίων πόρων για να μπορέσουν να ανταποκριθούν σε αυτές τις αρμοδιότητες και υποχρεώσεις που αναλαμβάνουν οι δήμοι. Είναι ελάχιστα τα κονδύλια για την ανέγερση και συντήρηση των σχολείων.

Με λίγα λόγια, φταίει εκείνη η πολιτική την οποία πιστά ακολουθούν όλες οι κυβερνήσεις και η δική σας φυσικά, που μετατρέπει την παιδεία σε ένα πανάκριβο εμπόρευμα, το οποίο πληρώνει πανάκριβα η λαϊκή οικογένεια.

Οι ευθύνες όμως επιμερίζονται -και εδώ εμείς μιλάμε ανοικτά και έξω από τα δόντια- και σε εκείνες, στις εκάστοτε διοικήσεις των δήμων, εν προκειμένω του Δήμου Κατερίνης, ως τμήμα του κρατικού μηχανισμού βεβαίως, οι οποίες επέτρεψαν με τη στάση τους να φτάσει η κατάσταση σε αυτό το απαράδεκτο σημείο.

Θα κλείσω, κύριε Πρόεδρε, αφού ευχαριστήσω για την ανοχή σας.

Δεν θέλω να αναφερθώ στα χιλιάδες σχολικά κτήρια της χώρας μας, στο ότι περίπου τα μισά, κύριε Υπουργέ, είναι κτισμένα πριν τον πριν από το 1985 και το 1985 έχουμε την εκπόνηση του πρώτου αντισεισμικού κανονισμού. Έκτοτε αναθεωρήθηκε προς το αυστηρότερο αυτός ο κανονισμός και καλά έκανε. Αυτό σημαίνει ότι τα μισά σχολικά κτήρια της χώρας δεν έχουν πιστοποιητικό σεισμικής ασφάλειας, δεν έχουν ελεγχθεί καν.

Δεν θέλω να μιλήσω για τα σοβαρά προβλήματα υλικοτεχνικής υποδομής, για το πόσα σχολεία έχουν γυμναστήρια -αφήστε το, είναι μονοψήφιο το ποσοστό- για το πόσα σχολεία έχουν αίθουσες πολλαπλών χρήσεων, για το πόσα σχολεία έχουν εργαστήρια καλλιτεχνικών ή εργαστήρια φυσικών επιστημών.

Όλα αυτά συνθέτουν το πολύ σοβαρό πρόβλημα της σχολικής στέγης, το οποίο είναι εξαιρετικά σοβαρό και όλοι γνωρίζουμε τη σημασία που έχει στη διαδικασία του μαθήματος, στη διαδικασία της εκπαίδευσης. Διότι το κτήριο είναι η πρώτη βασική, υλική προϋπόθεση για να γίνει ένα μάθημα.

Για να μη μιλήσουμε για τα νηπιαγωγεία, όπου χιλιάδες νήπια τεσσάρων και πέντε ετών στέλνονται στα τσίγκινα κουτιά ή σε νηπιαγωγεία που δεν έχουν αυλή. Ναι, αν έχετε τον θεό σας, έτσι είναι. Πολλά παιδιά σε αυτή την ηλικία πάνε σε νηπιαγωγεία χωρίς αυλή. Εν πάση περιπτώσει το πρόβλημα είναι οξυμένο. Υπάρχει ένας μεγάλος κατακερματισμός των ευθυνών.

Αυτό που λέμε εμείς είναι ότι χρειάζεται να συσταθεί ένας δημόσιος φορέας, που να έχει την ευθύνη από την αρχή, το σχέδιο, την ανέγερση και την παράδοση του σχολικού κτηρίου.

Εν πάση περιπτώσει -και θα κλείσω με αυτό, κύριε Πρόεδρε- η ίδια η ΚΤΥΠ, αυτή που εν πάση περιπτώσει είναι μετεξέλιξη της προηγούμενης υπηρεσίας, έχει υπολογίσει ότι πάνω-κάτω για την αντιμετώπιση αυτού του ζητήματος της σχολικής στέγης στη χώρα μας θα χρειαστούν 3 δισεκατομμύρια ευρώ. Αν δεν κάνω λάθος, 3 δισεκατομμύρια ευρώ κόστισαν περίπου τα Ραφάλ και οι Μπελαρά. Αν δεν κάνω επίσης λάθος -που δεν κάνω- είναι τα μισά χρήματα από τις δαπάνες που έδωσε η Ελλάδα για το ΝΑΤΟ τη φετινή χρονιά. Για να δούμε και ποιες είναι οι προτεραιότητές σας δηλαδή. Κι όμως, αυτά τα 3 δισεκατομμύρια ουδέποτε τα έδωσε καμμία κυβέρνηση, ουδέποτε έχει σκοπό να τα δώσει, έστω και τμηματικά, και με ένα χρονοδιάγραμμα. Αντίθετα, έχουμε αυτά τα προβλήματα που έχουμε και αυτό ακριβώς θα πρέπει να το διεκδικήσουν οι εκπαιδευτικοί, οι γονείς, όλη η κοινωνία για το καλό των παιδιών τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Πέτσα, έχετε τον λόγο για τρία λεπτά με ανοχή.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς, κύριε Δελή, για την τελευταία αποστροφή του λόγου σας θέλω να πω ότι απόλυτη προτεραιότητα γι’ αυτή την Κυβέρνηση είναι η ασφάλεια της χώρας και η άμυνα της χώρας. Οπότε δεν βάζουμε σε καμμία ζυγαριά αυτή την προϋπόθεση, που είναι προϋπόθεση ελευθερίας και δημοκρατίας.

Όσον αφορά τα υπόλοιπα θέματα, περιγράψατε μια εικόνα στην οποία η Κυβέρνηση δήθεν είναι αδιάφορη απέναντι σε ένα πρόβλημα. Σας είπα κι εγώ από την αρχή ότι όταν έχουμε μια υπερδεκαετή κρίση φυσικά προβλήματα όπως είναι της σχολικής στέγης είναι οξυμένα. Το θέμα είναι, είναι αδιάφορη η Κυβέρνηση γι’ αυτά; Είπα εγώ για παράδειγμα ότι ψάχνουμε χρηματοδοτικά εργαλεία ή δεν μπορούμε να κάνουμε το ένα ή δεν μπορούμε να κάνουμε το άλλο; Το αντίθετο είπα. Έδωσα πολύ συγκεκριμένα νούμερα από συγκεκριμένα χρηματοδοτικά εργαλεία του Υπουργείου Εσωτερικών.

Δεν μπορεί από διάθεση αντιπολιτευτική να αγνοούμε ότι υπάρχει το πρόγραμμα «ΦΙΛΟΔΗΜΟΣ ΙΙ», το οποίο χρηματοδοτεί μια σειρά από δράσεις, όπως αυτές που σας είπα πριν, προσβασιμότητας για άτομα με αναπηρία, επισκευές, πυροπροστασία για τα σχολεία μας. Δεν μπορεί να αγνοούμε ότι στο πρόγραμμα «ΑΝΤΩΝΗΣ ΤΡΙΤΣΗΣ» υπάρχουν προσκλήσεις στο πρόγραμμα που αναφέρονται στον προσεισμικό έλεγχο για παράδειγμα σε όλα τα σχολικά κτήρια ή τα δημόσια κτήρια που έχει υποβάλει πρόταση ο δήμος. Δεν μπορεί να αγνοούμε ότι στο πρόγραμμα «Αντώνης Τρίτσης» υπάρχει συγκεκριμένη πρόταση για κατασκευή ή συντήρηση σχολικών μονάδων ή γενικά του κτηριακού αποθέματος. Δύο συγκεκριμένες τέτοιες προσκλήσεις. Άρα μιλάμε για εκατοντάδες εκατομμύρια ευρώ, τα οποία βρίσκονταν στη διάθεση των δήμων για να υποβάλουν τις προτάσεις τους προκειμένου να αντλήσουν χρήματα από αυτά τα προγράμματα.

Και δεν σταματάμε φυσικά σε αυτά. Κάθε χρόνο ξέρετε ότι στον ετήσιο κύκλο προγραμματισμού που επιβάλλει το Πρόγραμμα Δημοσίων Επενδύσεων μέχρι χθες, ΕΠΑ από εδώ και πέρα, έχουμε πολλές εντάξεις τέτοιου είδους σχολικών κτηρίων μέσα στο Πρόγραμμα Δημοσίων Επενδύσεων του Υπουργείου Εσωτερικών.

Άρα ούτε και αδιάφορη η Κυβέρνηση ούτε έλλειψη χρηματοδοτικών εργαλείων έχουμε. Υπάρχει μια οξυμένη κατάσταση που έρχεται το παρελθόν και προσπαθούμε να την αντιμετωπίσουμε. Αυτό κάνουμε και τώρα και αυτό που θα ήθελα πραγματικά να μείνει από δω είναι ότι με έναν σοβαρό προγραμματισμό, με το εργαλείο που λέγεται «κτηριακές υποδομές» για να κάνεις σχετικές μελέτες και με τη διάθεση της τοπικής αυτοδιοίκησης να προσφέρει σοβαρές υπηρεσίες στους δημότες και φυσικά στα παιδιά μας και την αρωγή του Υπουργείου Εσωτερικών και όλα τα χρηματοδοτικά εργαλεία προχωρούμε προς τα μπρος.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πέτσα.

Προχωρούμε στη δέκατη τέταρτη με αριθμό 583/28-3-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Ανάγκη διάσωσης των Δήμων Δυτικής Αθήνας από την τεράστια αύξηση κόστους ενέργειας».

Καλησπέρα σας, κύριε Αρσένη, καλή εβδομάδα. Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, η κατάσταση στη δυτική Αθήνα αλλά και σε όλη την Ελλάδα είναι δραματική. Θα αναφερθώ σε συγκεκριμένα στοιχεία από τους δήμους. Δήμος Περιστερίου, τριπλασιασμός του κόστους ενέργειας τον Φεβρουάριο 2022 σε σχέση με την προηγούμενη χρονιά. Δήμος Αιγάλεω, μόνο για το κολυμβητήριο με τη θερμαινόμενη πισίνα από τις 26.000 ευρώ πήγε στα 56.000 ευρώ το κόστος. Δήμος Πετρούπολης, πάλι για το δημοτικό κολυμβητήριο από 23.000 στα 100.000 ευρώ. Δήμος Χαϊδαρίου, το ενεργειακό κόστος αυτήν τη στιγμή ξεπερνάει τα 70.000 ευρώ και ούτω καθεξής.

Δεν είναι μόνο η ακρίβεια όμως, είναι ότι οι πάροχοι ενέργειας, με τα γνωστά υπερκέρδη τους, δεν έχουν όμως κανένα πρόβλημα να μην αποδίδουν τα δημοτικά τέλη στους δήμους. Οι υπολογισμοί της ΚΕΔΕ είναι ότι γύρω στα 70 εκατομμύρια κρατάνε από δημοτικά τέλη. Είναι τεράστιοι πόροι αυτοί. Και όταν τους αποδίδουν δεν εξηγούν, δεν δίνουν αναλυτικές καταστάσεις, ποιος πολίτης έχει πληρώσει, ποιος πολίτης χρωστάει τα δημοτικά τέλη. Είναι μια κατάσταση εντελώς αδιαφανής και είναι εντελώς αδύνατο για τους δήμους να ελέγξουν ποιοι δημότες τους οφείλουν και ποιοι δεν οφείλουν, πόσο μάλλον να έχουν και πρόσβαση στους πόρους που πληρώνουν οι δημότες στις εταιρείες ενέργειας. Κι όμως, οι εταιρείες τα κρατάνε και δεν τα αποδίδουν.

Τα γνωρίζετε καλά. Στη συνάντηση που είχατε με την ΚΕΔΕ ο κ. Παπαστεργίου είπε ότι η αύξηση του κόστους της ενέργειας θα ξεπεράσει το 1 δισ.. Εσείς είπατε ότι δεν εκτιμάτε ότι θα ξεπεράσει τα 300 εκατομμύρια το αυξημένο κόστος και τελικά δεσμευθήκατε να τους δώσετε προπληρωμή των κεντρικών αυτοτελών πόρων, προπληρωμή στο ποσό των 175 εκατομμυρίων ευρώ. Είναι προφανές ότι αυτό δεν θα απαντήσει στις τεράστιες ανάγκες που έχουν δημιουργηθεί.

Σας κάλεσα εδώ πέρα και σας καλέσαμε ως ΜέΡΑ25 να μας πείτε τι θα κάνετε για να αντιμετωπίσετε τις πραγματικές ανάγκες με έναν τρόπο που ανταποκρίνεται σε αυτή την τεράστια κρίση και βέβαια τι θα κάνετε για να υποχρεώσετε τους παρόχους να αποδίδουν τα δημοτικά τέλη στους δήμους αλλά και με έναν τρόπο διαφανή, ώστε και να μπορούν να ελέγχονται από τους δήμους αλλά και να ξέρουν οι δήμοι εάν κάποιος τους χρωστάει από τους πολίτες ή όχι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, έχετε τρία λεπτά για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κύριε Αρσένη, πράγματι είναι ένα πολύ σοβαρό θέμα η εισαγόμενη ενεργειακή κρίση και οι ανατιμήσεις που αυτή προκαλεί και η πίεση που επίσης προκαλεί στους προϋπολογισμούς των ΟΤΑ, όπως φυσικά και κυρίως στους οικογενειακούς προϋπολογισμούς αλλά και στους προϋπολογισμούς των επιχειρήσεων και τον κρατικό προϋπολογισμό.

Το θέμα είναι τι κάνουμε για να αντιμετωπίσουμε αυτό το ζήτημα. Κατ’ αρχάς στηρίζουμε εκτάκτως τους δήμους. Αναφερθήκατε σε κάποια ποσά. Στη γενική συνέλευση της ΚΕΔΕ την προηγούμενη Παρασκευή όντως αναφέρθηκε από τον πρόεδρο της ΚΕΔΕ τον κ. Παπαστεργίου ένα ποσό. Εγώ το ποσό που ανέφερα, που πολύ σωστά είπατε ότι είναι πέριξ των 300 εκατομμυρίων ευρώ, 270 εκατομμύρια ευρώ συγκεκριμένα εκτιμά η ίδια η ΚΕΔΕ, όχι εγώ, συν 40 εκατομμύρια το τέλος ταφής, ίσον 310 εκατομμύρια έκτακτες -ας τις πω έτσι- επιβαρύνσεις το 2022 σε σχέση με το 2021.

Τι κάναμε εμείς; Είπαμε ότι θα σας στηρίξουμε βραχυχρόνια μέχρι να δούμε μέχρι πού θα συνεχίσει αυτή η πορεία των ανατιμήσεων και στην πορεία της χρονιάς θα έρθουμε να σας ξαναστηρίξουμε. Διαθέσαμε ήδη 114 εκατομμύρια ευρώ από τους ΚΑΠ για τους δήμους και άλλα 14 εκατομμύρια ευρώ για τις σχολικές επιτροπές. Κι αυτό είναι και μια απάντηση που όφειλα να δώσω και πριν στον κ. Δελή, ότι ειδικά στην αναφορά για τις σχολικές επιτροπές ότι ήδη έχουμε δώσει 14 εκατομμύρια ευρώ και θα συνεχίσουμε.

Γιατί δώσαμε αυτά τα χρήματα; Δώσαμε αυτά τα χρήματα για να μπορέσουμε να ενισχύσουμε τη ρευστότητα της τοπικής αυτοδιοίκησης, που τώρα βρίσκεται σε αυτή τη δυσκολία να αντιμετωπίσει το αυξημένο ενεργειακό κόστος. Σταματάμε εδώ; Όχι, είπαμε και πριν ότι θα συνεχίσουμε, όταν έχει την ορατότητα το οικονομικό επιτελείο να δει ποιες είναι οι αντοχές του κρατικού προϋπολογισμού, να στηρίξουμε με φρέσκο χρήμα -ας μου επιτραπεί η έκφραση- την τοπική αυτοδιοίκηση. Αλλά δεν είναι μόνο η τοπική αυτοδιοίκηση, υπάρχουν πάρα πολλές άλλες ανάγκες. Αυτό θα ξεδιπλωθεί μέσα στο χρονικό διάστημα του Μαΐου, αφού το 2022 αντιλαμβανόμαστε όλοι ότι μέσα στον Απρίλιο πρέπει να καταρτιστεί ένα νέο μεσοπρόθεσμο πρόγραμμα.

Τώρα, πέρα από αυτό, ειδικά για τους δήμους της δυτικής Αθήνας δεν είναι μόνο η στήριξη μεμονωμένη μέσω των ΚΑΠ, αλλά είναι και μια σειρά από χρηματοδοτικά εργαλεία, που γίνεται χρήση αυτών για πρώτη φορά. Παράδειγμα, πέρυσι τέτοια εποχή οι δήμοι της δυτικής Αθήνας, οι επτά δήμοι, από το πρόγραμμα «Αντώνης Τρίτσης» του Υπουργείου Εσωτερικών δεν είχαν πάρει ούτε 1 ευρώ, μηδέν. Σήμερα που μιλάμε, μιλάμε για χρηματοδότηση άνω των 100 εκατομμυρίων ευρώ για μια σειρά δράσεις, συμπεριλαμβανομένων φυσικά δράσεων που έχουν να κάνουν με το κτηριακό απόθεμα, που εξοικονομούν ενέργεια, με την ενεργειακή αναβάθμιση μέσω φωτοβολταϊκών συστημάτων, που επίσης εξοικονομεί ενέργεια, με ζητήματα που έχουν να κάνουν με αστική αναζωογόνηση, που επίσης εξοικονομεί ενέργεια. Είναι δράσεις δηλαδή συμπληρωματικές, που έρχονται να στηρίξουν τους προϋπολογισμούς των δήμων της δυτικής Αθήνας που ρωτάτε να αντεπεξέλθουν απέναντι σε αυτή την εισαγόμενη ενεργειακή κρίση.

Όσο δε για τους εναλλακτικούς παρόχους ενέργειας, αυτό που έχω να σας πω είναι ότι με τη δική μας πρωτοβουλία και μετά από συζήτηση σε επίπεδο της Κοινής Επιτροπής που έχουμε φτιάξει με την ΚΕΔΕ και το Υπουργείο Οικονομικών, ο κ. Σκρέκας μαζί με τις υπηρεσίες του κινητοποίησαν τη ΡΑΕ, η οποία έστειλε επιστολή, ως η αρμόδια ρυθμιστική αρχή προς τους παρόχους ενέργειας, προκειμένου να αποτυπώσουν με ενιαίο τρόπο τα ποσά τα οποία εισπράττουν και οφείλουν να αποδίδουν στους δήμους της χώρας.

Μόνο και μόνο από αυτή την ενέργεια έχουν αρχίσει οι εναλλακτικοί πάροχοι ενέργειας και αποπληρώνουν οφειλές που μπορεί να είχαν το προηγούμενο χρονικό διάστημα και αναμένουμε την οριστική απάντηση της ΡΑΕ στο ερώτημά της, προκειμένου να προχωρήσουμε σε άμεση είσπραξη όποιων ποσών δεν έχουν αποδοθεί και δεν υπάρχει καμμία αμφιβολία για αυτό.

Αυτό που χρειάζεται είναι να υπάρξει μια ενιαία πλατφόρμα, ώστε να γνωρίζουν όχι μόνο τι εισπράττεται και τι οφείλεται, αλλά και πώς υπολογίζεται, για να μην υπάρχουν παρερμηνείες για τα θέματα αυτά. Σε αυτό πιστεύω ότι θα είμαστε έτοιμοι σε πολύ σύντομο χρονικό διάστημα.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Πολύ καλό αυτό, κύριε Πέτσα, γιατί έχουν παράπονα και οι δήμοι πάνω, στη Θεσσαλονίκη. Μιλούν για 340 εκατομμύρια.

Ορίστε, κύριε Αρσένη, τρία λεπτά και για εσάς.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι εντελώς απαραίτητη η διαφάνεια σε αυτό το ζήτημα. Δεν είναι μόνο η καθυστέρηση στην αποπληρωμή, το οποίο δημιουργεί, αν θέλετε, πολύ αρνητικές αναμνήσεις με τους προηγούμενους παρόχους ενέργειας που χρεοκόπησαν και πήραν μαζί τους όλα τα εισπραχθέντα δημοτικά κ.λπ. και τους φόρους, οπότε αυτό είναι πολύ σημαντικό. Περιμένουμε αυτή την πρωτοβουλία για να την κρίνουμε στην πράξη.

Όσον αφορά στους δήμους της δυτικής Αθήνας και όχι μόνο της δυτικής Αθήνας -είναι πάρα πολλές λαϊκές γειτονιές- αλλά και όλοι οι δήμοι της χώρας στην πράξη είναι σε αυτή την κατάσταση, θα έχουμε και στις λαϊκές συνοικίες κρίσιμες υποδομές οι οποίες απειλούνται από τη στιγμή.

Είναι ωραίο να λέτε ότι θα δείτε την έξαρση του φαινομένου και θα ανταποκριθείτε, αλλά γνωρίζετε πολύ καλά ότι αυτή τη στιγμή, μήνα με τον μήνα, οι δήμοι θα μπουν στο δίλημμα «να κλείσω το κολυμβητήριο ή να συνεχίσω να το λειτουργώ»; Είναι κρίσιμες υποδομές σε αυτές τις περιοχές. Δεν έχουν πολλές εναλλακτικές.

Γι’ αυτό, θα ήθελα να σας καλέσω, ιδιαίτερα για τις λαϊκές συνοικίες, να δώσετε μια ιδιαίτερη έμφαση, γιατί αλλιώς, φοβάμαι ότι κρίσιμες υποδομές που για άλλους δεν είναι πολυτέλεια, αλλά για εκεί είναι η μοναδική πολυτέλεια, μπορεί να χαθούν.

Οι δήμοι σας ζητούν μια σειρά από μέτρα για να πάτε προς αυτή την κατεύθυνση. Αναφερθήκατε στα χρήματα που είναι διαθέσιμα, όμως αν όχι τώρα, πότε θα ήταν η μεγάλη ευκαιρία να χρηματοδοτηθεί ουσιαστικά η μετατροπή των στεγών, των ταρατσών, των δημοσίων κτηρίων στους δήμους αυτούς να μπουν φωτοβολταϊκά; Να υπάρχει αυτό το net metering που σας ζητούν οι δήμοι. Σας ζητούν την επιχορήγηση δήμων για τη δημιουργία φωτοβολταϊκών πάρκων σε δημοτικούς χώρους μέσω net metering.

Σας ζητούν, επίσης -δεν αφορά στη δυτική Αθήνα, αλλά αφορά πάρα πολλούς άλλους δήμους- να αυξηθεί το ανταποδοτικό τέλος που παίρνουν από τις ΑΠΕ των περιοχών τους. Δεν μιλάω για καινούργια, μιλάω για τα υφιστάμενα. Αυτή τη στιγμή ξέρετε πάρα πολύ καλά ότι δεν αποδίδεται ούτε αυτό το 3%. Υπάρχουν περιοχές που οι εταιρείες ανεμογεννητριών δεν δίνουν τίποτα στους δήμους και αυτό είναι ένα τεράστιο ζήτημα που νομίζω θα πρέπει άμεσα να λυθεί, αν όχι τώρα, πότε;

Επίσης, ζητούν οι δήμοι να αυξηθεί το αντισταθμιστικό από το 3% στο 10%. Νομίζω ότι είναι πάρα πολύ σημαντική πρόταση. Αντίστοιχα κάνετε για άλλους τομείς, όταν αφορά, παραδείγματος χάρη, να ωφεληθούν ιδιώτες. Γιατί να μην υπάρχει μια ενίσχυση των παγίων εσόδων των δήμων μέσα από αυτή τη διαδικασία τώρα που η ενέργεια είναι και ένα υπερκέρδος και ένα χρηματιστηριακό παιγνίδι;

Επίσης, μιλούν οι δήμοι για τη δημιουργία ταμείου στήριξης των δήμων με ένα άμεσο virtual net metering προς τους δήμους. Μιλούν για ειδικό πρόγραμμα για να προχωρήσει και να πληρωθεί ο led φωτισμός στους δήμους, οι μη φορολογίες για τους δήμους, τα καύσιμα και την ενέργεια.

Είναι πράγματα που είναι λύσεις πρώτης ανάγκης αυτή τη στιγμή για να προχωρήσουμε, τουλάχιστον να μετριαστεί το κόστος. Όμως, θα χρειαστεί και η δική σας χρηματοδότηση, έτσι και αλλιώς, άμεσα για να μπορέσουν οι δήμοι να λειτουργούν τις κρίσιμες υποδομές, όπως αντίστοιχα θα συζητηθεί και το θέμα των δημοτικών υπηρεσιών ύδρευσης, αποχέτευσης, οι οποίες πραγματικά κινδυνεύουν με άμεσο κλείσιμο, αν δεν μπορέσουν να ενισχυθούν ουσιαστικά λόγω του τεράστιου κόστους από την ενεργειακή ακρίβεια.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Πέτσα, έχετε τρία λεπτά για τη δευτερολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ.

Το ζήτημα αυτό που θίγετε γενικά των ανατιμήσεων και της πίεσης στον προϋπολογισμό, που δημιουργεί η εισαγόμενη ενεργειακή κρίση απασχολεί όλους μας, όχι μόνο τους δήμους της δυτικής Αθήνας.

Έχω, όμως, να σας πω ότι την προηγούμενη εβδομάδα έγινε σύσκεψη υπό τον Πρωθυπουργό, παρουσία και των επτά δημάρχων των δήμων της δυτικής Αθήνας, όπου συζητήθηκαν όλα αυτά τα θέματα που απασχολούν τους δήμους της περιοχής και φυσικά, τους δημότες τους.

Όμως, ζητήματα τα οποία έχουν να κάνουν με μια πολύ ζοφερή πραγματικότητα δεν αναδεικνύονται από αυτή τη συνεδρίαση, αυτή τη σύσκεψη, αλλά αναδεικνύονται προβλήματα που επιζητούν συγκεκριμένες λύσεις. Τέτοιες λύσεις είναι αυτές που σας είπα πριν. Παράδειγμα, η έκτακτη χρηματοδότηση από το Υπουργείο Εσωτερικών, όχι γενικά και αδιάκριτα η επιβολή κάποιων νέων τελών, η είσπραξη των υπαρχόντων, όπως για παράδειγμα, πριν τοποθετήθηκα, απαντώντας για το τέλος παρεπιδημούντων, την προσπάθεια που κάνουμε με το Υπουργείο Οικονομικών, την ΑΑΔΕ και την ΚΕΔΕ, να έχουμε μια αυτόματη απόδοση των χρημάτων αυτών στους δήμους και όχι να παραπέμπει στον παραδοσιακό έλεγχο, ο οποίος έχει να κάνει με το τι δήλωνε ο καθένας, αλλά να γίνεται διασταύρωση με τον Φόρο Προστιθέμενης Αξίας. Άρα έκτακτη χρηματοδότηση.

Είσπραξη των οφειλόμενων τελών, όχι αύξηση νέων σε μια πολύ δύσκολη περίοδο, όπου δυσκολεύονται τα νοικοκυριά και φυσικά, οι επιχειρήσεις που βρίσκονται στα γεωγραφικά όρια των δήμων μας. Εξοικονόμηση ενέργειας, όπως αυτή που προτείνετε, με εκτεταμένη χρήση των «πράσινων» μορφών ενέργειας, όπως είναι τα φωτοβολταϊκά, αλλά εδώ υπάρχει μια προσεγμένη προϋπόθεση αναδιάρθρωσης ολόκληρου του επενδυτικού σχεδίου του ΔΕΔΔΗΕ προκειμένου να μπορέσει να γίνει αυτό και χρήση, φυσικά, του εργαλείου -που εμείς το ενθαρρύνουμε πάρα πολύ- των ενεργειακών κοινοτήτων και όλων των σύγχρονων μέσων, προκειμένου να έχουμε εξοικονόμηση. Όλα αυτά είναι μέσα στην παλέτα των εργαλείων που ξεδιπλώνονται.

Εγώ αυτό που θα ήθελα να πω σε σχέση με την ερώτησή σας είναι ότι το 2022 είναι ένα έτος εξωγενών πιέσεων. Από το 2023, όπως ξέρετε, στην κοινή επιτροπή που έχουμε φτιάξει με την ΚΕΔΕ και το Υπουργείο Οικονομικών, μελετούμε την αναπροσαρμογή αυτών που έχουν να κάνουν με τους κεντρικούς αυτοτελείς πόρους, προκειμένου να έχουμε περισσότερους πόρους στη διάθεση των δήμων και να αντιστραφεί η πορεία συρρίκνωσης των τελευταίων ετών. Επίσης, μια μόνιμη μείωση στην πίεση των προϋπολογισμών των ΟΤΑ από τη μείωση του επιτοκίου του Ταμείου Παρακαταθηκών και Δανείων και την επιμήκυνση των δανείων αυτών, ώστε να ελαφρυνθούν και να έχουν περισσότερη ρευστότητα οι δήμοι και τρίτον, την είσπραξη παλαιών οφειλών προς τους δήμους με έναν μόνιμο μηχανισμό, ο οποίος θα φέρει ικανά έσοδα στους δήμους.

Και εδώ, ένα τελευταίο πολύ σημαντικό στοιχείο είναι ότι μετά τη ρύθμιση για τα αδήλωτα τετραγωνικά αυξήθηκαν για πάντα τα έσοδα των δήμων, ενώ απαλλάχθηκαν για πάντα οι δημότες οι οποίοι επιβαρύνονταν με παράλογα ποσά προσαυξήσεων.

Επομένως, όλο αυτό το πλέγμα των μέτρων ξεδιπλώνεται. Αυτό οφείλουμε να προσπαθούμε να το πάμε ένα βήμα παραπέρα και όχι την επιβολή νέων φόρων ή δημοτικών τελών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε, κύριε Υπουργέ.

Κύριε Αρσένη, δεν σας λέω «καλή συνέχεια», γιατί έχετε και άλλη ερώτηση.

Προχωρούμε στη συζήτηση της ένατης με αριθμό 1276/16-11-2021 ερώτησης του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Υποχρέωση τροποποίησης και ανάκλησης προσκλήσεων του προγράμματος «Αντώνης Τρίτσης» λόγω αλλαγής του θεσμικού πλαισίου ανακύκλωσης με τον πρόσφατο ν.4819/21».

Κύριε Φάμελλε, καλησπέρα σας. Δύο λεπτάκια είναι στη διάθεσή σας.

**ΣΩΚΡΑΤΗΣ ΦΑΜΕΛΛΟΣ:** Καλησπέρα, κύριε Πρόεδρε, κύριοι συνάδελφοι. Καλή εβδομάδα!

Η ερώτηση αυτή, κύριε Πρόεδρε, υποβλήθηκε προς το Υπουργείο Εσωτερικών στις 16 Νοεμβρίου.

Δεν θεωρώ τυχαίο, κύριε Πέτσα, ότι δεν απαντήσατε, πιθανά γιατί δεν έχετε την ευθύνη της υπογραφής σας, γιατί δεν μπορείτε να απαντήσετε για ποιον λόγο καλύπτετε ένα σκάνδαλο ανακύκλωσης. Στις 16 Νοεμβρίου έγινε η υποβολή της γραπτής ερώτησης. Το πρώτο που καλείστε να απαντήσετε είναι γιατί κρύβεστε.

Έχουμε αναδείξει πολλές φορές ότι το πρόγραμμα αυτό, το πρόγραμμα χρηματοδότησης των «Γωνιών Ανακύκλωσης» είναι μια υποχρέωση που τα συστήματα εναλλακτικής διαχείρισης πρέπει να καλύπτουν στους δήμους. Άρα έρχεστε με ένα πρόγραμμα με δημόσιους πόρους να χρηματοδοτήσετε μια υποχρέωση των συστημάτων εναλλακτικής διαχείρισης.

Το τμήμα της αρχικής ερώτησης που κάναμε τον Νοέμβριο για τροποποίηση της λανθασμένης και παράνομης προκήρυξης έχει παρέλθει, διότι έχετε προχωρήσει σε εντάξεις. Μάλιστα, λέτε σε μια ανακοίνωσή σας τον Γενάρη του 2022 ότι έχει εντάξει έργα 58,4 εκατομμυρίων ευρώ.

Έχω, λοιπόν, εδώ μία απόφαση ένταξης που αφορά τον δήμο Θεσσαλονίκης για 18,5 εκατομμύρια ευρώ και προμήθεια σαράντα οκτώ πολυκέντρων. Προσέξτε, λοιπόν, κύριε Πρόεδρε, με πρόχειρους υπολογισμούς προκύπτει ότι έχουμε πάνω από 300.000 ευρώ για ένα πολυκέντρο. Τι κάνουν αυτά τα πολυκέντρα; Με εισήγηση της υπηρεσίας του οργανισμού ανακύκλωσης, του ΕΟΑΝ, τα πολυκέντρα αυτά δεν αποδίδουν ανακύκλωση και δεύτερον, με μια έρευνα αγοράς στην ευρωπαϊκή αγορά, το κόστος αυτών των κέντρων δεν υπερβαίνει τις 60.000 έως 70.000 ευρώ.

Ερώτημα: Για ποιον λόγο, κύριε Πέτσα, υπερτιμολογείτε πέντε φορές πάνω ένα πολύκεντρο ανακύκλωσης που, σύμφωνα με τον οργανισμό ανακύκλωσης δεν αποδίδει ανακύκλωση στην κοινωνία μας, ενώ, ταυτόχρονα, είναι υποχρέωση των συστημάτων να τα χρηματοδοτούν;

Αλλά αυτό δεν είναι το μόνο πρόβλημα. Σε ερώτηση που έχω κάνει ξανά εδώ γι’ αυτό το θέμα -και φαίνεται ότι δεν μαθαίνετε από αυτά που συζητιούνται σε αυτή την Αίθουσα- είχατε πει ότι οργανισμός ανακύκλωσης θα ελέγχει αν οι δήμοι έχουν έγκριση, εφόσον αναλαμβάνουν μόνοι τους τη διαχείριση αποβλήτων.

Όμως, κύριε Πέτσα, για κακή σας τύχη ο ν.4819 -νομός της δικής σας Κυβέρνησης- δεν επιτρέπει στους δήμους να αναπτύσσουν μόνοι τους τέτοια δραστηριότητα και τους υποχρεώνει σε συνεργασία με τα συστήματα στο άρθρο 91. Άρα δεν είναι μόνο ότι έχετε μια σκανδαλώδη υπερτιμολόγηση, δεν είναι μόνο ότι είναι υποχρέωση των συστημάτων εναλλακτικής διαχείρισης, αλλά υπάρχει βασικό θέμα παράβασης του ν.4819.

Σας ρωτάμε, λοιπόν: Θα ακυρώσετε τις διατάξεις και την όποια διαδικασία, εφόσον είναι παράνομη και δημιουργεί σοβαρό θέμα και σε σχέση με την αντίστοιχη οδηγία στο Ευρωπαϊκό Δίκαιο και σε σχέση με την ελληνική νομοθεσία;

Μάλιστα, καταθέτω -κύριε Πρόεδρε σας ενδιαφέρει και εσάς- την ένταξη του δήμου Θεσσαλονίκης, όπου στην ένταξη 12-1-2022 αναφέρεται στο σχετικό 14 ο νόμος που απαγορεύει αυτή την ένταξη. Για να καταλάβετε που έχουν φτάσει στην Κυβέρνηση των αρίστων, παρακαλώ πολύ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ρωτώ, κύριε Αναπληρωτά: Θα πληρώσουν τώρα πρόστιμα οι δήμοι, επειδή προχωράτε σε μία παράνομη διαδικασία εντάξεων; Θα πληρώσουν δύο φορές οι πολίτες, δηλαδή, μία μέσω των καταναλωτικών προϊόντων και μία μέσω της σκανδαλώδους διακήρυξης που υλοποιείτε εσείς; Ίσως και μία τρίτη με βάση το πρόγραμμα του κ. Πατούλη στο ΕΔΣΝΑ; Ή θα το πληρώσει η αυτοδιοίκηση, μιας και έτσι καταργούνται πόροι του Τρίτση που δεν θα χρησιμοποιηθούν για άλλα χρήσιμα έργα;

Πάντως η ερώτησή μας είναι συγκεκριμένη και απευθύνεται και προσωπικά σε εσάς. Πώς θα επιμεριστούν οι ευθύνες, αν προχωρήσετε τις χρηματοδοτήσεις; Δηλαδή, εάν θα γίνει καταλογισμός σε εσάς προσωπικά ή στις επιτροπές εντάξεων, είναι συγκεκριμένη η ερώτηση. Σε ποιον θα γίνει ο καταλογισμός και από την Ευρωπαϊκή Ένωση για την παράβαση του νόμου περί κρατικών ενισχύσεων -γιατί θα υπάρξει και θέμα με την ΚΕΜΚΕ- και εάν θα είναι σε εσάς ή στις υπηρεσίες του Υπουργείου Εσωτερικών ή στις επιτροπές εντάξεων;

Το ερώτημα είναι για ποιον λόγο παραβιάζετε ευρωπαϊκή οδηγία; Τι θέλετε να εξυπηρετήσετε; Γιατί το θέμα θα πάει στην Ευρώπη, δεσμευόμαστε εδώ.

Ευχαριστώ πολύ και θα συνεχίσω.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Φάμελλε.

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Ελάτε, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κύριε Φάμελλε, ευχαριστώ πολύ για την ερώτηση. Είναι τρίτη φορά που ρωτάτε το θέμα αυτό -έχετε μια εμμονή φαίνεται με την πρόσκληση ΑΤ04 του προγράμματος «Αντώνης Τρίτσης».

Με την πρόσκληση αυτή το Υπουργείο Εσωτερικών χρηματοδοτεί επιμέρους δράσεις με πράσινο αποτύπωμα, όπως δράσεις ανακύκλωσης, σταθμούς μεταφόρτωσης απορριμμάτων και άλλα. Πρόκειται για πρόσκληση με προϋπολογισμό ύψους 220 εκατομμυρίων ευρώ, για την οποία έχουν κατατεθεί προτάσεις που υπερβαίνουν τα 600 εκατομμύρια ευρώ. Αυτό τι αποδεικνύει; Αποδεικνύει απερίφραστα το τεράστιο ενδιαφέρον των δήμων για τις επιλέξιμες δράσεις.

Αυτό εξηγείται όχι μόνο από την ολοένα και αυξανόμενη περιβαλλοντική εγρήγορση των πολιτών που, προφανώς, αφουγκράζονται οι δήμοι, αλλά και από το σημαντικό βάρος που επιβάλλεται στους δήμους δυνάμει του ν.4819/2021 μέσω του τέλους ταφής. Οι δήμοι γνωρίζουν ότι η αύξηση των ποσοστών ανακύκλωσης είναι πλέον μονόδρομος για τους ίδιους, ώστε να μην κληθούν να καταβάλουν υψηλά τέλη ταφής που τελικώς θα μετακυλήσουν στους δημότες τους.

Και επειδή το ζήτημα των τελών ταφής ένα θέμα που καίει όλους τους δήμους, θέλω να υπογραμμίσω το εξής: Το Υπουργείο Εσωτερικών μέσω της πρόσκλησης ΑΤ04 του προγράμματος «ΑΝΤΩΝΗΣ ΤΡΙΤΣΗΣ» παρέχει στους δήμους ένα σημαντικό χρηματοδοτικό εργαλείο, για να συνδράμει στη συμμόρφωσή τους με τη νέα περιβαλλοντική νομοθεσία.

Η επιβολή του τέλους ταφής, δηλαδή, συνοδεύεται από την κατάλληλη χρηματοδότηση των δήμων, ώστε αυτοί να αποκτήσουν τον κατάλληλο εξοπλισμό για να ενισχύσουν τα ποσοστά ανακύκλωσης και συνεπώς, να μειώσουν δραστικά την έκθεσή τους στο τέλος ταφής. Και επειδή γνωρίζουμε ότι το τέλος ταφής θα επιβαρύνει περισσότερο τους δήμους με μεγαλύτερο πληθυσμό, αναφέρω ότι η αξιολόγηση των προτάσεων, ειδικά ως προς την πρόσκληση ΑΤ04 του προγράμματος, γίνεται με φθίνουσα σειρά, δηλαδή, ξεκινάμε από τους δήμους με το μεγαλύτερο πληθυσμό.

Επομένως, κύριε Φάμελλε, την πρόσκληση για την οποία συζητάμε σήμερα πρέπει να την βλέπουμε ως ένα πολύτιμο εργαλείο που ενισχύει οικονομικά τους δήμους, ώστε να προβούν στις κατάλληλες δράσεις που μειώνουν τα τέλη ταφής, που θα κληθούν να καταβάλουν και ενδυναμώνει το περιβαλλοντικό αποτύπωμα κάθε δήμου και όχι να βρίσκουμε σε αυτή εμπόδια, ειδικά όταν δεν υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ λίγο παραπάνω χρόνο, κύριε Πρόεδρε, κι αν θέλετε, παίρνω και τη δευτερολογία μου.

Βέβαια, το πρώτο εμπόδιο το οποίο είχατε παρατηρήσει στις δύο προηγούμενες ερωτήσεις σας και αφορούσε την προβληματική -όπως υποστηρίζατε- χρηματοδότηση των γωνιών ανακύκλωσης ως προς συγκεκριμέναρεύματα-ανακυκλώσιμα υλικά με το σκεπτικό ότι αυτά δήθεν πρέπει να παρέχονται δωρεάν από τα συστήματα εναλλακτικής διαχείρισης, με τη σημερινή μας συζήτηση αντιλαμβάνομαι ότι το ξεπερνάτε. Σας κάλυψε η απάντησή του ΟΕΑΝ ως προς το ζήτημα της δήθεν διπλής χρηματοδότησης, η οποία φυσικά από την πρώτη στιγμή σας εξήγησα ότι δεν υπάρχει. Θα καταθέσω στην πορεία και έγγραφα του ΕΟΑΝ.

Επομένως, θεωρώ ότι οι πρόσφατες απαντήσεις του ΕΟΑΝ στο οποίο απευθύνθηκε η ΕΥΔΕ του Υπουργείου Εσωτερικών θα σας πείσουν και στο νέο εμπόδιο-ζήτημα που θέτετε για τη συμβατότητα της πρόσκλησης ΑΤ04 με τις διατάξεις του ν.4819/2021 -ο οποίος σημειώνω ότι δημοσιεύτηκε μετά τη λήξη της καταληκτικής προθεσμίας υποβολής προτάσεων στο πλαίσιο της πρόσκλησης ΑΤ04.

Η πραγματικότητα είναι μία και έρχομαι στην ουσία της ερώτησής σας, για να σας εξηγήσω πως οι ισχυρισμοί σας για την δήθεν ανατροπή της πρόσκλησης μετά την εφαρμογή των πρόσφατων διατάξεων δεν ευσταθούν. Όπως προανέφερα, η ΕΥΔΕ του Υπουργείου Εσωτερικών, μετά την ψήφιση των διατάξεων του νόμου αυτού, δεδομένου ότι το Υπουργείο Εσωτερικών κινείται πάντα με απόλυτη διαφάνεια και έχοντας διασφαλίσει την απόλυτη συμμόρφωση των ενεργειών του με το εθνικό, αλλά και ενωσιακό θεσμικό πλαίσιο, ζήτησε από την πρώτη στιγμή και έλαβε τις αναγκαίες διευκρινίσεις από τον ΕΟΑΝ και ως προς τα ζητήματα που θίξατε.

Νομίζω πως συμφωνούμε ότι ο ΕΟΑΝ είναι το καθ’ ύλην αρμόδιο όργανο για την ερμηνεία και εφαρμογή του νέου πλαισίου για τη διαχείριση των αποβλήτων. Συγκεκριμένα, η ΕΥΔΕ επέβαλε στον ΕΟΑΝ δύο σειρές ερωτημάτων -τις οποίες θα καταθέσω στα πρακτικά- στα οποία περιλαμβάνονται και τα ζητήματα που θίγετε. Κατ’ αρχάς, με τη χρονικά πρώτη επιστολή της η ΕΥΔΕ ζήτησε από τον ΕΟΑΝ να διευκρινίσει αν από τον νέο νόμο η Οργάνωση Εναλλακτικής Διαχείρισης των Δημοτικών Αποβλήτων - Συσκευασιών πραγματοποιείται από τους δήμους υποχρεωτικά σε συνεργασία με τους φορείς Συλλογικών Συστημάτων Εναλλακτικής Διαχείρισης Αποβλήτων Συσκευασιών ή εάν είναι δυνατόν να πραγματοποιείται από τους δήμους χωρίς συνεργασία με τους εν λόγω φορείς.

Επιγραμματικά αναφέρω την απάντηση του ΕΟΑΝ «Σύμφωνα με το αληθές νόημα των διατάξεων του ν.4819/2021 η οργάνωση της Εναλλακτικής Διαχείρισης των Δημοτικών Αποβλήτων Συσκευασιών είναι δυνατόν να πραγματοποιείται από τους ΟΤΑ Α΄ Βαθμού χωρίς συνεργασία με τους φορείς Συλλογικών Συστημάτων Εναλλακτικής Διαχείρισης Αποβλήτων Συσκευασιών ή και τους φορείς Κοινωνικής Αλληλέγγυας Οικονομίας του άρθρου 3 του ν.4430/2016. Επομένως, τι είπε ο ΕΟΑΝ; Ο ΕΟΑΝ ξεκαθάρισε ότι οι δήμοι μπορούν να δρουν αυτοτελώς, χωρίς να είναι υποχρεωμένοι να συμβληθούν με ΣΣΕΔ.

Εν συνεχεία, προς απόλυτη αποσαφήνιση του πεδίου εφαρμογής του άρθρου 91 του ν.4819/2021 με τον οποίο θεσπίζονται οι διοικητικές κυρώσεις -στις οποίες αναφερθήκατε- η ΕΥΔΕ επανήλθε υποβάλλοντας νέο ερώτημα προς τον ΕΟΑΝ, θέτοντας δύο συγκεκριμένα ερωτήματα: Πρώτον, εάν οι διατάξεις αυτές εμποδίζουν ή περιορίζουν τους δήμους να πραγματοποιούν τη διαχείριση των δημοτικών αποβλήτων-συσκευασίας σύμφωνα με τα οριζόμενα στην παράγραφο 1 του άρθρου 89 του ν.4819/2021 και δεύτερον, πότε εφαρμόζονται τα οριζόμενα στην παράγραφο 1 του άρθρου 91 του ν.4819/2021.

Η απάντησή του ΟΕΑΝ και σε αυτό το ερώτημα ήταν κατηγορηματική. Με αναλυτικό και τεκμηριωμένο τρόπο διευκρίνισε μεταξύ άλλων τα εξής: Κατ’ αρχάς, ότι δυνάμει της παραγράφου 1 του άρθρου 89 του ν.4819/2021 ο κάθε δήμος δύναται να οργανώσει την εναλλακτική διαχείριση των δημοτικών αποβλήτων-συσκευασιών με έναν από τους ακόλουθους τρεις τρόπους.

Πρώτον, μόνο από τον ίδιο τον δήμο. Δεύτερον, από το δήμο και με συνεργασία του δήμου με ΣΣΕΔ αποβλήτων-συσκευασιών ή και τους φορείς Κοινωνικής Αλληλέγγυας Οικονομίας του άρθρου 3 του ν.4430/2016, εφόσον υπάρχει έγγραφη συμφωνία αυτών με τους δήμους. Και τρίτον, μόνο με συνεργασία του δήμου με ΣΣΕΔ αποβλήτων-συσκευασιών ή και τους φορείς Κοινωνικής Αλληλέγγυας Οικονομίας του άρθρου 3 του ν.4430/2016, εφόσον υπάρχει έγγραφη συμφωνία αυτών με τους δήμους.

Επίσης, διευκρινίζεται ότι οι διοικητικές κυρώσεις της παρ. 1 του άρθρου 91, εκτός του ότι δεν μπορούν να εφαρμοστούν στο μέτρο που δεν έχει εκδοθεί η ΚΥΑ που εξειδικεύει τις λεπτομέρειες, σε κάθε περίπτωση εφαρμόζονται μόνο στην περίπτωση που ο δήμος αποφασίσει ότι η οργάνωση της εναλλακτικής διαχείρισης των δημοτικών αποβλήτων συσκευασιών να ανατεθεί αποκλειστικά και μόνο σε ΣΣΕΔ συσκευασιών, χωρίς καμία συμμετοχή ή δράση του δήμου, ενώ παράλληλα, δεν υπογράφει σύμβαση συνεργασίας με το ΣΣΕΔ συσκευασιών.

Δηλαδή, για να το πω και πιο απλά, οι κυρώσεις του άρθρου 91 δεν αφορούν ούτε εφαρμόζονται σε περιπτώσεις όπως αυτές που χρηματοδοτεί το πρόγραμμα «ΑΝΤΩΝΗΣ ΤΡΙΤΣΗΣ», όπου οι δήμοι οργανώνουν οι ίδιοι τη διαχείριση των δημοτικών αποβλήτων, χωρίς να αναθέσουν την εν λόγω διαχείριση σε ΣΣΕΔ.

Συνεπώς για ποια ασυμβατότητα μεταξύ των πρόσφατων διατάξεων και της πρόσκλησης μιλάτε;

Νομίζω, πως είναι ξεκάθαρο, ειδικά μετά τις απαντήσεις που έδωσε ο ΕΟΑΝ, το πλέον αρμόδιο όργανο, ότι η αλλαγή του θεσμικού πλαισίου με την ψήφιση του ν.4819/2021 ούτε επέβαλε ούτε επιβάλλει την τροποποίηση των όρων της πρόσκλησης ΑΤ04, η οποία -επαναλαμβάνω- είχε λήξει κατά τον χρόνο δημοσίευσης του ν.4819/2021. Ούτε φυσικά προκαλεί, εκ προοιμίου, οποιαδήποτε μη συμβατότητα των προτάσεων που έχουν κατατεθεί στο πρόγραμμα με τα άρθρα 86, 89 και 91 του ν.4819/2021.

Θέλω να σας διαβεβαιώσω, κύριε Φάμελλε, για τρίτη φορά ότι ο ρόλος του Υπουργείου Εσωτερικών δεν εξαντλείται στην ένταξη των προτάσεων των δικαιούχων στο πρόγραμμα «ΑΝΤΩΝΗΣ ΤΡΙΤΣΗΣ». Παρακολουθούμε στενά την υλοποίηση των πράξεων που χρηματοδοτούνται. Η ΕΥΔΕ προβαίνει σε ελέγχους. Διασφαλίζουμε με αυτόν τον τρόπο ότι το κάθε ευρώ που δίνεται από το πρόγραμμα πιάνει τόπο και αξιοποιείται με πλήρη συμμόρφωση με το εκάστοτε ισχύον θεσμικό πλαίσιο.

Σας ευχαριστώ πολύ.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Κύριε Φάμελλε, έχετε τον λόγο για τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Αναπληρωτά, θα πρότεινα, για να έχει ένα αντικείμενο και μία ουσία ο διάλογος που κάνουμε, να προσέχετε τι ακριβώς λέω στις τοποθετήσεις μου, για να μην διαβάζετε τα εδάφια της απάντησης που ήδη έχουν απαντηθεί από εμένα στην πρωτομιλία. Παράδειγμα, σας είπα ότι οι εγκρίσεις και οι εντάξεις είναι παράνομες, διότι αναφέρονται -και το κατέθεσα με σχετικό έγγραφο- στον νόμο που τις απαγορεύει. Και εσείς είπατε ως δικαιολογία δυο φορές στην τοποθέτησή σας ότι όταν προκηρύχθηκε η δράση, ήταν νόμιμη και ο νόμος βγήκε μετά. Μα, οι εντάξεις είναι παράνομες.

Άρα διορθώστε λίγο την πρωτομιλία σας και ελάτε να μας απαντήσετε ξανά επί του συγκεκριμένου.

Δεύτερο ζήτημα: Μας είπατε ότι έχει θέμα…

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Διαβάστε τι είπα.

**ΣΩΚΡΑΤΗΣ ΦΑΜΕΛΛΟΣ:** Σας παρακαλώ, κύριε Πέτσα.

Μας είπατε, λοιπόν, ότι καλέσετε τον ΕΟΑΝ να ερμηνεύσει το αληθές νόημα. Δράττομαι της ευκαιρίας της παρουσίας του κ. Καστανίδη αλλά και του κ. Μπαλάφα που θήτευσε στο Υπουργείο Εσωτερικών. Νοείται ποτέ η πολιτεία να ρωτάει τον Οργανισμό Ανακύκλωσης ποιο είναι το αληθές νόημα του νόμου και να απαντάει ένας εποπτευόμενο φορέας στο Υπουργείο ποιο είναι το αληθές νόημα του νόμου, όταν εδώ είμαστε στη Βουλή;

Τι έχει κάνει, όμως, τώρα διά της απάντησης αυτής του ΕΟΑΝ το Υπουργείο Εσωτερικών; Ρωτάει, λοιπόν, το Υπουργείο Εσωτερικών: Πώς μπορεί να αναπτύσσεται η ανακύκλωση; Ο νόμος, στο άρθρο 91, νόμος της Νέας Δημοκρατίας, λέει ότι οι δήμοι θα πληρώνουν πρόστιμο, αν δεν έχουν συμβάσεις με συστήματα εναλλακτικής διαχείρισης. Αλλά απαντάει ο Οργανισμός Ανακύκλωσης: Το αληθές νόημα είναι ότι μπορεί και να μην έχουν.

Για να καταλάβετε ακριβώς σε τι κυβέρνηση τουρλού, όπως την είπε ο Πρωθυπουργός τους αναφέρομαι -δεν είναι δικιά μου η λέξη-, βρισκόμαστε σήμερα.

Απαντάει, όμως, ο ν.4819/2021, επίσης, ότι η παροχή εξοπλισμού είναι υποχρεωτική για τα συστήματα και ότι αυτό πρέπει να γίνεται ακόμα και σε παιδικές χαρές, σε δημοτικές εγκαταστάσεις, σε χώρους συνάθροισης κοινού. Περιορίζει, λοιπόν, τις δυνατότητες που πάει να δημιουργήσει παραθυράκι η Κυβέρνηση αυτή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έτσι, λοιπόν, είναι ξεκάθαρο ότι ο δήμος πρέπει να συνεργαστεί με σύστημα και το σύστημα να καλύψει όλα τα έξοδα και όχι να χρηματοδοτείται από την πίσω πόρτα, από τον κ. Πέτσα και τους υπόλοιπους Υπουργούς, πρώην και νυν, Εσωτερικών. Γιατί δεν ξεκίνησε από εσάς. Προϋπήρχε από την προηγούμενη διοίκηση.

Όμως, προσέξτε ποιο είναι το περίεργο. Για ποιον λόγο παραπέμπει τη συζήτηση στον Οργανισμό Ανακύκλωση ο κ. Πέτσας; Γιατί ο Οργανισμός Ανακύκλωσης έχει εγκρίνει το σύστημα αυτό, έχει εγκρίνει το επιχειρησιακό σχέδιο, ενώ η εισήγηση, σε μια εκατοντασέλιδη εισήγηση, της υπηρεσίας λέει ότι δεν πιάνει τους στόχους και ότι δεν αποκαλύπτεται η αξιοποίηση των χρημάτων των πολιτών. Προφανώς, θα χρησιμοποιήσει αυτόν τον οργανισμό ως δικαιολογία ο κ. Πέτσας, για να αποτυπώσει το αληθές νόημα του νόμου. Εδώ είναι το πρακτικό της απόφασης. Το καταθέτω για την ιστορία, για να δείτε πώς ο οργανισμός δηλώνει ποιο είναι το αληθές νόημα του νόμου. Ντροπής πράγματα είναι αυτά.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, το ερώτημα που έχω θέσει είναι απλό. Θα αφήσετε, δηλαδή, τους δήμους να προμηθευτούν εξοπλισμό, τον οποίο πρέπει να τους τον δώσουν δωρεάν τα συστήματα και μάλιστα, χωρίς να καλύπτεται το κόστος μεταφοράς; Ενώ λέει ότι τα συστήματα έχουν υποχρέωση και του εξοπλισμού και της μεταφοράς των ανακυκλώσιμων και της διαχείρισης, τώρα διπλοπληρώνετε τον εξοπλισμό και αφήνετε στους δήμους όλα τα βάρη; Ή η Κυβέρνησή σας, ενώ έχει βαλτώσει την ανακύκλωση, κλείνει το μάτι και σε συμφέροντα και σε ένα νέο μεγάλο σκάνδαλο στον χώρο και της αυτοδιοίκησης και της ανακύκλωσης;

Αναφέρομαι σε ένα νέο σκάνδαλο, διότι διαβάζω πρόσφατη απόφαση της εκτελεστικής επιτροπής της ΚΕΔΕ, κύριε Πέτσα. Να μου πείτε αν ισχύουν: «Θεωρούμε ότι δεν πρόκειται να ενισχυθεί ουσιαστικά η ανακύκλωση μέσα από τις προτάσεις της πρόσκλησης «Τρίτσης ΑΤ04» μιας πρόσκλησης που όσο και αν διαφημίστηκε δεν ήταν δημοφιλής. «Δεν αντιλαμβανόμαστε για ποιον λόγο οι δήμοι, που είναι ήδη πάνω από το 100% του πλαφόν, θα πρέπει να ενταχθούν και σε αυτή την προκήρυξη; Πώς είναι δυνατόν να αποδεχόμαστε υπερβάσεις στη χρηματοδότηση, την ώρα που ογδόντα δήμοι είναι κάτω από το 50%; Δεν καταλαβαίνουμε γιατί δήμοι που έχουν την πρόσκληση αυτή σε χαμηλή προτεραιότητα, είναι υποχρεωμένοι να χρηματοδοτηθούν για δράσεις που εντάσσονται σε αυτή την πρόσκληση και όχι στις προτεραιότητές τους».

Και λέει παρακάτω: «Καταδικάζουμε ομόφωνα κάθε απόπειρα εκβιασμού της αυτοδιοίκησης και δηλώνουμε ότι μια σειρά από συκοφαντικά, αρνητικά δημοσιεύματα και αναρτήσεις, που στρέφονται σε βάρος αιρετών, δεν μας πτοούν και δεν μας αγγίζουν. Η αυτοδιοίκηση δεν εκβιάζεται».

Και ερωτώ, κύριε Πέτσα: Τι γίνεται ακριβώς με αυτή την πρόσκληση; Τι ακριβώς είναι αυτό που λένε οι άνθρωποι της αυτοδιοίκησης; Έχετε υπ’ όψιν σας ότι υπάρχουν εκβιασμοί και απειλές σε συνδυασμό με ένα πρόγραμμα ανακύκλωσης; Και πού είναι η ανακύκλωση, τέλος πάντων, στους δρόμους, που οι πολίτες εδώ και δυόμισι, τρία χρόνια ψάχνουν να βρουν πού είναι το πρόγραμμα ανακύκλωσης; Που δεν υπάρχουν κάδοι. Που αρχίζουν και αποσύρονται από δήμους και οι μπλε κάδοι. Υπάρχουν επιστολές προς δήμους ότι αποσύρονται και οι μπλε κάδοι του συστήματος της «Ελληνικής Εταιρείας Αξιοποίησης Ανακύκλωσης», που αναίρεσε το επιχειρησιακό σχέδιο που είχε υποβάλλει. Άρα είμαστε τελείως στον αέρα.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Εδώ, λοιπόν, όπως καταλαβαίνετε, κύριε Πέτσα, υπάρχει ένα συγκεκριμένο σοβαρότατο πρόβλημα. Έχει αναδειχθεί ένα σκάνδαλο, γι’ αυτό και επιμένουμε, γιατί αφορά στη χρηστή διαχείριση δημόσιων πόρων. Και σας ρώτησα: Ο καταλογισμός θα γίνει και σε εσάς; Διότι εδώ υπάρχουν σοβαρότατα ζητήματα από την αυτοδιοίκηση.

Και μην ψάχνετε στον Οργανισμό Ανακύκλωσης να μεταφράσει το αληθές νόημα ενός νόμου. Εδώ ήμασταν, στη Βουλή, και γνωρίζουμε να διαβάζουμε. Αφήστε, λοιπόν, τις υπεκφυγές. Μην διαβάστε τη δευτερολογία. Πείτε μας την αλήθεια. Τι χρειαζόμαστε. Στη Βουλή είμαστε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Φάμελλε.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Τι να διαβάσει κανείς, κύριε Φάμελλε; Εδώ δεν είδατε τις απαντήσεις που σας έδωσα πριν. Τρεις διαφορετικοί τρόποι για να επιτευχθεί ο στόχος και εσείς επιμένετε ότι πρέπει σώνει και καλά ο δήμος να συμβληθεί με ένα ΣΣΕΔ. Τι να σας πω; Μάλλον εσείς δεν ξέρετε να διαβάζετε τον νόμο και δεν ακούσατε ούτε την πρωτολογία μου.

Όσον αφορά στην ουσία της υπόθεσης, λέτε ότι δεν υπάρχει ενδιαφέρον για το ζήτημα αυτό. Έχουν υποβληθεί 600 εκατομμύρια ευρώ από τους δήμους για χρηματοδότηση, σε μία πρόσκληση που έχει προϋπολογισμό 220 εκατομμύρια ευρώ. Αυτό, νομίζω, τα λέει όλα. Το είπα και στην πρωτολογία μου.

Δεύτερον, οι μπλε κάδοι να μην υπάρχουν. Γωνιές ανακύκλωσης να μην υπάρχουν. Κανένα από τα δύο συστήματα να μην υπάρχει. Πώς θα προχωρήσει η ανακύκλωση στη χώρα, κύριε Φάμελλε; Θα κοιτάζουμε γενικώς και αορίστως και θα λέμε «Γιατί δεν έχουμε ανακύκλωση;».

Εμείς έχουμε προγράμματα που είναι απόλυτα συμβατά με το ενωσιακό και το εθνικό πλαίσιο.

**ΣΩΚΡΑΤΗΣ ΦΑΜΕΛΛΟΣ:** Στήστε ένα σκάνδαλο!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Επαναλαμβάνω, έχουμε προγράμματα χρηματοδότησης εμείς, το Υπουργείο Εσωτερικών, που είναι απόλυτα συμβατά με το ενωσιακό και το εθνικό πλαίσιο και σε αυτά προχωρούμε.

Για δε τις απειλές, αυτές τις οποίες εκτοξεύετε εσείς, για τους υπηρεσιακούς παράγοντες του Υπουργείου Εσωτερικών και αυτούς που είναι στην Επιτροπή Αξιολόγησης, μεταξύ των οποίων και στελέχη της ΚΕΔΕ και της ΕΝΠΕ, θα τις κρίνουν αυτοί που τις ακούνε.

Για δε την επιστολή που διαβάσατε πριν της ΚΕΔΕ, πρώτον δεν τη γνωρίζω. Δεύτερον, όσον αφορά στο ζήτημα το οποίο λέτε για εκβιασμούς, θα πρέπει να ρωτήσετε αυτούς που υπογράφουν. Σε καμμία περίπτωση, πάντως, δεν εκβιαζόμαστε εμείς. Αυτό είναι πολύ ξεκάθαρο και αυτό που έχουμε να κάνουμε είναι να θέσουμε σε λειτουργία αυτά τα χρηματοδοτικά εργαλεία που έχουμε, προκειμένου να φέρουμε τους στόχους της ανακύκλωσης πιο ψηλά, σύμφωνα με το εθνικό σχέδιο που έχει καταρτιστεί, επαναλαμβάνω με απόλυτη διαφάνεια.

Ως προς αυτά που είπατε για τον ΕΟΑΝ, θυμάμαι και στην προηγούμενη ερώτηση που είχαμε έρθει εδώ ότι αμφισβητούσατε πως θα μπορέσει να υπάρξει και άλλος φορέας διαχείρισης. Υπήρξε φορέας διαχείρισης. Μετά κατηγορείτε τον ΕΟΑΝ επειδή έδωσε την άδεια για τον φορέα διαχείρισης από τον Απρίλιο του 2021.

Αυτό που έχει σημασία είναι να προχωράμε, λοιπόν, μπροστά για την υλοποίηση του προγράμματος αυτού. Αυτό κάνουμε εμείς –επαναλαμβάνω- με απόλυτη διαφάνεια και πάντα σε συμφωνία με το εθνικό και το κοινοτικό πλαίσιο.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Υπουργέ.

Πάμε στην επόμενη ερώτηση, που είναι η όγδοη με αριθμό 3085/9-2-2022 ερώτηση του κύκλου αναφορών και ερωτήσεων του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφα προς τον Υπουργό Εσωτερικών, με θέμα: «Εφαρμογή των διατάξεων της νομοθεσίας για τα Μέσα Ατομικής Προστασίας (ΜΑΠ) και τα Μέτρα Προληπτικής Ιατρικής των υπαλλήλων των ΟΤΑ Α΄ και Β΄ βαθμού, σε περιπτώσεις διαπίστωσης παραβάσεων».

Κύριε Μπαλάφα, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΙΩΑΝΝΗΣ ΜΠΑΛΑΦΑΣ:** Ευχαριστώ πολύ, κύριε Πρόεδρε.

Κύριε Υπουργέ, η συγκεκριμένη επίκαιρη ερώτηση που συζητάμε σήμερα σε συνέχεια ερωτήσεώς μας στις 9 Φεβρουαρίου του 2022, αφορά στην εφαρμογή των διατάξεων της νομοθεσίας για τα μέσα ατομικής προστασίας και τα μέτρα προληπτικής ιατρικής ως προς τους υπαλλήλους των Οργανισμών Τοπικής Αυτοδιοίκησης Α΄ και Β΄ βαθμού, σε περιπτώσεις διαπίστωσης παραβάσεων.

Γνωρίζετε φυσικά, κύριε Υπουργέ, ότι σύμφωνα με τον ν.3850/2010 σε περιπτώσεις διαπίστωσης παραβάσεων σε Οργανισμούς Τοπικής Αυτοδιοίκησης και στα νομικά πρόσωπα αυτών, ο επιθεωρητής εργασίας εισηγείται προς τους αρμόδιους Υπουργούς την επιβολή του προβλεπόμενου προστίμου. Αν εντός έξι μηνών από την ενημέρωση του οικείου Οργανισμού Τοπικής Αυτοδιοίκησης δεν έχει υπάρξει συμμόρφωση, το πρόσημο παρακρατείται με απόφαση του Υπουργείου Εσωτερικών από τους κεντρικούς αυτοτελείς πόρους -τους γνωστούς ΚΑΠ- που αναλογούν στον συγκεκριμένο ΟΤΑ το επόμενο οικονομικό έτος.

Συμπληρώνω ότι η κυβέρνησή μας, η κυβέρνηση ΣΥΡΙΖΑ, για ενίσχυση της προάσπισης της υγείας και ασφάλειας της εργασίας, στις 7 Ιουνίου 2019 εξέδωσε κοινή υπουργική απόφαση με αριθμό 43726, με την οποία καθορίστηκαν τα μέσα ατομικής προστασίας και τα μέτρα προληπτικής ιατρικής των υπαλλήλων των Οργανισμών Τοπικής Αυτοδιοίκησης. Αυτά ως προς την ισχύουσα νομοθεσία.

Στην πράξη τώρα, σύμφωνα με υπεύθυνη ενημέρωση από την Πανελλήνια Ομοσπονδία Εργαζομένων στους ΟΤΑ, έχουμε το σχετικό έγγραφο, στην τρίτη συνεδρίαση του Συμβουλίου Υγιεινής και Ασφάλειας της Εργασίας στις 7 Ιουνίου του 2021, ο εκπρόσωπος του Σώματος Επιθεωρητών Εργασίας δήλωσε ότι οι εισηγήσεις του ΣΕΠΕ -του Σώματος Επιθεωρητών Εργασίας- από τους ελέγχους σε διάφορους ΟΤΑ για παράβαση των όρων υγιεινής και ασφάλειας των εργαζομένων έχουν παραπεμφθεί στο αρμόδιο Υπουργείο Εσωτερικών, στο Υπουργείο σας, κύριε Υπουργέ. Και συνεχίζει ο επιθεωρητής στο έγγραφο της Ομοσπονδίας ότι το Υπουργείο Εσωτερικών δεν έχει προβεί σε καμμία ενέργεια για την επιβολή των κυρώσεων που προβλέπει η ισχύουσα νομοθεσία.

Κύριε Υπουργέ, γνωρίζετε ότι οι εργαζόμενοι στους Οργανισμούς Τοπικής Αυτοδιοίκησης έχουν πληρώσει βαρύ φόρο αίματος από τα εκατοντάδες εργατικά ατυχήματα -πολλά δυστυχώς θανατηφόρα- και επιπρόσθετα έχουν σηκώσει βαρύ φορτίο λόγω και της πανδημίας και των ακραίων καιρικών φαινομένων.

Επιδιώκοντας από την πλευρά μας να συμβάλλουμε στη βελτίωση της υφιστάμενης κατάστασης, σας ρωτάμε, κύριε Υπουργέ: Πόσες καταγγελίες έχουν έλθει από το Σώμα Επιθεωρητών Εργασίας στο Υπουργείο από το 2019 που αναλάβατε τη διακυβέρνηση της χώρας μέχρι σήμερα; Πόσα και ποια πρόστιμα έχει επιβάλλει το Υπουργείο σύμφωνα με τον νόμο μέσω παρακράτησης κεντρικών αυτοτελών πόρων και σε ποιους δήμους; Και τέλος, σκοπεύετε να προχωρήσετε επιτέλους στην έκδοση μιας κοινής υπουργικής αποφάσεως η οποία θα προβεί σε ρύθμιση όλων των σχετικών λεπτομερειών εφαρμογής του ν.3850/2010 για να διαμορφωθεί ένα ισχυρό πλέγμα προστασίας για τους εργαζόμενους στους ΟΤΑ;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Μπαλάφα.

Στην ερώτηση θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Ορίστε, κύριε Υπουργέ, έχετε τρία λεπτά για την απάντησή σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε. Και ευχαριστώ, κύριε Μπαλάφα, για την ερώτηση.

Σίγουρα η τοπική αυτοδιοίκηση προσφέρει σημαντικότατο έργο στην κοινωνία και ιδίως την περίοδο της πανδημίας. Αξίζουν πολλά συγχαρητήρια σε όλους τους εργαζόμενους της τοπικής αυτοδιοίκησης για τη συνεισφορά τους μέσα σε πολύ δύσκολες συνθήκες, ιδίως στο προσωπικό που ασχολείται με την καθαριότητα, οι οποίοι επιτέλεσαν ένα σπουδαίο έργο.

Αυτό που έχει σημασία είναι όχι μόνο να δίνουμε συγχαρητήρια, αλλά να φροντίζουμε να τηρούνται απαρέγκλιτα -και θα συμφωνήσω απόλυτα μαζί σας- οι όροι υγιεινής και ασφάλειας στην εργασία, όπως προβλέπεται από την κείμενη νομοθεσία και φυσικά, όταν αυτό δεν υπάρχει, να επιβάλλονται οι αντίστοιχες κυρώσεις.

Όσον αφορά το ερώτημά σας σας απαντώ ότι σύμφωνα με τα στοιχεία του Υπουργείου Εσωτερικών έχει υποβληθεί μόνο μία αιτιολογημένη έκθεση του ΣΕΠΕ η οποία αφορά τέτοιου είδους υποθέσεις. Αφορούσε τον Δήμο Μαρκοπούλου Μεσογαίας για την παράβαση της μη απασχόλησης ιατρού εργασίας. Αναφέρω ότι στο χρονικό διάστημα των δύο μηνών, δηλαδή μικρότερο των έξι μηνών που ορίζει ο νόμος, κοινοποιήθηκε στο Υπουργείο νεότερη –δεύτερη- έκθεση του ΣΕΠΕ η οποία διαπίστωσε τη συμμόρφωση του δήμου. Ως εκ τούτου το Υπουργείο Εσωτερικών δεν προέβη σε περαιτέρω ενέργειες.

Άρα μέσα στον χρονικό ορίζοντα των έξι μηνών που έθετε η πρώτη έκθεση ήρθε ο Δήμος Μαρκοπούλου Μεσογαίας και παρενέβη ώστε να παρέχει αυτή την υπηρεσία την οποία είχε διαπιστώσει η πρώτη έκθεση. Άρα συμμορφώθηκε προς την συγκεκριμένη υπόδειξη και επομένως δεν επιβλήθηκαν διοικητικά πρόστιμα.

Πέραν από αυτό έχω να πω ότι βρεθήκατε σε διάφορες περιπτώσεις. Δεν αμφισβητώ την πληροφόρησή σας, αλλά δεν έχουν κοινοποιηθεί τέτοιου είδους αιτιολογημένες απόψεις από το ΣΕΠΕ στο Υπουργείο Εσωτερικών. Εάν υπάρχουν, λοιπόν, θα πρέπει να κοινοποιηθούν στο Υπουργείο Εσωτερικών προκειμένου να δούμε εάν δεν συμμορφωθούν οι δήμοι για τους οποίους αναφέρεστε, να επιληφθούν οι προβλεπόμενες διοικητικές κυρώσεις. Μέχρι στιγμής για να είμαστε, απολύτως σαφείς, μόνο μία τέτοια τέτοιου είδους υπόθεση είχε κατατεθεί στο Υπουργείο Εσωτερικών και ακολούθησε τον δρόμο που σας είπα.

Επομένως, θα μείνω σε αυτό στην πρωτολογία μου, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Μπαλάφα, έχετε τον λόγο για τρία λεπτά.

**ΙΩΑΝΝΗΣ ΜΠΑΛΑΦΑΣ:** Δυστυχώς, οι απαντήσεις εξ αντικειμένου δεν είναι ικανοποιητικές και δεν είναι ικανοποιητικές όχι μόνο για εμάς στα πλαίσια αυτής της πολύ σοβαρής κοινοβουλευτικής διαδικασίας που είναι ο κοινοβουλευτικός έλεγχος, του οποίου και προσωπικά έχω μεγάλη εκτίμηση, αλλά δεν είναι ικανοποιητικά γι’ αυτούς που κύρια υφίστανται το πρόβλημα αυτό, δηλαδή τους εργαζόμενους στους Οργανισμούς Τοπικής Αυτοδιοίκησης Α΄ κυρίως, αλλά και Β΄ βαθμού.

Αναγνωρίζετε, δηλαδή, και θα το πω λαϊκά, κύριε Υπουργέ, και θα το πω χωρίς να θέλω να κάνω αντιπολίτευση για την αντιπολίτευση, ότι δεν έχετε κάνει αυτά που προβλέπει η νομοθεσία. Δεν τα έχετε κάνει.

Και ξέρετε, η νομοθεσία στο ζήτημα αυτό δεν λέω ότι είναι τέλεια, αλλά οπωσδήποτε υφίσταται, υπάρχει. Απαιτείται, όμως, και η πολιτική βούληση για να μπορεί η νομοθεσία εφαρμοζόμενη να αποδίδει και να βελτιώνει, όπως στην προκειμένη περίπτωση το ζήτημα της υγιεινής και της ασφάλειας της εργασίας για τους εργαζόμενους στους Οργανισμούς Τοπικής Αυτοδιοίκησης. Και στην προκειμένη περίπτωση αποδεικνύεται από τα γεγονότα η έλλειψη, θα έλεγα, πολιτικής βούλησης –δεν βρίσκω άλλη έκφραση- από το Υπουργείο Εσωτερικών.

Ελπίζω κι επιμένω, γιατί θα είμαστε υποχρεωμένοι να επιμείνουμε, ότι και με αυτή την επισήμανση, δεν λέω μόνο με τη δική μας επισήμανση, αλλά με βάση τη σοβαρότητα αυτού κάθε αυτού του θέματος, θα σκύψετε με περισσότερη έγνοια γύρω από το ζήτημα αυτό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Μπαλάφα.

Κύριε Πέτσα, έχετε τρία λεπτά για τη δευτερολογία σας, αν και τα είπατε όλα.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Συγνώμη αν δεν ήταν επαρκής η απάντησή μου, αλλά με ρωτήσατε σε τι έχουμε κάνει. Μία υπόθεση καταγγέλθηκε στο Υπουργείο Εσωτερικών, αυτή την επιληφθήκαμε. Σε λιγότερο χρονικό διάστημα από αυτό που προβλέπει ο νόμος, συμμορφώθηκε ο δήμος και δεν επιβλήθηκαν διοικητικές κυρώσεις.

Αν υπάρχουν άλλες υποθέσεις και δεν έχουμε προβεί στις απαραίτητες ενέργειες που προβλέπουν την παρακράτηση των ΚΑΠ μετά την παρέλευση των έξι μηνών και της μη συμμόρφωσης του εργοδότη, εν προκειμένου οποιουδήποτε δήμου της χώρας, τότε να μας καταγγείλετε. Αλλά αφού δεν έχουμε άλλες περιπτώσεις, δεν μπορώ να πω κάτι παραπάνω.

Δεν αμφισβητώ –επαναλαμβάνω- την πληροφόρηση σας για θέματα που μπορεί να υπάρχουν κάπου. Εμείς, όμως, σαν Υπουργείο Εσωτερικών είμαστε υποχρεωμένοι να εφαρμόσουμε τη νομοθεσία. Αν έχουμε τέτοιου είδους καταγγελίες και εκθέσεις από το ΣΕΠΕ φυσικά θα επανέλθουμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Πέτσα. Καλή συνέχεια και στους δύο.

Ακολουθεί η με έκτη με αριθμό 581/28-3-2022 επίκαιρη ερώτηση δεύτερου κύκλου του Βουλευτή Λακωνίας του Συνασπισμού Ριζοσπαστικής Αριστεράς κ.Σταύρου Αραχωβίτηπρος τον Υφυπουργό στον Πρωθυπουργό αρμόδιογια θέματα Κρατικής Αρωγής και Αποκατάστασης, με θέμα: «Σε απόγνωση βρίσκονται από την αδιαφορία της Κυβέρνησης οι πυρόπληκτοι της Αν. Μάνης».

Κύριε Αραχωβίτη, καλησπέρα σας. Καλή εβδομάδα. Έχετε δύο λεπτά για το ξεκίνημά σας.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε. Καλή εβδομάδα σε όλους.

Κύριε Υπουργέ, όπως γνωρίζετε, έχουν περάσει έξι μήνες από τις καταστροφικές πυρκαγιές που έπληξαν πολλές περιοχές της χώρας μας, μεταξύ αυτών και τον Δήμο Ανατολικής Μάνης στη Λακωνία. Οι ζημιές τόσο σε έγγειο κεφάλαιο, δηλαδή σε φυτικό κεφάλαιο, σε δενδρώδεις, όσο και σε υποδομές ήταν πολύ μεγάλες. Επίσης, είχαμε μεγάλες ζημιές σε βοσκότοπους, σε ζωντανά και σε μελισσοσμήνη.

Όλη αυτή η ζημιά που έγινε στον Δήμο Ανατολικής Μάνης και σε άλλες περιοχές είχε ένα τεράστιο οικονομικό αντίκτυπο σε ολόκληρη την περιοχή της Μάνης, μιας και μιλάμε συγκεκριμένα.

Η βοήθεια που έχει δοθεί μέχρι τώρα από 2 μέχρι 4.000 ευρώ ως προκαταβολή, όπως καταλαβαίνετε είναι ένα ελάχιστο ποσό, το οποίο εξανεμίστηκε τις πρώτες μέρες από τότε που δόθηκε, γιατί υπάρχει το κόστος διαβίωσης, το οποίο διαρκώς είναι αυξανόμενο, και υπάρχει το ζήτημα της αποκατάστασης των ζημιών.

Τώρα για το ζήτημα της αποκατάστασης των ζημιών τόσο στο φυτικό κεφάλαιο, στις υποδομές, στους κατά κύριο επάγγελμα και στους μη κατά κύριο επάγγελμα αγρότες, που στη Μάνη το 75% είναι μη κατά κύριο επάγγελμα, δεν έχουμε σαφείς απαντήσεις και παρά την τελευταία νομοθετική πρωτοβουλία που πήρατε, δεν έχει ξεκαθαριστεί το τοπίο.

Και τι εννοούμε και εννοούν δι’ εμού οι κάτοικοι που περιμένουν απαντήσεις σήμερα; Περιμένουμε, λοιπόν, απαντήσεις για το πότε, τη δέσμευσή σας για ένα σαφές χρονοδιάγραμμα. Έχουμε ακούσει διάφορα χρονοδιαγράμματα από 15 Δεκεμβρίου που διαρκώς ανανεώνονται. Έχουμε φτάσει πλέον στον Απρίλιο και ακόμα δεν έχουμε δει κάτι παραπάνω εκτός από την προκαταβολή.

Δεύτερον, ποιος θα είναι ο μηχανισμός; Και όταν λέω μηχανισμός, όχι ο ΕΛΓΑ που θα κάνει τη δουλειά, αλλά με βάση ποιο κανονισμό, ποιο μοντέλο. Δηλαδή, τι θα προβλέπεται για το έγγειο κεφάλαιο, για τις υποδομές, για τα αρδευτικά, για τα μελισσοσμήνη, για την απώλεια του βοσκοτόπου, την απώλεια εισοδήματος; Για όλα αυτά θέλουμε σαφείς απαντήσεις.

Τρίτον, ποιες θα είναι οι προϋποθέσεις επιλεξιμότητας για κάθε έναν από τους ζημιωθέντες κατοίκους και, φυσικά, τι θα γίνει με τους μη κατά κύριο επάγγελμα. Όμως, αυτό θα το συζητήσουμε στο δεύτερο μέρος της ερώτησής μας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αραχωβίτη.

Θα απαντήσει ο Υφυπουργός στον Πρωθυπουργό κ. Χρήστος Τριαντόπουλος.

Κύριε Τριαντόπουλε, καλησπέρα σας, καλή εβδομάδα. Έχετε τρία λεπτά για το ξεκίνημά σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ πολύ.

Ευχαριστώ πολύ για την επίκαιρη ερώτηση, διότι μου δίνεται η ευκαιρία, μιας και μέσα και στην ερώτηση θίγετε αρκετά ζητήματα, να παρουσιάσω εν τάχει τη μέχρι τώρα πορεία στήριξης και αποκατάστασης της περιοχής της ανατολικής Μάνης μετά τις φωτιές του καλοκαιριού, μια πορεία υλοποίησης ενός σχεδίου στήριξης και αποκατάστασης, το οποίο εδράζεται στη νέα φιλοσοφία που έχει εισάγει η Κυβέρνηση του Κυριάκου Μητσοτάκη μετά από μια φυσική καταστροφή, διαμορφώνοντας τόσο το θεσμικό πλαίσιο της κρατικής αρωγής, αλλά και όχι μόνο, μια νέα φιλοσοφία που άλλαξε τα δεδομένα αδράνειας που παρέλαβε από την κυβέρνηση του ΣΥΡΙΖΑ το 2019, όπως στο συγκεκριμένο πεδίο.

Ας δούμε πειραματικά, λοιπόν, ορισμένα από τα μέτρα στήριξης και αποκατάστασης της περιοχής και των πολιτών της Ανατολικής Μάνης παράλληλα με τις αναστολές των φορολογικών και ασφαλιστικών υποχρεώσεων και παράλληλα με την τριετή απαλλαγή από τον ΕΝΦΙΑ.

Πρώτον, από τις πρώτες κιόλας ημέρες άνοιξε η ενιαία πλατφόρμα για την πρώτη αρωγή, το arogi.gov.gr, που αναφερθήκατε και εσείς, όπου οι πολίτες της Ανατολικής Μάνης μπορούσαν να κάνουν αίτηση για την πρώτη αρωγή έναντι της στεγαστικής συνδρομής, έναντι της επιχορήγησης για επιχειρήσεις, αλλά και για αγροτικές εκμεταλλεύσεις και για την αποζημίωση της οικοσκευής. Συνολικά, λοιπόν, μέσα σε λίγες ημέρες άμεσα και προσεκτικά δόθηκαν 3,5 εκατομμύρια ευρώ στους αιτούντες από την Ανατολική Μάνη.

Δεύτερον, ξεκίνησαν επίσης άμεσα οι παρεμβάσεις αντιπλημμυρικής προστασίας και έχουν ήδη υλοποιηθεί έργα, όπως η καταγραφή από τις πρώτες μέρες και η χαρτογράφηση της καμένης περιοχής, έργα από το Δασαρχείο, το Υπουργείο Περιβάλλοντος και Ενέργειας, η σύνταξη μελέτης και η εκτέλεση των σχετικών έργων αντιπλημμυρικής και αντιδιαβρωτικής προστασίας σε πέντε υδρολογικές λεκάνες της περιοχής συνολικού κόστους 1,2 εκατομμυρίων ευρώ.

Τρίτον, προχώρησαν οι αποκαταστάσεις σε υποδομές και δίκτυα μέσα από την έκτακτη χρηματοδότηση 3,5 εκατομμυρίων ευρώ από το Υπουργείο Εσωτερικών στον Δήμο Ανατολικής Μάνης, η οποία και θα συνεχιστεί, ενώ αντίστοιχη είναι και η χρηματοδότηση προς την περιφέρεια.

Ενεργοποιήθηκε, τέταρτον, η διαδικασία επιχορήγησης από το Υπουργείο Οικονομικών των επιχειρήσεων που επλήγησαν άμεσα από την πυρκαγιά με το ποσοστό κάλυψης να έχει οριστεί στο 70% της εκτιμηθείσας ζημιάς, κάτι που δεν συνέβαινε στο παρελθόν, ενώ στις επιχειρήσεις συμπεριλαμβάνονται πλέον και οι αγροτικές εκμεταλλεύσεις -ούτε αυτό συνέβαινε στο παρελθόν-, καλύπτοντας έτσι τα κενά και τις παραλείψεις από τη στήριξη των αγροτών που παραλάβαμε από την προηγούμενη Κυβέρνηση.

Πέμπτον, προχωρήσαν με γρήγορες διαδικασίες οι εκτιμήσεις από τον ΕΛΓΑ για το ζωικό κεφάλαιο και όπου προβλέπεται για τη φυτική παραγωγή. Ειδικότερα, όσον αφορά το ζωικό κεφάλαιο, σύμφωνα με τα στοιχεία του ΕΛΓΑ έγιναν είκοσι εννιά αναγγελίες και ολοκληρώθηκε η διαδικασία των αποζημιώσεων συνολικού ύψους 125.000 ευρώ.

Έκτον, διαμορφώθηκε ένα νέο σχήμα μεταξύ του Υπουργείου Οικονομικών και του ΕΛΓΑ εντάσσοντας στο πλαίσιο της κρατικής αρωγής του Υπουργείου Οικονομικών αυτό που αναφέρατε, τη δυνατότητα επιχορήγησης και για τις ζημιές σε φυτικά μέσα παραγωγής, όπως δενδρώδεις καλλιέργειες και αμπέλια. Μέσω αυτής της νέας διαδικασίας καλύφθηκε ένα μεγάλο κενό που υπήρχε στο πλαίσιο κάλυψης των αγροτικών εκμεταλλεύσεων ως προς την έγκαιρη και ουσιαστική επιχορήγηση έναντι της ζημιάς που είχαν πάθει.

Μάλιστα, ειδικά για την περίπτωση των πυρκαγιών του καλοκαιριού αποφασίστηκε να χορηγηθεί προκαταβολή προς τους κατά κύριο επάγγελμα αγρότες για τα φυτικά μέσα παραγωγής, η οποία ανέρχεται στο 50% της τελικής δικαιούμενης αποζημίωσης. Αυτό σε τι μεταφράζεται; Μεταφράζεται σε 50 ευρώ ανά ελαιόδεντρο και σε 33,6 ευρώ για τις λοιπές πολυετείς καλλιέργειες. Και, όπως ανέφερα και προηγουμένως, η προβλεπόμενη τελική αποζημίωση που θα χορηγηθεί για τα φυτικά μέσα παραγωγής θα ανέρχεται στο 70% της ζημιάς. Άρα, αυτό μεταφράζεται σε 100 ευρώ ανά ελαιόδεντρο και σε 67 ευρώ για τα υπόλοιπα δέντρα, ποσά που καμμία σχέση δεν έχουν από τα προβλεπόμενα που παραλάβαμε από την προηγούμενη Κυβέρνηση.

Ένα τεχνικό διαδικαστικό ζήτημα το οποίο προέκυψε στην πράξη όσον αφορά την υλοποίηση των πληρωμών διευθετήθηκε με μια πρόσφατη τροπολογία, όπως αναφέρατε. Άμεσα, λοιπόν, πρόκειται να εκδοθεί και η προβλεπόμενη κοινή υπουργική απόφαση, προκειμένου να χορηγηθούν γρήγορα τα συγκεκριμένα ποσά, όπως σας ανέφερα, ενώ ειδική πρόβλεψη θα υπάρχει και για τους μη κατά κύριο επάγγελμα αγρότες.

Συνεπώς, η εικόνα υλοποίησης με τα στοιχεία που σας παρουσίασα του σχεδίου στήριξης και αποκατάστασης στην Ανατολική Μάνη από την πυρκαγιά του καλοκαιριού αποδομεί τα περί αδιαφορίας και περί μη παροχής ουσιαστικής στήριξης στους πυρόπληκτους συμπολίτες μας που αναφέρατε και στην ερώτησή σας και αναφέρατε και πριν από λίγο. Είναι χαρακτηρισμοί που μάλλον ανταποκρίνονται στην εικόνα στήριξης της περιοχής από μια άλλη πυρκαγιά του 2017. Πλέον τα πράγματα έχουν αλλάξει. Έχουν αλλάξει δομικά τόσο στη φιλοσοφία όσο και στο θεσμικό πλαίσιο και η Κυβέρνηση σε συνεργασία με όλους τους εμπλεκόμενους φορείς θα συνεχίσει την υλοποίηση του σχεδίου στήριξης και αποκατάστασης της περιοχής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Ορίστε, κύριε Αραχωβίτη, τρία λεπτά και για εσάς.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ, κύριε Πρόεδρε.

Κύριε Υπουργέ, σχέδιο στήριξης και αποκατάστασης έχουμε μόνο στα χαρτιά, γιατί μέχρι τώρα ένα-ένα τα μέτρα που είπατε από τις αναστολές, από τον ΕΝΦΙΑ, από την αίτηση που έχει υποβληθεί στην αρωγή μόνο, από τη χρηματοδότηση του δήμου, από τις επιχορηγήσεις κ.λπ. όλα αυτά αναφέρονται σε εκτός παραγωγούς, οφέλη εκτός παραγωγών. Δηλαδή, τα οφέλη τα πραγματικά για τους παραγωγούς, εκτός από τις 2000 προκαταβολή και τις 125 για το ζωικό κεφάλαιο μόνο στις αιτήσεις, άλλη στήριξη πραγματική οι παραγωγοί δεν έχουν δει μέχρι τώρα.

Και μην το συγκρίνετε με το 2017, γιατί το 2017, όπως ξέρετε και όπως μπορούν να σας πληροφορήσουν και στην περιοχή, οι έκτακτες αποζημιώσεις που δόθηκαν κάλυψαν σε ένα σημαντικό βαθμό τη ζημιά, γιατί, βέβαια, η ζημιά ποτέ δεν μπορεί να καλυφθεί ούτε και τώρα. Όμως, η διαφορά με το 2007 ήταν η ταχύτητα με την οποία κινηθήκαμε.

Θα πω, όμως, το εξής: Μιλήσατε ακόμα και τώρα για την ΚΥΑ που πρόκειται να εκδοθεί άμεσα. Το «άμεσα» δεν είναι χρονική δέσμευση. Θα θέλαμε να ξέρουμε γιατί έξι μήνες μετά χωρίς εισόδημα και τα ελαιόδεντρα καμένα -άρα ο βαθμός αποκατάστασης δεν έχει γίνει- σημαίνει ότι πραγματικά οι κάτοικοι δεν έχουν να ζήσουν, δεν έχουν να περάσουν, να καλύψουν τις ανάγκες και μάλιστα τις αυξημένες ανάγκες λόγω της υψηλής τιμής της ενέργειας, των τροφίμων, των καυσίμων κ.λπ.. Τίθεται ζήτημα βιωσιμότητας. Φαντάζομαι ότι μπορείτε να το αντιληφθείτε αυτό που σας λέω.

Όσον αφορά τώρα τους μη κατά κύριο επάγγελμα, πάλι δεν πήραμε δέσμευση. Είπατε ότι «θα» τι; Να ξέρουμε. Εδώ περιμένουμε απαντήσεις. Τι θα γίνει με τους κατά κύριο επάγγελμα αγρότες, τους μη κατά κύριο επάγγελμα αγρότες; Ποιο θα είναι το μοντέλο; Να το ξέρουμε αυτό.

Αυτό, όμως, που έχει περισσότερη σημασία είναι ότι για την κτηνοτροφία όταν οι βοσκότοποι έχουν κηρυχθεί ως αναδασωτέοι, δεν υπάρχει ο χώρος που θα μπορούν να βοσκήσουν τα ζώα. Άρα, είτε θα πρέπει όπως τώρα να αγοράζουν ζωοτροφές ή θα πρέπει να εκριζωθεί η κτηνοτροφία από την περιοχή. Στήριξη γι’ αυτό, για την απώλεια των βοσκοτόπων και για την απώλεια του εισοδήματος δεν έχει δοθεί.

Όπως, επίσης, για απώλεια εισοδήματος δεν έχει δοθεί -που θα έπρεπε να έχει ξεκινήσει, όπως είχαμε καταθέσει πρόταση από τις πρώτες μέρες για όλους τους παραγωγούς, κυρίως για τους κατά κύριο επάγγελμα αγρότες, τουλάχιστον γι’ αυτούς θα έπρεπε να έχει τρέξει από την πρώτη μέρα και είναι το δεύτερο μέρος του ερωτήματός μας, γι’ αυτό σας το ξαναφέρνω έτσι- ένα εισόδημα έκτακτης ανάγκης. Ο κόσμος έχει χάσει τη βασική πηγή του εισοδήματός του. Αφού η χρονιά δεν είχε καρποφορία, δεν υπήρχαν ελιές να συγκομίσει, δεν έχει πραγματικό εισόδημα.

Αυτό που μας είπατε για το σχέδιο κ.λπ. ή την ΚΥΑ που θα εκδοθεί ή για τους μη κατά κύριο επάγγελμα ότι θα λυθεί, έξι μήνες μετά τη φωτιά δεν έχει τρέξει τίποτα. Τι θα κάνουμε για τα πραγματικά χρήματα που έχουν πάρει οι κάτοικοι για να μπορέσουν να αντιμετωπίσουν τις ανάγκες διαβίωσης -όχι αποκατάστασης των υποδομών που λέγαμε, του φυτικού κεφαλαίου, του εγγείου κεφαλαίου, όλα αυτά είναι σε δεύτερη μοίρα πια για τους κατοίκους- όταν έχουν χάσει το βασικό εισόδημα διαβίωσης.

Κι αυτό αφορά το δεύτερο σκέλος της ερώτησής μου και γι’ αυτό ήθελα να είναι ξεχωριστό. Υπάρχει ζήτημα αποκατάστασης, αλλά πρωτίστως υπάρχει ζήτημα επιβίωσης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αραχωβίτη.

Ορίστε, κύριε Τριαντόπουλε, έχετε τον λόγο για τρία λεπτά για τη δευτερολογία σας.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Κι εγώ σας ευχαριστώ πολύ.

Ξέρετε, διατυπώνετε κάποιες προτάσεις και στην ερώτησή σας και σήμερα στην τοποθέτησή σας που απέχουν τόσο από τα προβλεπόμενα του θεσμικού πλαισίου που προϋπήρχε και αγνοούν τις αλλαγές που έχουν γίνει τα τελευταία χρόνια. Το θεσμικό πλαίσιο της κρατικής αρωγής έχει ειδική πρόβλεψη για τους μη κατά κύριο επάγγελμα αγρότες που παίρνουν τη στήριξη στο ήμισυ των κατά κύριο επάγγελμα αγροτών. Κάνετε και προτάσεις οι οποίες δεν έχουν καμμία σχέση με ό,τι είχε εφαρμοστεί σε αντίστοιχες περιπτώσεις στο παρελθόν από την κυβέρνηση του ΣΥΡΙΖΑ και σε αντίστοιχες περιπτώσεις όπως η φωτιά στη Λακωνία πριν από χρόνια.

Ας εστιάσουμε, όμως, στο ζήτημα των αγροτικών εκμεταλλεύσεων και ειδικότερα στο ζήτημα του φυτικού κεφαλαίου που είναι το ζητούμενο και τώρα και στο θεσμικό πλαίσιο των κρατικών οικονομικών ενισχύσεων. Πριν, λοιπόν από το νέο σχήμα σύμπραξης του Υπουργείου Οικονομικών με τον ΕΛΓΑ, το πλαίσιο της κρατικής αρωγής δηλαδή, το φυτικό κεφάλαιο ως μέσο παραγωγής καλυπτόταν, εάν η έκταση της φυσικής καταστροφής το επέτρεπε, μόνο από το πλαίσιο των κρατικών οικονομικών ενισχύσεων, από τα ΚΟΕ, σε επίπεδο αποζημίωσης υποπολλαπλάσιο του νέου σχήματος -ανέφερα τις τιμές πριν- αλλά και σε χρόνους υπερπολλαπλάσιους από αυτούς που πάμε να πετύχουμε με το νέο σχήμα.

Πλέον, σε τέτοιες μεγάλες φυσικές καταστροφές το πλαίσιο έχει αλλάξει ώστε οι αγρότες να μπορούν να λάβουν την αποζημίωση πολύ πιο γρήγορα και σε υψηλότερα επίπεδα σε σχέση με το αντίστοιχο πλαίσιο των κρατικών οικονομικών ενισχύσεων.

Ας δούμε, όμως, ποια ήταν η μέριμνα στη Λακωνία που αναφέρατε, όπου μέσα από την ενεργοποίηση των ΚΟΕ τότε ως κυβέρνηση το 2017 προχωρήσατε στη στήριξη των αγροτών. Για όλη την Ελλάδα το ποσό που δόθηκε για τις αγροτικές εκμεταλλεύσεις μέσα από τα ΚΟΕ για τις πυρκαγιές εκείνης της χρονιάς διαμορφώθηκε μόλις στα 1,2 εκατομμύρια ευρώ για το φυτικό κεφάλαιο, με το μερίδιο που αντιστοιχούσε στη Λακωνία να είναι ένα μικρό μέρος αυτού του μικρού ποσού. Το επόμενο ζητούμενο ποιο είναι; Πότε δόθηκε αυτό το ποσό; Δόθηκε από την Κυβέρνηση του Κυριάκου Μητσοτάκη το 2021, τέσσερα χρόνια μετά την πυρκαγιά.

Σε αυτό, λοιπόν, το πλαίσιο που παραλάβαμε από την προηγούμενη κυβέρνηση τώρα δρομολογείται η προσαρμογή του και αλλαγή του από το Υπουργείο Αγροτικής Ανάπτυξης και Τροφίμων.

Παράλληλα, αναφερθήκατε και στην ερώτησή σας για τα επίπεδα αποζημίωσης για όλους στο 100%, ενώ γνωρίζετε όπως αναφέραμε και πριν ότι η επιχορήγηση στο πλαίσιο της κρατικής αρωγής έχει οριστεί για τις επιχειρήσεις και τις αγροτικές εκμεταλλεύσεις στην περιοχή της Ανατολικής Μάνης στο 70% της εκτιμηθείσας ζημιάς, όταν το επίπεδο κάλυψης την προηγούμενη περίοδο ήταν στο 30% για τις επιχειρήσεις και ο ορίζοντας καταβολής του ήταν μετά από τρία, τέσσερα ή και περισσότερα χρόνια. Μάλιστα, σε ερώτησή σας σε αυτή την Αίθουσα το 2017 η Υφυπουργός Οικονομικών στην απάντησή της για τη στήριξη των πυρόπληκτων επιχειρήσεων στην περιοχή της Λακωνίας είχε κάνει λόγο για επιχορήγηση στο 30% για τις επιχειρήσεις.

Αυτά, λοιπόν, έχουν αλλάξει. Διαμορφώθηκε ένα νέο πλαίσιο, με νέα φιλοσοφία, με συχνή παρουσία και συνεργασία στο πεδίο, ένα νέο πλαίσιο που προσαρμόζεται ανάλογα με τις ανάγκες που προκύπτουν. Αυτό κάναμε και στην περίπτωση του σχήματος επιχορήγησης επί της απώλειας σε φυτικά μέσα παραγωγής. Δεν καλύπτονταν από τα ΚΟΕ, φτιάξαμε νέο σχήμα, το προσαρμόσαμε όταν υπήρχαν τεχνικά ζητήματα και τώρα υλοποιείται και υλοποιείται άμεσα.

Προσπαθούμε να δώσουμε τη στήριξη στους πυρόπληκτους συμπολίτες μας όσο πιο γρήγορα γίνεται, προχωράει η διαδικασία πληρωμής και προσαρμόζεται γιατί είμαστε προσηλωμένοι στον στόχο που έχουμε θέσει ως προς την στήριξη μετά από μια φυσική καταστροφή. Ποιος είναι αυτός; Να κατευθύνεται η στήριξη σε αυτόν που τη δικαιούται και την έχει ανάγκη, να ανταποκρίνεται στην ανάγκη να καλυφθεί όσο περισσότερο γίνεται η απώλεια και να φτάνει άμεσα και όσο πιο γρήγορα γίνεται και σίγουρα πολύ γρηγορότερα από ότι στο παρελθόν. Προς αυτή την κατεύθυνση θα συνεχίσουμε.

Σας ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Συνεχίζουμε με την πρώτη με αριθμό 572/24-3-2022 επίκαιρη ερώτηση δεύτερου κύκλου του Βουλευτή Κυκλάδων του Συνασπισμού Ριζοσπαστικής Αριστεράς κ. Νικόλαου Συρμαλένιου προς τον Υπουργό Περιβάλλοντος και Ενέργειας, με θέμα: «Περιβαλλοντική καταστροφή της Ίου μέσω ‘Στρατηγικών Επενδύσεων’».

Κύριε Συρμαλένιε, έχετε τον λόγο για δύο λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Κύριε Υπουργέ, τον Νοέμβριο του 2020 καταθέσαμε ερώτηση και αίτηση κατάθεσης εγγράφων προς οκτώ Υπουργούς με θέμα την περιβαλλοντική καταστροφή της Ίου από ανεξέλεγκτα επιχειρηματικά συμφέροντα υπό το μανδύα στρατηγικών επενδύσεων.

Σήμερα, μετά από ανεπαρκείς απαντήσεις που λάβαμε από τα αρμόδια υπουργεία, δύο εκ των οποίων δεν απάντησαν ποτέ, το Υπουργείο Οικονομικών και του Υπουργείο το δικό σας Περιβάλλοντος και Ενέργειας, αλλά και με αφορμή την απόφαση του Τριμελούς Πρωτοδικείου Νάξου, το οποίο καταδίκασε σε ποινή φυλάκισης δεκαέξι μηνών με αναστολή την πρόεδρο και διευθύνουσα σύμβουλο της «105 Ανώνυμης Εταιρείας», η οποία κατέχει την ίδια θέση και στα τρία προεδρεία των ανωνύμων εταιρειών των τριών στρατηγικών επενδύσεων, «105 ΑΕ», «ΝΕΡΟ ΑΕ» και «LUCAS AE», αναγκαζόμαστε να επανέλθουμε στη σημερινή επίκαιρη ερώτηση.

Θα κάνω μία πολύ σύντομη αναδρομή στο ιστορικό. Στην Ίο εδώ και δεκαπέντε χρόνια συντελείται σταδιακά μια μεγάλη περιβαλλοντική καταστροφή από τον επιχειρηματία κ. Μιχαλόπουλο που έχει αγοράσει περίπου το 30% του νησιού. Δυστυχώς, η ελληνική Κυβέρνηση έχει εντάξει τις φερόμενες επενδύσεις της στις στρατηγικές επενδύσεις με ό,τι αυτό συνεπάγεται από πλευράς διευκολύνσεων πολεοδομικών, χρηματοδοτικών κ.λπ.. Η περιβαλλοντική καταστροφή που έχει υποστεί η Ίος είναι ανεπίστρεπτη.

Θα σας καταθέσω τόσο το έγγραφο της αποκεντρωμένης διοίκησης Αιγαίου, Διεύθυνση Χωροταξικής και Περιβαλλοντικής Πολιτικής, στο οποίο αναφέρονται σωρεία παραβάσεων και προστίμων τα οποία έχουν καταλογιστεί όσο και τα υπομνήματα του Σωματείου «Σώστε την Ίο - Save Ios» που αποτελείται από έγκριτα και επιφανή πρόσωπα, όσο και του Συνδέσμου Ιητών της Αθήνας που τεκμηριώνουν την καταστροφή από τις κατ’ εξακολούθηση παράνομες και αυθαίρετες πράξεις του επιχειρηματία.

Το δικαστήριο με την απόφασή του άνοιξε έναν δρόμο επιβολής δικαιοσύνης. Όμως, είναι αδιανόητο με τις αποφάσεις της Κυβέρνησης να ενισχύονται μεγάλα επιχειρηματικά μοντέλα συγκεκριμένων επιχειρηματιών τα οποία δεν σέβονται το ευρωπαϊκό και εθνικό νομικό πλαίσιο και δεν ακολουθούν την κείμενη περιβαλλοντική νομοθεσία.

Επειδή η τουριστική ανάπτυξη που ταιριάζει στα νησιά μας είναι η ήπια ανάπτυξη, συνυφασμένη με την ιδιαίτερη μορφολογία των νησιών μας, το περιβάλλον, την προστασία του αιγιαλού, αλλά και τον σεβασμό στη ζωή των μόνιμων κατοίκων, ερωτάσθε:

Πρώτον, μετά την απόφαση του Τριμελούς Πρωτοδικείου Νάξου προτίθεται ο Υπουργός Περιβάλλοντος να προβεί άμεσα σε ενέργειες, ώστε να διαφυλάξει το περιβάλλον της Ίου και ποιες είναι αυτές;

Δεύτερον, προτίθεται να λάβει μέτρα για τις παράνομες διανοίξεις δρόμων στις περιοχές Κουμπάρα-Διακοφτό, Παπά-Λούκα και Πικρί-Νερό;

Και για να τελειώσω, κύριε Πρόεδρε, θα αναφέρω ενδεικτικά κάποιες παρανομίες, οι οποίες συντελούνται αυτή τη στιγμή στο νησί της Ίου. Πρώτον, παράνομες εκσκαφές και ισοπεδώσεις στις κορυφογραμμές του νησιού Διακοφτό, που ανήκει στα ακίνητα της εταιρείας «105 Α.Ε.».

Δεύτερον, παράνομη κατασκευή αμαξιτής οδού σύνδεσης του νησιού Διακοφτό με τη χερσαία έκταση του ακινήτου της εταιρείας «105 Α.Ε.», μέσω του αιγιαλού και της παραλίας της Κουμπάρας και του νησιού. Τρίτον, εκτεταμένες καταστροφές του φυσικού περιβάλλοντος στις εκτάσεις της «105 Α.Ε.» στην περιοχή Κουμπάρα-Διακοφτό. Τέταρτον, καταστροφή του ρέματος και υδροβιότοπου στο ρέμα Παπά εντός του ακινήτου της εταιρείας «LUCAS Α.Ε.» στην περιοχή Ράχης Παπά.

Πέμπτον, παράνομες διανοίξεις δρόμων στις εκτάσεις των εταιρειών «105 Α.Ε.» και «LUCAS Α.Ε.», καθώς και εκτός αυτών. Έκτον, παράνομος αποκλεισμός της πρόσβασης λουομένων -κατοίκων και παραθεριστών- στις παραλίες μπροστά και γύρω από τις εκτάσεις των εταιρειών «105 Α.Ε.» και «LUCAS Α.Ε.» στις περιοχές Διακοφτό και Ρέμα Παπά. Έβδομον, παράνομη διάνοιξη οδού και καταστροφή παραδοσιακού μονοπατιού και ρέματος για την πρόσβαση στο ακίνητο της εταιρείας «ΝΕΡΟ Α.Ε.» στην περιοχή Πικρί-Νερό, που υπάγεται στο επενδυτικό σχέδιο της εταιρείας, στην απόφαση της Διυπουργικής Επιτροπής Επενδύσεων κ.λπ..

**ΠΡΟΕΔΡΕΥΩΝ (Απόστολος Αβδελάς):** Και κλείστε με αυτό, σας παρακαλώ.

**ΝΙΚΟΛΑΟΣ ΣΥΡΜΑΛΕΝΙΟΣ:** Τελειώνω, κύριε Πρόεδρε.

Όγδοον, αλλοίωση της φυσικής χλωρίδας του νησιού και εκτεταμένη δενδροφύτευση τεράστιων φοινίκων στα ακίνητα και των τριών εταιρειών, ως σήμα κατατεθέν του κ. Άγγελου Μιχαλόπουλου. Αυτά για την πρωτολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Συρμαλένιε.

Θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Αγαπητέ κύριε Συρμαλένιε, θα ξεκινήσω λίγο ανάποδα, δηλαδή από τις τελευταίες οκτώ καταγγελίες που αναφέρατε. Αυτές είναι καταγγελίες που προέρχονται από ποιον; Είναι κάπου κατατεθειμένες; Παρ’ όλα αυτά εγώ σας καλώ να τις καταθέσετε στα Πρακτικά και βεβαίως αμέσως θα τα παραπέμψω στην Επιθεώρηση Περιβάλλοντος, ώστε οι επιθεωρητές να κάνουν τη δουλειά τους και να δουν εάν αυτά που αναφέρετε ή μεταφέρετε, εν πάση περιπτώσει, ευσταθούν ή όχι.

Σε κάθε περίπτωση, εμείς δεν θα αφήσουμε αναπάντητη και ατιμώρητη καμμία περιβαλλοντική αυθαιρεσία, κανένα πρόβλημα που θα οδηγήσει σε ανατροπή της διατήρησης της οικολογικής ισορροπίας στην Ίο, δεδομένου ότι, πολύ συχνά, σε παρόμοιου περιεχομένου ερωτήσεις, αναφέρω στις απαντήσεις μου ότι το Υπουργείο Περιβάλλοντος και Ενέργειας, εν όψει της κλιματικής κρίσης, δεν παίζει με αυτά τα ζητήματα.

Άρα σας καλώ να τα καταθέσετε στα Πρακτικά, κύριε Συρμαλένιε, και από εκεί και πέρα θα κινήσουμε τις διαδικασίες για να δούμε αυτά που αναφέρετε, αν όντως ισχύουν ή δεν ισχύουν και σε ποιον βαθμό. Πάντως εδώ είμαστε στον κοινοβουλευτικό έλεγχο, έτσι ώστε να επανέλθουμε επί των συγκεκριμένων αυτών οκτώ στοιχείων.

Πριν πω περισσότερα στην απάντησή μου, θέλω να διευκρινίσω το εξής: Ό,τι επιτρέπεται από την ενωσιακή και εθνική περιβαλλοντική νομοθεσία, αδειοδοτείται. Ό,τι δεν επιτρέπεται, κόβεται. Σε αυτό είμαστε άτεγκτοι στο Υπουργείο Περιβάλλοντος και Ενέργειας.

Πριν συνεχίσω, αγαπητέ κύριε Συρμαλένιε, θέλω να κάνουμε μια μικρή διόρθωση σε αυτό που αναφέρετε περί του πρωτοδικείου. Τα πρωτοδικεία είναι είτε αστικά είτε διοικητικά δικαστήρια. Επομένως δεν έχουν τη δικαιοδοσία να επιβάλουν ποινή φυλάκισης. Άρα μάλλον στην ερώτησή σας αναφέρεστε, όπως το είπατε και προφορικά, σε κάποιο πλημμελειοδικείο, στο Πλημμελειοδικείο της Νάξου.

**ΝΙΚΟΛΑΟΣ ΣΥΡΜΑΛΕΝΙΟΣ:** Πρωτοδικείο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Εν πάση περιπτώσει, ας το δούμε κι αυτό, ας το διευκρινίσουμε.

Πάμε να δούμε λίγο τις επενδύσεις στις οποίες αναφέρεστε, τι ισχύει και τι συνέβη. Το 2020 δόθηκε πράσινο φως από τη Διυπουργική Επιτροπή Στρατηγικών Επενδύσεων και αποφασίστηκε η ένταξη αυτών των επενδύσεων στη διαδικασία στρατηγικών επενδύσεων του ν.3894 του 2010.

Εκεί έχουμε, λοιπόν, την ίδρυση σύνθετου τουριστικού καταλύματος στην περιοχή Κουμπάρα-Διακοφτό με ξενοδοχείο πέντε αστέρων και τουριστικών κατοικιών στις περιοχές Τζαμαριά και Φάρο από την εταιρεία που αναφέρατε, την «105 Α.Ε.». Ο προϋπολογισμός επένδυσης ανέρχεται σε 43 εκατομμύρια ευρώ και πρόκειται να δημιουργηθούν εκατόν εξήντα πέντε θέσεις εργασίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Δεύτερη επένδυση είναι τα τουριστικά καταλύματα στην περιοχή Χαμουχάδες από την «LUCAS Α.Ε.», προϋπολογισμού 90 εκατομμυρίων ευρώ, με δημιουργία εκατόν εξήντα θέσεων εργασίας και, τέλος, η ανέγερση ενός boutique hotel πέντε αστέρων και παραθεριστικών κατοικιών στην περιοχή Πικρί-Νερό από τη «ΝΕΡΟ Α.Ε.». Ο προϋπολογισμός αυτής της επένδυσης ανέρχεται στα 45 εκατομμύρια ευρώ και πρόκειται να δημιουργηθούν εκατόν τριάντα θέσεις εργασίας.

Πάμε τώρα και στην ουσία των ερωτημάτων. Η δημιουργία του σύνθετου τουριστικού καταλύματος στη θέση Κουμπάρα-Διακοφτό, από αυτή την εταιρεία, έχει αδειοδοτηθεί περιβαλλοντικά από το τότε Υπουργείο Περιβάλλοντος, Ενέργειας και Κλιματικής Αλλαγής, πριν από περίπου οκτώ έτη, δηλαδή τον Αύγουστο του 2014.

Θα σημειώσω ότι στην εκδοθείσα τότε κοινή υπουργική απόφαση τέθηκαν όροι και περιορισμοί για τη διασφάλιση της ποιότητας του περιβάλλοντος και εγκρίθηκαν ειδικότερα μέτρα, που στοχεύουν στην εξοικονόμηση φυσικών πόρων, στην προώθηση της χρήσης φυσικών υλικών και ανανεώσιμων πηγών ενέργειας, καθώς και στη διασφάλιση του δημόσιου χαρακτήρα του αιγιαλού. Το έργο αυτό βρίσκεται εκτός του ευρωπαϊκού δικτύου «NATURA 2000».

Επιπροσθέτως, κατά τη διαδικασία της αξιολόγησης της μελέτης περιβαλλοντικών επιπτώσεων δεν διατυπώθηκαν ενστάσεις, καταγγελίες ή αντιρρήσεις από ενδιαφερόμενους φορείς ή πολίτες και θετικά γνωμοδότησαν οι αρμόδιες υπηρεσίες της Περιφέρειας Νοτίου Αιγαίου και ο τοπικός δήμος. Εάν αναφέρεστε στη συγκεκριμένη επένδυση σε κάποιο από τα οκτώ σημεία που είπατε, βεβαίως θα το δούμε. Έχουν περάσει χρόνια από τότε, αλλά θα το δούμε. Αυτό έλειπε.

Και χωρίς να μπω σε καμμία άγονη κομματική αντιπαράθεση, κύριε Πρόεδρε, απλώς αναφέρω ότι τον Δεκέμβριο του 2015 είχε εκδοθεί μια κοινή υπουργική απόφαση επί διακυβέρνησης ΣΥΡΙΖΑ για την παραχώρηση του αιγιαλού στην περιοχή Κουμπάρα-Διακοφτό.

Σε μισό λεπτό, τελειώνω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ. Έχετε μισό λεπτό ακόμα.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τι συμβαίνει σήμερα στην παρούσα φάση; Έχει υποβληθεί σε εμάς, στο Υπουργείο Περιβάλλοντος και Ενέργειας, προς αξιολόγηση στρατηγική μελέτη περιβαλλοντικών επιπτώσεων για το ειδικό σχέδιο χωρικής ανάπτυξης στρατηγικής επένδυσης στην περιοχή που αναφέρατε, στο Πικρί-Νερό, με φορέα υλοποίησης αυτή την εταιρεία, η οποία έχει τεθεί σε δημόσια διαβούλευση. Είναι υπό αξιολόγηση αυτό το ειδικό χωρικό σχέδιο. Θα κριθεί αντικειμενικά με βάση το υφιστάμενο εθνικό και Ενωσιακό Δίκαιο και βεβαίως εμείς θα παρεμβαίνουμε.

Τα υπόλοιπα θα τα πω στη δευτερολογία μου για να μην πλατειάσω.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αμυρά.

Κύριε Συρμαλένιε, έχετε τον λόγο για τη δευτερολογία σας.

**ΝΙΚΟΛΑΟΣ ΣΥΡΜΑΛΕΝΙΟΣ:** Βεβαίως, κύριε Υπουργέ, θα καταθέσω στα Πρακτικά τις καταγγελίες. Σας είπα και εκ των προτέρων ότι, πρώτον, πρόκειται για την απόφαση της Αποκεντρωμένης Διοίκησης Αιγαίου, που επιβάλλει πρόστιμα για παρανομίες που έχουν ξεκινήσει από το 2007. Το δεύτερο κείμενο που θα καταθέσω είναι του Σωματείου «SAVE IOS», «Σώστε την Ίο», που είναι ένα σωματείο από επιφανή πρόσωπα. Και τρίτο κείμενο είναι του Συνδέσμου Ιητών της Αθήνας, το οποίο συνοδεύεται από υπογραφές από τη συντακτική επιτροπή της Εφημερίδας Ίου, από το ελληνικό δίκτυο «Φίλοι της Φύσης», από τον Σύλλογο Προστασίας Άγριας Ζωής «ANIMA», από το Σωματείο «Πολίτες Υπέρ των Ρεμάτων - Ροή», από την Ένωση Προσώπων «Οικολογική Συμμαχία», από τον Σύλλογο Περίθαλψης και Προστασίας Άγριων Ζώων «ΑΛΚΥΟΝΗ», από τον Σύλλογο «Προστασίας Άγριας Ζωής Νάξου», από το Ελληνικό Παρατηρητήριο Βιοποικιλότητας, από την Ένωση Κυκλαδικού Τύπου, από την ΑΜΚΕ «ΙΑΝΘΗ», από τους Νέους Πράσινους, μέλος της Ομοσπονδίας Νέων Ευρωπαίων Πρασίνων κ.λπ.. Άρα, από ό,τι βλέπετε, υπάρχουν πολλοί καταγγέλλοντες και γι’ αυτό ακριβώς και η αποκεντρωμένη έχει προχωρήσει στην καταβολή προστίμων κ.λπ..

Είπατε ότι θα επιληφθούν οι επιθεωρητές σε ό,τι βρουν στις καταγγελίες. Θα σας έλεγα να ψάξετε και στις δικές σας υπηρεσίες, διότι το 2018 υπήρξε κλιμάκιο των Επιθεωρητών Περιβάλλοντος, το οποίο πήγε στη Ίο και απ’ ό,τι ξέρουμε, έχει συντάξει ένα πόρισμα-κόλαφο γι’ αυτές ακριβώς τις παρανομίες. Βεβαίως, οι στρατηγικές επενδύσεις έχουν πάρει έγκριση από τη Διυπουργική Επιτροπή Στρατηγικών Επενδύσεων.

Όμως θέλω να πω το εξής: Στην Ίο δεν υπάρχει χωροταξικός σχεδιασμός. Υπάρχει παντελής έλλειψη χωροταξικού σχεδιασμού. Αντίθετα, υπάρχει η απόφαση ΦΕΚ 7622/1977 του Υπουργείου Πολιτισμού που χαρακτηρίζει όλο το νησί ιδιαίτερου φυσικού κάλλους. Όπως, επίσης, υπάρχει και μελέτη του πολυτεχνείου, υπό τον καθηγητή κ. Στεφάνου, που ακριβώς έχει μελετήσει την ήπια ανάπτυξη της Νήσου Ίου.

Τι θέλω να πω με αυτό; Θέλω να πω ότι αυτή τη στιγμή δίνετε άδειες για στρατηγικές επενδύσεις σε τρεις μεγάλες περιοχές του νησιού, όταν ακριβώς δεν υπάρχει συνολικός χωροταξικός σχεδιασμός, έτσι ώστε να χωροθετηθούν οι επενδύσεις βάσει της φέρουσας ικανότητας, που είναι ακριβώς και οι αποφάσεις που έχει πάρει το Συμβούλιο της Επικρατείας από το 2016, όταν Αντιπρόεδρος του Συμβουλίου Επικρατείας ήταν η σημερινή Πρόεδρος της Δημοκρατίας κ. Κατερίνα Σακελλαροπούλου. Από το 2016 έχει αποφασίσει το Συμβούλιο της Επικρατείας ότι η Ίος και τα νησιά μας χρειάζονται ήπια ανάπτυξη και όχι μεγάλες, τεράστιες επενδύσεις.

Και να σας πω εδώ κάτι. Και μόνο ο οικισμός που θέλει να φτιάξει στη μία επένδυση στο Πικρί-Νερό ο κ. Μιχαλόπουλος αντιστοιχεί σε έκταση στο σύνολο των οικισμών που υπάρχουν σήμερα στην Ίο. Οπότε καταλαβαίνετε τη διαφοροποίηση που θα υπάρξει εάν υπάρξουν οι τρεις αυτές μεγάλες επενδύσεις.

Επίσης θέλω να σας πω ότι το Συμβούλιο Επικρατείας με την απόφασή του 36/2016 έχει αναστείλει τις εργασίες για την περιοχή Κουμπάρα-Διακοφτό, διότι ακριβώς υπήρξαν καταγγελίες από πολίτες και έτσι διαπιστώθηκαν μια σειρά από παρανομίες.

Κατά συνέπεια αυτό που θέλαμε είναι επιτέλους να υπάρξει νομιμότητα. Μιλήσατε για την κλιματική κρίση. Πράγματι είμαστε σε περιβάλλον κλιματικής κρίσης η οποία θα εντείνεται. Επομένως οι μεγάλες επενδύσεις που είναι εκτός ορίων και εκτός διαστάσεων των νησιωτικών αυτών περιοχών δεν έχουν καμμία θέση σε αυτά τα νησιά. Εμείς θέλουμε επενδύσεις οι οποίες θα προσαρμόζονται σε έναν χωροταξικό σχεδιασμό, περιφερειακό τοπικό χωροταξικό για τις ΑΠΕ και χωροταξικό για τον τουρισμό, που δεν έχουν υπάρξει. Επομένως ό,τι γίνεται χωρίς αυτόν το σχεδιασμό δεν συνάδει με μια βιώσιμη ανάπτυξη προοπτικής για τα νησιά μας και για την χώρα.

Ευχαριστώ.

(Στο σημείο αυτό ο Βουλευτής κ. Νικόλαος Συρμαλένιος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Συρμαλένιε.

Τον λόγο έχει ο κ. Αμυράς για τρία λεπτά για τη δευτερολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ κύριε Πρόεδρε.

Αγαπητέ, κύριε Συρμαλένιε, μου αναφέρατε ανάμεσα στους καταγγέλλοντες και κάποιες ΜΚΟ τις οποίες εγώ θεωρώ πολύ σημαντικές. Και η «ΑΝΙΜΑ» και η «ΑΛΚΥΟΝΗ» κάνουν εξαιρετική δουλειά στο πεδίο, προστατεύουν υδροβιότοπους, προστατεύουν είδη άγρια ορνιθοπανίδας. Επομένως θεωρώ ότι πρέπει να δώσουμε έμφαση στα καταγγελλόμενα.

Είπατε ότι είχε γίνει το 2018 αυτοψία από τους επιθεωρητές του Υπουργείου Περιβάλλοντος. Το 2018 είχε γίνει αυτοψία από τους επιθεωρητές της Περιφέρειας όχι του Υπουργείου Περιβάλλοντος, καθώς του Υπουργείου Περιβάλλοντος είχε γίνει νωρίτερα, το 2016. Δεν έχει μεγάλη σημασία αυτό, απλά το λέω μιας που γράφονται στα Πρακτικά.

Το αποτέλεσμα μας ενδιαφέρει. Το διά ταύτα είναι ότι μετά την αυτοψία που έκαναν οι επιθεωρητές περιβάλλοντος της Διεύθυνσης Περιβάλλοντος η εταιρεία κλήθηκε σε απολογία για δεκαπέντε πιθανές περιβαλλοντικές παραβάσεις, μεταξύ των οποίων και εκτεταμένες κατασκευές, που αναφέρατε και εσείς, επί του αιγιαλού στην παραλία της νησίδας Διακοφτό. Η Περιφέρεια δεν έχει γνωστοποιήσει σχετικές διοικητικές κυρώσεις ούτε έχει επιβάλει. Εμείς όμως θα ζητήσουμε να δούμε τι γίνεται, ποια είναι η τύχη αυτών των πορισμάτων και της αυτοψίας, όπως και της προηγούμενης που είχε γίνει από τους επιθεωρητές περιβάλλοντος του Σώματος Επιθεωρητών Νοτίου Ελλάδος που ανήκει στο Υπουργείο Περιβάλλοντος. Εκεί όντως για οκτώ παραβάσεις επιβλήθηκε πρόστιμο ύψους 82.000 ευρώ. Βεβαίως τα πρόστιμα είναι μια ένδειξη ισχυρή ότι γίνονται περιβαλλοντικοί έλεγχοι.

Και εμάς τι μας ενδιαφέρει; Η αποκατάσταση. Άρα εκεί θα δώσουμε το βάρος, αφού βεβαίως καλέσουμε και την αποκεντρωμένη, που έχει τα πορίσματά της και την Περιφέρεια Νοτίου Αιγαίου, να μας στείλουν όλα τους τα πορίσματα και την τύχη των διοικητικών προστίμων και κυρώσεων. Για να δούμε λοιπόν μετά τι θα γίνει με την αποκατάσταση του φυσικού περιβάλλοντος, εάν όντως ισχύουν και αν όντως βεβαιώνουν αυτές τις παραβάσεις οι υπεύθυνες αυτές υπηρεσίες.

Το πρόβλημα ποιο ήταν, κύριε Πρόεδρε, με τις επιθεωρήσεις περιβάλλοντος και με τους επιθεωρητές; Ότι δεν υπήρχαν ούτε κριτήρια ούτε χρονοδιαγράμματα δεσμευτικά. Βλέπετε ότι συζητάμε τώρα για ελέγχους που έγιναν πριν από τρία και τέσσερα χρόνια. Αυτό όμως δεν είναι ο σωστός τρόπος να αντιμετωπίσεις την όποια περιβαλλοντική αυθαιρεσία ή, ακόμα χειρότερα, την καταστροφή. Γι’ αυτό, λοιπόν, εμείς φέραμε τον περασμένο Οκτώβρη τον ν.4843, που αντικατέστησε τον ν.4014, που έβαλε συγκεκριμένες προϋποθέσεις για τους τρόπους διεξαγωγής των επιθεωρήσεων όπως γίνεται και στην υπόλοιπη Ευρώπη. Και όχι μόνο αυτό, βάλαμε και συγκεκριμένα ρητά κριτήρια για να αξιολογείται η βαρύτητα της όποιας παράβασης.

Και για αυτό το αναφέρω, κύριε Συρμαλένιε, γιατί υπό αυτό το πρίσμα θα γίνουν οι έλεγχοι. Τα κριτήρια είναι: Η φύση της παράβασης, το ύψος υπέρβασης των θεσμοθετημένων ορίων της όποιας περιβαλλοντικής πολιτικής και θεσμικού πλαισίου, η υποτροπή -πολύ σημαντικό αυτό- και το ιστορικό συμμόρφωσης, όπως επίσης το εάν η παράβαση ενδεχομένως υπόκειται σε ποινικές κυρώσεις σύμφωνα με την κείμενη νομοθεσία. Γι’ αυτό έκανα στην αρχή εκείνη τη διευκρίνιση για τα πρόστιμα.

Άρα αυτό είναι το πρίσμα των περιβαλλοντικών ελέγχων πλέον μετά τη θεσμοθέτηση του ν.4843, που δυστυχώς φοβάμαι ότι -αν δεν με απατά η μνήμη μου- δεν τον υπερψήφισε ο ΣΥΡΙΖΑ.

Πάντως -καταλήγω με αυτό- οποιαδήποτε επένδυση, οποιοδήποτε έργο, προχωράει ή δεν προχωράει ανάλογα με το αν συμμορφώνεται με τις αυστηρές προϋποθέσεις και τους όρους της ενωσιακής και εθνικής νομοθεσίας. Άρα, κύριε Συρμαλένιε, περιμένω μου καταθέσετε όλα αυτά τα στοιχεία.

**ΠΡΟΕΔΡΕΥΩΝ (Απόστολος Αβδελάς):** Τα κατέθεσε.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Πολύ ωραία, θα τα πάρω. Θα τα δώσω στις υπηρεσίες μας για να κινηθεί εκ νέου η διαδικασία, για να δούμε τι πραγματικά έχει συμβεί και τι δεν έχει συμβεί, που και αυτό έχει μεγάλο ενδιαφέρον.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):**  Και εγώ ευχαριστώ. Καλή συνέχεια και στους δύο.

Προχωρούμε στην έβδομη με αριθμό 586/28-3-2022 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλουπρος τον Υπουργό Αγροτικής Ανάπτυξης και Τροφίμων με θέμα: «Ουσιαστικά μέτρα στήριξης για την αγροτική παραγωγή και την κτηνοτροφία».

Κύριε Κεγκέργολου, καλησπέρα σας, καλή εβδομάδα.

Έχετε δύο λεπτά για το ξεκίνημά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ κύριε Πρόεδρε.

Κύριε Υπουργέ, σε αδιέξοδο έχουν περιέλθει αγρότες, παραγωγοί και κτηνοτρόφοι όλης της χώρας από την Κρήτη μέχρι τον Έβρο, αφού η μεγάλη αύξηση του κόστους παραγωγής στο ηλεκτρικό, στα καύσιμα, στα λιπάσματα, σε ζωοτροφές, τους φέρνει σε αδιέξοδο, την ίδια ώρα που αναμένονται και σημαντικές ελλείψεις σε πρώτες ύλες για τις ζωοτροφές αλλά και σε βασικά αγαθά. Εξαντλούνται τα αποθέματα των ζωοτροφών στην Κρήτη από την εικόνα που έχω και θα πρέπει να αναζητηθούν λύσεις. Ήδη οι βιοτεχνίες ζωοτροφών δίνουν περιορισμένο αριθμό. Έχουν βάλει δελτίο ανάλογα τον αριθμό των ζώων και αυτό είναι ένα μεγάλο πρόβλημα.

Το θέμα που είχε ανακύψει και από την εποχή της πανδημίας με τη διακοπή της εφοδιαστικής αλυσίδας ήταν στο γενικότερο πλαίσιο της επισιτιστικής επάρκειας και ασφάλειας. Μετά όμως και από τον πόλεμο της Ρωσίας στην Ουκρανία το ζήτημα τίθεται επί τάπητος και θα πρέπει να ληφθούν μέτρα από την Κυβέρνηση αντί των αποσπασματικών και μερικών ως προς τη λύση προτάσεων που έχουν κατατεθεί από την πλευρά της Κυβέρνησης. Και βέβαια να ακούσετε τόσο τις προτάσεις του Κινήματος Αλλαγής που είναι ένα ευρύτερο πλαίσιο για τη στήριξη αγροτών, κτηνοτρόφων στην κατεύθυνση που προανέφερα, όσο βεβαίως και των ίδιων των αγροτών που πλέον έχουν συγκροτήσει και το κεντρικό όργανο. Αυτό είναι μια θετική εξέλιξη. Η ΕΘΕΑΣ είναι πλέον το θεσμικό όργανο με το οποίο πρέπει να διαβουλεύεστε, το θεσμικό όργανο εκπροσώπησης των αγροτών.

Σας ερωτώ, κύριε Υπουργέ, ποια μέτρα στήριξης σκοπεύετε να λάβετε, ούτως ώστε να είναι ουσιαστικά, πέρα από τα αποσπασματικά μέτρα που έχετε ήδη ανακοινώσει και δεν αρκούν, ούτως ώστε να ενισχυθούν οικονομικά οι αγρότες και οι κτηνοτρόφοι, για να μπορούν να αντεπεξέλθουν στο αυξημένο κόστος παραγωγής και ιδιαίτερα ποια μέτρα θα λάβετε, ούτως ώστε να έχουμε στην κατεύθυνση που θέλουμε, παραγωγή προϊόντων που χτυπάνε καμπανάκι για την επισιτιστική επάρκεια και ασφάλεια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Κεγκέρογλου.

Θα απαντήσει ο Υπουργός Αγροτικής Ανάπτυξης και Τροφίμων κ. Γεώργιος Στύλιος, ο οποίος έχει τρία λεπτά και δεν θα με στεναχωρήσει όπως την προηγούμενη φορά! Καλησπέρα σας και καλή εβδομάδα, κύριε Στύλιε.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, έχουμε έρθει αντιμέτωποι με την πανδημία, την κλιματική κρίση, την ενεργειακή κρίση και την ανάγκη για επισιτιστική επάρκεια λόγω του πολέμου στην Ουκρανία. Μολαταύτα σταθήκαμε στο ύψος των περιστάσεων και βοηθήσαμε τις αγροτικές και κτηνοτροφικές εκμεταλλεύσεις να αντεπεξέλθουν ως τώρα. Σεβόμενη το σύνολο της κοινωνίας και λαμβάνοντας υπ’ όψιν τα δημοσιονομικά όρια, η Κυβέρνησή μας έχει ήδη λάβει σειρά αποφάσεων, δράσεων και πρωτοβουλιών μέσα από μία δυναμική διαδικασία συνεχούς αναπροσαρμογής των αποφάσεών μας.

Πρέπει να επισημάνουμε ότι στο Υπουργείο μας δεν έχει φτάσει καμμία καταγγελία που να αφορά την επιβολή ορίου δέκα τσουβαλιών ανά πελάτη και προφανώς το Υπουργείο μας από την πλευρά του δεν έχει δεσμευτεί με καμμία τέτοια απόφαση.

Προβήκαμε στις εξής αποφάσεις:

Ειδικά για τις ιδιαίτερες συνθήκες, που διαμορφώνονται λόγω του πολέμου, νομοθετήσαμε τη δημιουργία συστήματος υποχρεωτικής καταγραφής για τα αποθέματα γεωργικών προϊόντων, ώστε να αποφευχθούν φαινόμενα αισχροκέρδειας και να εξασφαλιστεί η επισιτιστική επάρκεια της χώρας. Μόλις σήμερα άνοιξε και η σχετική πλατφόρμα, όπου υποχρεούνται οι επαγγελματίες, όλες οι επιχειρήσεις της εφοδιαστικής αλυσίδας να δηλώσουν όλα τα αποθέματα που αφορούν πρώτες ύλες, παραγωγή λιπασμάτων, ζωοτροφές, ωμά δημητριακά, άλευρα, μία σειρά από πρώτες ύλες που είναι βασικές για να εγγυηθούμε την επισιτιστική ασφάλεια της χώρας.

Εξασφαλίσαμε από το αποθεματικό κρίσης που ενεργοποίησε η Ευρωπαϊκή Επιτροπή 26 εκατομμύρια ευρώ, ποσό που μπορεί να συμπληρωθεί από εθνικούς πόρους και να κατευθυνθεί στην ενίσχυση διαφόρων κατηγοριών, όπως είναι οι ζωοτροφές και τα λιπάσματα και μελετούμε το θέμα. Μέχρι τώρα έχουν γίνει ανακοινώσεις από την Κυβέρνηση συνολικά, από το Υπουργείο Οικονομικών και το δικό μας Υπουργείο.

Δίνουμε πάνω από 40 εκατομμύρια ευρώ στους κτηνοτρόφους για τις ζωοτροφές με βάση τον τζίρο ολόκληρης της χρονιάς το 2021 και έχει προαναγγελθεί σχετική νομοθετική ρύθμιση η οποία αναμένεται να κατατεθεί στη Βουλή μέσα σε αυτή την εβδομάδα και στη συνέχεια με ΚΥΑ οι αρμόδιοι Υπουργοί θα καθορίσουν πού και πώς θα δοθούν τα χρήματα αυτά, σε ποιους κτηνοτρόφους, δηλαδή, ανάλογα με τη δυναμική που έχει ο καθένας, για να μην είναι ένα μέτρο βάσει του οποίου όλοι θα πάρουν το ίδιο, γιατί θα πρέπει αυτός που έχει μεγαλύτερη ανάγκη να λάβει και την περισσότερη χρηματοδότηση για να αντεπεξέλθει και να μπορέσει να κρατήσει το ζωικό κεφάλαιο που διαθέτει.

Θα ήθελα να σας πω ότι η χώρα μας, η Ελλάδα, είναι η πρώτη χώρα που θεσμοθέτησε την ίδρυση Ειδικού Ταμείου Στήριξης για την Ενεργειακή Μετάβαση. Είναι τα γνωστά μέτρα που έχουμε πει κατά καιρούς για το ηλεκτρικό ρεύμα και για την ενίσχυση των αγροτών. Για τα καύσιμα, σας είπα. Στη δευτερολογία μου θα επανέλθω με μια σειρά από μέτρα και αποφάσεις που αφορούν γενικότερα τη στήριξη του πρωτογενούς τομέα και της γεωργίας, αλλά περισσότερο της κτηνοτροφίας.

Ευχαριστώ πολύ, κύριε Υφυπουργέ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υφυπουργέ, το γεγονός ότι γίνεται μια λελογισμένη χρήση και διανομή των αποθεμάτων, όπως τα καταγράφουν στο νησί, δεν είναι θέμα καταγγελίας, είναι θέμα πραγματικότητας.

Τι είπαν κτηνοτρόφοι και βιοτεχνίες ή έμποροι ζωοτροφών; Ότι θα πάμε λελογισμένα, ούτως ώστε να κρατήσουν όσο το δυνατόν περισσότερο τα αποθέματα σε μια περίοδο που περιμένουμε την Κυβέρνηση να βρει εναλλακτικούς τρόπους, εναλλακτικές πηγές για προμήθεια καλαμποκιού, αλλά και άλλων βασικών πρώτων υλών για τις ζωοτροφές, όπως επίσης και για άλλα απαραίτητα για την αγροτική παραγωγή και την κτηνοτροφία.

Το ζήτημα είναι εάν η Κυβέρνηση συνεχίσει να σέρνεται πίσω από το πρόβλημα με αποσπασματικά μέτρα τα οποία μπορεί να έχουν θετικό χαρακτήρα, αλλά δεν αρκούν, διότι θα εξαρτηθεί και από το πρόγραμμα το οποίο είπατε προηγουμένως για τη στήριξη πόσο θα αφορά τον κάθε παραγωγό, τον κάθε κτηνοτρόφο και αν μπορεί να καλύψει την τεράστια αύξηση που έχουμε στο κόστος παραγωγής και στο κόστος εκτροφής, που έχει να κάνει με την ενέργεια, το ηλεκτρικό, τα καύσιμα και βεβαίως τις αυξήσεις στα λιπάσματα και τις ζωοτροφές. Νομίζω ότι πρέπει να δείτε ευρύτερα το θέμα και πιο ριζικά.

Χρειάζεται μια συζήτηση για τον αναπροσανατολισμό της Κοινής Αγροτικής Πολιτικής. Δεν γίνεται να προχωράμε αμέριμνοι με βάση τη συζήτηση που είχαμε πριν από την πανδημία ή και πριν από αυτά που συνέβησαν στην Ουκρανία. Χρειάζεται αναπροσανατολισμός της Κοινής Αγροτικής Πολιτικής, διεύρυνση των συνδεδεμένων ενισχύσεων, ούτως ώστε προϊόντα που θέλουμε να παράγονται στον τόπο μας στην κατεύθυνση της επισιτιστικής ασφάλειας και επάρκειας να μπορούν να ενισχυθούν από την ΚΑΠ.

Να δούμε το ενεργειακό κόστος άμεσα. Το πλαφόν στη ρήτρα αναπροσαρμογής θεωρείται εκ των ων ουκ άνευ. Δεν γίνεται να συνεχίζουμε. Η επιστροφή στο πετρέλαιο στο ποσοστό που ισχύει δεν αρκεί. Θα πρέπει να υπάρξει και μια γενικότερη μείωση του ειδικού φόρου κατανάλωσης στο πετρέλαιο, γιατί είναι ο τροφοδότης της ακρίβειας και στο κόστος παραγωγής και στο κόστος λειτουργίας των επιχειρήσεων και για την κάθε οικογένεια. Είναι ευρύτερο θέμα η μείωση των ειδικών φόρων κατανάλωσης στα καύσιμα. Να δείτε το θέμα που έχει να κάνει με την παραγωγή ενέργειας από τις ίδιες τις ομάδες παραγωγών, τους ΤΟΕΒ και τους ΓΟΕΒ, ούτως ώστε να έχουμε αυτή τη δυνατότητα το επόμενο διάστημα για να εξασφαλίζεται και το νερό άρδευσης αλλά και οι άλλες λειτουργίες.

Θέλουμε ουσιαστικό πρόγραμμα στήριξης για τις μεταφορές. Αυτό ιδιαίτερα αφορά τα νησιά και την Κρήτη αλλά και την ηπειρωτική Ελλάδα, όταν έχουμε τεράστιες αποστάσεις που μεταφέρονται προϊόντα και βέβαια πρώτες ύλες. Σε αυτό το ευρύτερο πλαίσιο εμείς σας έχουμε καταθέσει προτάσεις.

Επίσης, το δεύτερο που σας είπα, εκτός από το να μελετήσετε τις προτάσεις του Κινήματος Αλλαγής, είναι ότι πρέπει άμεσα να κάνετε την πρώτη συνάντηση με την ΕΘΕΑΣ. Την Κυριακή εκλέχτηκε η διοίκησή της και οι αγρότες έχουν πλέον κεντρικό συνεταιριστικό όργανο. Για πολλά χρόνια δεν υπήρχε ή υπήρχε διάσπαση και θα έλεγα μια άτυπη κατάσταση. Με αυτό το θεσμικό όργανο να διαβουλευθείτε για να δείτε τα ζητήματα που έχουν να κάνουν με τα ουσιαστικά μέτρα στήριξης αγροτών και κτηνοτρόφων.

Απέχει πολύ η ανάγκη που υπάρχει από το πνεύμα που η Κυβέρνηση τα αντιμετωπίζει, τουλάχιστον μέχρι τα τωρινά μέτρα. Διαψεύστε μας, πάρτε ουσιαστικά μέτρα, θέστε ζητήματα στην Ευρωπαϊκή Ένωση. Όσον αφορά το πλαίσιο που έχει να κάνει με την αναμόρφωση της ΚΑΠ, μπορεί και σε εθνικό επίπεδο να γίνει. Πολλά από αυτά δεν αφορούν το Συμβούλιο. Όσα αφορούν το Συμβούλιο, στο Συμβούλιο, όσα αφορούν όμως εδώ την αναμόρφωση και τη διεύρυνση των συνδεδεμένων ενισχύσεων, να τα κάνετε χωρίς χάσιμο χρόνου, διότι πραγματικά τρέχουν οι εξελίξεις και δεν μπορεί να τρέχει η Κυβέρνηση πίσω από αυτές.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Κύριε Στύλιε, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, στην κυριολεξία τρέχουν οι εξελίξεις και αλλάζουν τα δεδομένα μέρα με τη μέρα, εβδομάδα με την εβδομάδα.

Τώρα, σε σχέση με την ΚΑΠ, την Κοινή Αγροτική Πολιτική, το δικό μας στρατηγικό σχέδιο, εκεί μέσα ένα τμήμα, ένα μεγάλο κομμάτι είναι οι συνδεδεμένες ενισχύσεις, τις οποίες αναφέρατε και ξέρετε και εσείς ότι στο υπάρχον σχέδιο, που κατατέθηκε μόλις πριν από μερικούς μήνες, στο τέλος του χρόνου, έχει γίνει μια μεγάλη στροφή στην ενίσχυση της κτηνοτροφίας μέσα από τις συνδεδεμένες ενισχύσεις και έχει γίνει όχι μόνο στην κτηνοτροφία, αλλά έγινε και σε σχέση με τις ζωοτροφές που παράγονται και είναι απαραίτητες για να ενισχυθεί η κτηνοτροφία.

Άρα, λοιπόν, στις συνδεδεμένες ενισχύσεις έχει γίνει μια στροφή στην ΚΑΠ. Αυτό αφορά το διάστημα από το 2023 και μετά.

Τι κάνουμε όμως στη μεταβατική περίοδο 2021 - 2022; Έχουμε τροποποιήσει τις συνδεδεμένες ενισχύσεις και στηρίζονται τα κτηνοτροφικά φυτά, τα ψυχανθή, η μηδική, όλα αυτά που χρειάζονται και είναι απαραίτητα και βασικά για την κτηνοτροφία. Έχουν γίνει ανακοινώσεις από το Υπουργείο μας και από τον Υπουργό κ. Γιώργο Γεωργαντά, ότι για πρώτη φορά τώρα εξετάζουμε το ενδεχόμενο και για τον αραβόσιτο, για να προλάβουμε την καλλιεργητική περίοδο η οποία ξεκινά τώρα και είναι σε εξέλιξη για το δεύτερο εξάμηνο. Θυμίζω δε ότι στο σχέδιο που καταθέσαμε τον Δεκέμβριο στις συνδεδεμένες ενισχύσεις εντάχθηκαν για πρώτη φορά το κριθάρι και το μαλακό σιτάρι, χωρίς να ξέρουμε ότι θα ερχόταν βέβαια ο πόλεμος. Βρεθήκαμε να είμαστε μπροστά με το συγκεκριμένο θέμα.

Τώρα, όσον αφορά την Κρήτη και τα νησιά του Αιγαίου υπάρχει αυξημένο κόστος. Γι’ αυτόν τον λόγο η Κυβέρνηση έχει ανακοινώσει και είπαμε το εξής: ότι εντάσσουμε στο μεταφορικό ισοδύναμο τη μεταφορά ζωοτροφών στην Κρήτη για το έτος 2022, μία παρέμβαση 8 εκατομμυρίων ευρώ.

Επιπλέον, για τα υπόλοιπα νησιά του Αιγαίου αυξάνουμε το πρόγραμμα των μικρών νησιών του Αιγαίου για τη μεταφορά ζωοτροφών κατά 50%, που σημαίνει 3,5 εκατομμύρια ευρώ.

Θίξατε ένα μεγάλο θέμα που αφορά το ενεργειακό, το κόστος της ενέργειας για τους ΤΟΕΒ και για τους ΓΟΕΒ. Το έχω πει πολλές φορές σε ερωτήσεις και έντυπες στον κοινοβουλευτικό έλεγχο, αλλά και σε επίκαιρες ερωτήσεις εδώ στη Βουλή, ότι έχουμε ανοιχτή πρόσκληση που λήγει στις 6 Μαΐου. Είναι δικαιούχοι οι δήμοι και οι περιφέρειες της χώρας, που μπορούν να υποβάλουν στο πρόγραμμα εγγειοβελτιωτικών έργων μέχρι 2.200.000 ευρώ προτάσεις για φωτοβολταϊκά, για να αποκτήσουν μία ενεργειακή αυτονομία οι ΤΟΕΒ και οι ΓΟΕΒ της χώρας μας.

Θέλω με μια λέξη να πω ότι έχουμε δύο εργαλεία που βοηθούν και δίνουν ρευστότητα στους παραγωγούς μας και στους κτηνοτρόφους μας. Μιλώ για το Ταμείο Εγγυοδοσίας και το Ταμείο Μικρών Δανείων. Στο Ταμείο Εγγυοδοσίας έχουμε 480 εκατομμύρια που μπορούν να απευθυνθούν στις τράπεζες και να πάρουν χρήματα οι παραγωγοί μας. Το Ταμείο Μικρών Δανείων αφορά δάνεια από 3.000 ευρώ έως 25.000 ευρώ. Δεν απαιτούνται εγγυήσεις από τους παραγωγούς. Δημοσιεύτηκε η ΚΥΑ, πήρε ΦΕΚ. Μέσα στον Απρίλιο θα προχωρήσει η υλοποίηση του μέτρου που μπορούν να απευθυνθούν, για να υπάρχει μια ρευστότητα.

Κλείνω καταλήγοντας με το εξής. Αντιλαμβανόμαστε το πρόβλημα, αντιλαμβανόμαστε το μέγεθος του προβλήματος και τη διάσταση και τον ρόλο τον οποίο έχει σε σχέση με την κοινωνία μας και τη συνοχή. Θέλουμε η εφοδιαστική αλυσίδα να είναι πλήρης, να είναι γεμάτη και να έχει η κοινωνία μας όλα τα αγαθά. Καταλαβαίνετε ότι μας επηρεάζει ο τρόπος παραγωγής και μας επηρεάζουν οι αλλαγές οι οποίες έχουν γίνει σε σχέση με τον πόλεμο. Δεσμευόμαστε όμως ότι και στο Συμβούλιο Υπουργών και στην Ευρωπαϊκή Επιτροπή και σε σχέση με αναθεωρήσεις με την Κοινή Αγροτική Πολιτική θα επανεξετάσουμε και θα υποβάλουμε προτάσεις και γι’ αυτόν τον λόγο η ΕΘΕΑΣ -να πω και εγώ ότι ευχόμαστε να έχει μια επιτυχημένη θητεία- είναι ο θεσμικός μας συνομιλητής, του Υπουργείου. Θέλουμε, λοιπόν, από τον θεσμικό μας συνομιλητή να συμμετάσχει, να μας κάνουν και αυτοί τις δικές τους προτάσεις, τις οποίες στη συνέχεια μπορούμε να τις υιοθετήσουμε ή όχι και να τις υλοποιήσουμε ή να τις καταθέσουμε και στην Ευρωπαϊκή Επιτροπή.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Στύλιε.

Προχωρούμε τώρα στη δέκατη με αριθμό 588/28-3-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου (Χάρη) Καστανίδη προς τον Υπουργό Αγροτικής Ανάπτυξης και Τροφίμων, με θέμα: «Επισιτιστική κρίση».

Κύριε Καστανίδη, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε. Αντεύχομαι.

Πριν από λίγες μέρες ο επικεφαλής του παγκόσμιου επισιτιστικού προγράμματος απηύθυνε δραματική προειδοποίηση σε όλον τον κόσμο για την πιθανότητα σοβαρής επισιτιστικής κρίσης εξαιτίας του πολέμου στην Ουκρανία. Χρησιμοποίησε μάλιστα την έκφραση, κύριε Πρόεδρε, «ίσως δεν έχουμε δει ακόμη την κόλαση». Και δεν αναφερόταν μόνο σε τρίτες χώρες φτωχές και υπανάπτυκτες, όπου θα εμφανιστούν έντονα ξανά τα φαινόμενα των μεταναστευτικών ροών. Η προειδοποίησή του αφορούσε και χώρες σχετικά ή πολύ ευημερούσες, όπως την Ευρωπαϊκή Ένωση στο σύνολό της και τη χώρα μας.

Κύριε Υφυπουργέ, γνωρίζετε ότι υπάρχουν ήδη προβλήματα στην εφοδιαστική αλυσίδα αγροτικών προϊόντων. Η Ουκρανία και η Ρωσία είναι από τους μεγαλύτερους εξαγωγείς σιτηρών, αραβοσίτου, ηλιέλαιου, κραμβέλαιου. Είναι από τους πρωτοπόρους, από τις μεγαλύτερες δυνάμεις. Η εφοδιαστική αλυσίδα έχει ήδη διαταραχθεί, διότι ας πούμε για τα πλοία της Ουκρανίας υπάρχει ήδη αποκλεισμός στα λιμάνια της Αζοφικής.

Επίσης σε ό,τι αφορά την Ουκρανία δεν γνωρίζουμε τι θα γίνει με τη γραμμή παραγωγής. Αυτή τη στιγμή κανένας, κύριε Πρόεδρε, δεν ελέγχει ποια είναι τα πιθανά αποθέματα αγροτικών προϊόντων της ίδιας της Ουκρανίας, προκειμένου να προχωρήσει έστω και μετά τον πόλεμο σε ένα μέρος των εξαγωγικών της προσπαθειών.

Επιπλέον, η σπορά έχει ανασταλεί λόγω του πολέμου. Εργατικά χέρια στις αγροτικές γαίες δεν υπάρχουν, διότι έχουν μετακινηθεί πληθυσμοί και δεν γνωρίζουμε αν θα υπάρξει νέα συγκομιδή από τον επόμενο Ιούνιο.

Η δε Ρωσία, κύριε Υφυπουργέ, υφίσταται στο πλαίσιο του παγκόσμιου οικονομικού πολέμου -γιατί πρόκειται για παγκόσμιο οικονομικό πόλεμο- μείωση ή απαγόρευση εξαγωγών. Και δεν αναφέρομαι μόνο στο φυσικό αέριο, αλλά και σε άλλα κρίσιμα προϊόντα, μεταξύ των οποίων και σε γεωργικά προϊόντα. Υπάρχει δε η δήλωση του Πούτιν ότι πιθανότατα και για άλλα προϊόντα, για μη φιλικές χώρες, θα χρειαστεί, πέραν των περιορισμών στις εξαγωγές, η καταβολή σε ρούβλια.

Αντιλαμβανόμαστε ότι το πρόβλημα είναι μεγάλο. Η χώρα μας έχει μεγάλες ανάγκες σε μαλακό σιτάρι, σε καλαμπόκι και σε ηλιέλαιο. Άλλες δε χώρες, οι οποίες επίσης είναι προμηθεύτριες της Ελλάδας, ήδη αναστέλλουν τις εξαγωγές, διότι θέλουν να αυξήσουν τα δικά τους αποθέματα σε περίπτωση επισιτιστικής κρίσης, για να αντιμετωπίσουν τα προβλήματα των δικών τους λαών. Θα αναφερθώ μετά και στα θέματα των τιμών, γιατί ένα δεύτερο, κεφαλαιώδους σημασίας θέμα, είναι οι τιμές στα αγροτικά προϊόντα.

Δεν γνωρίζω ποια είναι η προετοιμασία της Κυβέρνησης. Δεν αναφέρομαι στις καθησυχαστικές δηλώσεις του Πρωθυπουργού και αρμοδίων παραγόντων ότι υπάρχει απόθεμα τροφίμων για την τροφοδοσία της αγοράς και των πολιτών. Εγώ βλέπω αυτό που έρχεται. Δεν γνωρίζω ποια είναι τα σχέδια της Κυβέρνησης και πώς έχει προετοιμαστεί. Θα δώσω στη συνέχεια και σειρά άλλων στοιχείων. Θέλω να ελέγξω μαζί σας ότι ενδεχομένως υπάρχει σχέδιο για εναλλακτικές πηγές προμηθειών της χώρας, ώστε να μην υποφέρει ούτε ο Έλληνας πολίτης ούτε η αγροτική μας παραγωγή. Θα είμαι σε θέση να πω περισσότερα αμέσως μετά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Καστανίδη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Στύλιε, έχετε τον λόγο για τρία λεπτά, για το ξεκίνημα της.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα απαντήσω ευθέως στο ερώτημά σας.

Η ροή της εφοδιαστικής αλυσίδας παραμένει αδιατάρακτη, όπως ήταν πριν ξεσπάσει ο πόλεμος. Είναι εξασφαλισμένη, λοιπόν, η απόλυτη επάρκεια αγαθών στην αγορά. Δεν μπορούμε όμως, όπως είπατε και εσείς, να αγνοήσουμε το μέγεθος των συναλλαγών της χώρας μας με τις εμπλεκόμενες στον πόλεμο χώρες σε κάποια αγαθά, ούτε την πιθανότητα στρεβλώσεων στην αγορά.

Σύμφωνα, λοιπόν, με τα στοιχεία της ΕΛΣΤΑΤ που τηρεί το Υπουργείο μας και αφορούν μέσους όρους της τελευταίας τριετίας, τα κύρια αγροτικά προϊόντα που εισάγουμε από την Ουκρανία και τη Ρωσία είναι το μαλακό σιτάρι σε ποσοστό 30% και ο αραβόσιτος σε ποσοστό 26%. Αντίθετα, στα δημητριακά και στα έλαια ο όγκος των εισαγωγών είναι πολύ μικρός.

Στα δε λιπάσματα οι εισαγωγές από Ουκρανία και Ρωσία είναι της τάξεως του 14%. Το μεγαλύτερο ποσοστό των εισερχομένων στη χώρα μας ποσοτήτων από τα προϊόντα αυτά προέρχεται από το ενδοκοινοτικό εμπόριο, δηλαδή από χώρες με τις οποίες το εμπόριο εξακολουθεί να γίνεται κανονικά, χώρες της Ευρωπαϊκής Ένωσης.

Δίνω ορισμένα στοιχεία. Για το σιτάρι και τον αραβόσιτο οι εισαγωγές μας είναι 40% και 53% αντίστοιχα, πάλι με μέσους όρους τριετίας και προέρχονται κυρίως από τη Βουλγαρία. Αυτή είναι η βασική χώρα από την οποία προμηθευόμαστε, με την οποία βέβαια, όπως ξέρετε και εσείς και όλη η Ελλάδα και οι πολίτες και οι ίδιοι οι παραγωγοί και οι έμποροι, τηρούνται όλες οι εμπορικές συμφωνίες. Δεν γνωρίζουμε τουλάχιστον εμείς κάτι αντίθετο σε σχέση με αυτό.

Θέλοντας, όμως, να ενισχύσουμε και να εγγυηθούμε την επισιτιστική επάρκεια της χώρας, προχωρήσαμε στη σύσταση ειδικής ομάδας εργασίας με αντικείμενο την εκτίμηση της κατάστασης και την κατάθεση προτάσεων. Έχω εδώ τη σχετική απόφαση να την καταθέσω στα Πρακτικά της Βουλής και να την πάρετε στην συνέχεια.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι μια σειρά από παράγοντες θεσμικούς, υπηρεσιακούς του Υπουργείου μας, διευθυντές, γενικοί διευθυντές, οι οποίοι είναι ειδικοί πάνω στα θέματα και στα αντικείμενα τα οποία συζητούν. Ποιος είναι ο στόχος; Είναι η διασφάλιση της επισιτιστικής επάρκειας και η καταπολέμηση των φαινομένων αισχροκέρδειας.

Το είπα και πριν στην ερώτηση. Σήμερα άνοιξε η πλατφόρμα για την καταγραφή των αποθεμάτων που υπάρχουν στη χώρα μας.

Τώρα σε σχέση με την αισχροκέρδεια, το Υπουργείο Ανάπτυξης έχει νομοθετήσει συγκεκριμένους περιορισμούς στο μεικτό κέρδος προϊόντων και υπηρεσιών. Διενεργούνται συνεχείς έλεγχοι και έχουν επιβληθεί πρόστιμα ύψους 1,5 εκατομμυρίου ευρώ σε επιχειρήσεις για αισχροκέρδεια.

Σε σχέση με τη διεύρυνση της παραγωγικής ικανότητας, έχουμε πάει σε προσωρινή αναστολή του μέτρου της αγρανάπαυσης. Τι σημαίνει αυτό; Σημαίνει ότι οι τριακόσιες ογδόντα χιλιάδες στρεμμάτων, τα οποία επιδοτούνταν για να είναι σε αγρανάπαυση -είναι το γνωστό πρασίνισμα- μπορούν για τα επόμενα δύο χρόνια να καλλιεργήσουν και να λάβουν και την ενίσχυση κανονικά από το πρασίνισμα. Είναι μια απόφαση η οποία έχει γίνει σε συνεννόηση και με την Ευρωπαϊκή Επιτροπή και έχει την έγκρισή της.

Δίνουμε προτεραιότητα στην προώθηση των καλοκαιρινών καλλιεργειών για τις οποίες υπάρχει ακόμα χρόνος, όπως είναι ο αραβόσιτος, η μηδική και η σόγια. Έχουμε εξαγγείλει και έχουμε πει ότι εξετάζουμε το ενδεχόμενο να αξιοποιήσουμε τη συνδεδεμένη ενίσχυση προς όφελος των συγκεκριμένων καλλιεργειών. Ειδικά για το ηλιέλαιο, αν και αυτή τη στιγμή υπάρχει επάρκεια, έχουμε προτείνει και το έχουμε πει δημόσια και ανοικτά να γίνει μια ανακατεύθυνση καλλιεργειών, που πήγαιναν από το βιοκαύσιμο, να στραφούν για να παραχθεί ηλιέλαιο, το οποίο θα μπορεί να χρησιμοποιηθεί για τα τρόφιμα.

Σήμερα ο Υπουργός ήταν στη Θράκη, στον Έβρο, σε μια περιοχή όπου κατά κύριο λόγο γίνεται η παραγωγή του ηλιέλαιου στη χώρα μας, σε μια συμβολική κίνηση και για μια νέα συζήτηση και επικοινωνία με τους παραγωγούς γι’ αυτό το συγκεκριμένο θέμα.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Στύλιο.

Κύριε Καστανίδη, έχετε τον λόγο για τρία λεπτά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Υφυπουργέ, φοβάμαι ότι η πρώτη σας απάντηση καθόλου δεν με καθησύχασε, αντιθέτως αύξησε τα ερωτήματά μου και την ανησυχία μου. Θα σας εξηγήσω.

Απαντήσατε γι’ αυτά που έχετε εξασφαλίσει, σύμφωνα με τις δηλώσεις σας. Εγώ σας περιγράφω αυτά που έρχονται και στηρίζονται σε δεδομένα.

Γνωρίζετε ότι οι ετήσιες ανάγκες της χώρας σε μαλακό σιτάρι είναι εννιακόσιες χιλιάδες τόνοι τον χρόνο. Από αυτές τις εννιακόσιες χιλιάδες τόνους, οι τριακόσιες πενήντα χιλιάδες εισάγονται από τρεις χώρες: τη Ρωσία, την Ουκρανία και τη Μολδαβία. Μόλις 10%, δηλαδή ενενήντα χιλιάδες περίπου τόνους, έχουμε εγχώρια παραγωγή σε μαλακό σιτάρι. Οι υπόλοιποι τόνοι μαλακού σιταριού είναι εισαγωγή από χώρες όπως η Βουλγαρία και η Ουγγαρία.

Ήδη έχουμε προβλήματα με τις εισαγωγές ή θα εμφανιστούν προβλήματα με τις εισαγωγές από Ουκρανία και Ρωσία, για τους λόγους που εξήγησα. Η Βουλγαρία, που είναι μια από τις προμηθεύτριες χώρες μας σε μαλακό σιτάρι, ήδη έχει ανακοινώσει αύξηση των αποθεμάτων της κατά ενάμισι εκατομμύριο τόνους, γιατί θέλει να αντιμετωπίσει πιθανούς κινδύνους δικής της επισιτιστικής κρίσης. Γι’ αυτό και έχει αναστείλει, όπως συνέβη και με την Ουγγαρία και τη Μολδαβία, τις εξαγωγές. Έχει πάρει απόφαση να ελέγξει ξανά το θέμα των εξαγωγών.

Αν, συνεπώς, πιεζόμενες από τις δικές τους ανάγκες, η Βουλγαρία ή η Μολδαβία -εξαίρεση είναι μόνο η Ρουμανία- αποφασίσουν να περιορίσουν στην καλύτερη περίπτωση τις εξαγωγές, υπάρχει πρόβλημα.

Προσθέτω και το εξής. Οι ετήσιες ανάγκες της χώρας σε καλαμπόκι είναι περίπου ένα εκατομμύριο εκατόν δεκαπέντε χιλιάδες τόνοι, εκ των οποίων τριακόσιες ογδόντα χιλιάδες εισάγονται και πάλι από τη Βουλγαρία. Εάν και στον αραβόσιτο συμβεί ό,τι περιγράφω για τα μαλακά σιτηρά, σημαίνει ότι θα έχουμε φοβερή έλλειψη αραβοσίτου, με ό,τι αυτό σημαίνει για τις ζωοτροφές.

Πριν από λίγες μόνο μέρες, ο επικεφαλής του Αγροτικού Συνεταιρισμού Ρεθύμνης περιέγραφε μια εξόχως επικίνδυνη και δυσάρεστη κατάσταση στην Κρήτη, όπου οι εισαγωγείς ή οι παραγωγοί ζωοτροφών έθεταν πλαφόν στην πώληση ανά παραγωγό, γιατί ακριβώς δεν έχουν αποθέματα. Το αποτέλεσμα θα είναι σε αυτή την περίπτωση να μην μπορούν οι Έλληνες κτηνοτρόφοι να κουμαντάρουν το ζωικό τους κεφάλαιο, να το θρέψουν, με ό,τι αυτό σημαίνει στη συνέχεια για την έλλειψη γάλακτος και κρέατος.

Σε αυτά, σάς παρακαλώ, προσθέστε ότι έχουμε μια υπερβάλλουσα αύξηση των ασφαλίστρων κινδύνου για καθετί που πλέει στη Μαύρη Θάλασσα, κάτι που επιβαρύνει ακόμη περισσότερο, από άποψη ακρίβειας, την εφοδιαστική αλυσίδα.

Κύριε Πρόεδρε, 400% επάνω είναι μόνο τα λιπάσματα. Έχουμε συνεχείς ανατιμήσεις των δημητριακών, όπως και του ηλιέλαιου, και δεν εννοώ στο ράφι, μιλάω τώρα για τις προμήθειες. Πού θα φτάσει το πράγμα; Ακόμη και αν δεν σπάσει ολότελα η εφοδιαστική αλυσίδα, με το ύψος των τιμών θα υπάρξει πρόβλημα στον Έλληνα καταναλωτή, εκτός από τα προβλήματα που περιέγραψα για τον γεωργό και τον κτηνοτρόφο, για να μπορεί να έχει επάρκεια στο σπίτι του.

Ξαναθέτω το θέμα, συνεπώς, κύριε Υφυπουργέ. Αυτά είναι δεδομένα που μας υποδηλώνουν ότι έρχονται πολλά δυσάρεστα. Με ενδιαφέρει να δω το σχέδιό σας και, κυρίως, με ενδιαφέρει αν έχετε αποφασίσει κάτι -υπάρχουν μέτρα βραχυπρόθεσμα και μέτρα μακροπρόθεσμα- που αφορά πια την αύξηση της εγχώριας παραγωγής.

Πρέπει να πάρουμε το μάθημά μας από τον πόλεμο. Για κάθε άλλη περίπτωση στο μέλλον δεν πρέπει να ξανασυμβεί να είμαστε ελλειμματικοί, τουλάχιστον σε βασικά είδη. Χρειάζεται να υπάρξει ένας συνολικός αναπροσανατολισμός στην εθνική αγροτική παραγωγή και ένας προσανατολισμός του αγροτικού κόσμου.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Καστανίδη.

Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θέλω να γνωρίζετε το εξής, κύριε συνάδελφε, και να το γνωρίζουν όλοι οι πολίτες αυτής της χώρας. Το γνωρίζουν σε μεγάλο βαθμό οι αγρότες μας, οι γεωργοί μας, οι κτηνοτρόφοι μας, ότι η Κυβέρνησή μας συνεχώς και επικοινωνεί μαζί τους, αλλά και συνεχώς ανταποκρίνεται στις ανάγκες αλλά και στις προκλήσεις του μέλλοντος που υπάρχουν. Δηλαδή, βλέπουμε την επικαιρότητα, βλέπουμε την τρέχουσα κατάσταση. Παρ’ όλα αυτά, εδώ σχεδιάζουμε και αποφασίζουμε και σε γερές βάσεις και μελετώντας τα στοιχεία και τα δεδομένα που υπάρχουν οργανώνουμε και τα επόμενα χρόνια και το μέλλον.

Η κρίση αυτή για την οποία συζητούμε αυτή τη στιγμή ξεφεύγει από τα εθνικά όρια των χωρών των άμεσα εμπλεκομένων, αποκτώντας έναν χαρακτήρα διεθνή, και επηρεάζει σίγουρα τις εφοδιαστικές και παραγωγικές αλυσίδες. Αυτό είναι δεδομένο. Δεν θα μπορούσε να το αμφισβητήσει κανείς. Το καταλαβαίνουμε όλοι.

Αυτό, λοιπόν, μας οδηγεί στο να ζητήσουμε λύσεις συλλογικές, που ξεπερνούν τις μεμονωμένες δυνατότητές μας ως χώρα. Άρα να κινηθούμε μέσα στο πλαίσιο της Ευρωπαϊκής Ένωσης. Εξάλλου έχουμε και την Κοινή Αγροτική Πολιτική. Και επιπλέον να εφαρμόσουμε και εθνικές πολιτικές, να έχουμε και ένα δικό μας σχέδιο. Οι πολιτικές μας αυτές, τα σχέδιά μας αυτά πρέπει να είναι άμεσα προσαρμοσμένα στα δεδομένα, στις ιδιαιτερότητες που έχει η κάθε χώρα.

Έτσι κινηθήκαμε, με αυτή τη φιλοσοφία, με αυτή την πολιτική και στις κρίσεις που επηρέασαν τη χώρα μας τα προηγούμενα ένα, δύο, τρία χρόνια. Μιλώ για το μεταναστευτικό, τα ελληνοτουρκικά και μια σειρά από άλλα.

Οι αρμόδιες, λοιπόν, υπηρεσίες μας, του Υπουργείου, μας κάνουν εισηγήσεις, μετά από δική μας κατεύθυνση και τη συγκρότηση και της αρμόδιας επιτροπής, και προτείνουν εναλλακτικές αγορές. Ποιες είναι αυτές; Να πω ορισμένα παραδείγματα στις εναλλακτικές αγορές. Η Γαλλία, η Γερμανία, η Ουγγαρία, η Βουλγαρία, η Ρουμανία, οι Ηνωμένες Πολιτείες και ο Καναδάς για το μαλακό σιτάρι, τον αραβόσιτο, τα δημητριακά, για τους ελαιούχους σπόρους. Άλλες χώρες, όπως είναι η Ινδία και η Μαλαισία, για λιπάσματα.

Εδώ θέλω να σας πω, και σε εσάς και σε όλους, ότι έχουμε και παραγωγή στη χώρα μας λιπασμάτων, που μπορούν -έχουμε κάνει σχετικές ομάδες εργασίας και έχουμε και συναντήσεις στο Υπουργείο- να καλύψουν την αγορά για λίπανση στη χώρα. Παράγονται στη χώρα μας εννιακόσιες χιλιάδες τόνοι λιπασμάτων. Οι ανάγκες μας για πλήρη λίπανση των καλλιεργειών μας είναι εκεί, στις εννιακόσιες χιλιάδες τόνους λιπασμάτων. Μπορούμε όμως να έχουμε μια ικανοποιητική παραγωγή και με επτακόσιες χιλιάδες τόνους λιπασμάτων. Αρχίζουμε να έχουμε προβλήματα όταν πέφτουμε κάτω από τις επτακόσιες χιλιάδες τόνους λιπασμάτων.

Τα στοιχεία αυτά είναι στη διάθεσή σας, και τη δική σας και όλων, και μπορείτε να τα ρωτήσετε, να μας τα ζητήσετε, είτε με τον κοινοβουλευτικό έλεγχο είτε από τις υπηρεσίες σας προς τις υπηρεσίες του Υπουργείου, να σας δοθούν, να τα αξιοποιήσετε και, αν εμείς κάνουμε κάπου λάθος ή εάν οι υπηρεσίες μας βρίσκονται κάπου λάθος, να το δούμε για να διορθωθεί.

Λοιπόν, τι άλλο έχουμε συμφωνήσει με την Ευρωπαϊκή Ένωση; Να υπάρξει μια ευελιξία σε σχέση με τις απαιτήσεις για τις εισαγωγές ζωοτροφών. Διότι είχαμε περιορισμούς από πού θα εισάγουμε και ποιες θα είναι αυτές οι ζωοτροφές. Μιλώ για τρίτες χώρες, πέρα από την Ευρωπαϊκή Ένωση.

Έχει αξιοποιηθεί, υπάρχει ένα προσωρινό πλαίσιο 500 εκατομμυρίων ευρώ για όλη την Ευρώπη. Η Ελλάδα από αυτό το πλαίσιο παίρνει 26 εκατομμύρια ευρώ, τα οποία μπορεί βέβαια να συνδράμει και με χρήματα από τον κρατικό προϋπολογισμό, για να στηρίξουμε την παραγωγή.

Έχουμε μια σειρά από μέτρα, όπως είναι οι αποφάσεις που αφορούν τη μεταβατική περίοδο 2021-2022 για το Πρόγραμμα Αγροτικής Ανάπτυξης. Εκεί μέσα είναι και οι ενισχύσεις και οι επιδοτήσεις για τους αγρότες, που οι συνδεδεμένες ενισχύσεις κτηνοτροφικών φυτών έχουν συνολικό ετήσιο προϋπολογισμό 31,5 εκατομμύρια ευρώ. Και προβλέψαμε βέβαια αυτές οι συνδεδεμένες ενισχύσεις να συνεχιστούν και μετά το 2023.

Είπα και πριν ότι εξετάζουμε το ενδεχόμενο στις συνδεδεμένες ενισχύσεις, στον κ. Κεγκέρογλου, να ενταχθεί και ο αραβόσιτος. Αυτό σημαίνει μια πρόταση από την Ελλάδα, μια ανακατανομή και μια εγγύηση βέβαια και από την Ευρωπαϊκή Επιτροπή.

Σίγουρα συνεχίζουμε την υποστήριξή μας στα συλλογικά σχήματα της χώρας. Και κάτι που για μένα είναι πολύ σημαντικό: Συστάθηκε ο Ευρωπαϊκός Μηχανισμός Ετοιμότητας και Αντιμετώπισης Κρίσεων Επισιτιστικής Ασφάλειας, με σκοπό τη διεξοδική χαρτογράφηση των τρωτών σημείων της αλυσίδας εφοδιασμού τροφίμων της Ευρωπαϊκής Ένωσης. Άρα έγινε η σύσταση. Δεν είναι μόνο μια σκέψη, μια βούληση δική μας. Και η Ευρώπη έχει ανταποκριθεί, έχει αποφασίσει τη σύσταση του συγκεκριμένου μηχανισμού και βέβαια συλλογικά και στην Ευρώπη αλλά και μόνοι μας, σαν Ελλάδα, θα ανταποκριθούμε στις προκλήσεις που θα υπάρχουν και που θα χρειαστεί να αντιμετωπίσουμε.

Ευχαριστώ.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Η Γαλλία, ο Καναδάς και πιθανόν οι ΗΠΑ να ξέρετε ότι δεν θα μπορέσουν να ανταποκριθούν.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Στύλιο. Όταν το θέμα είναι σοβαρό, βλέπετε ότι σας αφήνω.

Προχωρούμε στην τρίτη με αριθμό 3316/17-2-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να συμπεριληφθεί η καλλιέργεια της βιολογικής μπανάνας στο μέτρο της βιολογικής γεωργίας».

Κύριε Κεγκέρογλου, έχετε δύο λεπτά για το ξεκίνημά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι ένα μικρό παράδειγμα του μεγάλου προβλήματος που έχει η πολιτική η οποία εφαρμόζεται. Δεν είναι μόνο τα ζητήματα που έχουν να κάνουν με την οικονομική πλευρά, το κόστος παραγωγής, τη μεγάλη αύξησή του και την αντιμετώπιση που πρέπει να γίνει με άμεσα και ουσιαστικά μέτρα. Είναι ουσιαστικά η κατεύθυνση μέσα από την Κοινή Αγροτική Πολιτική της παραγωγής στον τόπο μας και έχει διάφορα χαρακτηριστικά που πρέπει να λάβετε υπ’ όψιν σας, και για την επάρκεια και την ασφάλεια που συζητούσαμε προηγουμένως, ποια προϊόντα ενισχύονται προκειμένου να υπάρχει αυτή η ασφάλεια, αλλά και ποια προϊόντα, που παράγονται μοναδικά στον τόπο μας και τα υπόλοιπα είναι εισαγόμενα, θα πρέπει να ενισχυθούν για να μη σταματήσει η καλλιέργεια.

Το μικρό παράδειγμα, λοιπόν, της μπανάνας στην Κρήτη είναι χαρακτηριστικό. Εάν δεν στηριχθεί η μπανάνα στην Κρήτη, η παραγωγή της, φυσικά θα μιλάμε για την εισαγωγή από τις χώρες της Λατινικής Αμερικής και όπου αλλού παράγεται, στο εξωτερικό πάντα και εκτός Ευρωπαϊκής Ένωσης.

Άρα, λοιπόν, είναι μια ερώτηση που την έκανα με αφορμή μια επιστολή που έστειλε ένας παραγωγός βιολογικής μπανάνας στο Υπουργείο και ζήτησε εξηγήσεις γιατί δεν περιλαμβάνεται η μπανάνα στα μέτρα στήριξης που εκδόθηκαν τον Δεκέμβριο 2021 για μια σειρά προϊόντων βιολογικής καλλιέργειας. Και, αντί απάντησης, του εστάλη η απόφαση του Υπουργού Αγροτικής Ανάπτυξης για αυτούς που ενισχύονται. Καλά, το είχε δει ότι δεν είναι μέσα η βιολογική μπανάνα. Το ζήτημα είναι γιατί δεν είναι μέσα και γιατί εξαιρείται συνολικά από το πρόγραμμα.

Και θα ήθελα, κύριε Υπουργέ, τις σκέψεις σας και για τα μέχρι τώρα και για τα από εδώ και πέρα σε σχέση με τη στήριξη της βιολογικής μπανάνας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Έχουμε το μεταβατικό πρόγραμμα για την περίοδο 2021-2022. Είναι χρήματα ευρωπαϊκά, είναι ο κουμπαράς της Κοινής Αγροτικής Πολιτικής. Και έχουμε και το επόμενο πρόγραμμα, 2023-2027. Σε αυτό το μεταβατικό πρόγραμμα έχουμε ένα ποσό συνολικά 2 δισεκατομμυρίων ευρώ.

Εκεί, λοιπόν, για τις βιολογικές καλλιέργειες έχουμε ξεχωρίσει ένα ποσό 490 εκατομμυρίων ευρώ. Η προκήρυξη για τη βιολογική γεωργία, η πρόσκληση εκδήλωσης ενδιαφέροντος είναι ανοιχτή και είναι σε εξέλιξη. Ξεκίνησε στις 27-1-2022, μόλις πριν από δύο μήνες, δηλαδή.

Συνεπώς το ερώτημα είναι αν είναι η μπανάνα μέσα σε αυτούς οι οποίοι μπορούν να κάνουν αίτηση στο συγκεκριμένο πρόγραμμα. Για να φτάσουμε σε αυτή την πρόσκληση, υπήρξε μια μελέτη, η οποία έγινε από το Πρόγραμμα Αγροτικής Ανάπτυξης, από το ΠΑΑ.

Η μελέτη, λοιπόν, αυτή μάς οδήγησε και μας κατεύθυνε σε βιολογικά προϊόντα των οποίων έχουμε πολλές εισαγωγές στη χώρα μας, προϊόντα τα οποία αφορούν σε εκτεταμένες καλλιέργειες, όπως είναι τα οπωροκηπευτικά και οι δενδρώδεις καλλιέργειες, και εκεί κατέληγε και μας έβαζε κάποιες κατευθύνσεις και προτεραιότητες προς τα πού θα πρέπει να γίνει η στροφή για να πιάσουν τα συγκεκριμένα χρήματα περισσότερο τόπο, να το έτσι απλά, για να μπορέσουν τα χρήματα αυτά να αξιοποιηθούν εκεί όπου μπορούμε να έχουμε πολλαπλά οφέλη για τους παραγωγούς μας και για την ελληνική οικονομία και για την παραγωγή μας.

Με οδηγό, λοιπόν, τη συγκεκριμένη μελέτη, η οποία είναι στη διάθεση τη δική σας και στη διάθεση, φυσικά, και των ενδιαφερομένων, προβήκαμε σε αυτή την πρόταση. Με αυτή την πρόταση καθίστανται διάφορες καλλιέργειες επιλέξιμες.

Ένα άλλο θέμα είναι το εξής, ότι η καλλιέργεια μπανάνας είναι αρκετά περιορισμένη. Όντως, εστιάζεται στην Κρήτη. Περίπου τα στοιχεία από τον ΟΠΕΚΕΠΕ μάς λένε ότι είναι γύρω στα χίλια στρέμματα, ενώ άλλες καλλιέργειες αφορούσαν πολύ μεγαλύτερες περιοχές της χώρας και θα είχαν πολύ περισσότερους ενδιαφερόμενους και δικαιούχους. Αυτά σε σχέση με το πρώτο μέρος. Έτσι φτάσαμε στη συγκεκριμένη πρόσκληση, στη συγκεκριμένη πρόταση.

Στη δευτερολογία θα σας πω κάποιες προτάσεις και σκέψεις πώς μπορούν να αξιοποιηθούν και τι μπορούμε να κάνουμε περισσότερο για τους συγκεκριμένους καλλιεργητές.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, έχουμε ένα πρόγραμμα από ευρωπαϊκούς πόρους για να στηρίξουμε προϊόντα που παράγονται σε χώρες της Ευρωπαϊκής Ένωσης και ως προς την ανταγωνιστικότητά τους, όχι σε σχέση με προϊόντα μόνο που παράγονται στην Ευρωπαϊκή Ένωση και σε άλλες χώρες, αλλά κυρίως με προϊόντα που παράγονται σε χώρες τρίτες, εκτός Ευρωπαϊκής Ένωσης, και δη στην Αμερική και δεν ξέρω πού αλλού.

Νομίζω ότι αυτή είναι μια πρώτη αφετηρία, για να δούμε πώς πρέπει να κινηθούν τα πράγματα. Η όποια τεχνοκρατική μελέτη έχει πολιτικές κατευθύνσεις. Μόλις είπατε ότι είναι διακόσιοι παραγωγοί με χίλια στρέμματα. Τι να τους κάνουμε αυτούς; Αυτό είπατε. Είναι πελατειακά, δηλαδή, τα κριτήρια.

Με συγχωρείτε πάρα πολύ! Μπορείτε να μου πείτε σε ποιο άρθρο του πλαισίου της Κοινής Αγροτικής Πολιτικής που έχει συμφωνηθεί με την Ευρωπαϊκή Ένωση ή του Κανονισμού της Ευρωπαϊκής Ένωσης αναφέρεται ότι, αν είναι χίλια στρέμματα, δεν μπαίνει; Δεν υπάρχει κάτι τέτοιο.

Άρα, λοιπόν, μην το ξαναπείτε, σας παρακαλώ πάρα πολύ. Και δεν θέλω τώρα να πω ότι επιλεκτικά πάλι βγήκε μια καλλιέργεια της Κρήτης. Να μην το ξαναπώ πάλι. Διότι περί αυτού πρόκειται. Θέλω να πω, όμως, και να παρακαλέσω, επειδή ακριβώς τώρα είμαστε στο μεταβατικό διάστημα και επίκειται το νέο πρόγραμμα, αφ’ ενός μεν να δείτε αν υπάρχει η δυνατότητα με κάποιον τρόπο να ενισχυθούν οι διακόσιοι άνθρωποι που παράγουν μπανάνα, να στηριχθούν στον ανταγωνισμό που έχουν με τη Λατινική Αμερική και, βεβαίως, να δούμε στη νέα ΚΑΠ πώς μπορεί στο πρόγραμμα της βιολογικής γεωργίας να ενταχθεί και η καλλιέργεια της μπανάνας.

Εάν ενταχθεί, να είστε σίγουρος ότι, λόγω του κλίματος που υπάρχει, θα αυξηθούν οι παραγωγοί και τα στρέμματα παραγωγής και αυτό θα είναι πάρα πολύ καλό, διότι θα μειωθούν οι εισαγωγές, θα υπάρχει μια, αν θέλετε, επανεπένδυση των χρημάτων των Ελλήνων -των καταναλωτών, εννοώ- στον τόπο μας, αφού θα αφορά παραγόμενο προϊόν και όχι εισαγόμενο. Και το πιο σημαντικό είναι ότι δεν έχει καμμία σχέση η ποιότητα της μπανάνας στα θρεπτικά χαρακτηριστικά αυτής που παράγεται στην Κρήτη με αυτή που εισάγεται. Είναι η μέρα με τη νύχτα.

Άρα, λοιπόν, έχουμε ένα προϊόν ποιοτικό, μοναδικό και θα παρακαλούσαμε να βρείτε τρόπους να στηριχθεί και τώρα, στο μεταβατικό διάστημα, αλλά και με τη νέα ΚΑΠ να μπει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Ορίστε, κύριε Στύλιε, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να ξεκαθαρίσουμε το εξής: Πρώτον, τα κριτήρια με τα οποία γίνονται οι επιλογές είναι κριτήρια που βασίζονται σε στοιχεία και, δεύτερον, θέλουμε να στηρίξουμε αυτούς οι οποίοι είναι και περισσότεροι και πιο δυναμικές καλλιέργειες και μπορούν να δώσουν περισσότερα χρήματα στην ελληνική οικονομία. Σε καμμία περίπτωση δεν είναι πολιτικά κριτήρια, κομματικά κριτήρια ή προσωπικά ή και τοπικά κριτήρια. Σε καμμία περίπτωση και σίγουρα αυτό δεν ισχύει για την Κρήτη και το δεσμεύομαι προσωπικά και όσον με αφορά και το γνωρίζω για το σύνολο των πολιτικών που εφαρμόζουμε στο Υπουργείο Αγροτικής Ανάπτυξης και Τροφίμων. Να δούμε, όμως, τι μπορεί να προκύψει.

Όπως είπατε, όντως, είμαστε στη μεταβατική περίοδο. Έχουμε την επόμενη πρόσκληση, που θα ξεκινήσει από το 2023 και μετά. Γι’ αυτό είπα ότι καλό είναι είτε εσείς είτε οι ενδιαφερόμενοι να λάβουν γνώση των στοιχείων που αξιοποιεί η μελέτη για να φτάσουμε σε μια πρόσκληση, για να μας βοηθήσουν και αυτοί, αλλά και οι ίδιοι να βοηθήσουν την παραγωγή τους και τον εαυτό τους, συντάσσοντας μια σχετική μελέτη, φτιάχνοντας με τους μελετητές τους, με τους συμβούλους τους, με τους γεωπόνους που έχουν ένα προσχέδιο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μπορεί να το εντάξει η περιφέρεια;

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Βεβαίως, μπορεί η περιφέρεια, η ομάδα παραγωγών, μπορεί να χρηματοδοτήσουμε και εμείς. Δεν μιλάμε για μελέτες οι οποίες κοστίζουν πολύ. Τι έχουμε, όμως;

Στην επόμενη ΚΑΠ έχει γίνει μια στροφή λόγω του «Green Deal», της «Πράσινης Συμφωνίας», στην ενίσχυση των βιολογικών καλλιεργειών. Τι σημαίνει αυτό; Σημαίνει ότι ήδη έχουμε εντάξει στα δικά μας σχέδια τα οικολογικά σχήματα και εκεί υπάρχει η δυνατότητα διατήρησης μεθόδων βιολογικής γεωργίας και κτηνοτροφίας. Δηλαδή, στον Πυλώνα 1, στις ενισχύσεις, σε αυτούς οι οποίοι είναι ήδη στη χώρα και καλλιεργούν βιολογικά θα τους δώσουμε επιδότηση και ενίσχυση να στηριχθούν, για να συνεχίσουν να καλλιεργούν.

Επίσης, μέσα από τα οικολογικά σχήματα θέλουμε να αυξήσουμε τις καλλιεργήσιμες εκτάσεις που είναι σε βιολογικά προϊόντα και χρηματοδοτούνται από τον Πυλώνα 1, για να γίνει αυτή η στροφή στις καλλιέργειες. Δεν μιλώ για την πρόσκληση, που μπορεί κάποιος ή μια ομάδα παραγωγών να πάρει κάποια ιδιαίτερη και στοχευμένη ενίσχυση. Μιλώ για τους γενικούς πόρους που θα υπάρχουν στα επόμενα χρόνια.

Αυτά είναι τα δεδομένα και η πρόθεση, που θέλουμε σε εξειδικευμένα προϊόντα να τους δώσουμε και παραπάνω ώθηση, γιατί και εγώ πιστεύω αυτό που λέγεται, ότι, εάν υπάρξει η βοήθεια που μπορεί να τους δοθεί, θα σταθούν και θα επεκταθούν οι καλλιέργειες και περισσότεροι παραγωγοί θα συμμετάσχουν και αυτό θα έχει ένα θετικό πρόσημο για όλους μας. Άρα, με αυτή τη λογική, είμαστε εδώ στην πρόσκληση που θα υπάρξει στο μέλλον -αυτά δεν εξαρτώνται από μένα προσωπικά- να μπορεί να ενταχθεί και η συγκεκριμένη καλλιέργεια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, καλή συνέχεια και στους δύο.

Και πάμε στην τελευταία ερώτηση για σήμερα, την πέμπτη με αριθμό 559/22-3-2022 επίκαιρη ερώτηση πρώτου κύκλου του Βουλευτή Β2’ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Ποινικοποίηση του συνταγματικού δικαιώματος της απεργίας των εκπαιδευτικών».

Κύριε Αρσένη, έχετε δύο λεπτά για το ξεκίνημά σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, παρακολούθησα τις τοποθετήσεις του Υπουργείου σας για το ζήτημα και μέσα σε αυτή την Αίθουσα και θέλω να είμαστε λίγο ξεκάθαροι. Υπάρχει διάκριση εξουσιών στη χώρα μας. Το γεγονός ότι ένα δικαστήριο έβγαλε ως παράνομη απεργία των ΟΛΜΕ, ΔΟΕ και ΑΔΕΔΥ τον Οκτώβριο του 2021 δεν σας δικαιολογεί ούτε σας νομιμοποιεί να βάζετε κυρώσεις στους εργαζόμενους, στους εκπαιδευτικούς που ακολουθούν την απεργία της ΕΛΜΕ - ΣΕΠΕ του Νοεμβρίου του 2021. Πρόκειται για άλλη απεργία, άλλους διοργανωτές και άλλα αιτήματα.

Εσείς δεν μπορείτε να έχετε τον ρόλο και των δικαστηρίων και του Υπουργείου. Δεν μπορεί, δηλαδή, να φέρετε κυρώσεις στους εκπαιδευτικούς που απεργούν για μια απεργία που δεν έχει κριθεί παράνομη. Στην ουσία τι τούς ζητάτε; Παρ’ όλο που η απεργία είναι απέναντι στην αξιολόγηση, αυτοί να απεργήσουν και να προχωρήσουν με την αξιολόγηση; Στην ουσία ποινικοποιείτε το δικαίωμα στην απεργία αναιτιολόγητα, χωρίς καμμία υποστήριξη από κανένα νομικό επιχείρημα, παρά μόνο ότι μια άλλη απεργία, με άλλα αιτήματα, είχε κριθεί παράνομη. Δεν είναι, όμως, αυτό που συζητάμε αυτή τη στιγμή. Ούτε η απεργία ούτε οι φορείς που την αποφάσισαν είναι ίδιοι.

Άκουσα να λέει το Υπουργείο για νομικά τερτίπια. Νομικά τερτίπια είναι το σύστημα δικαιοσύνης μας; Το ότι θα πρέπει να εξετάζονται από τα δικαστήρια αυτές οι διαδικασίες και ότι δεν είναι στην ευχέρεια του Υπουργείου να υποκαθιστά τα δικαστήρια; Αυτά είναι νομικά τερτίπια;

Αυτό που θέλω να καταλάβω είναι πώς προκύπτει η συναίνεση που εσείς περιγράφετε στα μέτρα αυτής της Κυβέρνησης, όταν το 95% συμμετείχε στις απεργίες απέναντι στην αξιολόγηση και όταν, μετά τους εκφοβισμούς και τις απειλές σας, αυτό το ποσοστό αναστράφηκε έως έναν βαθμό. Ποια συναίνεση; Απειλώντας τους ανθρώπους διοικείτε το Υπουργείο Παιδείας, τα σχολεία, τα γυμνάσια και τα λύκεια;

Έχουμε, δηλαδή, μια εκπαίδευση αυτή τη στιγμή σε πλήρη κρίση. Μετά από δύο χρόνια τηλεκπαίδευσης στα σχολεία, με τα παιδιά να βγαίνουν διαλυμένα ψυχολογικά και εκπαιδευτικά, εσάς να τους φέρνετε το μέτρο τις βάσης εισαγωγής, να διαλύετε όλα τα περιφερειακά πανεπιστήμια. Και την ίδια στιγμή, ενώ είναι με τόσα κενά, τους βάζετε το κομμάτι της βάσης της τράπεζας θεμάτων και, ταυτόχρονα, εσάς τι σάς ενδιαφέρει τελικά; Η αξιολόγηση. Ενώ έχει τόσα προβλήματα η εκπαίδευση, η αξιολόγηση είναι αυτό που σας καίει και θέλετε να το περάσετε, καταστρατηγώντας οποιονδήποτε νόμο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Μακρή, καλησπέρα σας και καλή εβδομάδα. Έχετε τρία λεπτά για το ξεκίνημά σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Επίσης, κύριε Πρόεδρε, και σας ευχαριστώ πάρα πολύ.

Με την άδειά σας, ενημερώνω και εσάς και τον συνάδελφο πως θα απαντήσω πρώτα για την εφαρμογή του νόμου και εν συνεχεία, στη δευτερολογία μου, για την απεργία.

Ομολογώ, κύριε συνάδελφε, ότι με πολλή έκπληξη σας άκουσα να μέμφεστε το Υπουργείο μας -την Κυβέρνηση με την ερώτηση και κατ’ επέκταση το Υπουργείο μας- για την εφαρμογή νόμου.

Θα σας θυμίσω, εν τάχει -γιατί δεν έχω απεριόριστο χρόνο και είναι και τελευταία η ερώτησή μας- πως η Νέα Δημοκρατία είχε κυβερνητικό πρόγραμμα για την παιδεία -όπως και για τους άλλους τομείς, εγώ θα απαντήσω για την παιδεία- το οποίο ήταν γνωστό στον ελληνικό λαό. Το είχαμε επεξεργαστεί επί τεσσεράμισι χρόνια, ανακοινώθηκε δημόσια, έκανε αναφορά σε αυτά και ο σημερινός Πρωθυπουργός, τότε Αρχηγός του κόμματός μας, και μεταξύ των άλλων και αυτό ψηφίστηκε και επικροτήθηκε από τον ελληνικό λαό. Όπως για όλα τα θέματα στην Κυβέρνηση Μητσοτάκη, έτσι και για το θέμα αυτό, η εφαρμογή του κυβερνητικού προγράμματος είναι μονόδρομος.

Βεβαίως, δεν σταματήσαμε τον διάλογο με την κοινωνία μετά την εκλογή μας. Συνεχίσαμε να μιλούμε με τους φορείς και τους συνδικαλιστές, συζητήσαμε εντός και εκτός Βουλής, στην επιτροπή ακούσαμε την ακρόαση των φορέων, στην Ολομέλεια, και το θέμα αυτό έληξε με την ψήφιση του νόμου. Στον δημόσιο διάλογο αναπτύχθηκαν όλα τα επιχειρήματα υπέρ και κατά της αξιολόγησης. Η πλειοψηφία της Βουλής ψήφισε την αξιολόγηση.

Και θα μου επιτρέψετε εδώ να σας θυμίσω ότι οι φορείς που παρευρέθηκαν ή όσοι τυχόν είχαν ενστάσεις δεν τόλμησαν να διανοηθούν να ταχθούν κατά της αξιολόγησης, απλώς διατύπωναν κάποιες ενστάσεις, κάποιους αστερίσκους ή κάποιες διαφορετικές προτάσεις. Έχει ωριμάσει το θέμα της αξιολόγησης και στην ελληνική κοινωνία και στην ελληνική εκπαίδευση. Τριάντα χρόνια εφαρμόζεται στις άλλες χώρες. Δεν μπορεί στη δική μας χώρα να κάνουμε ότι δεν καταλαβαίνουμε πως με αυτόν τον τρόπο βελτιώνεται η δημόσια παιδεία, βελτιώνεται η εκπαίδευση, αξιοποιούνται οι πολύ καλοί εκπαιδευτικοί μας και βελτιώνεται, βεβαίως, και το έμψυχο δυναμικό που είναι τα παιδιά μας.

Και επειδή κάνατε στη δεύτερη ερώτησή σας μια αναφορά για πρωτοφανείς αυταρχικές και πειθαρχικές διώξεις, με μεγάλες αντιδράσεις από εκπαιδευτικούς, θα σας θυμίσω -και θα σας ενημερώσω, εάν τυχόν δεν ξέρετε- ότι στην αξιολόγηση συμμετείχε το 99,2% των σχολικών μονάδων. Δηλαδή, δεκατρείς χιλιάδες οκτακόσιες δεκαέξι σχολικές μονάδες πήραν μέρος στην αξιολόγηση και μόλις το 0,8% δεν πήρε μέρος.

Θα σας πω και κάτι που, ενδεχομένως, σας έχει διαφύγει. Πολλοί εξ εκείνων που δεν συμμετείχαν, όταν τελείωσε η προθεσμία υποβολής των φύλλων αξιολόγησης, ζήτησαν παράταση, γιατί κάποιοι δεν είχαν ίντερνετ τις τελευταίες μέρες, κάποιοι είχαν COVID, λόγους υγείας και γι’ αυτό παρέμεινε η πλατφόρμα ανοιχτή μέχρι τις 31-3-2022. Δεν μπορεί να μιλούμε, λοιπόν, για μεγάλη συμμετοχή στις απεργίες, για μεγάλη συμμετοχή στην απουσία αξιολόγησης, όταν τα νούμερα είναι συντριπτικά και αποδεικνύουν ακριβώς το αντίθετο.

Ευχαριστώ, κύριε Πρόεδρε. Στη δευτερολογία μου θα μιλήσω και για την απεργία, προλαβαίνω τον συνάδελφο, που είμαι βέβαιη ότι θα με κατηγορήσει γι’ αυτό.

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ, κυρία Μακρή, και για την τήρηση του χρόνου.

Ορίστε, κύριε Αρσένη, έχετε τον λόγο για τρία λεπτά κι εσείς.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πάρα πολύ, κύριε Πρόεδρε.

Κυρία Υπουργέ, επί της ουσίας -για να είμαστε ξεκάθαροι- είναι ένας νόμος ο οποίος φέρνει διακρίσεις μεταξύ σχολείων. Τα διακρίνει σε φτωχά και πλούσια και σημαίνει ότι η αξιολόγηση φέρνει μια αξιολόγηση η οποία δεν συνεπάγεται πόρους. Δεν σημαίνει, δηλαδή, ότι το σχολείο στην περιοχή σου έχει κακή αξιολόγηση, άρα θα πάρει περισσότερους πόρους, όπως θα έπρεπε. Θα έπρεπε να βρει τους χορηγούς της περιοχής σου. Αν είσαι φτωχός, εκεί και η μοίρα σου. Αυτός είναι ο νόμος σας με λίγα λόγια.

Λέτε ότι συμμετείχε μεγάλο ποσοστό των ανθρώπων. Και πάλι, το 95% συμμετείχε στην αποχή και στην απεργία. Με τον εκφοβισμό αυτόν προσπαθήσατε να φέρετε τον κόσμο να συμμετάσχει, αλλά και να δείτε λίγο ποιες είναι οι απαντήσεις που δίνονται. Πολλοί έχουν απαντήσει στη συμμετοχή με το κείμενο της απεργίας. Το ότι τα κουτάκια σας στο σύστημα λένε «Οκ, συμμετείχε» δεν σημαίνει ότι συμμετείχε επί της ουσίας. Η αντίσταση έχει πολλές μορφές, ξέρετε.

Επί της ουσίας, όμως, της ερώτησης. Έχετε μια απεργία η οποία κρίθηκε παράνομη. Έχετε αυτή τη στιγμή μια νέα απεργία, διαφορετική, που κηρύχθηκε λίγες μέρες μετά και δεν έχει κριθεί παράνομη. Έχει άλλα αιτήματα και είναι από άλλους φορείς. Και εσείς τους συμμετέχοντες στη δεύτερη απεργία τούς τιμωρείτε, επειδή η πρώτη κρίθηκε παράνομη. Είναι αδιανόητο.

Πείτε μας, ποια είναι η απόφαση που έκρινε τη δεύτερη απεργία, του Νοεμβρίου, παράνομη; Ποια είναι η απόφαση δικαστηρίου; Μιας γυναικός αρχή; Δηλαδή, είστε και Υπουργείο και δικαστήριο; Αυτή είναι η ουσία εδώ μέσα, παραβιάζετε το Σύνταγμα και τη διάκριση εξουσιών. Και όλο αυτό το κάνετε, για να επιβάλετε τη μία πολιτική που βρήκε αυτή την τεράστια αντίσταση και που είναι εντελώς παράταιρη αυτή τη στιγμή, πέρα από οποιαδήποτε ιδεολογική συζήτηση κάνει καθένας. Είναι παράταιρη, με τα τεράστια προβλήματα της παιδείας μας, λόγω COVID-19, εντελώς.

Αυτό είναι το πρόβλημά μας αυτή τη στιγμή; Η αξιολόγηση; Να αξιολογήσουμε ότι το σχολείο στο Περιστέρι δεν είναι αρκετά καλό και θα πρέπει να ψάξει χορηγίες;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το πρόβλημά μας είναι αυτή τη στιγμή να επουλώσουμε τα τραύματα της τηλεκπαίδευσης.

Το πρόβλημά μας είναι αυτή τη στιγμή να λύσετε το θέμα με τη βάση εισαγωγής, που κλείνει τα περιφερειακά πανεπιστήμια και αφήνει σαράντα χιλιάδες από αυτούς τους μαθητές που δέχτηκαν το τραύμα της τηλεκπαίδευσης εκτός πανεπιστημίου.

Αυτά δεν είναι τα πραγματικά μας προβλήματα στην εκπαίδευση αυτή τη στιγμή; Η αδιέξοδη κατάσταση που έχει έρθει, επειδή δεν θέλετε να ενισχύσετε τις σχολικές μονάδες. Προσλάβατε ακόμα και φέτος τους αναπληρωτές σε κύματα, λες και δεν ξέρατε ποιες είναι οι ανάγκες. Ατελείωτες είναι. Καταθέσαμε και νέα επίκαιρη ερώτηση για αυτό. Ατελείωτες οι χαμένες ώρες στα μαθήματα της βάσης θεμάτων, στα οποία υποχρεωτικά θα εξεταστούν τα παιδιά και θα κοπούν ή όχι από την προαγωγή τους. Αυτά είναι τα προβλήματα.

Εσείς επιμένετε τιμωρητικά να επιβάλετε την αξιολόγηση, παράνομα. Αυτή είναι η ουσία αυτής της συζήτησης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Ορίστε, κυρία Μακρή. έχετε και εσείς τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε, εγώ θα απαντήσω στις ερωτήσεις σας, γιατί έχω να απαντήσω και γιατί δεν χρειάζεται να γεμίσω τον χρόνο μου λέγοντας πράγματα άσχετα με αυτό που εσείς με ρωτήσατε, όπως κάνατε εσείς. Το κάνετε συνήθως. Το κάνατε και σήμερα. Έχετε μία ερώτηση και μετά, επειδή δεν μπορείτε να την υποστηρίξετε, έχετε αδύναμα επιχειρήματα -ίσως και καθόλου-, αναγκάζεστε να αναφέρετε οτιδήποτε έχει σχέση με την εκπαίδευση, για τα οποία πολλές φορές έχετε υποβάλει ερωτήσεις και έχετε πάρει απαντήσεις και γραπτές και προφορικές.

Επιμείνατε πολύ στο αν είμαστε Υπουργείο ή αν είμαστε δικαστήριο. Είμαστε Υπουργείο που εφαρμόζει τους νόμους που ψήφισε η ελληνική Βουλή και σέβεται και εφαρμόζει και τις δικαστικές αποφάσεις.

Επειδή αναφερθήκατε στις δικαστικές αποφάσεις, θα σας πω, λοιπόν, ότι η απεργία αυτή στην οποία αναφέρεστε, δηλαδή η απεργία-αποχή από την αξιολόγηση, έχει κριθεί παράνομη και καταχρηστική τρεις φορές με την υπ’ αριθμόν 534/2021 και 542 απόφαση του Μονομελούς Πρωτοδικείου Αθηνών σε πρώτο βαθμό και σε δεύτερο βαθμό από το Εφετείο Αθηνών, με την υπ’ αριθμόν 4242/2021 απόφαση του Εφετείου Αθηνών, όπως σας είπα. Απαγορεύτηκε, λοιπόν, η συνέχιση της απεργίας. Κηρύχθηκε παράνομη και καταχρηστική.

Αυτές τις αποφάσεις δεν πρέπει να τις σεβαστεί μόνον το Υπουργείο. Πρέπει να τις σεβαστούν και οι εκπαιδευτικοί. Και τις σεβάστηκαν. Τη μεγάλη συμμετοχή τη διακρίνετε εσείς. Λέτε κάτι νούμερα απίθανα. Δεν ξέρω ποιος σάς έχει ενημερώσει για αυτά.

Σε ό,τι αφορά τη συμμετοχή των εκπαιδευτικών στην αξιολόγηση, αποδεικνύεται από έγγραφα, τα οποία την προηγούμενη μόλις εβδομάδα η Υπουργός κ. Κεραμέως κατέθεσε εδώ, για όσους συμμετείχαν στην αξιολόγηση, είτε άτεχνα είτε επειδή ήταν η πρώτη φορά, ενδεχομένως, όχι με τον καλύτερο τρόπο, ότι δεν θα τιμωρηθούν. Θα τιμωρηθούν εκείνοι που ιδεοληπτικά, από εμμονή, εν πάση περιπτώσει από απείθεια, δεν εφαρμόζουν τους νόμους αυτού του κράτους, μόνο σε αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Είπατε, επίσης, ότι κατηγοριοποιούνται τα σχολεία, όπου φτωχός και η μοίρα του, κάτι πράγματα τα οποία δεν κατάλαβα πού τα στηρίζετε. Με πολύ λίγα λόγια θα σας πω για ποιον λόγο γίνεται η αξιολόγηση, παρ’ ότι, όπως είπα, έχει εξαντληθεί ο διάλογος αυτός στη Βουλή, αλλά οφείλω να απαντήσω στον συνάδελφο Βουλευτή.

Τρεις είναι οι βασικές λειτουργίες της σχολικής μονάδας. Είναι η παιδαγωγική και η μαθησιακή λειτουργία, είναι η διοικητική λειτουργία και η λειτουργία της ως επαγγελματική κοινότητα μάθησης, που προωθεί την επαγγελματική ανάπτυξη των εκπαιδευτικών. Βασικός φορέας της διαδικασίας βελτίωσης της εκπαίδευσης στη χώρα μας και παντού είναι η σχολική μονάδα.

Άρα η αξιολόγηση είναι το καλύτερο εργαλείο, ίσως και το μοναδικό, για να καταγραφούν οι αδυναμίες, να διαπιστωθούν οι ελλείψεις, να κατατεθούν προτάσεις βελτίωσης. Με άλλα λόγια, να γίνει το εκπαιδευτικό υλικό πιο καλό, πιο σύγχρονο, πιο αποδοτικό και με αυτόν τον τρόπο να απευθύνεται, να διοχετεύεται στους νέους.

Πουθενά, κύριε συνάδελφε, δεν υπάρχει πρόβλεψη για κατηγοριοποίηση και κατάταξη σχολείων, μαθητών ή εκπαιδευτικών. Δεν υπάρχει καμμία απολύτως σύνδεση της αξιολόγησης των σχολείων με τη χρηματοδότησή τους. Είναι ανεξάρτητη. Γίνεται απευθείας από τους δήμους.

Τελειώνω, κύριε Πρόεδρε, με κάτι που έχει τη σημασία του. Παρουσίασε πρόσφατα στη Βουλή έρευνα η κ. Κεραμέως. Η κοινωνία αποδέχεται την αξιολόγηση, σας το είπα και πριν. Είναι απολύτως ώριμη. Αποδέχεται και το απαιτεί σε ποσοστό που υπερβαίνει το 75%.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Ερωτάται το Σώμα: Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.55΄ λύεται η συνεδρίαση για αύριο, ημέρα Τρίτη 5 Απριλίου 2022 και ώρα 10.00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

Σας ευχαριστώ όλους, μέσα και έξω από την Αίθουσα. Καλό βράδυ, με τις ευλογίες της Παναγίας.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**